
Capitolul unu 
28 AUGUST 1939 


În cele din urmă, maşina s-a oprit. Sarah şi-a deschis cu 
greu ochii, a clipit de câteva ori şi şi-a ridicat privirea din 
ascunzătoare. Mama ei era aplecată în scaunul şoferului, cu 
capul sprijinit de volan. Privea printre spiţe, spre locul în 
care era ghemuită Sarah. Ochii mamei ei erau aproape la 
fel, mari şi frumoşi. Cu pupile atât de dilatate, încât Sarah 
mai că-şi putea vedea reflexia în ele. Însă acum păreau goi. 
Mama ei nu mai era acolo. 

Sarah şi-a întins mâna, dar a simţit ceva fierbinte 
picurându-i în palmă şi şi-a tras-o repede înapoi. Palma îi 
devenise de un roşu aprins, în contrast cu degetele ei albe. 

Laufen, dumme Schlampe!! 

Sarah auzea vocea în mintea ei, însă buzele femeii nu se 
mişcau. Avea nasul înfundat şi o usturau ochii. Durerea îi 
acoperea gândurile, ca o ceață. A auzit-o din nou. 

Laufen! Aleargă! Şi-a ridicat încă o dată privirea spre 
chipul mamei ei, la timp ca să-i vadă fruntea alunecând de 


1 „Aleargă, cățea proastă!” (germ. în original) (n. tr.). 


pe volan. Ochii ei, încă deschişi, erau acum ațintiți în podea. 
Laufen! Aleargă, aleargă! Sarah şi-a zis că vocea era a ei. 

A apăsat butonul de la portieră, dar uşa nu s-a deschis. A 
încercat din nou. S-a întredeschis, însă era nevoie să 
împingă cu toată forța în ea, ca şi cum ar fi urcat un deal. 
Avea mâna alunecoasă din cauza sângelui, aşa că şi-a şters- 
o pe haină şi a încercat din nou. A împins cu umărul şi a 
reuşit să o deschidă cu totul. Lumina rece a serii s-a 
revărsat în maşină. Sarah s-a tras în sus şi apoi a ieşit 
afară. Mercedesul se oprise într-un şanţ, lângă şosea, cu 
botul înfipt în gardul de la un depozit. 

Sarah a privit înăuntrul maşinii şi a văzut că glonțul 
trecuse prin ceafa mamei ei. S-a luptat să îşi înfrâneze un 
val de greață, în timp ce portiera se închidea la loc, însă asta 
era tot ce putea să simtă. Deocamdată. 

Inima îi bubuia în urechi, iar aerul îi înţepa nările. Îi ardea 
gâtul. În spatele ei, soldaţii de la vamă dădeau acel colț pe 
unde ea şi mama ei cotiseră cu doar câteva clipe în urmă, 
chiar înainte de împuşcătură. Se auzeau voci, strigăte, paşi 
gonind pe asfalt. Câinii începuseră să latre. Se apropiau. 
Încotro acum? Ce să facă acum? 

Laufen! 

Sarah s-a aruncat pe capota încinsă şi s-a târât spre 
gaura pe care maşina o făcuse în gardul depozitului. 
Cioburile parbrizului spart îi sfâşiau mâinile şi genunchii. A 
alunecat spre mărăciniş şi apoi şi-a croit drum înainte, în 
patru labe, printre aşchii, spini şi cioburi. 

Nu te uita înapoi! Mergi înainte! Ignoră durerea din palme 
şi din genunchi! Aleargă! 

I-a permis vocii din capul ei să se dezlănțuie în timp ce 
trecea de cealaltă parte a gardului. Vocea ei? A mamei ei? 
Nu conta. 

Acum ridică-te! Aşa. Laufen, laufen, aleargă, aleargă! 


Sarah a țâşnit pe o alee mărginită de două clădiri vechi, 
tropăind prin noroiul format din cauza rigolelor din care apa 
dădea pe dinafară. Şi-a ridicat privirea şi a văzut jgheaburile 
ruginite care atârnau de marginea acoperişului, frunzele 
care astupau scurgerea. La aproximativ doi metri înălțime. 
Prea sus. Prea fragil. Însă acel coridor claustrofobic se 
întindea mai departe şi ea putea să audă câinii apropiindu- 
se. 

Ridică-te, dumme Schlampe! 

Nu-mi spune aşa. 

Păi, aşa te comporti. Ce fel de gimnastă eşti tu? 

O gimnastă evreică. Căreia nu i se permite să concureze. 

O să fii o gimnastă evreică moartă dacă nu te mişti. Eşti 
îndrăzneață? Pioasă? Veselă? Liberă?? 

Sarah s-a trezit râzând cu gândul la vechiul slogan. Ce 
părere ar fi avut Jahn, părintele gimnasticii, despre faptul 
că un evreu -Deutschlands Ungluck, piaza rea a Germaniei 
- îi folosea cuvintele inspiraționale? Sarah şi-a luat avânt — 
ignorând usturimea pe care o simțea în gambe, durerea din 
spate, faptul că putea aluneca -, repetând „Frisch, fromm, 
fröhlich, frei, îndrăzneață, pioasă, veselă, liberă”, cu privirea 
ațintită în pământ. A sărit, s-a prins bine de burlan, cu 
amândouă mâinile, şi a început să se legene în sus, spre 
dreapta, metalul scârțâind sfâşietor la fiecare mişcare. A 
aterizat cu o bufnitură pe acoperişul ondulat din fier şi a 
alunecat pentru o clipă, înainte de a se opri chiar pe 
margine. 


2 Veche deviză studențească germană adoptată de Friedrich Ludwig 
Jahn (1778-1852), mai cunoscut sub numele de „Turnvater Jahn”, 
pentru sala sa de gimnastică cu echipamente moderne, din Berlin. 
Crucea celor 4F a fost adaptată şi în alte limbi europene şi folosită ca 
motto pentru sportivi (n. tr.). 


Joac-o p-asta, Trudi Meyer?. Am să iau eu medalia aia de 
aur acum, danke! 

Stătea întinsă, nemişcată, cu privirea ațintită spre cerul 
larg, argintiu, care începuse să se întunece, în timp ce 
sentimentul acela de triumf începea să se disipeze uşor, 
precum lumina de la apus. Îi lăsa o senzaţie de răceală în 
pântece. Dacă nu reuşea să îşi controleze respirația, aveau 
să o găsească. S-a gândit la acea ultimă privire, din 
Mercedes, apoi a dat amintirea la o parte. A aşezat-o într-un 
sipet special şi apoi a închis capacul. Şi-a ridicat privirea 
spre pustiul de deasupra, ascultând. 

Pe lângă respirația ei agitată, putea să audă câinii. 
Strigătele se apropiau din ce în ce mai mult. Şi apoi s-au 
auzit paşi înăbuşiți - un soldat păşea pe aleea dintre clădiri. 
Sunetul era mult prea estompat pentru ca ea să îşi poată da 
seama de cât de departe venea, iar respiraţia ei era prea 
zgomotoasă, mult prea zgomotoasă. Sarah a numărat până 
la doi, a mai tras o gură de aer şi apoi şi-a închis gura 
strâns. Şi-a dat seama că putea să întrevadă o stea acolo 
unde cerul era cel mai întunecat. Şi-a mai dat seama şi că 
nu avea cum să respire pe nas, aşa că tot ce putea să facă 
era să îşi țină buzele strânse. 

S-au auzit paşi, chiar sub ea. 

O stea. Sau o planetă. Era Venus? Paşii se opriseră. 
Planetă. Stea. 

Ceva se mişca, se auzea hârşâitul hainelor, lipite de zidul 
de cărămidă. Jgheabul a scârțâit. Fetei a început să i se 
zbată pieptul, în timp ce presiunea creştea. Se auzeau o 
respirație greoaie şi ghetele proptindu-se de zid. O şi mai 
mare apăsare, mai multă durere, imboldul de a sări în 
picioare şi de a fugi. Şi-a întors capul încetişor şi a văzut 


3 Gimnastă germană, care a concurat la Olimpiada de vară din 1936, 
câştigând medalia de aur (n. tr.). 


nişte degete groase şi murdare agățându-se de buza 
jgheabului. Un urlet mut s-a dezlănțuit în interiorul ei. Ar fi 
vrut să-şi deschidă gura şi să îi dea drumul afară. Atât, atât 
de mult! În acea clipă s-au auzit un trosnet, o sfâşiere şi un 
țipăt. 

Jgheabul, degetele murdare şi respirația greoaie au 
dispărut cu toatele, înghițite de o bubuitură. Au început să 
se audă înjurături. Ţipete. Cuvinte obscene. Râsete. Paşi din 
ce în ce mai îndepărtați. Tăcere. Lătrături îndepărtate. 

Sarah şi-a căscat gura şi şi-a lăsat respiraţia să-i dea 
năvală afară din plămâni. A înghițit cu poftă aerul rece. 
Umerii i se ridicau şi se coborau şi i se ridicau din nou, 
pentru că nu putea să-i controleze. A început să plângă 
încetişor. 


Sarah se pricepea la de-a v-aţi ascunselea. În vremurile mai 
bune, când putea încă să se joace cu alți copii, ea era 
întotdeauna ultima găsită, cu mult după ce ceilalți se 
plictisiseră şi renunțaseră la joc. 

Acum stătea pe acoperiş şi privea cum răsăreau şi se 
aprindeau stelele, ascultând zgomotele dinspre docuri. 
Putea să audă încă soldații şi câinii, strigătele, îndepărtate, 
dar omniprezente, ca atunci când ceilalți copii alergau prin 
casă şi o strigau. 

Deci, ai de gând să stai aici, aşa, pentru totdeauna? s-a 
auzit vocea aceea din mintea ei, chestionând-o ironic. 

Aştept să se întunece. 

Nu, pur şi simplu nu ştii ce să faci, a zeflemisit-o vocea. 

Sarah şi-a întors capul. Putea să vadă o macara şi coşul 
unui vapor. Pe fundal, lacul întins, Constanţa, se pierdea în 
noaptea care cobora încet. În cealaltă parte, acoperişurile 


4 În text apare varianta germană, „Bodensee” (n. tr.). 


oraşului Friedrich-shafen se întindeau sub ea, mult prea 
îndepărtate pentru ca cineva să o poată zări din turlele 
bisericii. Sub picioarele ei, depozitul vechi, în ruină, o privea 
cu ochi abandonaţi, întunecațţi şi pustii. Siguranţă. Era un 
ascunziş bun pentru moment. 

Şi apoi ce va urma? O evreică fără acte, blocată într-un 
port german, fără niciun ban. 

Sarah a ales să se ignore pe ea însăşi. Sau pe mama ei — 
oricare dintre ele două va fi fost. Nu exista viitor, doar 
timpul prezent. Mama ei le adusese cu maşina până acolo, 
aşa că trebuie să fi avut un plan pentru a trece lacul 
Constanţa, cu feribotul sau cu o barcă privată, spre Elveţia, 
spre siguranță, departe de bătăi şi de foamete şi de abuzuri. 
Însă acum planul era compromis. Asta dacă existase într- 
adevăr vreunul. Genul acesta de organizare o depăşea pe 
mama ei. Nu era de mirare că totul se sfârşise dezastruos, 
cu moartea ci... 

Sarah a dat gândul acela la o parte şi l-a închis în sipetul 
ei. Era mult prea dureros, la fel ca usturimea pe care o 
simțea în nări. 

Sipetul acela dinlăuntrul fetei fusese la început doar o 
cutie mică, asemănătoare cu una dintre cele în care mama 
ei îşi ţinea bijuteriile scumpe. Nu prea avusese timp să fie 
înspăimântată sau revoltată în ultimii şase ani, de când 
național-socialiştii veniseră la putere, aşa că Sarah încuiase 
cu grijă înăuntru fiecare umilire şi nedreptate. Astfel, se 
eliberase de spaime şi de furie. Dar acum cutia ajunsese cât 
un cufăr pentru călătorii, cu vopseaua scorojită şi umflată, 
cu lemnul verzui şi alama coclită. Conţinutul îi dădea pe 
dinafară şi se prelingea uşor pe margini. Şi, ce era şi mai 
rău, începuse să îşi închipuie că ea însăşi devenea sipetul, 
cu tot ce conţinea el, tot ce ascunsese, şi acum colcăia în 
libertate în interiorul ei, gata să se întrupeze şi să o devoreze 
de vie. 


Inima îi bubuia din nou în piept. A încercat să se 
liniştească închipuindu-şi că se juca de fapt de-a v-aţi 
ascunselea. Era ascunsă adânc în dulapul de sub scări, 
acoperită de o haină groasă de iarnă, care era atârnată pe 
umeraş. Uşa puțin crăpată îi invita pe ceilalți copii să 
arunce rapid înăuntru o privire superficială. Invizibilă, 
aşteptând, invulnerabilă. 

Oboseala a profitat de ocazia care i se oferea şi şi-a trecut 
brațele în jurul fetei. În amurg, pe acoperişul metalic 
acoperit de muşchi, Sarah a ațipit. 


Păşeşte alături de tatăl ei. Era un om înalt, însă în 
acea clipă i se pare uriaş. Trebuie să fi fost foarte mică. 
Îşi ridică privirea în susul mânecii ei roşii de la palton, 
spre mâna lui enormă, care o ţine strâns pe a ei. 
Pământul este afânat sub tălpile lor, iar soarele auriu, 
prea strălucitor ca să îl poată privi, învăluie totul într-o 
văpaie poleită. 

— Vezi, Sarahchen? 

— Ce să văd, Vati5? 

El râde şi se opreşte ca să o ridice în brațe. 

Sarah e tare sus acum, dar se simte în siguranță, 
ținută de braţele acelea ca nişte crengi de copac. 

— Acum vezi? 

Sarah face ochii mici şi îşi ridică privirea spre cerul 
orbitor. O ustură ochii şi trebuie să şi-i acopere cu 
mâna făcută streaşină. Un zumzăit surd începe să se 
propage în aer. 

— Ce este? 

Un nou râset. 

— Aşteaptă şi ai să vezi. 


5 „Tati” (germ. în original) (n. tr.). 


Zgomotul creşte, bâzâitul se întețeşte, ca un roi de 
albine. Aşa sună un milion de insecte aflate la lucru. 

— Tati, mi-e teamă. 

— Să nu îţi fie. 

Bâzâitul se preschimbă într-o trepidaţie care începe 
să-i vibreze în piept. Se agaţă de haina tatălui ei, de 
frică sau entuziasm, nu-şi poate da seama despre care 
dintre cele două este vorba. Şi apoi îl vede. 

Uriaş, argintiu, lucind în lumina soarelui, umplând 
cerul, mai mare decât cel mai mare lucru pe care l-a 
văzut vreodată. În umbra lui aleargă băieți, arătând cu 
degetul, fluturând stegulețe. Sarah îşi lasă capul pe 
spate ca să urmărească trabucul acela uriaş, care 
astupă soarele, vuind pe deasupra tuturor. 

Începe să chicotească şi apoi râde. Îl priveşte pe tatăl 
ei în ochi şi el o priveşte la rândul lui. Începe şi el să 
râdă. Toată lumea râde... 


Sarah şi-a deschis ochii. A tresărit, amintindu-şi unde era, 
înțelegând ce se petrece. Luna se ridicase pe cer şi întregul 
pământ era luminat de o brumă argintie. Acoperişul din 
metal se zgâlțâia şi botul zepelinului apăruse deja deasupra 
capului ei. Nu avea unde să se ascundă. Aşa că a rămas 
întinsă acolo şi a aşteptat ca dirijabilul uriaş să treacă pe 
deasupra. O fetiță evreică pe un acoperiş, o umbră lucitoare, 
la doar câțiva metri de ochii curioşi. 

Nu te caută pe tine, fac altceva, se vor uita direct la tine şi 
nu se va întâmpla nimic, pentru că nu te caută pe tine. Eşti 
doar o haină de iarnă, agățată în dulap. 

Era suficient de aproape încât să vadă ferestrele din 
țesătura zepelinului şi lumina slabă din interior. Putea să 
vadă peticele cusute stângaci şi fasciculele de lumină 
galbenă care se întindeau în lungul curburii balonului, de la 


ferestrele punctului de control. Sarah şi-a înfipt bine mâinile 
în culcuşul ei, tremurând. Sunt o haină de iarnă, şi-a 
repetat, în timp ce dirijabilul aluneca pe deasupra. 

Capătul cabinei de observaţie era acoperit de ferestre, iar 
lumina electrică era aproape orbitoare. Înăuntru stăteau la 
pândă două siluete. Era imposibil să creadă că nu puteau 
să o vadă şi, cu toate acestea, în timp ce alunecau pe 
deasupra, au rămas nemişcate. Zumzăitul a crescut în 
intensitate, apoi motoarele au purtat zepelinul mai departe, 
pe pilonii lor lungi şi subțiri, cu elicele învârtindu-se ca un 
abur. Corpul a început să se subțieze, lăsând la vedere doar 
aripioarele din coadă. Fuseseră vopsite în negru, însă 
svasticile erau încă vizibile în cercurile lor albe - un lup 
îmbrăcat în piele de oaie, care nu păcălea pe nimeni. 

În cele din urmă, dirijabilul a trecut. Sarah a dat încetişor 
drumul aerului din plămâni. Era de parcă ceilalți copii ar fi 
deschis dulapul şi nu ar fi văzut nimic neobişnuit. S-a 
ridicat, deşi muşchii picioarelor şi ai spatelui i se 
împotriveau. Zumzăitul de albine devenea din ce în ce mai 
slab în timp ce zepelinul se îndepărta şi acoperişul rămase 
tăcut. Cum trecea pe deasupra depozitului părăsit de vizavi, 
Sarah a băgat de seamă o siluetă pe acoperişul acestuia, 
care se putea distinge în lumina lunii. Cineva urmărea nava 
aeriană cu un binoclu, de parcă ar fi fost o pasăre rară. 

Sarah a privit umbra aceea urmând curbura zepelinului, 
din capăt până la coadă. Un bărbat îmbrăcat tot în negru, o 
siluetă pe fundalul luminos al cerului de noapte, abia 
vizibilă, dar care era în mod cert acolo. Era atât de 
absorbită, încât nici nu s-a mişcat atunci când bărbatul şi-a 
coborât binoclul şi a privit peste navă, în depărtare. Ce 
căuta acolo? Nu putea fi vorba despre ceva oficial, 
aerodromul era probabil la trei kilometri depărtare. 


Atunci bărbatul şi-a dus din nou binoclul spre ochi. 
Undeva, adânc înlăuntrul ei, s-a căscat un gol şi a trebuit să 
se forțeze să-şi tragă în piept următoarea respirație. 

Sarah nu era invizibilă, iar el se uita direct la ea. 

Bărbatul şi-a lăsat încetişor binoclul în jos şi, după o 
clipă, i-a făcut cu mâna. 

Fugi, fugi acum! şi-a strigat şi s-a pus în mişcare, 
rostogolindu-se spre marginea acoperişului şi luându-şi 
avânt ca să sară. Jos, unde nu ajungeau razele lunii, era 
întuneric, doar două ferestre mici luminând argintiu în 
fiecare capăt al aleei. De o parte se aflau depozitul mai mare 
şi bărbatul cu binoclul. În stânga, pe drumul pe care venise: 
gardul, şanțul, maşina. Aşa că şi-a îndreptat spatele şi şi-a 
târât picioarele ţepene înainte, sprijinindu-se de pereţii de 
pe o parte şi de pe cealaltă, ca să îşi păstreze echilibrul. Prin 
ceața amorțelii surde pe care o simţea în față, începea să fie 
conştientă de durerea ascuţită care îi mocnea adânc în 
creieri. Era disperată de sete. Şi-a trecut limba pe deasupra 
buzelor. Erau arse şi crăpate. Limba i-a scos un sunet aspru 
şi uscat, ca de pisică. Trecuse mai bine de o zi de când 
băuse ultima oară ceva. Mama ei nu voise să se oprească pe 
drumul dinspre Viena, şi nici nu cumpărase ceva de mâncat 
sau de băut. 630 de kilometri terifianți pe sub ochii întregii 
Patrii, prin însuşi leagănul național-socialismului. I se 
părea de necrezut că ajunseseră atât de departe. 

Faleza din stânga ei era slab luminată şi părea mică, nu 
vastă şi anonimă, aşa cum şi-o imaginase ea. A luat-o direct 
prin labirintul de clădiri care i se întindea în față. 

Trebuie doar să mergi în continuare. 

Unde? 


6 Vaterland, termen naţionalist folosit în Germania nazistă (n. tr.). 


Mereu aceleaşi întrebări: unde şi de ce. Concentrează-te! E 
la fel ca un accent, ca un număr de gimnastică, ca o bucată 
cântată la pian. Fixează-ţi mintea asupra sarcinii pe care o 
ai de îndeplinit. 

Sunt obosită. Nu ştiu ce să fac. 

Aşa că ai de gând să plângi ca un bebeluş? 

Nu. 

Chiar aşa! Te-am crescut singură pentru ca tu să te dai 
pur şi simplu bătută? 

Sarah şi-a înghițit un suspin. Vocea fusese a mamei ei, 
încă de la început? 

Of, mutti”, şi-a şoptit, of, mutti. 

Potoleşte-te! 

Nu pot. Ce am văzut în maşină... e prea mult totul... 

Nu, GATA! 

A înghețat. Îndărătul zgomotului şi al bâzâitului 
îndepărtat, putea să audă o apă curgând. 

A urmărit sunetul până la o uşă veche şi scorojită. Era 
întredeschisă şi lăsa să se întrevadă un interior întunecat. A 
fost nevoită să o împingă cu umărul şi, în timp ce o 
deschidea, a fost lovită de o duhoare de amoniac şi canal. A 
făcut nesigură un pas înăuntru. Întunericul era de 
nepătruns. Şi-a închis ochii ca să se acomodeze cu el şi, 
folosindu-se de peretele slinos ca să se orienteze, s-a 
strecurat în cameră, urmând sunetul apei. Când şi-a 
deschis ochii, încă nu putea să identifice vreun detaliu. 
Camera nu avea cum să fie prea mare, dar i se părea ca o 
cavernă, sau ca botul uriaş al vreunei bestii urât 
mirositoare. Întunericul îţi este prieten, şi-a zis. Are brațe 
largi, care te pot ascunde. lubeşte întunericul. 


7 Mami” (germ. în original) (n. tr.). 


Degetele i-au atins ceva, care s-a mişcat. Ar fi vrut să-şi 
tragă înapoi mâna, dar a rezistat impulsului şi şi-a întins 
din nou degetele. A atins lucrul acela şi apoi, din nou, 
acesta a dispărut. Sarah a aşteptat şi lucrul s-a întors la ea. 
Era un lanț subţire, cu un nod la capăt şi cu cealaltă parte 
pierzându-se înspre tavan. A apucat nodul şi a tras în jos. 

S-a auzit un clic şi apoi lumina s-a aprins, atât de 
orbitoare, încât Sarah aproape că şi-a pierdut echilibrul. Se 
afla într-o baie mizeră, cu un vas de toaletă stricat în colţ, 
ascuns în spatele unui paravan de lemn. Un jgheab lung se 
întindea pe toată lungimea peretelui din față, la nivelul 
podelei. Totul era murdar, dar lângă Sarah se afla un 
robinet ruginit, care scuipa apă maronie într-o chiuvetă 
joasă. 

A apucat marginea bazinului şi şi-a strecurat gura sub 
robinet, căscând-o pe cât putea de mare. Lichidul avea un 
gust cald de rugină, dar era ceva umed, care curgea 
continuu. Sarah a înghițit cu noduri, gură după gură, 
ignorând senzaţia sufocantă pe care i-o dădea când îi 
ajungea la nas. Un minut mai târziu, s-a oprit şi şi-a 
îndreptat spatele, lăsând apa să-i alunece pe bărbie, simțind 
cum viaţa i se întoarce în trup. 

— Ei, ia te uită! Este fetița de pe acoperiş. 

Vocea unui bărbat. Sarah a înghețat. Dumme Schlampe! 
Ai lăsat uşa deschisă. Bărbatul se poziționase între ea şi 
uşă. Nu avea încotro să fugă şi nici ce să facă. Sentimentul 
de completă neajutorare i-a ridicat o greutate de pe umeri. 
S-a simţit, în mod straniu, calmă şi uşoară. Atât de uşoară, 
încât a simțit cum se ridică deasupra oceanului de panică. A 
mormăit afirmativ şi s-a aplecat ca să bea din nou, 
încercând să nu îşi închipuie ce avea să se întâmple în 
următoarele câteva ore. 


Capitolul 2 


— Ce faci aici? a întrebat-o bărbatul. 

— Beau, i-a răspuns ea printre înghițituri. 

— Ce căutai pe acoperiş? 

Avea un ton plat, aproape lipsit de orice fel de emoție. 

Nu te lăsa păcălită. Asta înseamnă doar că nu-l poți citi. 

— Caut pe cineva. 

Sarah s-a ridicat şi şi-a şters bărbia. Părea să fie acoperită 
de pământ galben. A evitat cu bună ştiinţă să îl privească 
direct în față, ca să câştige ceva timp pentru a se gândi la ce 
ar fi putut să spună, fără ca ochii să o dea de gol. 

— Pe acoperiş? 

O cursă. 

— Da. 

Nu făcea decât să amâne inevitabilul. Nu conta ce avea să 
spună şi asta o făcea să se simtă liberă. Îndrăzneaţă. 

— De ce urmăreai zepelinul? l-a întrebat ea. 

— Eu pun întrebările aici. 

O urmă de încordare. Nu furie. 

— Da, aşa este. 

Sarah şi-a plecat capul într-o parte, aşteptând. 

Bărbatul era îmbrăcat în negru, avea un fes din lână şi 
ducea un rucsac închis la culoare. Avea fața parcă murdară. 
Nu se aşteptase la asta. Omul se holba pur şi simplu la ea, 
încercând parcă să pună ceva cap la cap. Sarah se întreba 
dacă nu cumva ar fi putut să scape din acea situaţie. 

— Ei bine, n-ar trebui să-ți mai irosesc timpul, aşa că... 

Bărbatul a împins uşa din spatele lui, închizând-o. Sarah 
a făcut un pas înapoi. El s-a rezemat de uşă şi şi-a 
încrucişat braţele pe piept. 

— Şi unde vrei să pleci, mai exact? 

Un ton mai rece. Înghețat, aproape. Îi venea să tremure. 


— Acasă. Nu am reuşit să-l găsesc pe... tata. Munceşte la 
docuri. 

— De ce îl căutai? 

Acum era clar că este interogată. 

— Cina era gata. 

— La patru dimineața? 

— Lucrează în tura de noapte. 

— Pe acoperiş? 

— Am căutat peste tot. 

— Şi ce-ai păţit la față? 

Sarah şi-a întins mâna şi şi-a atins nasul. O ustura de 
parcă ar fi fost pălmuită. Ceva i s-a desprins pe degete şi ea 
şi-a coborât privirea ca să vadă despre ce era vorba. Abia 
atunci a băgat de seamă că rochia ei maro deschis avea în 
față o pată de un roşu-maroniu murdar. Pe degete avea coji 
de sânge coagulat. 

— Păi... m-am lovit de ceva în întuneric, a încercat să 
articuleze, dar cuvintele i-au amuţit în gât. 

S-a înecat, apoi a tuşit şi în cele din urmă a pufnit, 
strâmbându-se de durere. Bărbatul a râs. Fără pic de 
bucurie, batjocoritor. În adâncul ei, Sarah a dat de un izvor 
de furie şi sfidare. L-a privit fix în ochi - o fetiță într-un 
moment de cumpănă, acoperită de sânge uscat, rugină, 
mucegai şi frunze putrezite. Fii ducesa, draga mea, i-a şoptit 
vocea ei înterioară, vocea mamei ei. Tu eşti pe scenă, ei nu. 
Îi poţi dirija aşa cum vrei. Sunt gata să fie convinşi. Aşa că, 
fă-o! 

— Da, m-am pierdut şi am intrat într-un burlan. Vrei să-ți 
arăt? 

Bărbatul avea ochi albaştri, ca apa, cu margini întunecate. 

Nu clipi! şi-a zis Sarah. 

— Cum te cheamă, fetițo? a întrebat-o el, mai moale. 


Cutele din jurul ochilor păreau să-i zâmbească. Accentul 
lui suna puţin ciudat. Era bavarez, şi-a zis ea, dar unele 
cuvinte sunau diferit... 

— Sarah, Sarah Gold... 

Gândeşte! 

— G... Esengrund. 

Dumme Schlampe! 

Sarah s-a rezemat de chiuvetă, înfrântă. Bărbatul a râs 
din nou, de data aceasta nu la fel de gol. 

— Vai, vai, vai... şi te descurcai aşa bine! Va trebui să vii 
cu ceva mai convingător, Sarah Goldberg, Goldstein, 
Goldschmitt... sau cum ţi-o zice. 

Sarah s-a întins să-şi spele fața, sperând că astfel îşi va 
ascunde lacrimile care îi apăruseră în colțul ochilor. 

Bărbatul s-a tras foarte aproape şi apoi s-a aşezat pe 
marginea bazinului. I-a vorbit repezit: 

— Spală-ţi rochia, spal-o până o cureţi, poți să o laşi udă 
dacă-i nevoie... şi şterge-ţi haina. Eşti din Elsengrund, aşa- 
i? Aşa-i? 

Sarah a dat din cap. 

— Asta-i bine, zi aşa şi... spune-ți Ursula sau ceva de 
genul. Sarah... Nume mai evreiesc de atât nici nu se poate! 
Ai unde să te duci? 

Sarah şi-a scuturat capul. Fusese înfrântă, însă acum nu 
prea îşi dădea bine seama ce se întâmpla. 

— Şi nu ai acte? Asta-i bine. Dacă erau ştampilate nu ţi-ar 
mai fi fost, oricum, de niciun folos în Elveţia. Feribotul e cea 
mai bună alternativă pe care o ai. Joacă-ţi rolul, prefă-te că 
eşti acolo unde trebuie să fii. Aşteaptă răsăritul, dar nu aici. 
Acoperişul acela e la fel de bun ca orice acoperiş. 

A făcut o pauză. 

— Şi încă ceva... 

Bărbatul i-a apucat fața şi i-a înhățat nasul. Sarah a 
reuşit să îl prindă de încheietură, însă, înainte să apuce să 


facă ceva, el a tras. Sarah a ţipat, fără să vrea. Durerea era 
sfâşietoare. Apoi s-a auzit un trosnet puternic şi gata. Sarah 
s-a tras înapoi, prea speriată ca să-şi atingă fața. 

— Nu pune mâna, acum e drept... iese cu siguranță mai 
puțin în evidenţă. 

Şi-a şters mâna pe pantaloni. 

— Nu ştiai că era sucit? 

Lui Sarah îi tremurau mâinile. A tras aer pe nas: o ustura, 
dar putea să respire. Vocea din capul ei amuţise. Şi-a ridicat 
privirea şi l-a văzut pe bărbat în uşă. 

— Şi să nu ai încredere în nimeni. Noroc, Sarah din 
Elsengrund! 

Şi cu aceste cuvinte s-a făcut nevăzut. 

Sarah şi-a îndreptat privirea spre mâinile ei. A trecut ceva 
timp până când s-au oprit din tremurat. 


Răsăritul era unul cenuşiu şi rece. După o noapte senină, 
norii de un gri-murdar se rostogoliseră dinspre lac, 
preschimbând zorii zilei într-o fotografie ştearsă. Sarah 
stătea ascunsă în umbre, cu rochia ei jilavă înfăşurată în 
jurul picioarelor, ca o draperie mucegăită. I se frecase de 
zgârieturile de pe genunchi şi coapse până când frecuşul 
acela ajunsese să fie singurul lucru la care se putea gândi. 
Şi se lăsase acaparată de durerea fizică, pentru că aşa îşi 
amuţise vocea din cap. Nu avea nevoie de ea în acele 
momente. 

Sângele îi lăsase o pată urâtă pe rochie, aşa că îşi 
închisese până sus nasturii la haina ei întunecată, ca să o 
ascundă. Avea în jurul gâtului o bucată dintr-un sac închis 
la culoare, care ar fi putut să fie luată drept o eşarifă. 
Mirosea a lapte rânced, dar era uscată. Era singurul lucru 
uscat pe care-l avea pe ea. Îşi aranjase oarecum părul cu 
ultima ei agrafă şi împletise restul la spate, într-o coadă pe 
care o legase cu o bucată de sârmă. De departe arăta bine, 


dar, ca în cazul unei sperietori de ciori, o privire mai 
îndeaproape nu ar fi putut să păcălească pe nimeni. 

Sarah nu îşi permisese să doarmă. De fiecare dată când îşi 
închidea ochii vedea sânge şi câini care o hăituiau. Dacă era 
conştientă îi putea controla, dar atunci când aţipea, o 
puneau la pământ şi se aruncau asupra ei. Se trezise abia 
putând să mai respire din cauza plânsului. Dacă era trează, 
putea să îşi ţină mintea ancorată în prezent. 

S-a auzit sirena de la feribot. Acela era semnalul pe care îl 
aştepta. A păşit în lumină şi, ignorând durerea surdă din 
picior, a luat-o în pas săltat spre port. Poate că avea ea 
cincisprezece ani, dar putea să pară de unsprezece, sau 
chiar mai puţin, dacă îşi juca rolul bine. Sarah fusese 
dintotdeauna mică pentru vârsta ei, lucru pe care anii de 
sărăcie îl accentuaseră, iar rolul acela era unul pe care-l mai 
jucase - ştia cum să pară micuță, modestă, copilăroasă. 

Oamenii din oraş începuseră să-şi croiască drum spre 
muncă pe aleile pietruite, cu ochii la botul propriilor ghete 
sau la țăcănitul bicicletelor. Obositi, îmbufnați şi nepăsători. 
Sarah şi-a menținut ritmul, reuşind să-şi înfrâneze pornirea 
de a o lua la goană. A început să îngâne în schimb o melodie 
pe care o auzise cântată de Bund Deutscher Mädel - Liga 
fetelor germane - atunci când mărşăluiseră pe lângă casa 
ei. Simțea ritmul în tâmple şi îşi trăgea forță din pulsațţia lui, 
încântată că se poate lăsa condusă de cântec. 

— Unsre Fahne?, nu ştiu ce, pas, pas, unsre Fahne 
ceva... Zeit10! 


8 Ramura feminină din organizaţia nazistă de tineret a Partidului 
Muncitoresc German Naţional-Socialist (n. tr.). 
° „Drapelul nostru” (germ. în original) (n. tr.). 


10 Timp” (germ. în original) (n. tr.). 


Se chinuia să-şi amintească versurile. Drapelul ceva. 
Aproape ajunsese la intrare. 

— Und die Fahne fuhrt uns! ceva, ceva... 

Ce urma apoi? Da, da... drapelul nostru... drapelul? 

— Drapelul nostru înseamnă mai mult pentru noi decât 
moartea! a strigat soldatul care-i apăruse în cale. 

Sarah a icnit, lovindu-se de pieptul lui şi prăvălindu-se 
înapoi, cu miros de piele şi sudoare în nări. O privea de sus 
- un monstru gri cu salopetă maro. 

— Adică, ce vă învață coordonatoarea voastră? 

Şi-a scuturat capul, cu mâinile-n şold şi mitraliera agățată 
de umăr. Era tânăr, avea poate douăzeci de ani, şi îşi 
încruntase sprâncenele teatral. Sarah s-a forțat să 
zâmbească, ridicându-şi colțurile gurii în sus până când a 
simțit că o dor fălcile. 

— ...mai mult pentru noi decât moartea... decât moartea! 
i-a strigat din nou şi a chicotit, aproape isteric. Ah, este de 
fapt foarte bună. Îmi cer scuze! i-a zis peste umăr şi a făcut 
grăbită cu mâna. 

L-a văzut pe soldat zâmbind, scuturându-şi capul în timp 
ce ea se îndepărta rapid. 

— Moartea... moartea... 

A murmurat, încercând să-şi încetinească bubuitul inimii. 
A aşteptat ca nişte braţe puternice să o apuce de umeri, dar 
nu s-a întâmplat nimic. 

Nu te caută pe tine, i-a spus vocea. 

Atunci de ce sunt aici? 

Cântă în continuare. Zâmbeşte în continuare. A schimbat 
subiectul vocea. Joacă rolul până la capăt, până în culise. 
Nu te opreşti până nu cade ultima cortină. 


11 „Şi drapelul ne conduce” (germ. în original) (n. tr). 


Feribotul aluneca spre doc, iar în spatele lui se întindea 
orizontul încețoşat. Deasupra, Sarah putea să vadă formele 
zimțate ale munților de peste lac, munți care însemnau... 
libertate? Siguranță? Avea doar o idee vagă despre ceea ce 
avea să facă dacă putea măcar să ajungă pe puntea 
feribotului spre Elveţia. 

Rămâi concentrată asupra spectacolului. Restul - 
petrecerea, faima - acelea sunt gânduri pentru mai târziu, 
nu pentru acum. Spectacolul este locul în care le câştigi. 

Spre dreapta se forma un rând de pasageri. La stânga, se 
trăsese o căruță cu un cal, aşteptând ca feribotul să 
ancoreze. 

Şi peste tot erau împrăştiați soldați şi poliţişti, care 
verificau, urmăreau, vorbeau, păzeau, cercetau. Sarah şi-a 
încetinit pasul. Trebuia să găsească momentul perfect. 
Feribotul s-a oprit, au fost aruncate funii pe doc şi câțiva 
pasageri au sărit de pe rampă. Aşteaptă. Oamenii de la rând 
au început să se agite, căruța s-a tras în față. Câteva clipe 
de haos... 

Plânsul, iubita mea, este o artă. Ţine de control. Nu este 
important să-ți înghiți plânsul - orice prost poate face asta. 
Să îl depozitezi bine şi să îl foloseşti atunci când este nevoie, 
acesta este secretul. Fără scurgeri! Un robinet doar, pe care 
poţi să îl porneşti... şi să îl opreşti. 

Plânsul? 

Ia în stăpânire oroarea şi foloseşte-o. 

Sarah s-a înfiorat. Până atunci, păstrase la mică distanță 
de ea imaginea cu mama ei în maşină. 

Nu. 

Ba da, a insistat vocea. 

Nu, doare. 

Asta e şi ideea. Uită-te din nou în maşină. 

Sarah s-a rugat. 

Mutti, nu... 


PRIVEŞTE ÎN MAŞINĂ, DUMME SCHLAMPE! 

Sângele. 

Da, a şoptit vocea. 

Atât de mult sânge... 

Lacrimile i-au alunecat pe obraji în timp ce golul acela i se 
căsca în stomac. I-a venit să vomite, dar a înghițit. 

Acum. 

A alergat în lungul rândului de pasageri țipând, lăsând 
furia şi spaima să o ia în stăpânire. 

— Vati! Vati! Tati! Taatii! Unde eşti? Tati! Unde eşti? Vati! 

Oamenii de la coadă s-au foit iritați şi s-au uitat unii la 
alții. Sarah a alergat şi mai repede spre rampă. 

— Vati! 

— Opa, opreşte-te, Fräulein!?! Domnişoară, te rog. 

Sergentul a făcut un pas înapoi, s-a gândit să-şi ridice 
pistolul şi apoi s-a oprit, nesigur. 

Sarah s-a oprit şi ea, şi şi-a acoperit fața cu mâinile. 

— Unde este vati? A zis că va fi aici! s-a văitat ea şi şi-a 
închis ochii strâns. Trebuie să fie aici... Vati! 

Şi-a deschis ochii, care o înțepau, a privit în sus la sergent 
şi a bufnit în plâns, cu mucii curgându-i spre gură. 

— E la bord? Este... Doar... 

Sergentul s-a uitat în jur neajutorat şi soldații lui l-au 
privit la rândul lor, prosteşte. Bărbatul a strigat atunci la un 
polițist, care se afla de cealaltă parte a punţii. 

— Wachtmeister!3/ Avem nevoie de puţin ajutor aici! 

— Vati! s-a văitat Sarah. E la bord? 

— Da, sigur, Scharfuhrer!+! Dar ce sunt eu, sclavul tău? i- 
a răspuns polițistul. 


12 „Domnişoară” (germ. în original) (n. tr.). 
13 „Sergent” (germ. în original) (n. tr). 


14 „Sergent-major” (germ. în original) (n. tr.). 


Sergentul s-a întors din nou spre Sarah. 

— Bilet ai? La cine sunt documentele tale? 

— Vati... 

Dă-i bătaie, plângi în continuare, ţipă! 

— Dar... 

— Pardon, putem urca? 

Vocile politicoase începeau să devină agitate. 

— VATI! 

— Du-te şi gata, du-te şi găseşte-l pe taică-tău... 

Sergentul şi-a ridicat mâinile şi a uşuit-o pe Sarah, care a 
trecut în fugă pe lângă el şi s-a urcat la bord. S-a uitat o 
dată înapoi şi a băgat de seamă că vederea îi era blocată de 
cal şi de căruță. A aşteptat câteva secunde şi apoi a alergat 
spre scara din capătul punţii, ştergându-şi nasul şi gura cu 
mâneca de la haină. 

Ce fată bună! Îmi pare tău că am spus că eşti proastă. 

Sarah a ignorat vocea şi şi-a dosit la loc, în întuneric, 
absența mamei şi accidentul, recăpătându-şi astfel 
stăpânirea de sine. A luat-o spre proră şi apoi s-a chircit în 
spatele unei geamanduri, de unde nu putea fi văzută de pe 
mal. 

S-a aplecat şi a privit înapoi spre port cu un sentiment 
extraordinar de triumf. Era mai presus de o medalie 
câştigată la gimnastică, decât un bis la teatru, decât o seară 
în care ajungea acasă fără să fie ocărâtă. În sfârşit, după 
atâta timp în care stătuse mereu nemâncată, în care fusese 
hărțuită şi atacată, Sarah, evreica murdară, era Kânigin!5, 
regina, şefa. Național-socialiştii, marşurile lor, geamurile lor 
sparte şi ura lor iraţională n-aveau decât să înghită asta! Îi 
venea să strige spre cer, ca pescăruşii, şi să îşi ia zborul 
alături de ei. 


15 „Regină” (germ. în original) (n. tr.). 


Dar sentimentul victoriei, al satisfacției pure, nu a durat 
prea mult. După ce seva entuziasmului s-a epuizat, Sarah s- 
a simţit pustiită, ca o cutie goală din care au fost mâncate 
toate bomboanele şi apoi i s-a pus la loc capacul. 

A privit clădirile, turnurile gemene ale bisericii dinspre 
vest. Îşi privea ţara. Ţara ei. 

Fugea speriată de atâta timp, încât uitase de ce fugea de 
fapt. Locul ei era acolo. Ea nu era un J!6 stupid, ştampilat 
pe un paşaport. Ea era germană. O obligau să îşi 
părăsească patria, aşa cum o obligaseră să îşi părăsească şi 
casa din Elsengrund şi apartamentul din Berlin, iar atunci 
când fugise împreună cu mama ei în Austria o obligaseră să 
plece şi de acolo. 

Victoria i se părea acum găunoasă şi amară, întinată de 
temeri şi de îndoieli. 

Sarah şi-a tras nasul şi a scuipat peste bord. Gestul ei a 
atras o părere dezaprobatoare din partea unuia dintre 
pasageri, dar ei nu-i păsa. Acum nu mai aveau cum să 
ajungă la ea. 

Sau puteau, totuşi? A privit înapoi spre chei. Soldaţii erau 
ocupați, dezorganizați, distraşi. Doi dintre ei se trăseseră 
într-un colț ca să fumeze. Sergentul-major se certa cu 
polițistul. Nimeni nu îi conducea, de parcă nici nu ar fi ştiut 
ce caută. 

Nu ştiau ce caută? O fată, o fugară evreică, una blondă, a 
cărei mamă intrase în panică şi trecuse printr-un blocaj 
rutier, pentru că tot ceea ce făcea ea era un dezastru. Cum 
de nu o prinseseră? Doar dacă nu cumva.... nu pe ea o 
căutaseră de la bun început? 

Sarah i-a privit pe ultimii întârziați urcând la bord şi pe 
bărbatul care alerga pe chei. Purta o haină lungă şi neagră 


16 De la Jude, „evreu” în germană (n. tr.). 


şi trăgea după el o sacoşă din pânză. Sergentul s-a apropiat 
de el, cu brațul întins. Fumătorii şi-au aruncat şi ei țigările 
şi s-au îndreptat spre rampă. 

Bariera pe care mama ei încercase să o spargă: fusese 
neaşteptată. Toate celelalte lucruri merseseră conform 
planului. Avuseseră un plan? Trebuiau să ajungă la graniță 
într-o maşină care nu era a lor, dar după aceea? 

Poate că mama ei îi descrisese planul în detaliu, dar Sarah 
nu o ascultase. Ea era furioasă pe național-socialişti şi chiar 
şi pe ceilalți evrei, pentru ce vor fi făcut ca să abată toate 
acele nenorociri asupra lor, dar cele mai adânci, ascunse şi 
aprinse resentimente le păstra pentru mama ei, pentru 
faptul că bea, pentru ratările ei şi pentru că era fără 
speranţă. Şi mai rău decât toate acestea era şirul nesfârşit 
al fanteziilor şi iluziilor ei optimiste. Faptul că trecuse prin 
barajul rutier cu maşina şi se alesese cu un glonț în ceafă 
era ceva tipic ei. 

Dar dacă bariera nu fusese creată pentru ele, dacă nu ele 
fuseseră ţinta, ce căutau acei soldaţi acolo? Poate că se 
instalaseră puncte de control pretutindeni... 

Nu voiau să îl lase pe bărbat să urce la bord. Sarah s-a 
aplecat ca să vadă mai bine. Polițistul devenise brusc 
interesat de ceea ce se petrecea. Bărbatul şi-a dat jos pălăria 
şi şi-a trecut degetele prin părul blond. Barcagiii începuseră 
să dezlege funiile, urmărind cu nerăbdare ce se întâmpla. 
Bărbatul era încolțit acum din trei părți de soldați. A făcut 
un pas în spate şi a arătat înapoi, spre oraş. A încercat să 
îşi ia documentele, dar sergentul i le-a tras din față. Fata a 
urmărit umărul unuia dintre soldaţi, cum se întinde 
materialul aspru în timp ce el îşi mută pistolul în mâna 
dreaptă. 

Sarah şi-a îndreptat privirea spre munţii de peste lac. Spre 
siguranță, poate. Fără viză, fără prieteni, fără bani, fără 


mamă - Elveţia nu voia refugiați evrei, aşa că trebuia să 
aibă grijă de cealaltă parte, însă nu avea de ales... 

Apoi şi-a întors privirea înapoi spre port. Pentru acel 
bărbat, şi-a dat seama, apăruseră bariera şi soldaţii. Era 
vânat. Ea ştia ce înseamnă să fii vânat. 

Polițistul i-a dat roată bărbatului şi a rămas cu vreo zece 
metri în spatele lui, blocându-i drumul. Barcagiii începuseră 
să strige la soldați. Era târziu. Sergentul s-a întors spre ei şi 
le-a strigat la rândul lui ceva, chiar în timp ce bărbatul îşi 
ridica privirea spre feribot. Sarah i-a văzut ochii de un 
albastru ca marea şi l-a recunoscut. Arăta ca un animal 
încolțit, foarte diferit de chipul pe care i-l văzuse cu o noapte 
înainte. Un om fără prieteni. Fără scăpare. 

Sirena care anunța plecarea vaporului a răsunat deasupra 
capului ei. 

Sarah ajunsese în capul scărilor înainte ca sunetul să 
amuțească. Şi-a dat drumul, ținându-se de balustradă cu 
amândouă mâinile, şi a atins puntea din fugă, cu palmele 
arzând. Rampa se ridicase, aşa că a făcut un pas mic şi a 
sărit peste ea. A văzut o țandără din argintul-murdar al apei 
sub ea şi apoi gata. 

— Vati! Vati! Taaa-tii! a tipat, croindu-şi drum prin 
mijlocul soldaților. 

A văzut o sclipire în ochii aceia albaştri, care îi arăta că o 
recunoaşte, şi a sărit în brațele lui. Omul s-a dat uşor pe 
spate din cauza greutăţii neaşteptate, dar s-a redresat şi a 
ridicat-o cu greu pe şold, în timp ce ea îşi încârligsa 
picioarele în jurul lui. 

— Of, vati, vati! s-a văitat. 

— Of, Ursula. Aici erai. Gata, gata. Eşti în siguranță acum! 
a murmurat el. 

Bărbatul şi-a ridicat privirea spre soldați. 

— Uitaţi, aş putea să... 

— Vati! Acasă! Acum! s-a văicărit Sarah. 


— Uitaţi, pot să-mi duc fata acasă acum? 

Şi-a întins mâna după actele lui. 

— Vă rog? A fost o dimineaţă îngrozitoare. 

Sarah a rămas cu faţa lipită de umărul bărbatului şi şi-a 
zis că nu trebuia să privească în sus. Mirosea a săpun 
scump. Nu a parfum. S-a auzit din nou sirena de la feribot. 

— Data viitoare să ai la tine documentele potrivite atunci 
când pleci undeva, oriunde. Ca să nu mai pierzi naibii 
timpul oamenilor de pomană! Chiar şi atunci când trebuie 
să ai grijă de copii mucoşi, pe care, apropo, ai uitat să-i 
menționezi. 

— Mulţumesc, mulțumesc! Îmi cer scuze! 

Bărbatul a luat documentele şi s-a întors. 

— Şi nu-ți uita biletul, scârțarule! i-a aruncat unul dintre 
soldați. 

Ceilalți au bufnit în râs. 

— Desigur, mulțumesc. Scuzaţi-mă! 

Bărbatul s-a îndepărtat. 

— Şi pe unde mi-ai umblat, domnişoară? Ti-am spus să 
mă aştepţi în gară. 

— Îmi pare rău, Vati! 

Au mers mai departe în tăcere, până când au trecut de 
intrare. 

— A fost un act teribil de nesăbuit din partea ta! a răsuflat 
bărbatul. 

— Un simplu mulțumesc e suficient! i-a şoptit Sarah. 


Capitolul trei 


— Erai la adăpost, Sarah din Elsengrund! La naiba, erai 
pe feribot! Unde ţi-a fost capul? i-a murmurat el, cu 
dramatism căutat. 

Sarah se întreba ea însăşi asta. Un motiv îi apărea clar. 

— Nu aveau de gând să-ți dea drumul, nu-i aşa? Ştiu ce-ţi 
fac odată ce te prind. 

— Ţi-am spus să nu ai încredere în nimeni. 

— Da, aşa este. 

— Mă simt de parcă aş căra un bou. 

— Te descurci! 

— Eşti mult prea mare. Nimeni nu duce aşa în brațe un 
copil de zece ani. 

Sarah s-a lăsat să alunece de pe şoldul lui. După o clipă 
de jenă, i-a apucat mâna. 

— Aşa, a zis ea. 

Avea mâna moale. Nu erau mâinile unui muncitor. 

— De ce? a întrebat el după câteva clipe de tăcere. 

Sarah şi-a coborât privirea spre pantofii ei scâlciați, 
zgâriaţi şi plini de noroi. 

Nici ea nu era sigură de ce. Acționase fără să gândească. O 
parte din ea identificase ceva hăituit, pe cineva care era 
pierdut, la fel ca ea. El avea dreptate, fusese în siguranță. 
Dar nu se simţise aşa deloc. Se întreba cum se simțea în 
acea clipă. 

— Tatăl meu avea o carte veche, scrisă cu mult timp în 
urmă, în care se zicea că, atunci când regatul îți este 
amenințat de un altul... trebuie să... afli cine îi ameninţă pe 
ei. 

Bărbatul a pufăit. 

— „Duşmanul duşmanului meu îmi este prieten”. Da, şi 
arabii au zicala asta. 

Sarah simțea cum o trăgea de mână după el, în timp ce 
grăbea pasul. 


— Ai citit Arthasa stra!”? Manualul antic despre cum să 
fii rege? Cu ce se ocupă tatăl tău? 

— Nu ştiu. A lăsat o mulțime de cărți de felul acesta 
atunci când a plecat. 

Brusc, Sarah s-a simţit foarte vulnerabilă. 

— Unde mergem? 

— Stadtbahnhof!'s, la gară. Colcăie de gardieni SS!9, dar 
de vreme ce nu pot să părăsesc oraşul cu feribotul, asta e 
cea mai bună alternativă pe care o am. Acum. Din nou. 

Avea glasul măsurat, dar Sarah îi simțea agitația din felul 
în care o strângea de mână. O luaseră pe străduțe 
mărginaşe şi traversau mereu de pe o parte pe cealaltă, în 
aşa fel încât bărbatul să poată privi în urma lor. 

Lasă-te inspirată de partenerul tău. Fă în aşa fel încât 
emoțiile lui să le trezească pe ale tale. Dacă este bun, va face 
şi el acelaşi lucru. Sarah şi-a ridicat privirea spre bărbatul 
al cărui chip era ca o mască aşezată uşor strâmb pe la 
colțuri, cu ochi albaştri care deveniseră glaciari. Dacă nu se 
descurcă, trebuie să fii tu de două ori mai convingătoare, 
mai bună, mai frumoasă. Trebuie să distragi. Sarah a 
început să-şi bălăngăne braţele şi să-şi fredoneze ceva. 
Bărbatul s-a oprit. 

— Ce faci? 

S-a uitat în jos, la ea. 

— Sunt o fetiță. De ce, tu cine eşti? 


17 Străvechi tratat sanscrit despre politică statală, economie, comerț şi 
strategie militară (n. tr.). 


18 „Gara oraşului” (germ. în original) (n. tr.). 


19 De la Schutzstaffel- „Eşalonul de protecţie”, o organizație paramilitară 
care reprezenta baza partidului nazist (n. tr.). 


După o clipă, omul a pufăit şi a pornit mai departe, 
dându-i voie să îi legene brațul dintr-o parte în alta. 

Au dat un colț şi apoi au ieşit într-un spațiu deschis, vast, 
unde îi aştepta gara, o clădire impozantă, decorată într-o 
nuanță țipătoare de galben şi alb. 

— Arată ca o apfelkuchen20, acoperită cu dungi de cremă, 
a oftat Sarah. 

— Asta vezi tu? O tartă cu mere? Nu camioanele militare şi 
maşinile personalului? Nici gărzile SS? 

— Nu am mai mâncat demult. 


Sarah se holba la fața de masă, trecându-şi degetele de-a 
lungul modelului. Nu avea suficientă încredere în ea ca să 
ştie că nu-şi va ridica privirea spre siluetele întunecate, 
îmbrăcate în uniformă, care păşeau de cealaltă parte a 
ferestrei. Reflexiile lor tremurate alunecau de la un capăt la 
celălalt al mesei, ca nişte nori cenuşii care prevestesc 
furtuna pe un cer de la ţară, într-o seară târzie de vară. 

S-a trezit cu o ceaşcă aşezată pe o farfuriuţă în fața ei. A 
privit de sus, încruntată, spuma albă şi apoi s-a aplecat ca 
să o miroasă. Avea un parfum grozav de cafea aurie, 
învăluită de aroma laptelui fierbinte. 

— Ah! a chițăit ea. Melange? 

Bărbatul şi-a scuturat capul. 

— Nu, nu este vieneză. E italiană. Încearc-o! 

Sarah a strâns cana fierbinte în palme şi şi-a ridicat-o la 
gură, lăsând aburul călduț să-i mângâie fața. Nasul i-a atins 
spuma, care s-a dezumflat precum clăbucii de săpun şi s-a 
disipat, pocnind uşor. Lichidul negru, bogat în arome, de 
dedesubt s-a mai răcit şi şi-a croit drum printre balonaşe, 
alunecându-i prin buzele întredeschise. Era dulce şi amar, 


20 „Tartă cu mere” (germ. în original) (n. tr.). 


puternic şi blând, revigorant şi liniştitor, ca nişte brațe 
puternice care te poartă printr-o furtună. În cămăruţele din 
interiorul minţii ei s-au aprins lumini electrice. Durerile şi 
usturimile au dispărut, de parcă toate vânătăile şi 
zgârieturile s-ar fi topit. 

— O, Doamne! a chicotit ea, bătând uşor în piept cu 
amândouă palmele. Este... este... grozavă! 

Bărbatul s-a aplecat spre ea şi i-a făcut semn din degete 
să tacă. 

— Ah, scuze! a suspinat adânc şi şi-a acoperit gura, 
zâmbind larg din ochi. 

A mai scăpat un ultim sughiț entuziast şi apoi a şoptit: 

— Scuze, scuze, scuze... 

Bărbatul rotofei din spatele tejghelei, care lustruia un 
pahar, a râs şi i-a zâmbit încântat fetei. 

— Poţi să adaugi zahăr, desigur, dar mi-e teamă să mă 
gândesc ce reacție va provoca asta, a declarat bărbatul, în 
timp ce amesteca în ceaşca lui. Espresso este o cafea 
preparată sub presiune. La final, se adaugă laptele încălzit 
şi spumă pentru a crea cappuccino. Este cu adevărat o artă. 

— Mai vreau unul! a comentat ea, fluturând ceaşca goală 
dintr-o parte în cealaltă. 

Bărbatul şi-a scuturat capul şi i-a împins o farfurie peste 
masă. 

— Să vedem mai întâi ce efecte are ăsta. Poftim, mănâncă 
gara. 

Sarah s-a năpustit asupra tartei cu mere şi a început să-şi 
îndese în gură prăjitura pufoasă cu degetele pline de sirop 
de mere. Barmanul a râs din nou din spatele tejghelei lui 
lucioase de alamă şi a mers să servească un client. În 
spatele lui se afla portretul unui bărbat chel, care semăna 
cu un clovn imitând pe cineva puternic. Bărbaţii care îşi 
doreau să arate aşa, şi-a zis Sarah distrasă, aduceau 
probabil numai necazuri. 


— Vasăjică, a mormăit ea, cu gura plină şi firimiturile 
alunecându-i pe la colțuri. Ai un plahn? 

Sarah se simţea... nu în siguranță, nu tocmai, dar nu se 
mai simțea singură. Căldura aburită a cafenelei o învăluise, 
iar cafeaua, cappuccino, îi pulsa vesel în braţe şi îi întărea 
inima. În acea clipă, când în adâncul sufletului ei ştia că nu 
are nimic de pierdut, că nu are unde să se ducă, nimic la 
care să spere, se simțea în mod straniu eliberată. De parcă 
ar fi rămas până la urmă pe feribot. 

— Eu voi lua un tren spre Stuttgart. Tu, tu nu ai acte, 
arăţi de parcă ai dormit într-un tufiş şi miroşi a vomă. 

Bărbatul şi-a ascuns gura în spatele cănii, iar ochii i-au 
rămas de nedescifrat. 

— Şi totuşi... 

Sarah şi-a înghițit dumicatul. 

— Nu mă caută pe mine, nu-i aşa? Deci, după cum 
ziceam, ai vreun plan? 

— Câţi ani ai? 

— Cincisprezece! a declarat ea, cu emfază. 

Bărbatul a pufăit în stilu-i caracteristic. 

— Aşa se explică multe. Arăţi de unsprezece ani, cel mult. 

— Cum te cheamă? 

— Tu spune-mi în continuare Vati. 

— Am înţeles! a aprobat Sarah. 

Cafeneaua zumzăia şi zornăia în jurul lor. Trenurile se 
auzeau  mormăind răguşit în depărtare, pe deasupra 
conversațiilor şoptite. Barmanul a început să lălăie, cu voce 
de bas, un cântec despre amoruri pierdute. De afară, parcă 
răspunzându-i, s-a auzit strigătul unui pescăruş. Ochii 
bărbatului, atât de frumoşi, atât de albaştri, ar fi părut reci 
dacă intenţiile lor n-ar fi fost atât de evident ferecate, ca o 
casă de vacanţă în miezul iernii. 


Şi-a sorbit restul de cafea şi apoi şi-a aprins o ţigară, 
dintr-o singură mişcare iute. Acum ţinea cutia de chibrituri 
între degetul mare şi arătător. 

— Ce e asta? a întrebat el. 

— O cutie de chibrituri, i-a răspuns Sarah, ferindu-se de 
fumul acru. 

— Da şi nu. 

A desfăcut cutia şi a îndoit cartonul pe spate, de cealaltă 
parte a chibriturilor din lemn. Apoi şi-a strecurat între ele 
ţigara, cu filtrul înainte, astfel încât capătul aprins să iasă 
afară. După aceea, a închis cutia şi i-a dat drumul în 
scrumieră. 

— Bun, şi acum ce este? 

Lui Sarah i se părea doar un pătrat colorat din carton, cu 
un tub lung alb ieşind de la un capăt. 

— Este un pistol foarte mic? a încercat ea, zâmbind. 

Bărbatul a țâțâit şi s-a ridicat. 

— Gândeşte-te puţin. 

S-a dus la bar ca să comande ceva. 

Sarah a urmărit vârful aprins al ţigării arzând încetişor. 
Fumul gri, ondulat, s-a ridicat în bucle, urmărind-o parcă 
când s-a îndepărtat de el. Batonul alb se făcea din ce în ce 
mai scurt. Jăraticul aprins se întindea spre cutie. 

— Deci? 

Bărbatul s-a aplecat peste masă şi şi-a strâns lucrurile. 

— Este o petardă. Arde, aprinde cartonul şi chibriturile 
iau foc. 

Sarah şi-a ridicat privirea zâmbind, dar el nu s-a uitat la 
ea. 

— Foarte bine. Să mergem! 

— Care-i planul? 

— Tu fă ce ştii să faci. 

Era deja în drum spre uşă. Sarah s-a ridicat şi l-a urmat, 
scuturându-şi firimiturile de tartă de pe ea. 


— Grazie mille!2! 

Sarah i-a zâmbit barmanului, iar acesta i-a oferit la rândul 
lui un zâmbet larg. 

— Prego!? Hei, frumoaso, ce s-a întâmplat cu fața ta 
drăguță? a continuat el în italiană. 

— Of, trebuie să fiu mai atentă! Amin! 

Sarah a râs şi şi-a dus mâna la nasul învinetțit în timp ce 
ieşea pe uşă. Tovarăşul ei a lăsat uşa să se închidă după ea. 

— Ştii, în calitate de fugară evreică, poate că ar fi de 
preferat să eviți cuvinte de origine ebraică. Zic şi eu! 

Zeflemeaua i se citea în fiecare cuvințel. 

Dumme Schlampe! s-a admonestat Sarah. A privit înapoi, 
prin geam. Nimeni nu părea să fi băgat de seamă ceva 
neobişnuit. Dă-i înainte cu spectacolul. Nimeni nu observă 
lucrurile acestea. Câteodată ajungi să te întrebi ce cauţi sus 
pe scenă. Sarah a luat-o în pas săltat după tovarăşul ei şi a 
început să fredoneze. 

— Şi tu, de vreme ce se presupune că eşti din Bavaria, ar 
trebui poate să eviți tonul acela parizian pe care îl prinde 
accentul tău de fiecare dată când încerci să fii amuzant. 
Zic... şi e... 

— Da, mulțumesc, Fräulein Akzentpolizei?5. 

— Ah, îmi place asta, îmi place să fiu de la poliția 
accentelor! Şi, apropo, iar ţi-a scăpat! 

Bărbatul s-a oprit lângă un coş de gunoi şi a început să 
deşerte în el din lucrurile pe care le avea în geantă. 

— Deci, spune-mi ce vezi. 

Sarah s-a întors spre peron. 


21 „Mulţumesc mult!” (ital. în original) (n. tr.). 
22 „Cu plăcere!” (ital. în original) (n. tr.). 


23 „Domnişoara Polițistă a Accentelor” (germ. în original) (n. tr.). 


— Soldați care verifică actele tuturor. Nu sunt 
bahnschutzpolizei2+ obişnuiţi. Se cred importanți, la fel ca 
bărbatul din tablou. Sunt Schutzstaffel, SS? 

Bărbatul a mormăit aprobator, în timp ce-şi continua 
treaba în spatele ei. 

— Dar nu ei sunt la conducere. Văd doi bărbați în haine 
lungi lângă casa de bilete şi soldaţii se tot uită la ei de parcă 
ar aştepta să li se spună ce să facă. 

— Gestapo. Poliţia secretă. Foarte bine! i-a răspuns, vocea 
din spate. Mă conduci, atunci? 

— Să te conduc? 

Sarah a luat-o după el. 

— Ce vrei să spui? 

Bărbatul nu şi-a încetinit pasul. 

— Haide, sunt în întârziere! i-a strigat, peste umăr. 

Confuzia a fost înlocuită de grijă şi un presentiment 
neplăcut a încolţit în inima fetei. S-a grăbit şi a încercat să-i 
treacă în față. Avea de gând să o lase acolo, după tot ce se 
întâmplase? Sarah a trecut în revistă ultimele câteva ore şi 
şi-a dat seama cât de superficială era de fapt legătura dintre 
ei. 

— Ce facem? 

Începea să se simtă păcălită. 

— Haide! 

= Cea: 

— Actele, vă rog. 

Trebuiau să dea piept cu gardienii. Cel care îi abordase era 
un ofițer înalt, îmbrăcat într-o uniformă închisă la culoare, 
imaculată. Trăsăturile lui de vulpoi erau încununate de o 
caschetă militară la fel de imaculată şi o insignă lucioasă cu 
cap de mort. Îi făceau pielea să arate prea palidă, de parcă 


24 „Poliția căilor ferate” (germ. în original) (n. tr.). 


şi el ar fi fost în pragul morții. Era flancat de soldați care 
afişau o aroganță plictisită, dar care ţineau puştile bine 
strânse în mâini. Sarah şi-a ridicat privirea spre bărbatul de 
lângă ea, în timp ce gardianul SS cerceta actele. Avea o 
alură impasibilă, uşor iritată. Piedicile erau puse. Nu avea 
de ce să-şi facă griji. Ştia asta. 

— Ce faci? a şoptit Sarah. 

— Nu acum, Ursula! Fii cuminte. 

Nici măcar nu s-a uitat la ea. 

— Herr25 Neuberger. Lucrezi la fabrica Zeppelin? 

Accentul ofițerului nu era unul local. 

— Da. 

— Şi ce faci acolo? 

— După cum bine ştii, nu sunt autorizat să vorbesc 
despre asta. 

Autoritate. Aroganţă. 

— Chiar aşa? 

Ofițerul a înghițit un nod. Era ca un şarpe care 
îngurgitează o pasăre. A răsfoit paginile carnetului de la un 
capăt la altul, fără să le citească cu adevărat. 

— Şi încotro te duci? Desigur, dacă poți spune! 

A zâmbit. Un zâmbet bolnăvicios, ca un pui de pisică 
născut mort. A închis din nou carnetul. 

— Stuttgart, pentru o întâlnire. Şi nu, nu pot vorbi nici 
despre asta. 

Avea să plece fără ea. După tot ce făcuse, el avea să plece 
fără ea. Supărarea a crescut înlăuntrul ei şi Sarah nici 
măcar nu a încercat măcar să o oprească. 

— Stuttgart! Stuttgart? Fără mine?! a tipat, bătând 
instinctiv din picior. 


25 „Domnule” (germ. în original) (n. tr.). 


Toată lumea s-a întors sprea ea. Ofițerul SS. Gardienii. 
Ceilalți pasageri. Tovarăşul ei, cu o privire inocentă rănită 
pe chip. 

Fluieratul unui tren a punctat tăcerea iluzorie şi zgomotul 
motoarelor i-a urmat îndeaproape. Pentru o fracțiune de 
secundă, Sarah i-a citit în ochi fărâma de aprobare, un 
mesaj fulgerător. Dă-i înainte! 

— lar? lar Stuttgart? Of, Vati, cât timp vei mai lipsi de 
data asta? Pur şi simplu, nu este corect! 

— Ei, Ursula, poartă-te frumos! Nu voi fi plecat pentru 
mult timp şi după aceea nu va mai trebui să merg din nou... 

— Asta ai spus şi data trecută. 

Sarah şi-a ridicat vocea ca să astupe zgomotul trenului 
care se apropia şi şi-a pus mâinile-n sân. 

— Potoleşte-te! Avem doar un bilet şi tu nu vii cu mine. Şi 
cu asta, basta! 

— Herr... 

Ofiţerul a încercat să intervină. 

— Vati, nu! Vati, nu pleca! Ai promis. Gata cu plecările! 

Sarah a început să dea din mâini, bosumflată. 

— Destul, Ursula! lată trenul, mă conduci sau nu? 

Bărbatul şi-a întins mâna spre ofițer. 

— Actele mele, te rog. 

Vagoanele s-au oprit într-un nor de abur şi zgomot. 
Ofiţerul s-a văzut nevoit să strige ca să se facă auzit. 

— Unde sunt actele ei? 

— Ce? 

Exasperare şi uimire. 

— Vati... 

— Actele ei? 

În spatele lor se formase o coadă. 

— Nu are nevoie de acte. Este doar un copil. 

— Pentru tren! a zis ofițerul. 


— Ea nu merge nicăieri. Uite ce e, acela este trenul meu. 
Actele? 

Şi-a întins mâna şi a păşit spre peron. Sarah i-a apucat 
mâna întinsă şi a tras de ea. 

— Nu, Vati, nu pleca... 

Sarah a început să plângă. Gândeşte-te la maşină... Nu, 
gândeşte-te că vei fi abandonată. 

— Ursula, opreşte-te! Fă cum îţi spun. 

Bărbatul şi-a eliberat mâna şi a apucat buletinul din 
mâna ofițerului, apoi a strâns-o pe Sarah de braț. 

— Vă rog, Herr Neuberger... 

Ofiţerul s-a trezit făcând un pas înapoi, pentru a evita să 
fie îmbrâncit. A făcut un semn spre gardieni. 

— Bäcker, mergi cu el. 

Au pornit spre peron. Sarah s-a lăsat pe jumătate târâtă 
spre tren, bocind tare, până când au ajuns la uşa vagonului. 
Unul dintre gardieni urmărea detaşat scena. Bărbatul s-a 
aplecat şi şi-a trecut braţele în jurul fetei. 

— Aşteaptă momentul potrivit, i-a şoptit el. Din clipă-n 
clipă. 

— Momentul potrivit pentru ce? 

Sarah l-a strâns mai tare, cu desăvârşire pierdută. S-a 
auzit fluieratul trenului, asurzitor de aproape. Tovarăşul ei 
s-a ridicat şi a urcat în vagon. S-a întors apoi şi s-a aplecat 
afară, pe uşa deschisă. 

— Hai, acasă la Mutti acum. Mergi! 

Trenul s-a înfiorat şi s-a zguduit uşor. Sarah l-a privit pe 
bărbat în ochi. Iritarea severă se evaporase şi ochii lui 
albaştri ca două lacuri glaciare îi zâmbeau. Acum! îi ziceau. 
Trenul s-a pus în mişcare. Sarah a făcut o jumătate de pas 
spre stânga. Şi apoi încă unul. Îl vedea pe gardian reflectat 
în metal şi sticlă, la vreo trei metri depărtare. Sarah l-a 
privit din nou în ochi pe tovarăşul ei. Ce? S-a holbat la el. 
Bărbatul şi-a dat ochii peste cap şi s-a uitat la ceas. 


Străfulgerarea a aprins marginea vagonului, conturându-i 
pe Sarah şi pe gardian pentru o clipă, înainte ca suflul 
fierbinte să o împingă pe fată. A căzut, şi în acea clipă două 
mâini au apucat-o de gulerul hainei şi au tras-o dintr-o 
singură mişcare prin uşa trenului aflat în mers. 

În spatele ei, o minge de foc ardea în căpriorii de la casa 
de bilete, după ce aprinsese totul pe o rază de cinci metri 
împrejurul coşului de gunoi. Fum, ţipete, haos. Peronul se 
îndepărta, în timp ce trenul prindea viteză. Gardianul se 
ridicase şi el de la pământ. 

Sarah a fost coborâtă uşor pe podea şi uşa trenului s-a 
închis în urma ei. 

— În mod clar trebuie să mai lucrez la sincronizare, a zis 
bărbatul, zâmbind. Dar eu zic că a mers destul de bine. 


Capitolul patru 


SARAH STĂTEA ÎN DRUM, ÎNCONIJURATĂ DE cioburi, 
învăluită în ceață. Glasul cântat al mamei ei, dulce şi 
puternic, suna uscat, de undeva din apropiere. 
Lătrăturile câinilor au început să sfâşie ceața, în 
spatele ei. 

Fata din cântec era o servitoare, o sclavă... dar ea 
ştia ceva ce stăpânii ei nu ştiau. 

Sarah a luat-o la goană, în vreme ce câinii din 
depărtare începuseră să  scheaune în ritmul 
cântecului. 

Se apropia ceva îngrozitor. 


Sarah a găsit-o pe mama ei stând pe prund, 
deasupra Mercedesului prăbuşit. Strălucea în haina ei 
de blană, cu pălăria cu pene pe cap, zâmbind, cu ochii 
mari şi luminoşi, cântând. 

Se auzeau urlete, țipete şi respiraţii încinse în aer — 
creşteau în intensitate, pe măsură ce se apropiau. 

Şi atunci când au înțeles cu toţii, era prea târziu. 

Au întrebat-o pe fată... 

Mama ei a şuierat ultimele versuri pe deasupra 
zgomotului pe care îl scoteau ghearele câinilor care 
zgâriau sticla. 

Ar trebui să arate milă? 

Sarah a aruncat o privire la siluetele care se 
conturau în ceață. Când şi-a întors ochii, pălăria 
mamei ei alunecase, dezvelind oroarea de dedesubt. 

Fără milă. 

Primul câine, doar musculatură şi colți, şi-a făcut 
apariția şi s-a aruncat asupra fetei. 


Sarah tresărea şi se izbea cu capul de fereastra trenului. De 


fiecare dată. De fiecare dată când îşi închidea ochii. Şi-a 
îndreptat privirea spre tovarăşul ei de drum, care părea să 


doarmă pe bancheta de vizavi. 


— Rămâi trează! i-a zis el, fără să-şi deschidă ochii. Nu pot 


să te prindă dacă rămâi trează. 
— Cine? 
— Demonii tăi. 


— Tu ce vezi atunci când îţi închizi ochii? l-a întrebat 


Sarah, pe jumătate curioasă, pe jumătate ca să-l înțepe. 
El a pufăit şi şi-a pus mâinile-n sân. 

— Brecht. 

— Pardon, ce? i-a replicat Sarah. 


— Murmurai ceva din Brecht26. Foarte bolşevic-evreiesc. 
Trebuie să te potoleşti cu asta. 

— Era un cântec pe care ma... 

Sarah s-a oprit, pentru că sentimentul dureros al pierderii 
i se ridicase în gât ca o vomă. A aşteptat să treacă şi apoi a 
continuat. 

— Mama l-a cântat pe scenă de câteva ori. 

— Mama ta nu ar fi primită în noul Deutsches Theater27. 
Şi nici tu, cu cântecul ăsta! 


* 


Călătoria părea să dureze o eternitate. Patru trenuri. Nu, 
cinci. O piesă lungă şi sinistră, într-un teatru mic, susținută 
de cafea tare şi prăjitură cu mere. Drama era punctată cu 
scurte fragmente de acțiune, bilete şi puncte de control, 
stații şi controlori, în care Sarah îşi juca rolul atunci când 
era nevoie, dar în cea mai mare din timp doar aştepta în 
culise, ca să-i vină rândul. Stătea tăcută, aşa cum o 
învățase mama ei, ca să nu rişte să fie auzită de public. 
Între acte, legănatul blând al vagonului marca trecerea 
înceatăa timpului. 

Teama ei şi imboldul de a se ascunde de toți cei care le 
ieşeau în cale şi de a verifica în mod constant coridorul din 
faţa compartimentului lor s-au calmat treptat, ca mareele, 
fiind înlocuite de palpitația încordării, de o plictiseală 
sufocantă, scrâşnet din dinți şi mâncărimi. O dureau 
membrele şi ochii amenințau să i se închidă, însă teama de 
câinii din ceață era mai puternică. Călătoria aceea însemna 
totul, era singurul spectacol din oraş. Sarah nu voia să se 


26 Bertold Brecht, dramaturg, poet şi regizor german (n. îr.). 


27 „Teatrul German” (germ. în original) (n. tr.). 


gândească la ce se va întâmpla când se va lăsa cortina 
pentru ultima oară. 

La început, nu puteau să vorbească. În trenuri erau 
pasageri şi gardieni, în cafenele clienţi, ochi curioşi şi urechi 
cât pâlniile pretutindeni. Acum erau singuri, dar Sarah 
simțea că, dacă s-ar fi apucat să pună întrebări, ar fi 
destrămat kischef, vraja, şi totul s-ar fi dus de râpă. Toată 
lumea, cu vălul brusc ridicat de pe ochi, s-ar fi întors spre 
ea, întrebându-se ce căuta o evreică murdară în tren. 

Lucrurile trebuiau să se schimbe însă. Cu cât înaintau 
mai mult pe teritoriu german, cu atât se îndepărta mai tare 
de orice siguranţă. Înapoi la ferestre sparte, abuzuri, 
spaimă, foamete, arestări în miez de noapte - şi acum nu 
mai avea acte, nu mai avea nicio scuză. Vocile cărora li se 
împotrivise îi şopteau din nou. Alergi înapoi de unde ai 
plecat, fix în locul din care ai fugit în '36. 

Sarah s-a întins. Şi-a simțit obrazul zbătându-se, iar 
pielea de sub ochi părea să-i palpite. Se întreba dacă era 
vizibil şi pentru cei din jur, aşa că a încercat să îşi vadă 
reflexia în geam. Germania, mai gri decât o văzuse vreodată, 
aluneca de cealaltă parte a ferestrei, încețoşată de praf. 
Sarah a aburit sticla şi şi-a trecut vârful degetului pe 
deasupra condensului. Era gata să deseneze un S, dar s-a 
oprit la timp. A oftat cu voce tare. 

— Îmi retrag cuvintele. Culcă-te! i-a zis tovarăşul ei, scurt. 

— Şi cum rămâne cu demonii mei? 

— Nu-mi mai pasă. 

Vagonul s-a întunecat, în timp ce trenul lor îl depăşea pe 
un altul, care călătorea cu o viteză mai mică. Sarah urmărea 
siluetele întunecate, ghemuite, ca nişte broaşte, pe lângă 
care treceau. 

— Alte tancuri! şi-a zis, cu voce tare. 

Călătoria lor de-a latul Germaniei fusese una 
nestingherită, dar nu călătoreau singuri. Gările, trenurile, 


drumurile, barurile şi cafenelele erau pline cu soldați care 
stăteau, aşteptau, se plimbau, râdeau. O armată în mişcare. 

— Vrei să vezi? 

— Nu mai vreau. 

Tovarăşul ei şi-a păstrat ochii închişi. 

— Cred că ştim cu toţii ce înseamnă asta. 

Siluetele alunecau pe la fereastră: lumină, întuneric, 
lumină, întuneric. 

— Ai vreun plan? a murmurat Sarah. 

Bărbatul a rămas tăcut. Lumină, întuneric, lumină, 
întuneric. Chiar când Sarah începea să creadă că nu a spus 
de fapt nimic cu voce tare, bărbatul a oftat zgomotos. 

— Da. 

Şi-a lăsat capul într-o parte şi şi-a rearanjat corpul. 

— Mă implică şi pe mine? 

— Vrei să discutăm despre asta acum? Aici? 

Sarah şi-a fluturat mâna spre compartimentul gol, plină 
de frustrare, şi şi-a deschis gura ca să vorbească. Apoi şi-a 
închis-o la loc şi a tras încet aer în piept. 

— Da, vreau să vorbim despre asta acum, a şoptit în cele 
din urmă, cu grijă. Unde mergem? 

— Într-un final, la Berlin. 

— De ce? 

I se părea absurd. 

— Mergem acasă. 

— Eu nu am o casă, a murmurat Sarah, pălind. 

— Eşti din Berlin, din Elsengrund. 

— Am plecat la Viena în '36 din cauza Legilor de la 
Nürnberg. 

— Familie? Prieteni? a întrebat el precaut. 

— Nu am familie. Ceilalţi au plecat, probabil, sau au 
propriile lor probleme. 

— Nu ai prieteni... creştini? 

Bărbatul a oftat. 


— Eu vorbesc despre prieteni creştini, a pufăit Sarah, 
imitând ceea ce părea să fie felul lui obişnuit de a exclama 
ceva. Nu aveam o... 

S-a oprit, străduindu-se să găsească un exemplu potrivit. 

— Fabrică de covrigi. 

Au rămas tăcuți cât cineva a trecut pe lângă 
compartimentul lor. 

— Herr Neuberger. Acesta este numele tău? a întrebat ea. 

— Dacă vrei. 

S-au coborât jaluzelele. 

— Cu ce te ocupi, Herr Neuberger? 

— Conversația aceasta s-a încheiat. 

Şi-a strâns mai tare brațele la piept. Sarah era gata să 
răbufnească, dar şi-a înăbuşit furia. Îi era din ce în ce mai 
greu să o facă. În adâncul ei, în locul din care venea vocea, 
clocotea. 

Tancurile s-au făcut nevăzute. Compartimentul s-a 
cufundat în lumină palidă şi tăcere. 

— Ai ceva de citit? s-a plâns Sarah. 

După câteva clipe, tovarăşul ei a scos un sunet morocănos 
şi a pescuit ceva din sacoşa din pânză de la picioarele lui. 

— Ai? Minunat. 

Bărbatul i-a aruncat ceva şi şi-a închis rapid ochii la loc. 

Coperta cărții fusese smulsă, ca să o facă mai uşoară, şi 
legătura începea să se destrame într-un păienjeniş de ațe 
albe. S-a uitat la pagina de titlu. 

— Achtung - Panzer!?8 de Heinz Guderian?, a citit ea. 
Este o poveste? 

— Într-un fel. O vom auzi cu toţii. 


28 „Atenţie! Tancuri!” (germ. în original) (n. tr.). 


29 Carte despre aplicabilitatea războiului motorizat, publicată în 1937 (n. 
tr.). 


Berlinul părea mai mare, mai strălucitor, mai grandios în 
lumina proiectoarelor şi a lunii pline, decât fusese cu trei 
ani în urmă. Era mai impozant, mai sever şi mai 
înspăimântător decât şi-l amintea. Nu recunoştea în el 
oraşul în care crescuse. Coloanele se înălțau în aer, de 
parcă cerul ar fi fost un tavan boltit. 

Sarah picotea. Câinii alergau pe străzi şi fugăreau taxiul, 
iar mama ei sângera la fiecare colț. Fusese dusă în brațe din 
tren într-un taxi hurducăit şi apoi într-o clădire cu 
apartamente din marmură verde, tot timpul cu capul 
ascuns în umărul hainei lui. Ar fi putut să o ducă şi în iad 
din partea ei. 

Foaierul era luminat puternic şi mirosea a piele şi lac, 
alcătuit tot din linii drepte şi lămpi verzi. Picioarele 
tovarăşului ei nu scoteau niciun sunet pe covorul pluşat din 
mijlocul sălii. 

— Guten Abend30, Ulrich! a zis el, fără să se oprească. 

— Bună seara şi dumneavoastră, Herr Haller... şi pe cine 
avem aici? 

Majordomul a sărit în picioare şi a încercat să ajungă la 
lift înaintea lui. 

— Copilul surorii mele. Chemi tu liftul, te rog? 

— Desigur. Aţi avut o călătorie bună? 

— Deloc. Munca pentru Reich va trebui amânată din 
cauza unor probleme de familie. Este extrem de dezagreabil. 

Uşa de la lift s-a deschis, alunecând pe şinele bine unse. 
Au trecut pe lângă Ulrich, care mirosea a tutun vechi. 

— Noapte bună, Herr Haller! Somn uşor! 

Uşa s-a închis cu pocnet scump. Sarah a simţit podeaua 
clătinându-se uşor şi, cu un oftat venit de undeva din 
adânc, liftul s-a ridicat. 


30 „Bună seara!” (germ. în original) (n. tr.). 


— Herr Haller? a murmurat Sarah. 

— Dacă preferi. 

— Onkel3l... 

A chicotit încetişor. 

Covoare pufoase, lumini delicate şi pereţi netezi, pe care 
jucau umbre. Clinchet de chei şi şoapta unei uşi deschise. 
Au pătruns într-un spațiu mare şi rece, luminat slab doar 
de razele lunii, cu aceleaşi unghiuri drepte, covoare groase 
şi marmură strălucitoare. 

Au trecut într-o cameră mai mică şi Sarah a fost coborâtă 
pe ceva moale şi alb, care s-a supus umerilor ei, 
zgârieturilor şi vânătăilor. Şi-a întins brațul, dar acea 
moliciune părea nesfârşită. S-au auzit paşi îndepărtându-se 
şi apoi o voce i-a şoptit din uşă: 

— Somn uşor, Sarah din Elsengrund. Şi bine ai venit 
acasă! 

Uşa s-a închis. Sarah şi-a întors fața spre parfumul curat 
de săpun şi s-a lăsat în voia somnului, fără să-i pese dacă o 
aşteptau câinii. 


Sarah stătea pe covorul din hol, cu fața spre uşa de la 
intrare. Aştepta. 

Ce aştepta? 

În apropiere se auzea cineva plângând. Cânta 
acorduri minore la un pian şi suspina. Plângea şi 
cânta. Vocea subțire, frumoasă, dar tremurată, se 
chinuia cu un cântec, sărind peste cuvinte ici şi colo, 
printre suspine. 

A fost frumos cât a fost, şi acum s-a sfârşit...32 


31 „Unchi” (germ. în original) (n. tr.). 


32 Fragment din poemul „Mary, Pity Women!” („Marie, plânge-le pe 
femei!”) de Rudyard Kipling (n. tr.). 


Sarah s-a ridicat şi a plecat în căutarea vocii. 

Ce rost are să jeleşti, când mama care te-a purtat în 
pântece 

(Marie, plânge-le pe femei!) a ştiut totul dinainte? 

Mama ei era aplecată deasupra clapelor pianului. În 
luciul din fața ei, negru ca păcura, Sarah şi-a văzut 
propriul chip, mic şi confuz. Era tremurat pe margini 
din cauza curburii pianului. Părul ei auriu alunecase 
din fundele roşii, formând un halou ca cel al îngerilor 
creştini. 

— Ha! Sarahchen. Să ne plângă pe noi, femeile, nu-i 
aşa? 

Apoi mama ei a lovit un acord întunecat, cu pedala 
până în podea. Şi a râs. Nu era un sunet vesel. 

— Nu vine, prințesa mea. Nici azi... nici mâine... 

A ridicat un pahar cu un lichid de culoarea 
chihlimbarului şi l-a dat pe gât. 

— Nu, poate niciodată. Ştii de ce? 

A ridicat din sprâncene. 

Sarah şi-a scuturat încet capul. 

Mama ei era frumoasă. Vedea pielea ei de porțelan, 
încadrată de bucle roşcat-aprinse, care curgeau dintr-o 
coamă de bucle lucioase, strânsă cu o naturalețe 
studiată şi meticuloasă în vârful capului. Apoi erau cei 
mai verzi dintre ochii verzi şi întunecați, ca luciul lichid 
al unei bucăţi lustruite de marmură. Gura cu o formă 
perfectă sub pomețţii înalți. Şi tuturor acestora li se 
adăugau un colier bătut cu diamante şi cercei 
strălucitori, care se mişcau şi scânteiau în lumina 
lumânărilor. Rochia ei de catifea verde smarald a foşnit 
duios atunci când s-a întors pe scăunelul de la pian. 

Şi-a înfipt vârful înmănuşat al degetului în nară şi şi- 
a tras violent chipul în profil. 


— Asta. Genetica. Perpetuarea conspirației 
internaționale evreieşti. 

Şi-a dat drumul la nas şi şi-a rotit capul înapoi spre 
Sarah. 

— Noi suntem „ciuma mondială” şi micul secret 
întunecat al tatălui tău. 

A dat pe gât restul lichidului din pahar şi s-a întins 
după sticlă. 

Sarah a făcut un pas nesigur spre pian. Mama ei s-a 
tras înapoi şi a arătat spre ea, cu ochii dintr-o dată 
plini de venin. 

— Şi ştii ce, prințesă? Asta eşti şi tu, Rapunzel cu 
părul de aur... Nu contează cum arăţi. Acolo, afară, tot 
au să te urască. 

A scuipat ultimele cuvinte cu atât de mult dispreț şi 
furie, încât Sarah le-a simţit în obraji şi pe pleoape, 
până în măruntaie. Lacrimile au început să-i alunece 
pe chip şi nu a putut să le oprească, chiar dacă a 
strâns din ochi. Atunci când i-a deschis din nou, 
femeia era lângă ea, cu braţe catifelate în jurul 
umerilor ei. 

— Of, puiule, îmi pare rău! Of, Sarahchen, lui Mutti 
îi pare rău, of, sunt aşa o dumme Schlampe... 

Sarah a privit chipul mamei ei, brăzdat de asemenea 
de lacrimi. l-a urmărit tuşul de la ochi dizolvându-se în 
cascade negre. Mirosea a mosc, alcool şi singurătate. 

— Vom fi bine, puiule. Tu şi cu mine. Nu avem nevoie 
de nimeni. Cine e prințesa mea? 

— Eu, a chițăit Sarah, printre lacrimi. 

— Da, Sarahchen a mea! 

Părul roşu şi catifeaua verde au învăluit-o. 


Sarah s-a trezit în întuneric, cu fața umedă. Mama ei nu 
mai era. Această absență, vidul pe care îl căsca, era o rană, 
ca aceea din capul mamei ei. Întreaga existență îi părea 
dominată de acel vid. Însă golul acela însemna şi că mama 
ei nu mai putea să aibă pretenţii de la ea, nu o mai putea 
controla şi nu o mai putea pune în pericol. Sarah s-a luptat 
cu senzația de uşurare, care era trasă în jos de vină şi 
remuşcări, înainte de a capitula sub greutatea amară a 
nimicniciei. 

Şi-a scuturat hainele de pe ea şi s-a chinuit să intre între 
cearşafuri, trăgând frustrată de colțurile bine strânse sub 
saltea. În cele din urmă, s-au desfăcut şi ea s-a învelit 
rostogolindu-se în ele, iar apoi s-a strâns ghem. Odată ce s- 
a oprit din mişcare, s-a pus din nou pe plâns. 

A urmat un somn agitat, scăldat de lacrimi, dar moale şi 
curat. 

În cele din urmă, şi-a deschis ochii şi a dat de o lumină 
argintie orbitoare, care inunda camera, înmuind colțurile şi 
estompând detaliile, acoperind totul cu o pulbere albă, 
tremurătoare. S-a sculat nesigură pe ea şi s-a rezemat într- 
un cot. La piciorul patului, acolo unde strălucirea era mai 
intensă, aproape înghițită de lumină, se afla o siluetă, cu 
brațele întinse. Putea să jure că arăta de parcă o pereche 
uriaşă de aripi îi creşteau din umeri, întinzându-se în 
depărtare. Sarah era fascinată de arătarea minunată, 
desprinsă de pe holurile unei galerii de artă. 

Silueta şi-a scuturat brațele larg şi aripile s-au disipat. 
Atunci s-a întors de la fereastră şi i-a vorbit: 

— Treci în cadă! Miroşi dezgustător. 


Capitolul cinci 


Sarah a bâjbâit în josul holului, sunetul apei aducându-i 
aminte de setea de care suferise şi de clipele de panică de 
lângă chei. De data aceasta era vorba doar despre un abur 
călduț şi de oglinzi împodobite cu stropi de apă, ca nişte 
bijuterii, o căldură reconfortantă şi parfumul blând al 
săpunului. A încuiat uşa de la baie. 

Tovarăşul ei o fotografiase lipită de un perete alb, un 
portret de la umeri în sus, în rochia ei pătată. Sarah a 
scufundat materialul soios în chiuveta cu apă caldă, dar 
după ce a frecat bine, şi-a dat seama că era definitiv 
compromis. Cu cât se înnegrea mai tare apa, cu atât mai 
rău arăta rochia. S-a dat bătută şi a intrat în cada uriaşă, 
plină cu apă. Era opărită, aşa că a stat mai întâi într-un 
picior şi apoi s-a lăsat pe celălalt, aşteptând ca usturimea să 
se mai domolească, în timp ce apa rece năvălea la robinet. 
În faţa ei se afla o oglindă uriaşă, care acoperea întregul 
perete, şi, printre dârele lăsate de stropii de apă, Sarah 
putea să-şi vadă tot trupul. 

Avea brațele şi picioarele haşurate de zgârieturi, cheaguri 
şi vânătăi vineţii care se înnegreau. Genunchii îi erau 
umflați. Undeva, sub toate acestea, se ascundea pielea de 
porțelan a mamei ei, care acum nu putea fi zărită. Contuziile 
nu-i puteau ascunde însă musculatura tonifiată, pe care 
Sarah se bucura să vadă că nu o distrusesră anii în care îi 
fusese interzis să mai intre în sala de gimnastică. Până la 
urmă, timpul petrecut agățată de balustrada 
apartamentului lor din Viena şi făcând sărituri pe holuri nu 
fusese în van. Voise să fie pregătită atunci când avea să 
primească telefonul care să îi spună că avusese loc o 
greşeală regretabilă şi că trebuia să se întoarcă imediat. 


Patria s-a descurcat însă foarte bine fără tine, nu-i aşa? 
Nu a dus lipsă de câştigători la Olimpiada din '36, nu-i aşa? 
N-a dus deloc dorul corciturilor şi hibrizilor... 

Dar Owens? Jesse Owens3, americanul negru. Îl 
urmărise. Fusese mai rapid şi mai bun decât toți 
superbărbațţii statuari cu păr blond şi ochi albaştri. 

Vocea a amuţit. Sarah putea să îşi afunde acum 
amândouă picioarele în apă şi s-a aplecat încetişor sub jet. 
Restul trupului ei era plat şi neinteresant, ceea ce 
deocamdată era bine. Capul îi era plin de probleme şi 
nedreptăți de om mare, dar încă arăta ca o fetiță. Părțile 
greoaie şi stângace ale corpului, confuzia şi nervozitatea, 
creşterea în greutate şi în înălțime... puteau să mai aştepte. 
Trebuia să fie uşoară şi sprintenă. 

Apa i-a opărit genunchii şi Sarah s-a coborât încetişor, 
şuierând. Şi-a ridicat privirea spre oglindă pentru ultima 
oară, ca să-şi vadă chipul. Avea nasul negru şi galben spre 
margini. Pentru că acum avea ocazia să se vadă mai bine, 
şi-a dat seama că arăta diferit, aproape de nerecunoscut din 
anumite unghiuri. Ochii îi erau neschimbațţi, de un albastru 
deschis, dar aprigi şi adânci şi vii, ca ai mamei ei. Avea 
părul lung, încurcat şi slinos, dar fără urmă de îndoială 
blond-auriu, ca o coroană din metal scump, care fusese 
scăpată pe jos. Şi-a desfăcut cozile şi şi-a scuturat părul pe 
spate, cufundându-l în apă. 

Simţind amestecul acela familiar de şoc, dure şi alinare, 
Sarah s-a lăsat în apă cu totul şi apoi a revenit la suprafaţă. 
S-a dizolvat în lichidul înspumat, riscând să-şi scape mintea 
din frâu. S-a trezit gândindu-se la Owens. 

Să meargă la stadionul olimpic era extrem de riscant 
pentru un evreu, chiar şi în '36. Fuseseră numeroase 


33 Atlet american, care a câştigat patru medalii de aur la Jocurile 
Olimpice din 1936, de la Berlin (n. tr.). 


trenuri şi autobuze şi spaţii publice care îi erau interzise şi 
în care ar fi putut să fie recunoscută, oprită sau atacată, dar 
până la urmă reuşise să rămână doar o fetiță blondă, 
pierdută în mulțime. În mijlocul unui public de o sută de 
mii de oameni, era invizibilă. 

Din primele secunde ale finalei de o sută de metri fusese 
clar că Jesse Owens era cel mai puternic. Faptul nu putea fi 
ignorat. Îi depăşise cu uşurinţă pe alergătorii arieni, 
avându-l ca rival doar pe Ralph Metcalfe, un alt american 
negru. Mulțimea a ezitat pentru câteva clipe, în timp ce 
membrii Partidului Nazist şi alte chipuri îngrijorate priveau 
în jur, după indicaţii. Cum se presupunea că ar trebui să 
reacționeze rasa aşa-zis superioară? 

Însă entuziasmul era prea mare şi curând nimeni nu s-a 
mai putut abține. Owens a trecut glonț linia de sosire şi 
Sarah a ţipat până a răgugşit, alături de toți ceilalți. 

Dar, în timp ce Owens şi colegul lui urcau pe platformă, 
cu un salut militar simplu, înconjurați de fețe albe şi de 
braţe care salutau Heil-Hitler3+, Sarah a înțeles pericolul pe 
care îl reprezentau. Nu doar pentru național-socialişti şi 
iluziile lor, dar şi pentru ea şi cei ca ea. Umilirea pe care o 
sufereau gazdele reprezenta un contra-argument puternic, 
care lipsise în Germania timp de mulți ani de zile, şi Sarah 
aproape că simţea repercusiunile, nevoia de răzbunare. 

A fost cuprinsă de teamă şi s-a strecurat afară mai 
devreme, întorcându-se cu autobuze pe jumătate goale. Însă 
victoriile lui Owens, toate cele patru medalii de aur, o 
încântaseră într-un mod pe care nu şi-l putuse explica şi 
nici înțelege. Până în acea clipă. Şi-a dat seama că el era 
duşmanul duşmanului ei. El îi făcuse de ruşine pe nazişti şi 
națiunea lor, la ei acasă. Îi intimidase pe oameni până când 


34 „Trăiască Hitler!” (germ. în original) (n. tr.). 


nu mai avuseseră de ales decât să îl urmeze. Sarah tânjea 
după o fărâmă, măcar, din acea putere. 

A oprit cu piciorul robinețţii aurii şi s-a lăsat să plutească 
deasupra apei. Se auzeau voci, înăbuşite, dar destul de clare 
încât să le înțeleagă. 

— ...merită. Unde ţi-a fost capul? 

Încordare. Agitaţie. 

— Fă-o şi gata... cât de repede poți. 

Vocea familiară, expeditivă. 

— Te înmoi. Asta este periculos. 

Accentul era puternic, greu de identificat. 

— La naiba, acum am ajuns să fim Underground 
Railroad35? 

Engleză. Două cuvinte în engleză. 

— Taci din gură! 

O voce ca o palmă. Mustrătoare. Amenințătoare. De lider. 
S-au îndepărtat. S-a auzit o uşă trântită. 

Englez sau... american? Nu, englez. Sarah fusese atât de 
sigură că era francez! Şi-a derulat în minte fragmente de 
conversație. Era bun. Foarte bun. 

N-ai nici cea mai mică idee cine este. Nici cea mai mică! 

Nu contează. Chiar deloc. Sunt... 

În siguranţă? Acesta e cuvântul pe care vrei să-l foloseşti? 

Sunt bine deocamdată, asta era ce aveam de gând să 
spun. 

Sarah şi-a trecut buretele în lungul piciorului, 
îndepărtând câte ceva din cojile mai superficiale ale 
zgârieturilor, lăsând în urmă piele nouă, rozalie. Putea să 
audă din nou vocea bărbatului. 

— ...da, aştept. 


35 Reţea de rute şi adăposturi secrete stabilită în Statele Unite în prima 
parte a sec. al XIX-lea, folosită de afro-americani pentru a evada în 
statele libere şi Canada (n. tr.). 


Şi-a dezlipit o coajă mai mare şi pielea s-a înroşit imediat, 
picurând sânge în spuma albă. Sarah s-a încruntat la ea 
însăşi. 

— Da, mulțumesc... aici Herr Haller, da, bună dimineața! 
Sora mea şi-a trimis copila la oraş îmbrăcată complet 
neadecvat. Voi avea nevoie să mi se trimită imediat o 
garderobă nouă... Nişte haine de drum, o ţinută formală... 
Ah, da, o uniformă Jungmădel3 ar fi perfectă... În jur de 
doisprezece ani... Doisprezece ani, talie medie... Dacă aş fi 
vrut să mă plimb până la Schöneberg cu o nepoată prost 
îmbrăcată n-aş mai fi vorbit cu tine la telefon acum, nu-i 
aşa? Aveţi experți în acest domeniu? Fräulein, socoți şi 
dumneavoastră... da, da, da... 

Sarah l-a ascultat  zeflemisind şi  desconsiderând, 
linguşind şi dirijând din poziția unui om care habar nu avea 
despre ce vorbeşte. Dă-i înainte, stai dreaptă, ca şi cum 
acolo ţi-ar fi locul, şi oamenii vor crede. Era foarte, foarte 
bun: întruparea lecţiilor de actorie ale mamei ei. Sarah n- 
avea cum să nu fie impresionată. 

Deci tot ceea ce ştii despre el trebuie pus în mod automat 
sub semnul întrebării. 

Da, aşa este. 

— Ursula! 

Sarah a tresărit pentru că vocea se auzea de foarte 
aproape, din fața uşii, şi tonul era mult prea ridicat. 

— Trebuie să plec. În bucătărie e mâncare. Presupun că 
mama ta a ajuns până în acest punct cu educaţia? 

O întrebare care nu aştepta niciun răspuns. 

Paşi. Uşa. Tăcere. 

Sarah rămăsese singură. Din nou. 


* 


36 Secţiune a tineretului hitlerist pentru fetele între 10 şi 14 ani (n. tr.). 


Sarah crescuse înconjurată de un oarecare lux, chiar dacă 
pălea încontinuu şi se ducea, bucată cu bucată. Asta 
însemna că tot ce o înconjurase fusese gros. Covoare groase, 
draperii groase, uşi groase, rochii din materiale groase. 
Apartamentul acela era unul scump, din toate punctele de 
vedere, mai scump decât tot ce-i fusese fetei dat să vadă în 
ultimul timp, însă era diferit. Acolo era vorba despre 
absența lucrurilor. Marmura lustruită şi pereţii albi erau 
neatinşi. Canapeaua din piele şi fotoliul din crom erau ca 
noi. Măsuţța joasă din sticlă avea un teanc de reviste în 
centru, care păreau să plutească în aer, iar la ferestre nu 
erau draperii, ci doar bucăţi albe de material, care 
acopereau o fereastră uriaşă prin care lumina soarelui 
curgea puhoi, inundând camera. Până şi obiectele de decor, 
acolo unde se găseau, erau alcătuite din unghiuri drepte, 
linii şi păsări unghiulare. 

Şi, dominând unul dintre pereţi, de parcă ar fi fost lângă 
ea, un portret uriaş al fihrerului. 

Cel puţin halatul de baie era gros. Sarah s-a cuibărit mai 
bine în el, simțind dintr-odată un fior rece. 

Bucătăria era proiectată într-un stil asemănător, dar avea 
semne că era folosită. A dat de pâine proaspătă, mezeluri şi 
brânzeturi, pe care şi le-a îndesat hămesită în gură, fără să 
mai alcătuiască vreun fel de mâncare din ele. Pâinea era 
caldă şi pufoasă, cârnatul condimentat şi brânza atât de 
cremoasă, încât i se topea pe limbă. În frigider a dat de 
lapte, proaspăt şi rece, cu un strat de smântână la 
suprafață. L-a înghițit hulpav, lăsându-l să-i alunece pe la 
colțurile buzelor, în lungul gâtului. 

Cercetări mai amănunțite i-au adus în fața ochilor 
dulapuri goale, genul de privelişte pe care ajunsese să o 
asocieze cu lipsurile şi foamea. Nu-şi petrece prea mult timp 
pe aici, nu-i aşa? 


Sarah şi-a luat cu ea colțul de pâine care-i mai rămăsese, 
ca să aibă ce ronțăi, şi a pornit în căutarea uşilor închise. 

Dormitorul mare, în care dormise ea, avea un dulap cu uşi 
acoperite de oglinzi. Înăuntru se aflau patru costume, 
cămăşi şi cravate, toate identice. Dedesubt lucea un rând 
negru de pantofi. Nu e praf, cineva face curățenie. Ceea ce 
înseamnă că nimic important nu se va afla la vedere. 

Mai era o cameră cât o debara, fără cutii în ea, fără 
ferestre, doar cu un pat pliant, prost întins. Nu arăta ca şi 
cum ar fi dormit cineva în el, ceea ce însemna că tovarăşul 
ei îşi împăturise cearşafurile. Aşa fac soldații. 

Una dintre uşi era încuiată. Sarah a îngenuncheat şi s-a 
uitat prin gaura cheii. A văzut o cameră mică, luminată de 
razele soarelui, în care păreau să se afle un birou şi un 
scaun. Sarah şi-a lăsat capul într-o parte şi a examinat 
broasca. Alama lucea de parcă nu ar fi fost niciodată 
folosită, aşa că şi-a coborât privirea şi a cercetat vopseaua 
de dedesubt. Nu se vedeau urme de zgârieturi, în locul în 
care un mănunchi de chei ar fi putut lăsa semne. O cheie 
lungă, individuală, pe care nu ar risca să o piardă pe afară. 
Într-un loc în care să fie în acelaşi timp uşor de accesat, dar 
şi ferită de menajeră. 

Sarah se jucase la nesfârşit acel joc pe când era mică. 
Când era lăsată singură şi se plictisea în casa mare din 
Elsengrund, în timp ce mama ei îşi dormea după-amiezile, 
trebuia să exploreze, să afle unde se găseau lucrurile şi de 
ce, unde erau cheile şi de ce existau încuietori. Descoperea 
piesele de puzzle şi ţesea poveşti din lucrurile pe care le afla. 
Nu conta că nu înțelegea întotdeauna secretele. Pentru ea 
era îndeajuns că erau acolo pentru a fi descoperite. 

Mai târziu, când ajunsese să intre în case străine ca să 
caute mâncare, nu era doar un hoț formidabil, ci şi o 
voyeuristă insațiabilă. 


Fotoliul era în cealaltă parte a camerei, iar canapeaua era 
prea departe ca să îi fie la îndemână, dar în cameră nu se 
mai afla nimic altceva. Şi-a îndreptat din nou atenţia asupra 
încuietorii, pe care scria Chubb of Wolverhampton. Era o 
marcă bună, greu de spart, chiar dacă ar fi avut cu ce. 
Încuietorile Chubb erau o provocare, iar Sarah era încântată 
atunci când reuşea să le dovedească. Şi-a rezemat capul de 
uşă. Poate în spatele tabloului? Ar fi fost uşor de descoperit 
şi ar fi trezit imediat curiozitatea persoanei care făcea 
curăţenie. 

Sarah şi-a mutat privirea în lungul peretelui, până în 
dreptul ferestrei. Coloana din centru, şi-a dat seama, era 
pur decorativă. Pasărea cu alură oarecum severă care îi era 
ataşată era cu câțiva centimetri desprinsă de restul 
shipsului. Sarah s-a grăbit spre ea, chicotind. Şi-a strecurat 
mâna ei mică dedesubt şi a dat de ceea ce căuta. Cheia era 
prinsă pe un cârlig de cauciuc şi era protejată de 
amortizoare moi. Nu ar fi avut cum să cadă din greşeală. 

A intrat uşor în gaură şi mecanismul bine uns dinăuntru 
s-a rotit cu o eleganță irezistibilă. Încuietorile englezeşti 
erau excelente, şi-a zis, nu ca cele mai multe imitații 
nemțeşti de-ale mamei ei, care abia se deschideau, chiar 
dacă aveai cheia potrivită. Şi-a acoperit mâna cu colțul 
halatului şi a apăsat clanța lustruită. Fără urme care ar fi 
putut să o dea de gol. 

Şi dacă n-o să-ți placă ce o să găseşti? 

Sarah şi-a întors privirea spre tablou. Vrei să spui dacă 
este cu adevărat un nazist, însă unul care salvează evrei? 

Nu te-a salvat. Tu l-ai salvat pe el. 

Șşşt, şi-a zis Sarah. 

Uşa s-a deschis într-un mic birou. Era luminat de o 
lucarnă înaltă şi avea o bibliotecă întinsă pe cea mai mare 
parte a peretelui din spate, un dulap din metal verde şi un 
birou din lemn de nuc. Înăuntru era un haos de hârtii, 


dosare, reviste şi cărți deschise, toate în dezordine. Într-un 
colț stătea boțit un covor mic şi urât. Un scaun rotativ 
dădea înspre uşă. 

O altă fată în locul ei ar fi fost dezamăgită, însă Sarah ştia 
multe. 

Pe birou erau împrăştiate dosare şi reviste, tomuri 
plicticoase mai degrabă, cu titluri în mai multe limbi, 
precum Physikalische Zeitschrift, Physical Review şi Die 
Naturwissenschaften. Nu se vedeau documente de identitate 
sau chei, niciun carnețel pe care să-l cerceteze. Nici măcar 
schița pentru o navă aeriană, pe care a decoperit-o 
dedesubt, nu-i spunea nimic nou. 

Singurul lucru personal era o scrisoare, care se afla 
deasupra unui plic alb. O frunzărire rapidă i-a dezvăluit că 
era de la o anumită Lise Meitner, „cu mulțumiri”. Conţinea 
nişte desene pe care Sarah nu reuşea să le priceapă, ceva 
legat de picături de apă, ciorchini de struguri, săgeți în 
zigzag şi litere numerotate, dar neavând la îndemână 
altceva, fata a dat la prima pagină şi şi-a trecut ochii peste 
hârtie. 


Dragă Helmut, 


Aha, şi-a zis Sarah. 


Îţi scriu această scrisoare "de la adăpost”, după cum cred că se spune, şi 
i-o încredințez lui Otto, pentru a ţi-o înmâna personal, căci nu avem mult 
timp la dispoziţie. În primul rând, mulțumesc pentru ajutorul acordat 
pentru a ajunge la granița olandeză. Planul tău a fost unul bun şi acum 
sunt în siguranță, în Suedia. 


Expresia Underground Railroad i-a apărut din nou în 
minte. Deci ea nu era prima. 


Aceste întâmplări m-au convins să îţi încredin-țez ţie cele ce urmează. 
Mi s-au refuzat resursele, timpul în laborator şi banii necesari pentru a 


demonstra următoarele fără urmă de îndoială, aceste lucruri fiindu-mi de 
altfel refuzate dintotdeauna, mai întâi ca femeie, apoi după ce am fost 
cla-sată evreică 


Bingo! 


şi acum ca refugiată. Aşa că, decât să încerc săconving guvernele Franței, 
Angliei sau pe al Statelor Unite fără dovezile necesare, sper că tu vei 
vedea pericolul şi vei acționa. 


Sarah a aruncat o privire la ceas. Timp berechet. 


Am discutat despre fizica "nucleară”, Fermi, Otto Hahn şi munca mea 
în oarecare detaliu, astfel încât cunoşti deja contextul... 


Sarah a continuat să citească, dar cuvintele deveneau din 
ce în ce mai specializate şi mai complexe, până când a ajuns 
să i se pară că citea o limbă nouă şi necunoscută. A sărit 
pasaj după pasaj şi era cât pe ce să lase scrisoarea din 
mână, când a dat de câteva cuvinte scrise cu litere de tipar 
şi subliniate. 


...0 bombă, aproximativ de mărimea unui GREPFRUT, cu SUFICIENTĂ 
PUTERE __DISTRUCTIVĂ ÎNCÂT SĂ ŞTEARGĂ UN ORAŞ DE PE 
SUPRAFAȚA PĂMÂNTULUI. 


Sarah s-a întors, dar paragraful anterior era de 
nedescifrat. A citit mai departe. 


Crede-mă când îți spun că alcătuirea unui astfel de dispozitiv este 
posibilă, urmând în linii mari cele descrise. Atunci când va veni războiul 
şi taberele se vor alege în cele din urmă, conştiinţa nu-mi va permite să 
construiesc aşa ceva, însă sunt convinsă că natura umană va cere cu 
bucurie un astfel de act din partea altora, care nu vor fi la fel de înclinați 
să refuze. 

Un astel de om este Hans Schäfer, despre care am mai vorbit. El nu 
doar că ştie toate acestea, dar acum are şi acces la notițele şi la 
materialele pe care eu am fost nevoită să le las la Otto. Nu are niciun fel 
de respect pentru cercetători şi deține o avere personală care îi permite să 


facă totul aşa cum îşi doreşte, în conformitate cu propriile planuri. Şi, ce 
este cel mai rău, are legăturile necesare în interiorul noii ordini, lucru 
care îi permite să transforme cercetarea în producție, în circumstanțe 
imposibil de realizat în alte părți. 

Eu nu mă sperii uşor, şi totuşi el mă înspăimântă, mă simt de parcă aş 
fi o fetiță cu un mon-stru sub pat. Are cunoştinţă de o armă pe care 
însuşi Dumnezeu ar ezita să o folosească în răzbunarea sa. O va construi 
dacă i se va permite. 

Helmut, FĂ CEVA! Opreşte-l sau măcar încetineşte-l cumva! 


Cu mulțumiri, 
Jue Meneh 
PS: ARDE MISIVA ASTA. 


Sarah a pus scrisoarea la loc, cu mare grijă, străduindu-se 
să-şi controleze entuziasmul. Oameni de ştiinţă diabolici şi 
experimente tenebroase! Părea titlul unui roman de mistere 
ieftin. Iar atunci când se gândea la bombe, îşi închipuia 
ghiuleaua de tun şi fitilul aprins din desenele animate. Cum 
s-ar fi putut arunca o bombă într-atât de puternică? Şi-a 
scotocit mai bine mintea şi şi-a adus aminte de un bărbat 
care vorbea despre Weltkrieg, Războiul Mondial, despre 
noroaie fără sfârşit şi gropi gigantice. 

Sarah şi-a ridicat privirea spre fereastră, pentru că lumina 
devenise mai intensă pentru o clipă. Soarele evadase dintre 
nori şi acum în aerul auriu pluteau firicele de praf. Sarah a 
încercat să le prindă, delectându-se cu felul în care reuşeau 
să-i scape printre degete. 

Să scape. Fereastra din tavan era prea sus pentru ea, dar 
putea fi ajunsă de un bărbat cățărat pe birou. Oamenii care 
începuseră să ascundă comunişti preferau camerele de la 
mansardă, pentru că aveau întotdeauna o ieşire spre 
acoperiş. Subsolurile erau sicrie. 


Părul îi intrase în ochi. Şi l-a scuturat din nou. Avea 
nevoie de o perie. Aşadar, tovarăşul ei avea pe unde să 
evadeze. Îşi alesese apartamentul de la ultimul etaj în mod 
deliberat sau fusese doar o coincidență? 

Sarah s-a îndreptat spre rafturile cu cărți. Atunci când 
mergea în vizită în case străine, căuta întotdeauna cărțile. 
La fel ca ceea ce se găseşte pe un birou, o bibliotecă îţi 
spune multe despre oameni. Sunt cărțile care rămân 
moştenire de familie. Acelea reprezintă trecutul lor. Apoi 
sunt cărțile pe care cred oamenii că ar trebui să le aibă. 
Acelea arată cine vor să fie. Sunt cărțile pe care vor să le 
vezi. Ele îți spun cine vor ca tu să crezi că sunt. Mai sunt 
cărțile despre care vor să crezi că le plac şi, în cele din 
urmă, cărțile care le plac cu adevărat, micile secrete 
murdare. Dacă sunt destul de vechi şi de prăfuite, îți arată 
tot ceea ce trebuie să ştii despre mintea lor. Totul se află 
acolo, la îndemână, dacă te deranjezi suficient cât să 
priveşti. 

Sarah citea tot ce-i pica în mână, cu voracitate şi fără 
discriminare. Pofta ei pentru cuvântul scris era insațiabilă. 
Atunci când pierduse totul, îi mai rămăseseră totuşi câteva 
cărți în care să evadeze. Chiar şi acele rafturi înguste erau 
un festin în ochii ei. 

A recunoscut câteva titluri: Mein Kampf57; Guderian, omul 
plictisitor care scria despre tancuri; cărți pe care le văzuse 
în biblioteca tatălui ei - O mie şi una de nopți, Vrăjitorul din 
Oz, Ben Hur. Apoi cărți în germană, franceză, engleză, rusă, 
arabă... japoneză? Şi-a trecut degetul pe deasupra 
cotoarelor, de la dreapta la stânga. Steinbeck, Shakespeare, 


37 Lupta mea, carte autobiografică scrisă de Adolf Hitler şi publicată în 
două volume (1925-1926), care a devenit un fel de platformă-program a 
nazismului (n. tr.). 


Scholem, Sartre, Sade... Scholem38? Aceasta este o carte 
compromițătoare, şi-a zis Sarah. Nimic mai evreiesc de atât, 
exact cum îi spusese Herr Haller ei în acea toaletă mizeră, 
cu atât de mult timp în urmă... ieri? Nu, alaltăieri. H. G. 
Wells - Sarah a tras Maşina timpului de pe raft. Majoritatea 
exemplarelor fuseseră arse atunci când naziştii veniseră la 
putere. Lumea eliberată3%? Pe aceea nu o citise. 

Imaginea de ansamblu era una confuză. Scrisoarea era 
incriminatoare, dar aceea era nouă. În mod normal, erau 
acolo suficiente dovezi care să garanteze o cale de evadare? 
Doar dacă nu cumva mai ascundea şi altceva. Ca să se 
amuze doar, Sarah a bătut cu degetele în lemnul din spatele 
cărților. 

Nimic. Doar un perete. Sarah a râs cu glas tare de ea 
însăşi şi, țopăind într-un picior, a vârât cartea înapoi la 
locul ei. De data aceasta, lemnul a scos un sunet care trăda 
fără urmă de îndoială un spațiu gol. 


Capitolul şase 


—— Trezeşte-te! 
Lui Sarah i se lipise părul peste ochi pentru că asudase. 
Faţa îi era lipită de pielea canapelei şi, când şi-a ridicat 


33 Gershom Scholem, filozof şi istoric israelian de origine germană (n. 
tr.). 


39 The World Set Free: A Story of Mankind de H. G. Wells (n. tr.). 


brusc capul, a scos un sunet ca acela pe care îl face un 
borcan cu miere atunci când îi destupi capacul. A respirat 
greoi, de parcă ar fi alergat, şi s-a ridicat în fund, 
sprijinindu-se pe brațele amorțţite. 

— Demoni din nou? 

— Câini! a cârâit ea. 

Camera era cufundată în semiobscuritate, însă cumva 
luminată prin pereți. Tovarăşul ei era o siluetă neagră, 
aşezată în fotoliul din fața sa. Masa dintre ei avea ceva pe 
ea. 

S-a aprins o veioză, cu o lumină insuportabil de 
strălucitoare, becul fiind prea puternic pentru ca Sarah să 
se poată uita direct înspre el. Şi-a acoperit ochii cu o mână 
şi cu cealaltă şi-a strâns halatul mai bine pe ea. Un nor de 
fum amărui s-a umflat în spatele veiozei şi a trecut pe 
deasupra ei. Sarah a tuşit. 

— Deci, ce ai aflat? 

Avea mintea înțelenită din cauza somnului şi nu putea 
gândi. O durea capul. Închisese uşa şi pusese cheia la loc. 
Lăsase pâinea afară. Întorsese scaunul din nou cu faţa spre 
uşă. Ce îi scăpase? 

— Ce. Ai. Găsit? 

Şi-a scuturat capul uşor şi şi-a tras părul de pe față. A 
privit fix pe lângă lumina strălucitoare şi s-a holbat 
sfidătoare în întuneric. 

— Te îmbraci în fiecare zi la fel, în còpii proaspăt spălate. 
Eşti bogat. Îţi petreci puţin timp aici şi mănânci în oraş. Eşti 
obişnuit ca lucrurile să iasă aşa cum vrei tu. Cineva îţi face 
curat, în aşa fel încât să-ţi păstrezi viaţa într-o ordine 
desăvârşită şi să te prefaci că nu vrei nimic, pentru ca nu 
cumva să te dea ceva de gol. 

O pauză. 

— Continuă. 

Un nou nor de fum a alunecat spre ea, din spatele veiozei. 


— Nu citeşti Das Schwarze Korps, Die Wehrmacht sau Der 
Sturmer+0, chiar dacă ţii numerele la zi pe măsuța de cafea, 
atunci când eşti în oraş. La fel ca tabloul, fac parte din 
fanfaronadă. Nu eşti nazist. Ai... prieteni englezi... 

Sarah mergea acum pe ghicite, dar a continuat. 

— Nu sunt încântați de prezența mea aici. 

— Şi...? 

Mai mult fum. 

Sarah a înghițit un nod. Avea nevoie de apă. 

— Şi... ce? a întrebat, încercând să pară veselă şi 
neîngrijorată. 

— Ce altceva ai mai aflat? 

Era gata să mintă, dar s-a răzgândit. 

— De unde ştii? 

Din tenebre a ieşit la iveală o mână. Între degetele cu 
manichiură îngrijită era ceva foarte lung, ca un funigel, 
auriu în lumina electrică. 

— Ăsta a fost singurul, dar a fost suficient. 

Of, dumme Schlampe, şi-a zis Sarah, iar un cor de voci din 
capul ei a aprobat-o. 

— Păi... 

A început din nou, cu vioiciune reînnoită. 

— Depui un efort substanţial ca să împiedici accesul în 
biroul tău, în care ţii mai multe cărți interzise şi dubioase 
din punct de vedere politic. Studiezi aeronavele, reviste 
ştiinţifice, istoria militară şi ştiinţele tehnologice. Citeşti în 
cel puțin cinci limbi, la un nivel înalt. Ai o prietenă evreică 
pe nume Meitner, pe care ai ajutat-o să treacă granița în 
Olanda. Acum vrea să îi mai faci o favoare. E drăguță? 

— Poftim? 

Bărbatul nu şi-a putut ascunde surpriza din voce. 


40 Ziare naziste (n. tr.). 


— E drăguță? Frumoasă? De ce ai risca să o ajuţi dacă nu 
eşti 0... care este expresia? Underground Railroad? a 
încheiat Sarah în engleză. 

Tovarăşul ei aproape a izbucnit în râs. 

— Profesoara Meitner este o femeie extraordinară. 
Continuă. 

— Ea crede că tu îi poţi rezolva problema şi că se 
încadrează în... „sfera ta de interes”. 

— Aşa? Şi mai ce? 

Tonul îi redevenise plat şi neutru. 

— Nimic, asta e tot. 

Sarah a tăcut, a aşteptat două secunde şi apoi a adăugat: 

— În afară de compartimentul secret din spatele raftului 
cu cărți interzise, unde ai două pistoale, haine negre, cuțite, 
diverse ustensile, acte pentru cinci persoane diferite, toate 
cu poza ta, teancuri de mărci ale Reich-ului, franci, dolari 
americani şi o grămadă de Krugur... Kruga... de monede de 
aurtl. Ai un radio cu antenă pe care o înalți prin fereastra 
din tavan, care reprezintă totodată şi calea ta de evadare. 

— Asta e tot? 

Nu-şi putea ascunde amuzamentul din glas. 

— Unele lucruri nu ştiu ce sunt. Dar eşti spion. 

— Aşa? 

— Dacă lucrurile alea nu ar fi fost sub cheie nu aş fi fost 
sigură, dar cum sunt ascunse, înseamnă că sunt secrete. 
Asta te face spion. 

A urmat o pauză lungă. Apoi veioza a fost întoarsă înapoi, 
spre masă, lăsând-o pe Sarah cu nişte stele verzi jucându-i 
în fața ochilor. 

— Foarte bine. Un profesionist s-ar fi străduit mai mult. Şi 
nu ai încercat să minți. Nu minți niciodată atunci când poţi 


41 Krugerrand, monede de aur sud-africane (n. tr.). 


spune adevărul. Minciunile trebuie ţesute înainte, altfel te 
vei încurca în ele şi te vor mânca de vie. 

S-a întins şi şi-a strivit ţigara. Pe masă se aflau o servietă 
mică şi nişte acte, pe care le-a ridicat şi i le-a împins delicat 
fetei. 

— Carte de identitate şi paşaport noi, bani ca să ajungi la 
graniță. Apoi caută-ţi o sinagogă şi pune-te pe plâns. Pleacă 
pe cât de departe poţi de Germania. 

Sarah a deschis buletinul. Iat-o, rezemată de peretele din 
hol, cu numele Ursula Bettina Haller! Şi ce era cel mai 
miraculos: actele nu erau ştampilate. Nu era niciun J roşu, 
nicio ştampilă de la secția de poliție. Ursula era germancă, 
nu era evreică. 

— De ce faci asta? 

Sarah a simţit ceva — o mâncărime în colțul ochiului, care 
îi tăia respiraţia. I-a luat câteva clipe să recunoască emoția, 
atât de mult timp trecuse de când se simţise ultima oară 
recunoscătoare. O făcea să se simtă vulnerabilă, aşa că 
sentimentul i-a devenit imediat suspect. 

— Cel mai probabil, mi-ai salvat viața. Am trăit odată 
printre oameni cărora le plăcea să creadă că iau foarte în 
serios acest lucru. Consideră că mi-am plătit datoria. 

Sarah a închis actul. Un târg. Asta putea să înțeleagă, 
însă rămâneau prea multe lucruri care nu se legau. 

— Ce n-a mers bine în Friedrichshafen? 

— Am stat mai mult decât eram binevenit la fabrica 
Zeppelin. Nu am luat un paşaport cu mine, ceea ce a fost un 
lucru nesăbuit şi mi-a făcut imposibilă retragerea de 
urgenţă. Trebuie să ai întotdeauna o a doua cale de ieşire. 

— Te căutau. 

Cu un clinchet interior, lucrurile au început să se aşeze în 
mintea fetei şi şi-a dat seama că era vorba despre ceva ce 
ştia deja. 

— Da. 


Nu putea să-i citească expresia. Deloc. Parcă purta o 
mască de lut. 

— Blocaje rutiere? Genul acesta de lucruri? 

Înlăuntrul ei se căsca un abis. 

— Da. 

— De felul aceluia în care a intrat mama cu maşina? 

S-a oprit, ca să poată articula cuvintele. 

— Mama a fost împuşcată din cauza ta. 

Bărbatul şi-a coborât privirea, fără niciun cuvânt. Îşi 
pregătea o nouă mască. 

Mama ei nu-şi provocase singură eşecul. 

Of, Mutti, îmi pare rău! 

Vina a căscat o rană în scutul ei de apărare şi o lacrimă 
solitară i-a alunecat pe obraz. Şi-a şters-o furioasă, de parcă 
ar fi fost o muscă. Rezistase luni de zile fără să plângă, dar 
în ultimul timp i se întâmpla mereu. Trebuia să recâştige 
cumva controlul. 

— Înţeleg acum. Wergeld42. Bani plini de sânge. Nu mi-i 
dai pentru că te-am salvat. Mi-i dai pentru că mi-ai ucis 
mama. 

Bărbatul nu-şi ridicase încă fruntea. 

— Dacă preferi. 

— Cum te cheamă? Numele tău adevărat şi să nu mă 
minți! „Minciunile te vor încurca şi te vor mânca de viu”! a 
repetat ea, fără umor. 

A privit-o în ochi. 

— Sunt Helmut Haller. 

— Numele tău adevărat! a urlat, toată furia ei reprimată 
țâşnind afară. 

Vocea i-a răsunat cu ecou în apartamentul fără covoare. 


42 În sistemele legale germanice vechi, prețul plătit de cineva care a ucis 
o persoană familiei victimei, pentru a scăpa de alte pedepse sau 
represalii (n. red.). 


Cu o voce pe care nu i-o mai auzise până atunci, mai 
umană, mai vulnerabilă şi cu accent englezesc, i-a răspuns 
în cele din urmă. 

— Căpitan Jeremy Floyd. 

— Căpitan Jeremy Floyd, nu suntem chit. Nu cred că vom 
fi vreodată. 

A rostit ultima propoziţie cu un calm desăvârşit. Şi-a 
adunat furia, ştergând urmele pe care le lăsase în jur, şi a 
culcat-o la loc în sipetul ei, pentru mai târziu. Avea din nou 
control asupra ei însăşi, într-o anumită măsură. Putea să 
gândească. 

— Astea... 

A aruncat documentele şi banii pe valiză. 

— ...nu sunt îndeajuns. 

El nu era decât încă unul dintre lucrurile care se 
abătuseră asupra ei, asupra mamei ei. Voia să îi facă rău, 
aşa cum voise să le facă rău tuturor, dar ajunsese să se 
împace, cu mult timp în urmă, cu gândul că nu putea să o 
facă. Ar fi ca şi cum aş încerca să fac rău ploii pentru a opri 
furtuna, şi-a zis Sarah. 

— Ce vrei? 

— Nu ştiu. 

Începea să îşi dea seama că, de fapt, ştia. Nu avea sens, 
dar în acelaşi timp înțelegea. 

— Prea bine. 

Vocea era din nou cea a lui Haller. 

— Când vrei să pleci? În valiză sunt haine pentru o 
săptămână sau mai bine. Pe cele vechi ți le-am distrus. 

Dezamăgire. Ar fi trebuit să fie surprinsă, dar nu era. Ştia 
ce voia, ştia care ar fi trebuit să fie prețul datoriei de sânge. 
De undeva, de departe, începuse să se audă un pian. Dar 
nu am terminat, şi-a zis Sarah. Şi-a plecat capul într-o parte 
şi l-a privit intens, ca să-l oblige să continue. 

— Desigur, poţi rămâne ca să lucrezi pentru mine. 


Pe neaşteptate, Sarah a simţit un fior în pântece, o 
tresărire de entuziasm, ca aceea pe care o simțea în noaptea 
dinaintea zilei ei de naştere. Simţțea că îşi trădează mama, 
dar iată! Entuziasm. Şansa de a face ceva. Locul în care 
trebuia să se afle. 

Şi-a strivit emoția. 

— Pentru tine? Ca... spioană? 

— Dacă aşa vrei să-i zici. 

Bărbatul a ridicat din umeri. 

— Împotriva Germaniei, împotriva patriei mele? Să devin o 
trădătoare? 

Sarah şi-a înăsprit tonul. 

El a mormăit expeditiv. 

— Sarah din Elsengrund, asta nu mai este patria ta. Nu 
atâta timp cât naziştii sunt la putere. 

A arătat cu degetul spre ea. 

— Tu eşti evreică. Nu ai niciun drept aici şi niciun loc. 

— Dar nu sunt evreică! a pufăit exasperată. Nu cu 
adevărat. Nu am mers niciodată la sinagogă, nu ştiu 
rugăciunile, nu mănânc mâncarea tradițională, nu țin 
Şabatul. Sunt la fel de evreică precum un cârnat de porc. 

Sarah era plictisită de aceste autojustificări. Era în van. 

— Asta nu contează pentru ei. Totul se rezumă la sâmge. 
Uite, ai văzut ce le-au făcut comuniştilor şi oponenților lor 
religioşi. 

Era mai animat, mai plin de emoție decât îl văzuse 
vreodată. 

— Cât crezi că mai durează până când veți ajunge cu toții 
în Sachsenhausen4, la muncă silnică? 

— Toţi? a râs Sarah. Unde să ne bage pe toți? 


43 Lagăr de concentrare nazist (n. tr.). 


— Acum câțiva ani, Partidul Nazist însemna doar câțiva 
bărbaţi nervoşi într-o berărie. Germania nu avea o armată, 
nu îi era permis să aibă o armată. Nu îi subestima. Asta a 
fost greşeala tuturor. 

Sarah şi-a scuturat capul. 

— Franța nu-i subestimează, nu-i aşa? Ei au aia, Linia 
Maginot, am văzut eu la cinema: arme mari şi ziduri şi tot ce 
trebuie... Sunt pregătiți. 

— Ei bine, să vedem cum le merge mai întâi, nu? a mârâit 
el. Adevărul este că nu ai nicio valoare aici. Ursula Haller 
are. Ce mi-ai citat tu din Arthasa stra? „Duşmanul 
duşmanului meu îmi este prieten”? 

— Cine este duşmanul meu? s-a aplecat Sarah spre el. 

— Naziştii sunt duşmanul tău, Germania este doar prinsă 
la mijloc. 

— Şi duşmanul lor cine este? 

— Eu sunt... sau țara mea este. Sau va fi, atunci când 
tancurile vor intra în Polonia, în câteva săptămâni. 

— Nu. 

Sarah s-a tras înapoi. 

— Polonia va trebui să aibă singură grijă de ea. 


I-a cumpărat un balon. Era gata să protesteze, dar apoi a 
rânjit ca un copil. Rămâi în pielea personajului. Poate că 
eşti în spate, înghesuită în cor, dar sigur se va găsi o 
persoană care să se uite fix la tine dacă-ţi va cădea masca. 
Este inevitabil. Era mare şi roşu şi se zbătea încontinuu ca 
să se elibereze, aşa că Sarah s-a văzut nevoită să-şi 
înfăşoare aţa de două ori în jurul mâinii. Acum dansa în 
adierea caldă, dar nu putea să evadeze. 

— Mulţumesc, Onkel! 

O gândise ca pe o glumă, dar sunase natural. 

Au luat-o pe aleea acoperită cu cenuşă, printre copacii 
bătrâni, pe lângă zidul grădinii zoologice. Şezlongurile erau 


pline de adulți care moţăiau. În jurul lor, prin arşită, 
alergau copii plini de energie, strigătele îndepărtate ale 
maimutelor amestecându-se cu ţțipete de bucurie şi de 
spaimă prefăcută. Pe lângă ei treceau cupluri. Zumzetul 
vesel a sute de berlinezi care se bucurau de soarele amiezii 
se revărsa peste Sarah şi grijile ei. 

Şi-a scuturat capul. Devenise foarte atentă la efectul 
sedativ pe care atmosfera festivă îl avea asupra ei. Era oare, 
cu adevărat, Ursula Haller? Putea să se plimbe pur şi 
simplu prin Tiergarten4%? 

— Şi dacă mă recunoaşte cineva? a meditat ea. 

Deşi părea greu de crezut că un lucru atât de rău ar fi 
putut să se întâmple într-o zi atât de frumoasă cum era 
aceea. 

— Îmbrăcată aşa? 

Sarah purta uniforma Jungmădel, alcătuită dintr-o 
cămaşă albă, cravată neagră şi fustă lungă, bleumarin. 

— Oamenii văd doar ceea ce se aşteaptă să vadă. Tu arăţi 
ca un mic monstru arian, cu păr blond şi ochi albaştri, aşa 
că asta eşti. 

— Deci... cine sunt acum? 

Oricine ar fi fost, nu mai putea să fie Sarah. Se simțea de 
parcă ar fi închis o uşă. 

— Ursula Haller, nepoata mea. Mama ta s-a ales cu o... 
slăbiciune mentală. Suntem ruşinați. Nu vorbim despre 
asta. 

— Atunci unde se presupune că este tatăl me... Ursulei? 

— A fost ucis în Spania. Abia ne-am întors de acolo. 

— De ce nu îi port numele? 

— Ți l-am schimbat cu al meu atunci când ţi-am devenit 
tutore. Nu îmi plăceau întrebările jenante pe care le ridica. 


44 „Grădina zoologică” (germ. în original) (n. red.). 


Sarah adora secretele, sau mai bine zis structura lor. A 
pigulit povestea Căpitanului, fără să-i găsească vreun punct 
slab. 

— Ce căuta în Spania? 

— Bombarda comunişti. Dacă îți spune cineva că nu au 
existat victime în Luftwaffe45, atunci priveşte-i în ochi şi 
spune-le: „Dacă fiihrerul spune asta, înseamnă că mă înşel” 
şi apoi schimbă subiectul. 

I s-a schimbat tonul. 

— E nevoie să repet ceva din toate astea? 

— Nu, chiar deloc. 

Sarah şi-a dat seama că ea era secretul. Asta o făcea să se 
simtă... băgată în seamă. Luată în considerare. Parte din 
ceva. Era amețitor. Au păşit mai departe. 

— Aşadar, unchiule, tu cu ce te ocupi? 

— Nu ştii precis. Fabricile mele produc radiouri, dar mai 
fac şi lucruri de o importanţă vitală şi mai ales secretă 
pentru Reich. Călătoresc des. Am prieteni importanți, am 
ajuns să mă îmbogățesc datorită miracolului economic 
produs de führer. 

Sarah s-a oprit în loc şi l-a privit păşind mai departe. 

— Hmm... şi tu, căpitane Floyd, tu cu ce te ocupi? l-a 
întrebat ea, cu sprâncenele ridicate. 

El a apucat-o de mână cu fermitate şi a tras-o departe de 
şezlonguri, spre un copac cu rădăcini uriaşe, răsfirate pe 
gazon. S-a aşezat într-o scorbură, de parcă ar fi fost un 
fotoliu, şi a arătat spre o rădăcină crescută, de lângă el. 
Sarah s-a aşezat pe aceasta şi şi-a lăsat balonul să fluture 
dintr-o parte în alta, mişcându-şi uşor degetele. 

— Priveşte, a zis el, cu un gest larg. 

— Ce? 


45 Armata aeriană germană (n. tr.). 


— Priveşte doar. 

Grădinile se întindeau în fața lor, arcuindu-se până la 
zidurile grădinii zoologice. Nişte băieți băteau o minge de 
fotbal din piele, certându-se care dintre ei să fie Hanne 
Sobek+6. Mai jos, un bărbat şi o femeie, aşezaţi pe o pătură, 
se trăgeau unul spre celălalt, prefăcându-se că se întind 
după coşul de picnic. Sub ei, pe terasa restaurantului, se 
serveau ceai şi bârfă, printre copacii şi lampioanele 
moderne, într-o lumină bălțată, galben-verzuie. A început să 
cânte un acordeon, în sunetul anemic al câtorva aplauze, şi 
câțiva entuziaşti s-au ridicat şi s-au îndreptat mână în 
mână spre un ring de dans improvizat. 

— Berlinul în desfăşurare, a zis Sarah. Şi? 

— Ce e în neregulă cu acest tablou? 

Sarah a privit din nou şi, ca şi cum ar fi văzut brusc o rață 
acolo unde înainte văzuse un iepure, răspunsul i s-a revelat 
brusc. Toţi bărbaţii păreau să poarte uniformă. Maro, gri şi 
negru ca păcura, apăreau ca nişte umbre pe cerul senin al 
acelei zile. 

— Armata. 

— Nu doar armata, a zis el. 

— Armata. Poliția. SS... pompierii, doctorii, conductorii de 
tren. Paznicii de la grădina zoologică. 

Sarah a râs, fără umor. Şi-a tras picioarele la bărbie şi şi-a 
trecut mâinile în jurul lor. Apoi şi-a lăsat capul pe genunchi 
şi a privit lumea de-a curmezişul. 

— Văd. 

Căpitanul s-a întors spre ea şi şi-a sprijinit cotul de 
genunchi. Accentul i-a devenit inconfundabil britanic. 


46 Fotbalist german internațional (1900-1989) (n. tr.). 


— Nu m-am luptat cu Germania în Marele Război, m-am 
luptat cu turcii. Am trăit în această ţară, cu pauze, timp de 
zece ani. Nu am nimic cu patria ta. Dar cu el... 

A arătat cu degetul în depărtare, spre un ofițer SS 
îmbrăcat în uniformă neagră. 

— El... el... el... 

Degetul i se muta dintr-o parte în alta. Lumea devenea din 
ce în ce mai întunecată cu fiecare mişcare a sa. Vocea i-a 
căpătat un ton aspru. 

— Sunt ca mucegaiul. S-au înmulțit şi acum sunt 
pretutindeni. 

Sarah îi urmărea mişcarea. Chiar erau pretutindeni. 

— Şi, la fel ca mucegaiul, nu sunt doar de suprafață, s-au 
infiltrat adânc. Corup totul din interior. Dacă îți iubeşti țara, 
o vei servi mai bine ajutându-mă pe mine. 

Sarah l-a privit pe bărbatul din cauza căruia fusese ucisă 
mama ci şi a ridicat şi ea un deget. 

— Ca să fac asta, va trebui să îmi spui întotdeauna 
adevărul. 

Şi-a fluturat degetul, pentru emfază. 

— Din acest moment. Asta nu înseamnă doar că nu 
trebuie să mă minți. Vreau să zic că trebuie să îmi spui 
totul. Să nu omiți nimic. 

— Bine. 

S-a lăsat pe spate. 

Era ceva ce trebuia să ştie. 

— Ai mers în Friedrichshafen ca să te uiţi la zepeline. 
Deci, când m-ai găsit în toaleta aceea de pe chei, ce căutai 
acolo? 

— Voiam să te ucid. Erai un martor, un punct slab. 

— Dar nu m-ai ucis. 

— Nu. 

— De ce? 

— Eu... m-am răzgândit. 


— Poate că suntem mai chit decât am crezut. 

A oftat. Într-un fel, Căpitanul o ucisese pe Sarah, sau mai 
degrabă ea însăşi o ucisese, atunci când sărise de pe feribot. 
Acela fusese momentul în care făcuse alegerea, iar 
momentul acela trecuse de mult. 

Mingea băieților a săltat şi a lovit-o pe Sarah în genunchi. 
Fata a tresărit şi aproape şi-a pierdut echilibrul, fiind 
nevoită să-şi întindă brațele ca să nu cadă. Apoi a zâmbit, 
privind-o cum se rostogoleşte mai departe. 

— Entschuldigung!“ a strigat unul dintre băieți. 

Abia atunci a observat că balonul se desfăcuse şi evadase 
printre crengile de deasupra, croindu-şi drum către cer. 
Sarah l-a lăsat să ia cu el şi lupta ei. Şi-a dat seama că se 
simte fericită şi liberă. Nu era vânată, nici urâtă, nu îi era 
foame şi avea acum o casă cât o ţară, în care să prindă 
rădăcini. 

A aşezat faptul că era o trădătoare în sipetul ei, alături de 
moartea mamei, pentru că voia să aibă şansa de a sta pe 
podium alături de Jesse Owens şi de a le spune 
conducătorilor țării ei că greşesc. Cufărul era plin ochi, dar 
s-a închis. 

— Aşadar, de unde începem? a întrebat ea. 


Capitolul şapte 


Războiul a izbucnit a doua zi. 


47 Scuze!” (germ. în orig.) (n. tr.). 


Polonezii atacaseră o stație radio germană, la graniță. 
Wehrmacht-ul+3 a răspuns agresiunii invadând Polonia. 
Tancurile lor au nimicit forțele poloneze slab pregătite, cu 
cai şi biciclete. Curând, cei din Danzig şi Prusia de Est, 
smulşi Germaniei după ultimul război, au fost alipiți Reich- 
ului. 

Francezii şi britanicii nu au înțeles că patria-mamă doar 
se apăra şi au declarat război Germaniei două zile mai 
târziu, folosindu-se de acordul pe care îl păcăliseră pe 
führer să-l semneze la München, drept justificare. 

Toată lumea era încântată. 

Sarah se străduia să păstreze mina potrivită, înconjurată 
de atâta veselie. Se gândea la strângerea armatei germane, 
la sutele de tancuri pe lângă care trecuse în drum spre 
Berlin. De ce ar fi provocat polonezii, cu o armată de călăreți 
şi moşnegi pe biciclete, un război cu un inamic evident 
superior? Era o ostilitate inexplicabilă, care oferea 
wehrmacht-ului pretextul de care avea nevoie. Întreaga 
întâmplare suna ca o flunkerei+, spusă de un copil ieşit la 
joacă pe stradă, o fabulaţie despre care, cu cât puneai mai 
multe întrebări, cu atât primeai răspunsuri din ce în ce mai 
fanteziste. 

Dar de ce i-ar fi păsat ei de polonezi? Toată lumea ştia că 
sunt nesuferiți şi era adevărat că rupseseră o parte din 
Germania. De ce ar fi contat? Avea destule lucruri în 
privința cărora să îşi facă griji. 

Grijile ei o făceau să se simtă ca şi cum ar fi purtat o 
haină groasă într-o cameră fără ferestre. Sarah ştia că tot ce 
avea de făcut ca să se simtă mai confortabil era să şi-o dea 
jos. 


48 Numele oficial al forțelor armate ale Germaniei naziste (n. tr.). 


49 „Poveste” (germ. în orig.) (n. tr.). 


Dar Sarah nu cunoştea niciun polonez, deci de unde ar fi 
putut să ştie că erau nesuferiți? Aşa i se spusese. Pentru că, 
dacă ceva era murdar sau vechi, lumea zicea că e polonez. 
Pentru că ea înghițise ce i se oferise, fără să verifice 
ingredientele. 

Cu sentimentul că uita ceva foarte important, care-i 
întorcea stomacul pe dos, Sarah şi-a dat seama că gândea 
precum micul monstru arian ce părea să fie. Aşa se 
întâmplă, şi-a zis. Aşa au întors oamenii spatele evreilor, de 
aceea nu sărise nimeni în ajutor în Noaptea de cristal50. 
Lumea avea destule griji. 

Polonia este plină de evrei, dumme Schlampe. Brusc, 
acum au o mulțime de motive ca să îşi facă griji. 


Pregătiri. Fotografii şi hărți. Diagrame şi planuri. Nopți 
petrecute pe un pat pliant într-o cameră cât o cutie. Mese cu 
cârnaţi suculenți şi chifle calde şi crocante. Cafea tare, 
amăruie, lapte gros şi cremos şi plicuri babane de zahăr 
brun. 

Sarah a făcut ochii mici la fotografia încețoşată. Figura 
abia se distingea de fundal, faţa fiindu-i neclară din cauza 
depărtării. Căpitanul a îndreptat-o în rama hărții. 

— Hans Schäfer este un om de ştiinţă extraordinar. E 
strălucit, dar şi suspicios şi paranoic. Aroganța de care dă 
dovadă îl face să nu fie foarte popular, astfel încât a trebuit 
să se chinuie ca să obțină recunoaştere academică. Dar este 
bogat şi puternic. Şi-a relocat toate cercetările referitoare la 
uraniu pe proprietatea sa de lângă Nuremberg. Un număr 
uriaş de maşinării şi materiale au ajuns acolo în ultimii doi 


50 „Kristallnacht” în germană, desemnează pogromul împotriva evreilor 
din Germania Nazistă de la 9-10 noiembrie 1938 (n. tr.). 


ani, dar totul este sub cheie. Ziduri, gărzi militare. Aş avea 
nevoie de un batalion de trupe ca să pătrund înăuntru. 

— Deci eu sunt batalionul tău? a rânjit Sarah. 

— Da. O unitate foarte specială. 

Căpitanul a prins o nouă fotografie de hartă. Aceasta era 
puţin mai clară. O fată blondă, cu chipul serios, îmbrăcată 
într-o uniformă de la Bund Deutscher Mădel5!, cu o haină 
pe deasupra. Căpitanul a țăcănit cu unghia deasupra 
fotografiei. 

— Schäfer are o fată cam de vârsta ta, vârsta ta adevărată, 
vreau să spun, iar ea are prieteni care vin să stea pe moşie. 
Merge la o Nationalpolitische Erziehungsanstalt5? din zonă. 

— O Napola? O şcoală național-socialistă? Mă trimiţi la o 
şcoală nazistă? Pe mine, o evreică? 

Sarah a izbucnit în râs. Era mult prea ridicol, dar o 
singură privire aruncată Căpitanului i-a arătat că vorbea 
foarte serios. 

— Ai zis-o tu singură. Nu eşti evreică, nu tocmai. E vorba 
doar de un rol. Ştii să joci un rol, nu-i aşa? 

— „Lumea-ntreagă e o scenă şi toți oamenii-s actori”55, a 
declamat Sarah în engleză, ridicându-şi mâinile în sus, în 
semn de predare. 

Căpitanul a zâmbit fără să vrea. 

— Cum faci asta? 

— Ce anume? 

— Shakespeare. Limba engleză. Recunoaşterea accentelor. 
Toate astea. 


51 Liga Fetelor Germane, abreviată BDM (n. red.). 


52 Nume dat internatelor pentru educație secundară în Germania nazistă 
(n. tr.). 


53 William Shakespeare, Cum vă place, actul II, scena 7 (n. tr.). 


— Când s-a schimbat legea în '34, mamei nu i s-a mai 
permis să urce pe scenă şi nu a mai putut munci. Ne-am 
pierdut toți banii în marea criză economică, aşa că m-a 
şcolit ea însăşi. Limbi străine, accente, actorie, audiții de 
discursuri, nimic cu adevărat folositor... dar ea era de-a 
dreptul talentată. Vorbea poloneză, cehă, engleză, franceză, 
olandeză şi chiar rusă. Era grozavă. Abia pe la opt sau nouă 
ani mi-am dat seama că majoritatea oamenilor vorbesc doar 
o limbă sau două. Până la urmă, era tot ce putea să facă 
pentru a... 

Sarah s-a oprit, simțind înțepături îndărătul pleoapelor, de 
parcă s-ar fi trădat cumva prin ceea ce spusese. A 
continuat. 

— Nu am avut prieteni. Am avut cărți. Aveam o bibliotecă 
în casa din Berlin şi nimic altceva de făcut. 

— Şi tatăl tău? 

— Nu ştiu nimic despre tatăl meu! a răspuns ea grăbit. A 
lăsat în urmă o mulțime de cărți cu subiect milităresc. Din 
diferite ere, chinezeşti, hinduse... se pare că toate culturile 
adoră să ucidă. Crezi că poţi să cunoşti un om după 
biblioteca lui, căpitane Floyd? 

— Nu ştiu. Eu cine sunt? 

— Un mincinos şi un păcălici. 

— Corect. 

A dat din cap şi a zâmbit încetişor. 


Pregătiri. 

Uşa de la cămăruța cât o cutie a fost izbită de perete, 
trezind-o pe Sarah. Până să apuce să-şi deschidă ochii, a 
fost apucată de braţe puternice, trasă din pat şi azvârlită 
într-un colț. S-a lovit de perete, cu brațele şi picioarele 
inerte, prăbuşindu-se pe covor. 


A izbit-o în față o lumină puternică, care îi înțepa ochii. Şi 
i-a acoperit, dar prin întunericul degetelor ei dansau încă 
lumini roşietice. 

— Cum te cheamă? a bubuit amenințător vocea. 

— Ce...? a murmurat, dezorientată. 

— Numele! a urlat intrusul. 

— U...sula. Ursula Haller! a reuşit să îngâne Sarah. 

Lumina s-a stins şi, înainte să îşi poată deschide din nou 
ochii, uşa s-a închis, lăsând-o singură în întuneric. 


Diagrame şi planuri. 

— Nu prea înţeleg. 

Sarah şi-a scuturat capul în fața notițelor şi a săgeților. 

— Nu prea e nevoie să înţelegi. 

Sarah şi-a supt dinţii şi a încercat o abordare diferită. 

— În ordine, bomba asta... Bomba Grepfrut a Lisei 
Meitner, la care lucrează Schäfer. De ce vrei tu... de ce noi... 
de ce contează pentru Germania? Dintotdeauna s-au creat 
bombe din ce în ce mai mari. 

— Nu ca aceasta, a declarat Căpitanul, cu intensitate, 
dând din mâini ca să sublinieze fiecare cuvânt. O bombă 
mică ar putea distruge un oraş. Instantaneu. Îți poţi 
închipui aşa ceva? 

Încă nu putea. Nu putea să-şi închipuie niciun fel de 
bombă, de altfel. Apoi şi-a adus aminte de fulgerul şi de 
suflul fierbinte provocate de explozia improvizată a 
căpitanului, din gară. Ceva legat de acea amintire i-a făcut 
părul să se ridice pe şira spinării. 

— Nu, nu chiar. 

— Gândeşte-te aşa: dacă ai pune la pământ jumătate din 
Londra sau din Paris şi n-ai pune la socoteală morții, a 
continuat Căpitanul, care părea să pună cap la cap ideile 
din mers, ar rămâne câți? Un milion de răniți? Cum i-ai 


trata? Nu sunt suficiente spitale. Cum ai putea să stingi 
incendiile din mii de case? Țara s-ar prăbuşi într-o zi. 

Sarah s-a gândit la ceea ce spunea el, la cozile care se 
formaseră la doctor după Novemberpogromest — ceea ce toţi 
ceilalți numeau Noaptea de cristal, când fuseseră distruse 
cartierele evreieşti. Ideea i se părea însă în continuare prea 
fantastică, ca ceva desprins dintr-un roman de H. G. Wells — 
marțieni care calcă în picioare o Londră răvăşită, în 
maşinăriile lor cu trei picioare. 

— Un oraş întreg totuşi? Dintr-odată? Cu tot cu clădiri, 
oameni, femei şi copii... Nimeni nu ar face asta. Cum ar 
putea să facă cineva aşa ceva? 

Căpitanul părea că încearcă să-şi aducă aminte unde a 
rămas. S-a ridicat. 

— Dă-mi voie să-ţi arăt ceva. 

Din biroul lui secret, de pe raftul cu cărți incriminante, a 
adus o revistă franțuzească: Cahiers d'Art. A început să o 
răsfoiască în fața fetei. 

— Am fost în Spania, cu doi ani în urmă, în timpul 
războiului lor civil. Pe de o parte, republicanii... 

— Comuniştii? 

— Guvernul ales! i-a replicat Căpitanul, iritat. De cealaltă 
parte: naţionaliştii. O rebeliune militară fascistă. Fasciştii au 
putut chema Luftwaffe, forța germană aeriană, şi asta a fost 
decisiv. 

— De ce? 

Sarah nu şi-a ridicat privirea. Căpitanul omitea anumite 
părți, ca de obicei. 

— De ce, ce? 

— De ce erai în Spania? Ce făceai acolo, mai exact? 

Căpitanul şi-a dat ochii peste cap. 


54 „Pogromul din noiembrie” (germ. în orig.) (n. tr.). 


— Eram acolo cu treabă. Am ajuns într-un oraş din Ţara 
Bascilor, la aproximativ treizeci de kilometri de front. Acolo 
nu erau staționate trupe republicane, aşa că era un loc 
sigur în care să stau la adăpost pentru o vreme. 

Căpitanul găsise ceea ce căuta şi i-a întins fetei revista 
deschisă. Sarah nu recunoştea pictura reprodusă acolo, dar 
stilul straniu, unghiular şi fragmentat îi amintea de Picasso. 
Spre deosebire de muzicanţii şi dansatorii veseli şi colorați 
din cărțile mamei ei însă, aceasta era dureros de 
monocromă - gri, negru, alb murdar - şi plată, ca nişte 
decupaje dintr-un ziar, lipite pe o placă. Ar fi putut să fie 
desenată de un copil, ceea ce făcea ca imaginea să fie şi mai 
tulburătoare. Ordinea fusese spulberată şi haosul sfâşiase 
pânza în bucăți. Caii care nechezau erau oameni, oamenii 
erau tauri, plângând, ori pe moarte, striviți sub picioare şi 
copite. O clădire ardea, o mamă plânsă îşi legăna copilul 
mort, contorsionată, răvăşită. Panică, durere, teamă şi 
doliu. În timp ce ei îi alunecau ochii de la o scenă 
îngrozitoare la alta, Căpitanul vorbea, cu un glas lipsit de 
emoție la început. 

— Era luni. Din cauza războiului, nu era în mod oficial zi 
de piață, dar fermierii trebuiau să-şi vândă produsele, iar 
orăşenii trebuiau să cumpere de mâncare, aşa că piața 
centrală era totuşi plină. Refugiații se odihneau, strânşi în 
jurul puţinului care le mai rămăsese. Câţiva soldați, care 
erau probabil dezertori. Târziu în acea după-amiază, au 
sunat clopotele de la biserică, anunțând un raid aerian. 
Toată lumea s-a înghesuit în refugios, care erau puțin mai 
mult decât nişte pivnițe, dar nimeni nu îşi făcea griji. De ce 
ar fi atacat naționaliștii un oraş de civili? Dar au făcut-o. 

Devenea din ce în ce mai puţin obiectiv şi din ce în ce mai 
implicat, mai afectat. 

— Un avion a trecut pe deasupra şi a dat drumul 
încărcăturii de bombe chiar în centrul oraşului. Toată lumea 


s-a grăbit să iasă din adăposturi şi a alergat să ajute. 
Oameni sub dărăpănături, prinşi în clădiri incendiate... 
nimeni nu ştia ce să facă. Fermierii şi preoții dădeau la o 
parte cărămizile cu mâinile goale... După câteva minute de 
haos, un întreg batalion Luftwaffe, italieni, Legiunea 
Condor, în fine, au zburat deasupra şi şi-au golit 
încărcătura deasupra oraşului. S-a dezlănțuit iadul. 
Oamenii au încercat să se retragă în adăposturi, dar acestea 
fuseseră distruse după primul atac. Flăcări, praf, vacarm. 
Neavând încotro să se ducă, oamenii au alergat spre 
câmpuri. O învălmăşeală de nedescris, cei mai mici şi mai 
slabi au fost călcați în picioare... 

Vocea Căpitanului suna obosită. După o clipă, a 
continuat. 

— În timp ce fugeau, avioanele de luptă au trecut în 
valuri, aproape de sol, ciuruindu-i cu gloanțe şi grenade. 
Bărbaţi, femei, copii... hăituiți în lanuri şi măcelăriți ca 
potârnichile la vânătoare. 

— Asta e... îngrozitor, a murmurat Sarah, conştientă de 
cât de nepotrivite erau cuvintele. 

— Asta nu-i nimic. 

Vocea lui era plină de deriziune. 

— Abia se îndepărtaseră avioanele, trecuseră doar zece 
sau douăzeci de minute pline de plânsete şi ţipete, în 
încercarea de a opri valurile de sânge cu mâinile goale, cu 
ochii la umbrele ruinate ale clădirilor din care ieşea fum, 
când am auzit un vuiet jos. Bombardiere care spintecau 
cerul în grupuri de trei au secerat de-a lungul şi de-a latul 
oraşului timp de două ore şi jumătate. Exploziile au 
sfărâmat clădirile, le-au pus la pământ. Bombele cădeau din 
cer ca nişte confetti, aprinzând tot ceea ce atingeau. 
Animalele alergau zbierând în flăcări pe străzi. Oamenii, 
aprinşi ca nişte torţe, se clătinau printre dărâmături, fără 
scăpare. Când s-au oprit, oraşul fusese distrus. Nu mai 


rămăsese decât un schelet cu o mie şase sute de cadavre şi 
nouă sute de oameni mutilați, nenorociți. 

— De ce au făcut asta? 

Sarah se simțea fizic rău. 

— De ce ar face cineva aşa ceva? 

— Pentru a-i teroriza pe basci, distrugându-le capitala. 
Pentru a bloca retragerea republicană. Pentru a-şi testa 
noile tehnici de bombardament. Poate că încercaseră să 
lovească podul din afara oraşului şi s-au pierdut. Nu 
contează, oricum. Ceea ce contează este că ei au vrut să o 
facă şi au făcut-o. E simplu. Dacă le serveşte propriului 
scop, atunci o vor face. 

Căpitanul a bătut cu degetul în pictură. 

— Acolo a fost vorba doar de douăzeci şi două de tone de 
explozibil. Profesoara Meitner crede că bomba lui Schâfer va 
fi mai puternică decât cinci sute de tone de dinamită. O 
singură bombă. Cei responsabili, cei care i-au ucis pe acei 
oameni, au ras un oraş de pe hartă. Şi dacă ar putea 
distruge Parisul sau Londra cu o bombă? Nu ar ezita să o 
facă. 

S-a lăsat tăcerea. Sarah a privit pentru ultima oară 
pictura şi a închis revista, prinzând ororile acelea înăuntrul 
ei. Mai era ceva care o deranja. 

— Douăzeci şi două de tone de exploziv. Fix douăzeci şi 
două. De unde ştii asta? 

Căpitanul şi-a întors capul spre ea. Umerii i-au tresărit 
într-un spasm şi apoi au rămas nemişcațţi. 

— Eu le-am vândut bombele. 


Pregătiri. 

Era ora 4 dimineața când Căpitanul a izbit cu piciorul în 
uşă, dând-o de perete, şi a îndreptat o lanternă cu lumină 
puternică spre patul pliant. 

Patul era gol. 


Dintr-un colț întunecat, din spatele lui, s-a auzit o voce. 

— M-am plictisit. Cred că suntem gata. 

Căpitanul a dat din cap. 

— Noapte bună, Ursula! a zis el, în timp ce închidea uşa în 
urma lui. 

— Noapte bună, Onkel! 


Capitolul opt 

— Nu cred că-mi plac ceilalți copii! s-a văitat ea. Ei nu mă 
plac pe mine. Asta este hiba din micul tău plan. 

— Atunci nu juca rolul cuiva căruia îi plac copiii. Fii 
cineva care este plăcut. 

— Aş putea la fel de bine să-mi doresc să zbor. 

— Axează-te pe tupeu adolescentin. Asta poți face. 

Sarah s-a strâmbat la el. 

— E doar o şcoală! a adăugat el pe un ton mai conciliant. 

Sarah nu mersese la şcoală. La început fusese o alegere. 
Mama ei credea că este prea bună, prea specială, prea 
importantă ca să se amestece cu copiii die Arbeiterklasse55. 
Abia mai târziu nu i se mai permisese să se amestece cu alți 
copii. Sarah nu ignora ironia situației. La început avusese 
meditatori şi guvernante, apoi, pe măsură ce banii 


55 „Clasa muncitoare” (germ. în orig.) (n. tr.). 


începuseră să se ducă, mama ei ajunsese să o educe 
singură. Începuse ca un răsfăț ocazional, organizat în 
cursuri bine gândite şi structurate, dar pe măsură ce mama 
ei avea din ce în ce mai puţin de lucru, educaţia fetei a 
devenit aleatorie şi mereu frustrantă. Lecţiile de istorie erau 
desprinse din tomuri groase, pline de praf, despre bătălii 
antice, cele de geografie erau însoțite de hărți ale unor 
imperii pierdute, iar numeroasele limbi străine, de tonul 
acid al mamei ei. 

Şi apoi erau lecţiile de actorie. Nesfârşite, zi şi noapte, fără 
oprire. Cum să înşeli, cum să convingi, cum să transmiți 
emoție şi sentimente. Cum să îți concentrezi atenţia şi să ți- 
o pierzi la cerere. Cum să fii altcineva, până când Sarah 
ajunsese să nu mai ştie unde se sfârşea realitatea şi unde 
începea actul artistic. Sarah a început să înțeleagă că era 
pregătită pentru o carieră pe scenă, pe care nu avea să o 
aibă niciodată, pentru roluri în țări străine, în care nu avea 
să călătorească niciodată, pentru a apărea în fața unui 
public care nu avea să o vadă niciodată. O senzaţie de gol i- 
a înțepat pielea de sub ochi şi i-a încreţit nasul. Ştia că 
prezenţa altor copii o va face să dispară. 

Îşi urâse singurătatea şi o ura şi acum. Era un semn de 
slăbiciune. 

NPEA56 Rothenstadt era o monstruozitate gotică: pe 
jumătate castel, pe cealaltă conac, o creaţie a imaginației 
bolnăvicioase a unui conte Dracula sau doctor 
Frankenstein, ascunsă în adâncul pădurii. Ar fi părut 
comică în lumina zilei, dacă nu ar fi avut steagul celui de-al 
treilea Reich drapat la intrare. Aşa, arăta cu adevărat 
amenințătoare. În timp ce maşina Căpitanului se apropia de 
clădire pe şoseaua cu trei benzi, turnurile păreau să se 


56  Abreviere oficială pentru  Nationalpolitische  Erziehungsanstalten 
(Instituţii politice naționale de educatie) (n. tr.). 


înalțe spre cer ca nişte gheare, steagul roşu arătând ca o 
limbă. Sarah nu putea să scape de impresia că pătrundea în 
pântecele unei bestii adormite. 

Foloseşte teama. Teama este o sursă de energie. Sfărâm-o 
şi construieşte ceva nou. 

Maşina a tors, trasă examplar în fața uşii. 

— Infiltrează-te. Intră în grațiile... 

Sarah şi-a deschis gura, dar Căpitanul a redus-o la tăcere 
ridicându-şi mâna. 

— „țintei. Prin orice metode găseşti de cuviinţă. În afară 
de asta, să ai o şedere plăcută. 

— Nu mă simt plăcut, i-a răspuns ea rece. 

— Atunci, prefă-te că te simți! 

Căpitanul a arătat spre şcoală. 

— Mergem? 


După lumina strălucitoare a zilei, holul de la intrare părea o 
peşteră lugubră, cu stucaturi din lemn întunecat şi scări 
grandioase, cu tablouri obscure şi lumânări stinse. Tavanul 
înalt dispărea în întunericul de deasupra, care plutea ca un 
nor cenuşiu de ploaie. În ciuda aparentei splendori, mirosul 
predominant era acela de săpun fenolic şi varză fiartă. În 
mijlocul holului se afla o fată, în jur de şaisprezece ani, 
îmbrăcată în uniforma BDM. Era luminată de o coloană de 
raze strălucitoare, care pătrundeau de undeva de sus, 
printr-o fereastră nevăzută, şi care-i făceau să lucească 
părul blond, împletit în cozi. Pantofii ei lustruiți erau 
încadrați perfect într-un pătrat alb, băgase Sarah de seamă, 
ca într-un joc meticulos de şah. 

— Heil Hitler. 

Fata a salutat şi, după ce Sarah şi-a ridicat într-un gest 
grăbit braţul, şi-a întors privirea spre Căpitan, aşteptând. 

În tăcerea care se lăsase s-a auzit ticăitul unui ceas. După 
câteva clipe, care au părut prea lungi, acesta a replicat: 


— Într-adevăr. Heil. 

— Herr Haller? 

— Da. 

— Vă rog să mă urmați. 

Şi fata a mărşăluit. 

Căpitanul s-a întors spre Sarah. l-au tremurat colțurile 
gurii şi în ochi i-a apărut, pentru o clipă, o flacără. 

— Mergem? 

Sarah a ridicat mustrător din sprâncene şi l-a aşteptat pe 
el să facă primul pas. A făcut un semn mic cu mâna şi 
Căpitanul a luat-o repede după fată. În întunecimea cafenie, 
paşii lor sunau cu ecou. 

— Herr Bauer doreşte să îşi ceară scuze pentru restricțiile 
aplicate iluminatului. Pregătirile pentru veghea din această 
seară le impun. 

Avea vocea unei persoane obişnuite să fie ascultată. 

— Atunci de ce îşi cere scuze? a replicat Căpitanul. 

Fata a păşit strâmb, dar şi-a revenit aproape imediat, 
expresia ei rece punând din nou stăpânire peste chipul 
brusc îmbujorat. 

— Herr Bauer este obligat uneori să facă excepţii pentru 
străini. 

Căpitanul şi-a luat o alură jignită şi a rânjit la Sarah. 
Potoleşte-te! şi-a zis ea în gând. Dar apoi, s-a corectat: Nu. 
Se comportă aşa cum ar face-o Herr Haller. 

Tu cum te comporți? 

Ca o fetiță uluită şi emoționată. 

Potoleşte-te tu. 

— Aşteptaţi, vă rog! 

Fata a păşit singură spre uşa uriaşă din stejar. 

Căpitanul şi-a lăsat vârful degetelor pe mijlocul lui Sarah 
şi a împins-o uşor. 

— Cortina! Baftă. 


Directorul Bauer nu era un om plinuț care să pară că se 
simte confortabil în pielea lui, nici uşor supraponderal nu 
era, nici rotunjor, nici grăsun sau pufos, cum sunt unii 
oameni. Grăsimea lui arăta ca şi cum ar fi fost rezultatul 
unui consum în exces deliberat, susținut şi foarte 
disciplinat, care nu implica nicio urmă de plăcere, iar asta 
crea o imagine dureroasă. Sarah a încercat să-şi închipuie 
cantitatea de mâncare necesară pentru un astfel de 
experiment şi câte familii ar fi putut să fie hrănite în 
schimb, dar imaginaţia ei nu era îndeajuns de bogată. 
Senzaţia permanentă de foame, care fusese o trăsătură a 
ultimilor ani, s-a trezit la viață înlăuntrul ei şi Sarah şi-a dat 
seama imediat că îl disprețuia pe acel bărbat. Ştia că nu 
trebuie să judeci după aparențe. Tânăr sau bătrân, înalt sau 
scund, urât sau frumos, atletic sau cu dizabilități - Sarah 
ştia că sunt cu toţii capabili în egală măsură de fapte bune 
sau, mai degrabă, din experiența ei, de unele vicioase şi 
îngrozitoare. Dar fetița înfometată dinlăuntrul ei mârâia şi 
bătea din picior în fața nedreptăţii, a risipei. 

Deasupra buzei de sus a lui Herr Bauer se aduna o linie 
de sudoare în timp ce se holba la Sarah, pe deasupra 
degetelor împreunate. Fata nu îşi dorea absolut deloc să 
stabilească vreun fel de contact vizual cu el, aşa că privea în 
schimb la ofițerul îmbrăcat în uniformă din spatele lui. EI, 
pe de altă parte, era absurd de slab, aproape un schelet 
acoperit de piele. Contrastul nu ar fi putut să fie mai 
pronunțat de atât. Omul privea cu atâta convingere drept în 
față, încât Sarah fusese tentată să arunce o privire în jur, ca 
să vadă ce-i scăpa. Tăcerea se prelungea şi fata începuse să 
fie nefiresc de atentă la mâinile ei. Ar fi trebuit să le 
împreuneze? Nu, ar trebui să fie relaxate, ca să sugereze 
calm. Nu ţi le mişca, dumme Schlampe! 

Directorul a oftat profund. 


— Herr Haller. Apreciem şi  respectăm dorința 
dumneavoastră de a vă înscrie... nepoata... la această 
şcoală. Recunoaştem complimentul implicit pe care ni-l 
faceți. Cu toate acestea, nu văd niciun motiv pentru care ar 
trebui să vă facem pe plac. 

Sarah s-a încruntat. Asta ar fi trebuit să fie partea uşoară. 
Nu îi trecuse prin minte că, pur şi simplu, ar fi putut să nu 
o vrea. 

Nu te trăda, adu-ți aminte cine trebuie să fii. 

— Herr Bauer, situaţia aceasta este... jenantă. 

Căpitanul s-a lăsat pe speteaza scaunului şi a privit într-o 
parte, de parcă ar fi încercat să-şi revină. 

— Şcoala dumitale mi-a fost recomandată de la cel mai 
înalt nivel. Chiar ieri vorbeam cu Herr Bormann... 

Directorul şi-a ridicat mâna, întrerupându-l. 

— Herr Haller, scuteşte-mă de enumerarea prieteniilor de 
la petreceri, de lista invitaţilor de la salonul nevestei, de 
legăturile de familie cu fuihrerul. Toţi cei care vor să-şi 
înscrie fiica aici pretind că au un statut special în noua 
ordine, în baza celor mai iluzorii dovezi. Îţi poţi închipui câți 
fraţi ar trebui să aibă Hermann Göring dacă tot ce am auzit 
în această cameră ar fi adevărat? 

— Are nouă frați. Îmi închipui că asta înseamnă o familie 
prin alianță destul de numeroasă, Herr Bauer, i-a răspuns 
Căpitanul. 

Herr Bauer şi-a despreunat mâinile şi a făcut un gest 
expeditiv. 

— Ceea ce vreau să spun rămâne valabil. Îi invit pe toţi să 
dea acel telefon nemulțumit prietenilor lor puternici, dacă 
aceştia există cu adevărat. Această şcoală este dedicată 
exclusiv cremei noii generații de femei germane. Proveniența 
nepoatei dumneavoastră este cel mult mediocră. 

A frunzărit hârtiile de pe biroul lui, cu indiferență. 


— Importanța voastră pentru Reich este la fel de 
nebuloasă. Sunt sigur - şi-a dat ochii peste cap - că ați fost 
binecuvântat din punct de vedere financiar şi că 
gratitudinea dumneavoastră ar fi nețărmuită, dar nu despre 
asta este vorba, nu-i aşa? Este vorba despre puritate, 
inteligență şi genialitate, anduranţă şi putere. Mai precis, ce 
poate să ne ofere nepoata dumneavoastră, care este, sincer, 
şi cam nedezvoltată? 

— Ştiu să cânt la pian. 

Toată lumea şi-a întors privirea spre Sarah. Fata se 
săturase să se mai vorbească despre ea ca şi cum nu ar fi 
fost de față. A arătat cu degetul spre pianul din colțul 
biroului. 

Herr Bauer a pufăit. 

— Şi eu ştiu să cânt la pian. 

— Nu ca mine. 

S-a uitat în ochii lui mici şi i s-a făcut greață. 

Herr Bauer şi-a lins încetişor buzele şi apoi a arătat cu 
degetul lui gras spre pian. 

— Te invit. 

Sarah s-a ridicat de pe scaunul ei, amintindu-şi să-şi 
netezească fusta şi să-şi împreuneze mâinile în față. Se 
simțise înțepată de disprețul bărbatului, dar acum era 
nesigură pe ea. Păşea greoi, ca şi cum ar fi înaintat printr-o 
mare de sirop, iar aerul i se părea stătut şi închis. Vedea 
acum că nu era nicio partitură pe pian, nimic care să-i 
sugereze ce ar fi acceptat. Ce ştia ea pe de rost? Şi-a trecut 
în revistă repertoriul, respingând fiecare bucată pe care o 
găsea nepotrivită - o listă nesfârşită de numere de cabaret 
scrise de evrei şi indezirabili. Nu era Wagner preferatul 
făhrerului? Ceva ce ştii, fraiero. A ajuns la pian fără nicio 
idee în minte. 

Era un Grotrian-Steinweg superb, la fel ca acela al mamei 
ei — lustruit, fără urmă de praf, neatins. Sarah putea parcă 


să o vadă pe copilița cu păr auriu în luciul curbelor lui 
perfecte. 

Şi-a întins mâna şi degetele ei l-au atins uşor. În urma lor 
au înflorit şi s-au evaporat urme mici de abur. 

Gândeşte. A ridicat capacul şi a împins la o parte suportul 
de partitură. Placa aurie, elegantă, a întâmpinat-o 
strălucind. Cineva îşi amărâse zilele ca să păstreze 
instrumentul fără pată. 

Pe măsură ce mama ei începuse să alunece încet în 
depresie şi amărăciune, pianul lor începuse să sufere şi el 
sub mâna ei. Capacul mereu deschis se alesese cu pahare 
vărsate şi mânia a zeci de crize, corzile se îmbâcsiseră de 
praf şi mucuri de ţigară. Când au fugit în cele din urmă în 
Austria, devenise de nerecunoscut - o grămadă de sticle 
goale de tărie şi scrumiere învârfuite. Acum, când se aşeza 
la pianul acela impecabil, se simțea ca şi cum s-ar fi întors 
în timp, pe vremea în care mama ei zâmbea mai mult şi se 
răstea mai puţin, pe când apartamentul lor era plin de 
râsete în loc de sticle sparte. Gândul acela era ca o săgeată 
în inima ei. 

A ridicat capacul claviaturii şi mâinile i-au planat 
deasupra clapelor. I s-a părut că vede chipul mamei ei 
reflectat în suportul pentru partitură, mai cald, mai calm şi 
mai tânăr decât fusese, cu capul legănându-i-se uşor 
înainte şi înapoi, fiecare mişcare trimițând spre clapele 
pentru mâna stângă şi apoi rotindu-se imperceptibil spre 
dreapta. 

Sarah s-a trezit că degetele îi cântau pe clape şi că piciorul 
îi marca timpul la pedale. Lua naştere un vals, melancolic şi 
vag, întunecat, punctat de note înalte aproape 
întâmplătoare, ca stropii unei ploi de primăvară peste 
armoniile minore de bas. Stropi care alunecă pe geamuri, 
abia făcându-şi simțită prezența, dar care îţi strică întreaga 
zi. Notele subzistau îndepărtate şi apoi se disipau, dar 


reapăreau pe neaşteptate, acolo unde nu-şi aveau locul, dar 
la momentul potrivit. În timp ce melodia circulară, cu zimțţi, 
i se înfăşura în jurul braţelor, Sarah a simţit cum cufărul 
dinlăuntrul ei plezneşte, iar frica, tristețea şi singurătatea i 
se preling pe margini. A încercat să respire şi a vrut să se 
oprească, dar nu a putut. Notele îi sfâşiau bandajele în timp 
ce degetele îi alunecau de la dreapta la stânga. Cu ochii 
minții, o vedea încă pe mama ei legănându-şi capul, urmând 
ritmul neobişnuit, dar buclelele ei roşcate erau acum pline 
de sânge şi cioburi. 

O mână s-a izbit de pian cu atât de multă forță, încât 
Sarah s-a tras înapoi cu un mic țipăt. 

Ofiţerul slab, îmbrăcat în uniformă, era lângă ea şi o 
privea de sus, cu dezgustul întipărit pe chip. Sarah a 
încercat să-şi potolească tremurul umerilor în timp ce 
ultimele note disonante rezonau în tăcerea care se lăsase. 

— Satie a fost un degenerat francez. Experimentele lui cu 
modernismul şi mişcarea dada au fost o boală, ticăloşiile 
unui bolşevic. Unde ai învățat asemenea mizerie? s-a răstit 
ofițerul. 

Înlăuntrul ei, Sarah îndesa rapid, trăgea capacul, închidea 
şi îşi ascundea sipetul, încercând cu disperare să îşi dea la o 
parte temerile, conştientă de prezența unei ameninţări 
imediate. Nu putea să se mai supună şi altor slăbiciuni. 
Atacul este secretul apărării; apărarea înseamnă plănuirea 
unui atac. 

— Tata spunea mereu asta. Este partitura preferată a 
mamei mele, dar ea a fost o femeie foarte bolnavă, a spus 
Sarah cu voce scăzută şi apoi a aşteptat, fără să clipească. 

Vocea căpitanului Floyd s-a auzit din cealaltă parte a 
camerei. 

— Mama Ursulei a stat mult timp departe de patrie. Vedeți 
acum de ce insist să primească o educaţie național- 
socialistă cores-punzătoare. 


Ofiţerul în uniformă şi-a întors privirea spre director şi a 
vorbit: 

— Te vei asigura că fata va învăța doar muzică germană. 
Muzică potrivită pentru talentul ei. 

Herr Bauer a ridicat din umeri şi şi-a mutat privirea. 

— Dacă insişti, Klaus. 

— Insist. 

Ofițerul s-a întors spre Sarah, care nu îşi dădea seama 
dacă avea voie să se ridice. După câteva clipe, bărbatul i-a 
întins o batistă. Sarah a privit bucata de bumbac alb, 
împăturit, fără să poată face vreo mişcare, pentru că nu 
reuşea să coreleze actul cu dezgustul întipărit pe chipul 
omului. În cele din urmă, bărbatul a pufăit şi şi-a întins 
mâna spre fața ei. Sarah a dat drumul unui strigăt mut în 
timp ce el îi prindea bărbia ferm între degetul mare şi 
arătător. l-a şters scurt singura lacrimă rătăcită, care-i 
alunecase pe obraz. 

Apoi s-a tras la o parte şi a păşit afară din cameră. Sarah 
şi-a dat seama că bărbatul mirosea a portocale. 

Directorul a oftat, cu ochii ațintiţi în birou. 

— Să luăm o fată nouă în mijlocul semestrului e atât de 
inoportun... nepregătiți cum suntem pentru cheltuieli 
neprevăzute, un pat în plus şi... 

— Dacă banii ar fi reprezentat o problemă, Herr Bauer, aş 
fi lăsat-o pe Ursula să meargă la Realschule” în cartier, a 
declarat Căpitanul, ridicându-se. Pregăteşte cele necesare. 

— Klaus va fi încântat să aibă încă o pianistă în şcoală, a 
mormăit directorul, plictisit. 

Afară, la apus, soarele era mai strălucitor ca niciodată, iar 
briza adia mai proaspătă ca oricând, de parcă totul ar fi fost 
special orchestrat pentru crema femeilor germane. 

Căpitanul s-a întors cu spatele la maşina din care un 
bătrân uscăţiv se străduia să scoată valiza fetei. 

— Ursula, aş zice să facem o scurtă plimbare. 

— Desigur, Onkel. 

Au păşit cu maximă degajare prin fața şcolii. Nu avea 
ronduri de flori, tufişuri sau vreo altă pată de culoare. Până 
şi iarba părea să aibă o nuanţă pală. 

— Cânţi foarte bine. Nu ştiam asta despre tine, a spus 
Căpitanul, cu ceva în voce care se apropia de admirație. 

— Sunt o mulțime de lucruri pe care nu le ştii. Cred că e 
bine să ştii că ai nişte limite. Şi, oricum, o domnişoară 
trebuie să aibă secretele ei. 

— Mi-aş fi dorit să fi cântat altceva însă. Wagner sau 
ceva? 

— O, da, Wagner e foarte popular în familiile de evrei care 
se ocupă cu arta spectacolului... 

— Ai avut noroc că noul nostru prieten este profesor de 
arte. 

Pe Sarah a trecut-o un fior. 

— Cine e? 

— Nu ştiu, i-a răspuns el cu o candoare neobişnuită. Nu l- 
am mai văzut până acum. 

— Şi mai multă neştiință! Hmm... nu mă simt prea 
liniştită până la urmă. 

Sarah pusese mai mult umor în tonul ei decât simțea cu 
adevărat. 

— Voi afla. 

Căpitanul şi-a lăsat mâna pe umărul ei. 

— Până atunci, dă-te bine pe lângă el. Învață Wagner! 

Au dat colțul clădirii. 

— Deci mă laşi aici, a şoptit ea. 


— Ăsta ne-a fost planul. 

Sarah simţea că este coborâtă într-un cuib cu şerpi. Avea 
nevoie de asigurări din partea persoanei care ținea sfoara. 

— Bărbatul acela... este una dintre persoanele despre care 
crezi că nu ar trebui să poarte uniformă. 

— Da, este. 

— Şi de aceea mă aflu eu aici? 

— Într-un fel. 

Au urmat poteca spre capelă, îndepărtându-se de şcoală. 
Curtea era pustie, însă Sarah a simţit oricum nevoia de a-şi 
arunca privirea peste umăr. 

— Ceea ce fac eu aici... dacă rămân în acest loc... eliberez 
Germania? 

Căpitanul era gata să dea o replică fluşturatică, Sarah 
putea să i-o vadă în privire, dar ceva din fizionomia ei l-a 
făcut să se abțină. 

— Vrei să pleci? a întrebat-o el delicat. 

Sarah a tras adânc aer în piept şi şi-a înfundat mâinile în 
buzunarele de la haină, cu privirea aţintită în pământ. 

— Nu am zis asta. Eu doar... 

Şi-a ridicat privirea, încercând să-i citească ochii 
încețoşați ai Căpitanului. 

— Vreau să mă asigur că este ceva important. 

— Cât de important ai vrea să fie? 

Frivolitatea îşi făcuse loc. 

Sarah a bătut cu piciorul în pământ şi a şuierat: 

— Nu vreau să fiu maimuța pianistă a unui schelet, decât 
dacă chiar ai nevoie ca eu să fac asta. Chiar are nevoie 
Germania ca eu să fiu asta? Să pătrund în casa acestui 
om... este chiar atât de important? 

Căpitanul şi-a ridicat mâinile. 

— Nu mai e nimic în biroul lui Hans Schäfer. Şi-a mutat 
totul pe proprietate. Unde e ținut sub maximă supraveghere. 
Păzit zi şi noapte. 


— Şi lucrează la Bomba Grepfrut? a insistat ea. 

— Poate. Orice va fi făcând, a speriat-o pe profesoara 
Meitner. Şi profesoara Meitner nu se sperie de nimic. Asta... 
mă îngrijorează, a încheiat el delicat. 

— Şi tu chiar crezi că pot să merg la Elsa Schäfer şi să îţi 
fac rost de o invitație acasă la tatăl ei? 

— Poate. 

Sarah şi-a frecat fruntea cu vârful degetelor. 

— Se adună destul de mulți poate. 

— Aşa se întâmplă întotdeauna. 

Un nor a trecut pe deasupra soarelui. Sarah şi-a muşcat 
buza. 

— Şi dacă o dau în bară? 

— Atunci te duc acasă. 

— Acasă? a râs Sarah. 

O cameră cât o cutie şi un nume fals. Nu era îndeajuns. 

— Nu, vreau să zic: dacă descoperă cine sunt? 

— Vedem atunci, dacă va fi cazul. 

— Şi mai multă incertitudine? 

— Da. 

Atât de multe semne de întrebare... Sarah a tras o linie 
lungă în pietriş cu piciorul. 

— Ai folosit vreodată bârna? 

— Nu am idee la ce te referi. 

— Cum îi zice în engleză? Aparatul de gimnastică! 

Căpitanul şi-a scuturat capul. Sarah a păşit pe linia pe 
care şi-o trasase, şi-a ridicat puțin fusta plisată şi şi-a tras 
braţele în spate, cu palmele în sus. Încetişor, şi-a ridicat 
piciorul până când acesta a ajuns să-i atingă fața, 
rămânând în balans pe celălalt picior. Pantoful îi rămăsese 
nemişcat pe linie. 

— Doar opt centimetri, întinderea piciorului, dacă ai 
noroc... a explicat ea, după care şi-a ridicat brațele 
deasupra capului şi şi-a tras piciorul în jos, în spatele ei, 


astfel încât să formeze un unghi drept față de corp. Se mişcă 
odată cu tine, aşa că trebuie să aproximezi. Să prevezi ce se 
va întâmpla. 

Propria voce îi suna în urechi obosită, încordată. 

— Trebuie să mergi pe ea de un număr infinit de ori, cu 
ochii închişi, să cazi iar şi iar, până când ajungi să-ți poți 
face exercițiul fără să gândeşti... reajustându-ți echilibrul 
din muşchi, din degetele mari de la picioare, dar niciodată 
din laba piciorului... 

Şi-a arcuit spatele şi şi-a îndoit piciorul întins. Şi l-a 
trecut peste cap şi şi-a prins laba piciorului cu palmele. 

— În tot acest timp eşti urmărită, judecată, criticată! a 
continuat ea. Eşti tentată să te grăbeşti, dar nu poți să o 
faci şi trebuie să te dedici mişcării. Dacă intri în panică, s-a 
zis cu tine! În mod normal eşti la un metru de podea, destul 
de sus încât să-ți rupi ceva dacă nu aterizezi bine. Dar eu 
am continuat să mă antrenez pe balustrada de acasă, după 
ce m-au dat afară din clasă. Trebuia să merg până la capăt, 
trebuia să iasă perfect, pentru că altfel aş fi căzut de la trei 
metri înălțime. 

A dat drumul labei piciorului şi s-a aplecat în față, în 
balans pe piciorul întins, apoi s-a îndreptat. 

— Aşa este situația în care mă aflu eu acum, nu-i aşa? 
Doar că de data asta balustrada este udă. Şi podeaua e în 
flăcări. 

— Foarte poetic. 

Părea că nu ştie ce altceva să zică. 

— „Arta este o minciună care ne face să înțelegem 
adevărul”, căpitane Floyd. 

Căpitanul şi-a lăsat capul pe spate şi a râs, un râs plin, 
luminos, care a răsunat cu ecou între pereţii şcolii. Atât de 
neaşteptat, încât a făcut-o pe Sarah să zâmbească. 

— Sarah din Elsengrund, joacă-ţi rolul cu mai multă grijă. 
Fetele bune național-socialiste nu-l citează pe Picasso şi nu 


cântă Satie. De acum trebuie să fii un monstru bun şi 
prostuț. 

— Să trăiţi! 

Sarah şi-a lipit călcâiele, ca pentru salut. Să joace un rol. 
Să îl joace bine. Era pe tărâm familiar. 

Soarele şi-a făcut din nou apariția din spatele capelei şi 
Sarah a observat ceva. S-a îndreptat într-acolo. Prinsă de 
frontispiciul unei ferestre cu sticlă întunecată din transept, 
se afla o sculptură din piatră cu trei iepuri. Alergau în cerc, 
fiecare dintre ei fugărind coada celui din față şi făcând 
tumbe, astfel încât urechile le erau unite în centru. 

— Ah! a chițăit ea. Cei trei iepuri. Sunt pe... erau pe 
sinagoga din Karlshorst. 

— Parcă nu mergeai la sinagogă. 

— Nu am mers la sinagogă, dar asta nu înseamnă că nu 
am mers niciodată la o sinagogă. De ce este aici? 

— Pentru creştini reprezintă Sfânta Treime: Tatăl, Fiul şi 
Sfântul Duh. În cabala: cele trei niveluri ale sufletului. Îi 
poţi găsi pe biserici şi pe altare de la Drumul mătăsii până 
în Marea Britanie. 

— „Der Hasen und der Loffel drei, / Und doch hat jeder 
Hase zwei”58 a cântat Sarah încetişor. 

Trei iepuri care împart trei urechi, deşi fiecare dintre ei are 
două... A trecut-o un fior şi şi-a lăsat capul într-o parte. 

— Ştii, evreii se presupune că sunt iepurii. Presupun că 
național-socialiştii sunt câinii. Evreii sunt persecutați, 
vânațţi, urâţi, dar pot să fugă şi să se ferească şi nu ai cum 
să-i distrugi. 

— Eu bănuiesc că vor încerca. 

Capitolul nouă 


—— Doar două obiecte personale pe noptieră. Valiza va fi 
luată. Ai aici exemplu pentru cum trebuie să îţi faci patul. 

Schlafsaalfihrerin5? Liebrich şi-a întins mâna 
demonstrativ spre pat. Cearşafurile erau criminal de curate, 
întinse cu colțuri ascuțite. Lenjeria părea subțire. Ceva de 
pe chipul lui Sarah i-a trădat gândurile, pentru că şefa de 
dormitor a strâmbat din nas disprețuitor. 

— Îl vei găsi potrivit. Camera este suficient de caldă, chiar 
şi iarna. Nu ne permitem să ne înmuiem. Luxul este o 
slăbiciune. Trebuie să fim robuste, pioase... 

— Fröhlich, frei! a completat Sarah. 

Fata a continuat, de parcă nu ar fi auzit-o. 

— Ne trezim la şase. Ne spălăm şi ne prezentăm la exerciții 
înainte de micul dejun. Vei urma ordinele. 

— Dugşuri reci, presupun. 

Sarah vorbise aproape în şoaptă. Şi-a întors privirea spre 
paturile înguste, identice, şi spre dulapurile albe. Podele 
goale,  lavoare imaculate şi portretul omniprezent al 
fuhrerului, realizat cu vopsele ieftine -— totul avea aerul unui 
salon de spital. 

— Desigur. N-o să ne faci probleme, nu-i aşa, Haller? 

O întrebare care nu era tocmai întrebare. 

Sarah şi-a fixat privirea asupra lui Liebrich. 

— În niciun caz. 

Arată-ţi supunerea. Dă din cap, fă ceva! 

— Ce-ai păţit la nas? Eşti o bătăuşă? 

Liebrich a rânjit sarcastic. 

Sarah a rezistat imboldului de a-şi atinge nasul. Vânătaia 
era probabil încă vizibilă. Ajunsese să se obişnuiască cu ea. 

— Doar dacă-mi stă cineva în cale. 

Dumme Schlampe! Lucrurile nu mergeau bine. Fata era 
mai înaltă şi mai masivă, chiar dacă era cu doi ani mai 
mică. Ar fi fost un duşman dificil şi, în plus, Sarah se afla pe 
teritoriul ei. Cel care ajunge primul pe câmpul de luptă şi 
aşteaptă duşmanul va fi mai câştigat. 

Cedează, retrage-te. 

— Eu, în locul tău, aş avea grijă, Haller! i-a aruncat 
Liebrich, pe un ton amenințător. 

— Era doar o atenţionare prietenoasă! i-a întins Sarah 
mâna. Ursula. 

— Heil. 

Liebrich şi-a smucit brațul în chip de salut. Sarah a simţit 
că i se aprind obrajii, de parcă ar fi fost pălmuită, dar şi-a 
ridicat şi ea brațul, încet, încordându-şi fiecare muşchi 
pentru a crea salutul. 

— Heil, a spus ea, clar şi pe un ton cât se poate de neutru. 
Eu tot Ursula sunt. Ursula Haller. 

Liebrich a ignorat-o. 

— Veghea începe la şapte. Va veni cineva să te ia. Fă tot 
ceea ce ţi se spune şi nu ne face de râs, Ursula Haller. 

Fata s-a întors pe călcâie şi a mărşăluit afară. 

Sarah a aşteptat ca uşa să se trântească în urma ei, dar 
clanța era unsă şi s-a închis fără zgomot. Fără uşi trântite 
aici... şi niciun zgomot care să trădeze că cineva se apropie. 
Şi-a coborât privirea spre podele. Groase, vechi, dar 
trebuiau să aibă fisuri. Pe care ea trebuia să le descopere. 

Sarah s-a aşezat pe pat, fierbințeala pe care o simţise în 
urma confruntării cu Liebrich începând să pălească, la fel ca 
lumina de la ferestre. O demonstrație de putere? Poate. Un 
nou duşman? Posibil şi asta. Nu obținuse nici măcar un 
prenume. Patul era tare şi rece. Era ca şi cum ar fi stat pe o 


lespede de piatră. A simțit în pântece dorul după patul 
pliant din camera mică şi neaerisită a Căpitanului, cu 
păturile lui colbăite. Asta pentru că înțelegea acum că, 
pentru o bucată scurtă de timp, fusese în siguranță. 
Teoretic, de neatins. 

Sarah şi-a prins dorul şi l-a strangulat, strivindu-i gâtul 
jalnic şi anemic. Nu era în siguranță. Nu mai fusese în 
siguranță de nici nu-şi mai putea aduce aminte când. 
Siguranța era o iluzie. Tot ce conta era să mergi înainte; 
dacă eziți, îți pierzi echilibrul. Trebuie să te dedici. Ai o 
misiune. Un rol pe care trebuie să îl joci. Publicul intră în 
sală şi tu eşti ascunsă, îmbrăcată deja în costum. Acesta 
este apelul de dinainte de ridicarea cortinei. Cine vei fi? 

Sunt Ursula Bettina Haller, a răspuns ea. Un bun 
monstru  național-socialist, mic şi prostuț. Nu sunt 
duşmanul nimănui. Sunt prietena tuturor. 

Alles auf Anfang. Începătorii, vă rog! i-a răspuns vocea. 

— Tu eşti Haller? a întrebat o altă voce, subțirică. 

I-a luat câteva clipe ca să îşi dea seama că îi vorbise 
cineva din afară. În uşă se afla o fată micuță, fragilă. Avea 
cozi neîngrijite şi ochi absurd de mari şi de înspăimântați. 

— Eu sunt Mauser, dar toată lumea îmi spune die Maus. 

— Mă întreb de ce, a zâmbit Sarah. 

— Şi eu! i-a replicat Şoarecele. 

Fata era atât de firavă, încât dacă pragul ar fi fost gol i-ar 
fi făcut o impresie mai puternică. Sarah s-ar fi mirat să 
existe un exemplu mai puţin convingător pentru die 
Herrenrasse, rasa superioară. Se întreba cum reuşise cineva 
atât de slab ca ea să îşi câştige locul în şcoală. Poate că şi ea 
cânta la pian. 

Şoarecele s-a foit şi a continuat: 

— Eşti gata să te alături celorlalți? 
— Sper. 


Sarah mai văzuse priveghiuri. Catolicii ieşeau în mai cu 
torţe, steaguri şi lumânări în convoiuri şi străbăteau străzile 
la apus, cântând imnuri mamei lui Hristos. Şi acum era 
ceva asemănător, dar închinat altui mesia. 

Fetele mărşăluiau pe holuri în rânduri bine organizate, la 
lumina lumânărilor, cântând gingaş despre gloria Patriei, 
virtutea femeilor sale şi dragostea lor pentru conducătorul 
ei. Au intrat în Sala Mare din mai multe direcţii şi s-au 
îmbinat perfect, bandierele lor cu ciucuri şi steagurile 
alunecând la locurile lor, în fața formaţiei. Au urcat pe scara 
principală, unde s-au întâlnit cu fetele care o coborau şi, 
întorcându-se, au format un cor uriaş în fața profesorilor 
aliniați în dreptul uşii de la intrare. Apoi, după un moment 
de tăcere, o voce de soprană a prins viață şi a cântat o arie 
despre o floare cutezătoare din Alpi şi despre cât de mult o 
iubea fihrerul. 

Sarah fusese condusă în spatele rândului de fete de la 
parter şi rămăsese acolo, retrasă. Îşi dădea seama încă o 
dată cât de uşor trebuie să fie să-ţi deschizi inima în fața 
tuturor acelor lucruri. Era, fără îndoială, mişcător. Fiecare 
element părea special creat pentru a chema: Alătură-te 
nouă! Evenimentele național-socialiste erau întotdeauna 
pline de mulțimi de oameni, torţe, foc, steaguri brodate. Din 
colțurile cele mai întunecate, ascunse de lumina torțelor, un 
nou convertit putea să alunece uşor în masă. Dacă dădeai 
din coate ca să ajungi în față, se găseau întotdeauna mâini 
dispuse să te aplaude în timp ce ardeai cărți, loveai brutari 
şi spărgeai ferestrele magazinelor. 

Sarah obişnuia să se strecoare uneori într-un 
cinematograf aflat la mulţi, mulţi kilometri depărtare de 
casă. O  dureau picioarele pe drum, dar, deşi 


cinematografele nu aveau să le fie interzise evreilor decât 
mai târziu, era mai sigur să meargă undeva unde nu putea 
să fie recunoscută. Pe lângă asta, oricum, nu avea bani. La 
acea sală era întotdeauna răsplătită cu anonimitate şi cu o 
uşă veche, dosită. Putea să se strecoare înăuntru şi să se 
strângă cocoloş pe unul dintre scaunele acoperite cu catifea 
veche din colț, ascunsă de ochii curioşi ai plasatoarelor. Pe 
când avea unsprezece ani, intrase fără să-şi dea seama la 
un film de propagandă nazistă, Voința triumfală! sau aşa 
ceva, şi rămăsese uluită de tot ceea ce văzuse. Era frumos, 
ca un număr lung de dans, mai bine coregrafiat decât orice 
music-hall american pe care-l urmărise vreodată. Părea să- 
şi împrumute strălucirea din lăuntrul oamenilor, dintr-un 
răsărit uitat al unei copilării mai bune, cu zeul ei care 
cobora din nori, aducând bucurie şi inspirație. Mai mult de 
atât, părea să aducă un argument extraordinar în favoarea 
național-socialismului. Ordinea, grația, măreţia. Cine nu şi- 
ar fi dorit să facă parte din aşa ceva? 

„De unde eşti, prietene?” întrebau tinerii cu chipuri 
fragede, îmbrăcați în uniformă, şi apoi alți tineri 
răspundeau, unul câte unul, o avalanşă de oraşe şi orăşele 
germane. Toată lumea era acolo. Fusese atât de fascinată în 
timpul celor două ore, încât uitase că aceia erau aceiaşi 
oameni care îi aruncau cu pietre în ferestre şi o băteau pe 
stradă. Părea imposibil să legi acel dans frumos, al mândriei 
şi al bucuriei, de ura, durerea şi umilința pe care le 
împrăştiau. Cu siguranță înţelesese ea greşit cumva. Îi luase 
aproape jumătate din drumul înapoi spre casă ca să rupă 
vraja. Băgşicile şi setea i-au amintit de ce era nevoită să 
meargă pe jos douăzeci de kilometri ca să găsească un 
cinematograf în care să se poată strecura. 


6l Triumful voinței (Triumph des Willens) (n. tr.). 


Cântecul s-a încheiat şi unul dintre profesori a păşit în 
față ca să vorbească. Avea o voce monotonă, aşa că Sarah 
şi-a pierdut repede interesul. 

— Un viitor strălucit... o moştenire de glorie... Agresiunea 
poloneză... duşmani ai Reich-ului din afară şi din interior... 
vă iau locul... cursa anuală de lângă râu, un exemplu 
pentru puterea şi angajamentul vostru... 

Sarah a cercetat mulțimea, în căutarea Elsei Schäfer. 
Având în vedere rândurile de eleve aparent identice ca 
înfăţişare, în uniformele lor de Jungmâdel şi BDM, părea o 
misiune aprope lipsită de speranță, asta până când ochii i- 
au fost atraşi de o fată înaltă din ultimul an, care se afla 
aproape de capul scărilor. 

Avea părul auriu ondulat, îmblânzit de nişte cozi, fața îi 
era curată, fragedă şi plăcută, palidă ca alabastrul, iar ochii 
într-o nuanță izbitoare de gri. Avea brațe musculare şi 
şolduri largi. Era ca un afiş pentru Al Treilea Reich care a 
prins viață. În jurul ei era strâns un grup de tinere femei 
desprinse parcă direct din paginile Das deutsche Madel62. 
Toate aveau trăsături puternice, un trup atletic şi uniforme 
BDM de grad înalt, dar era clar cine era lidera. 

În spatele acelei fete stătea Elsa. Avea cincisprezece ani, la 
fel ca Sarah, dar era cu vreo zece centimetri mai înaltă şi 
avea genul acela de maturitate şi dezvoltare care vine odată 
cu o dietă sănătoasă sau pur şi simplu cu o cantitate 
suficientă de mâncare, de orice fel. Avea părul des şi lucios, 
aşa cum era şi părul lui Sarah atunci când avea timp să îl 
îngrijească. Avea ochii mari şi prietenoşi, dar vitalitatea lor 
ascundea şi o undă de venin. 

Sarah a simțit că era urmărită. Conducătoarea lor se uita 
direct la ea. Sarah a încercat să întrerupă contactul vizual, 


62 Fata germană, revistă nazistă de propagandă, al cărei public ţintă 
erau tinerele fete (n. tr.). 


dar a descoperit că nu putea. După un moment stânjenitor, 
mult prea lung, fata şi-a luat în cele din urmă privirea de la 
ea, însă doar pentru a le da coate celorlalte eleve, arătând 
spre Sarah. 

Sarah şi-a dat imediat seama, instinctiv, că era semn rău. 
Putea să vadă cum se forma o gaşcă care plănuia ceva rău 
şi ştia că nu are cum să evite ce avea să se întâmple. Lidera 
aceea era cea care consfințea intrarea în grup şi nu avea 
cum să se apropie de Elsa fără aprobarea ei. 

S-a străduit să privească în altă parte. 

Profesoarele erau o galerie ştearsă de costume îndelung 
purtate, cu părul strâns atât de tare în cocuri, încât 
purtătoarele lor aveau în mod sigur dureri permanente de 
cap. Herr Bauer era încastrat într-un jilt poziționat în spate. 
De o parte îl avea pe Klaus, ofițerul SAS, a cărui uniformă 
maro îi permitea să se piardă în umbre. 

Sarah s-a aplecat spre însoțitoarea ei. 

— Şoarece, cine este acela, în uniformă? Este profesor? 

Şoarecele şi-a aruncat rapid privirea într-o parte şi-n 
cealaltă. 

— Acela e Sturmbannfihrerât Klaus Foch. El nu e 
profesor, pur şi simplu este. El se asigură de puritatea 
politică a... ştii tu... gândurilor noastre. Nu face prea multe. 

— Deci, nu e profesor de muzică? 

Şoarecele a ridicat din sprâncene. 

— Ah, ahh... da, îi place pianul. Îi place muzica. Sau, mai 
degrabă, îi plac fetele care cântă la pian. 

— Linişte! a şoptit una dintre fetele mai mari, din capătul 
rândului. 


63 Abreviere pentru germ. Sturmabteilung (Batalioanele de asalt) (n. tr.). 


64 Rang paramilitar din Partidul Nazist, echivalent gradului de maior (n. 
tr.). 


Şoarecele a amuţit şi şi-a plecat capul. Se legăna însă 
puţin pe vârful degetelor şi îi tot arunca priviri furişe lui 
Sarah. După câteva clipe, s-a aplecat din nou spre ea. 

— Se pare că a avut o funcție foarte înaltă în 
Sturmabteilung, ştii tu, SA, se zice că a fost prieten cu 
Rohm şi toate cele. Foch a supraviețuit cumva Nopţii 
cuțitelor lungi, atunci când fuhrerul i-a executat pe toţi 
ceilalți din SA, dar umblă vorba că scheletul nu a mai fost la 
fel de atunci. A rămas puțin, ştii tu, ciudățel... 

De data aceasta, fata mai mare s-a aplecat şi a tras-o de 
coadă pe Şoarece. 

— Am zis să taci! a spus ea, trăgând-o încă o dată de 
coadă. 

Sarah şi-a păstrat privirea ațintită înainte, urmărind 
episodul cu coada ochiului. A numărat în gând treizeci de 
secunde şi apoi şi-a întors din nou privirea spre Şoarece. Pe 
obraz îi alunecase o singură lacrimă. Sarah simţea o furie 
arzătoare croindu-şi drum spre tâmplele ei, aşa că şi-a 
închis strâns ochii. 

Nu era nicio înregistrare cu fetițe hărțuite în acel film de 
propagandă, dar Sarah ştia că, pe margini, în afara 
camerelor de filmat, se aflau fete trase de păr şi ferestre 
sparte, oameni nevinovați târâți spre lagăre, pentru 
reeducare. 

Alege-ți bătăliile, Sarah. Aici supravieţuieşte cel mai 
puternic. 

De parcă ar fi deschis o uşă de la stradă într-o seară de 
iarnă, Sarah a îngheţat. Îţi dădeai seama că transformarea 
ei într-un mic monstru începuse deja. 

Profesorul terminase de vociferat împotriva planurilor 
polonezilor şi slavilor de a asupri popoarele vorbitoare de 
limbă germană ale Europei şi acum promitea, cu regret, un 
răspuns scurt şi decisiv. Vocea i se ridicase în volum, dar 
nu pierduse deloc din monotonie. 


— Trebuie să credeți în Germania la fel de mult, de clar şi 
de ferm precum credeți în soare, lună şi în lumina stelelor. 
Trebuie să credeți în Germania ca şi cum voi înşivă ați fi 
Germania. La fel cum credeţi că sufletul vostru este etern. 
Trebuie să credeţi în Germania aşa cum credeți în viață şi 
moarte. Şi trebuie să luptaţi pentru Germania până când 
noua ordine se va instala. 

Când a ajuns la acel punct culminant, fetele au salutat şi 
au strigat numele fihrerului, repetându-l la infinit. A 
început ca un refren, dar cuvintele s-au dizolvat curând 
într-un urlet entuziast, isteric. Rânjete înțepenite, pupile 
dilatate, chipuri înfierbântate. 

De fiecare dată când deschidea gura, Sarah se simțea de 
parcă o părticică din ea murea. Monstru, prost, monstru, 
prost îşi repeta în gând. Se simțea din ce în ce mai 
viermănoasă şi murdară. 

În cele din urmă, ceremonia s-a sfârşit şi rândurile de fete 
s-au spart în grupuri vorbăreţe. În sală s-au aprins luminile 
electrice, care făceau ca totul să pară mai mic şi mai 
copilăros. 

Sarah a căutat-o din privire pe Elsa Schäfer, dar aceasta 
părea să se fi evaporat în învălmăşeală. În acea primă 
noapte, nu avea să aibă parte de o victorie rapidă. Privite din 
această perspectivă, magnitudinea misiunii ei, precum şi 
pericolul pe care îl implica o făceau să se simtă mică şi 
neajutorată. Cât timp avea să mai treacă până când cineva 
avea să se întoarcă şi să arate cu degetul către evreica 
murdară care se afla printre ei? Sarah se pregătea să o 
întrebe pe Şoarece ce trebuiau să facă mai departe, când o 
voce s-a auzit strigând pe deasupra hărmălaiei. 

— Tu, fata nouă! Nu ştii cântecele. 

Vocea fetei era cea a unei persoane obişnuite să comande: 
un accent berlinez care trimitea cu gândul la o vilă bogată şi 
la servitori. Sarah a văzut-o pe Şoarece cum se face 


nevăzută din fața fetei înalte, lidera, care păşea acum spre 
ea. 

Era flancată de anturajul ei de uniforme BDM de grad 
înalt care, aproape pe nesimţite, au încercuit-o pe Sarah. 
Sarah fusese hărțuită destul pe străzile din Berlin şi Viena 
ca să ştie încotro se îndreptau lucrurile, dar şi-a stăpânit 
impulsul de a fugi. 

Intră, micule monstru, prin stânga. 

Se opreşte. Nu are de ce să-i fie teamă. 

— Poftim? a zis Sarah, plecându-şi capul într-o parte, cu 
ochii mari. 

Inima îi bubuia în piept, aşa că a respirat uşurel şi fără 
zgomot, pe nas. 

— Cum te-ai ales cu uniforma asta dacă nu ne ştii 
cântecele? 

Fata a zâmbit. 

— Ah, păi e o poveste puţin jenantă. Am călătorit mult 
alături de părinții mei şi timpul pe care l-am petrecut în 
Jungmădel a fost destul de scurt şi inconsistent. Unchiul 
meu speră că aici mi se va îmbunătăţi educația. 

Era cât pe ce să adauge „Sunt sigură de asta!”, pe un ton 
vesel, dar s-a oprit. 

— Pe unde ai fost? a întrebat fata, curioasă. 

— În Spania, în cea mai mare parte a timpului. Tatăl meu 
a făcut parte din Legiunea Condor. 

— Ah, bun. I-a făcut praf pe republicani, sper. 

Zâmbete. 

— Cum te cheamă? 

— Haller, Ursula Haller. 

Merge prea bine, şi-a zis Sarah. 

Urma să se întâmple ceva. 

— Ei bine, Haller... 

Zâmbet. 


— Mâine-seară vei veni la mine şi îmi vei cânta toate 
cântecele pe care le-am cântat azi. Pentru fiecare greşeală, 
pentru fiecare cuvânt greşit, Rahn îți va smulge o şuviță de 
păr. 

Zâmbet. 

— Asta cu siguranță îți va îmbunătăţi educația, nu-i aşa? 

Privire inocentă, cu ochi mari, înțelegere, satisfacție. 

Sarah şi-a îndreptat privirea spre Rahn, un munte de fată, 
ale cărei braţe musculoase amenințau să pocnească prin 
cămaşă. Lidera zâmbea încă, fără nicio urmă de furie sau 
ură, în timp ce celelalte fete rânjeau. A dat din cap spre 
Sarah şi apoi s-a îndepărtat, strigându-i peste umăr: 

— La apus, să zicem? Da, să zicem. 

Acum toată lumea se uita la Sarah. Şi-a simțit gura 
uscată. Roşea? Avea gâtul fierbinte. Eşecul ei fusese rapid şi 
devastator. Închide-ţi gura, dumme Schlampe, arăţi ca un 
peşte. 

— Von Scharnhorst. Ea este Schulsprecherin, şefa. 

Şoarecele îşi făcuse din nou apariția şi acum se balansa 
uşor de pe un picior pe altul. 

— Am cântat doar patru cântece în seara asta... sau cinci? 
Nu sunt sigură. Crăiasa de Gheaţă a fost blândă cu tine. 

— Şi totuşi, e vorba de mult păr! a cârâit Sarah. 


Capitolul zece 


— Ştiam eu. Ştiam eu că atragi belele. 


Liebrich mărşăluia în sus şi-n jos, în dreptul patului lui 
Sarah, mârâind, practic. 

— Ultimul lucru de care avem nevoie este ca Von 
Scharnhorst să transforme dormitorul ăsta în cel mai nou 
proiect al ei. Să te ia naiba, Haller! 

Sarah stătea turceşte pe pat, cu nişte pagini scrise la 
repezeală împrăștiate în faţa ei. Îşi trecea ochii peste ele, iar 
şi iar. Unele cântece, precum „Steagul”, erau simple — 
melodia îi era cunoscută - însă pe două dintre ele nu le mai 
auzise niciodată. Fără să aibă un ritm de care să le lege, 
cuvintele se împrăştiau, ca nişte frunze pe care vântul le 
scutură de pe crengi. 

— Tu nu faci lucrurile să fie deloc mai uşoare, a 
murmurat Sarah. 

— Păi, sub ce piatră ai stat ascunsă, de nu ştii cântecele 
astea? 

— Da, asta era, am fost sub o piatră. Nu în Spania, ci sub 
o piatră. Cea mai bună prietenă a mea a fost o râmă! i-a 
răspuns Sarah rece. 

— Nu face pe deşteapta cu mine, Haller. 

— Ei, păi nu putem fi toate ca tine, nu-i aşa? 

Liebrich rămas pe gânduri pentru câteva clipe. Două 
dintre fetele care se pregăteau de culcare în spatele ei şi-au 
înghițit râsul. Liebrich şi-a strâns mâinile-n pumni. 

— Dacă nu o mulțumeşti pe Eiskânigin65 mâine, vei avea 
parte de încă o repriză de tras de păr după, aici. 

— Abia aştept. Să aduci o pălărie. 

Sarah nu şi-a ridicat privirea. Nu îi mai păsa de Liebrich. 
Avea alți cârnaţi, mai mari, de fript. 

— Stingerea! s-a auzit o voce şi fetele au alergat în paturile 
lor. 


65 „Crăiasa de Gheaţă” (germ. în original) (n. tr.). 


Sarah s-a tras în patul ei şi a încercat să se înfăşoare în 
cerşaf. Liebrich minţise. Nu era nici pe departe suficient de 
cald. 


Sarah alerga în josul aleii. Îşi zgâriase obrazul şi îşi 
simțea sângele alunecându-i în josul bărbiei. 

— JIDANCĂ! s-a auzit un urlet în spatele ei. 

—JI-DAN-CĂ! au intonat şi alte voci, mai 
îndepărtate. 

Sarah a aruncat o privire înapoi ca să vadă cât de 
departe erau şi nu i-a văzut pe cei trei băieți din 
Hitlerjugend, Tineretul hitlerist, decât atunci când a 
dat nas în nas cu ei. Cel mai înalt, un băiat care părea 
să aibă în jur de cincisprezece ani, a apucat-o de 
încheieturi şi a oprit-o în loc. 

— Uitaţi, e micuța evreică aurie! 

A izbit-o de un perete şi şi-a şters palmele pe 
pantalonii de la uniformă. Cărămida dură i-a sfâşiat 
spatele prin pânza subţire a rochiei. 

— Acum ţi-ai murdărit mâinile, Bernt! a zis unul 
dintre băieți, rezemându-se de perete. 

Erau aproape de două ori mai mari decât ea, prea 
mari ca să se poată bate cu ei, dar destul de tineri cât 
să o prindă dacă ar fi încercat să fugă. Sarah s-a 
străduit să nu respire prea zgomotos, dar situația era 
mai mult decât putea duce şi a sfârşit suflând din 
greu, ca un câine. 

— N-ar trebui lăsaţi pe afară, ca să murdărească 
totul, a mormăit celălalt băiat, cu un plescăit umed, 
blocând-o pe Sarah de cealaltă parte. 

— Da, ar trebui să-i facem să se spele. Nu crezi, 
Martin? 


Martin a horcăit şi a scuipat-o în față pe Sarah. Fata 
a simţit flegma caldă pe obraz, pleoscăindu-i în ochi şi 
apoi scurgându-i-se spre ureche. A aşteptat să se 
scurgă, cu privirea ațintită în pământ. Ştia că nu 
trebuia să îi privească în ochi în acea clipă. Singura ei 
apărare era plictiseala lor. Sunt un nimic, nu merit să 
vă obosiţi cu mine. Plecați mai departe. 

— Ce nevoie are un evreu de aşa păr, până la urmă? 
Ei? 

Liderul a prins-o de o buclă şi a tras uşor. Asta era 
ceva nou şi nu era sigură cum să reacționeze. Văzând- 
o confuză, băiatul a tras apoi repede şi i-a smuls părul 
din rădăcină. Sarah a țipat fără să vrea şi a simțit cum 
îi dau lacrimile. 

Să nu îndrăzneşti să plângi, dumme Schlampe! Mai 
degrabă să-ți smulgă fiecare firicel de păr din cap decât 
să te vadă atât de slabă. 

Părul meu frumos, părul meu! 

Hure66 mică şi vanitoasă. Nici măcar n-ar trebui să ai 
păr de culoarea asta. 

Băieţii au râs şi şi-au întins mâinile spre capul ei. 

— Cu asta se ocupă rasa superioară zilele astea? Cu 
hărţuirea fetițelor? 

Vocea i-a făcut să tresară şi să se întoarcă. 

— Asta vă face să vă simțiți mari şi tari? 

Măcelarul era uriaş. Înalt şi cu umeri laţi, braţele lui 
se rotunjeau şi se contopeau cu capul chel, fără să se 
mai oprească pentru a forma un gât. În față, halatul îi 
era îmbibat în roşu, cu petice lucioase acolo unde era 
încă umed. Avea în mână un chalef, un satâr lung de 
măcelărie, cu lama lucitoare. 


66 „Curvă” (germ. în original) (n. tr.). 


În liniştea care s-a lăsat, în vârful cuţitului s-a 
format o picătură de sânge, care s-a scurs pe pietriş. 

— Mişcă, bătrâne! Asta este treaba Reich-ului! a zis 
Bernt, cu glas tremurat. 

— Treaba Reich-ului? Copii care ameninţă copii? 

Şi-a trecut satârul în mâna dreaptă. Sângele a lăsat o 
dâră pe pământ. 

— Aveţi la dispoziție cât număr până la cinci ca să vă 
luați tălpăşița. Unu. 

Băieţii s-au uitat unul la altul. 

Bernt a făcut un pas în față. 

— Noi nu urmăm ordinele unui evreu. 

— Doi. 

— Tu trebuie să urmezi ordinele noastre. 

În spatele lui, Martin a făcut un pas spre dreapta. 

— Trei. 

Cel de-al treilea băiat şi-a întors privirea spre Martin. 
Martin a ridicat din umeri. 

— Bernt..., a şoptit Martin. 

— Taci din gură! a şuierat Bernt, dar Martin a 
continuat să se retragă încetişor. 

— Patru. 

Măcelarul a făcut un pas în față şi cel de-al treilea 
băiat a fugit. Bernt a făcut fără să vrea un pas înapoi, 
iar Martin şi-a luat tălpăşița. 

— Asta nu se termină aici, israe... 

— Cinci. 

Bernt a luat-o la goană. S-a oprit la zece metri 
depărtare şi a strigat: 

— Nici pentru tine! Nici pentru mica ta hure! 

Măcelarul s-a întors încetişor spre el, dar băiatul o 
tulise. 

Bărbatul a răsuflat încetişor şi şi-a scuturat capul. 
S-a aplecat şi şi-a scos haina de pe el. Şi-a lăsat apoi 


satârul pe ea, cu grijă, şi l-a acoperit cu o mânecă. 
Sarah tremura. Măcelarul i-a întins mâna, dar ea s-a 
tras la o parte. 

— Hei, hei... e în ordine, e în ordine, a şoptit el, 
scoțând o batistă însângerată din buzunar. 

S-a întins şi i-a dat la o parte, uşor, părul de pe față. 

— Nu îţi face griji. Nu mi-aş fi murdărit lama pentru 
amărâții ăia doi. E prea prețioasă. 

I-a curățat delicat scuipatul de pe față cu bucata de 
pânză care mirosea a carne. 

— Când fac asta pentru fiul meu, de obicei scuip pe 
ea, ştii? 

A râs uşurel. 

— Băieţii aceia..., a şoptit Sarah. 

— Au plecat, s-a sfârşit! a liniştit-o măcelarul. 

— Nu s-a sfârşit, a răspuns Sarah, cu glas răguşit. 
Se vor întoarce, mai mulți, cu SA şi... nu îţi este 
teamă? 

Ochii măcelarului erau doi mieji mici de nucă într-o 
budincă uriaşă de seu. Nu îi era. 

— Rapunzel, au mai fost pogromuri înainte, vor mai 
fi Arschlâcher$7 ca ăştia, care să arunce cu pietre în 
ferestrele fiului meu în anii ce vin. Nimic nu se 
schimbă. Şi cu toate acestea, noi rămânem în picioare. 
Nu pot să mă sperii de o furtună. Plouă. Se opreşte. Va 
ploua din nou. Ție îţi este frică de ploaie? a întrebat-o 
el, prefăcându-se serios. 

— Nu. 

— Ți-e frică de tunet sau de fulger? 

Bărbatul i-a zâmbit. 

— Nu. 


67 „Nenorociţi” (n. tr.). 


Sarah a chicotit, fără să-şi dea seama ce face, ca şi 
cum ar fi sughițat. O rază de soare care străpungea un 
nor gri. 

— Păi vezi? Acum ai face bine să mergi acasă. 

Cerul s-a întunecat şi aerul s-a făcut mai rece. Sarah 
şi-a ridicat privirea spre măcelar. Zâmbetul îi pălise şi 
lumina din ochi i se stinsese. Obrazul drept i s-a 
umflat, pielea i s-a învinețit şi acoperit de băşici, care 
apoi s-au spart, împrăştiind sânge negru. Tumoarea i 
s-a împrăştiat până la ochi şi i-a transformat albul 
corneei într-o nuanță închisă de roşu spre negru. l-a 
crescut nasul şi i s-a îndoit spre dreapta, buzele 
îngroşându-i-se în timp ce dinți colțoşi îi ieşeau din 
sură. Cerul era negru ca noaptea şi întreaga lume era 
aprinsă de foc şi țipete. Măcelarul a început să se lase 
în genunchi şi Sarah a băgat de seamă că pe jos era 
plin de cioburi de sticlă care sclipeau ca milioane de 
stele. Bocancii tropăiau prin ele şi treceau mai departe. 
Bărbatul avea atârnată de gât o scândură cioplită într- 
o stea a lui David grosolană şi funia care o ţinea era 
înfăşurată strâns în jurul grumazului lui. Şi-a deschis 
gura şi s-a aplecat spre ea. În jos, pe vopseaua 
galbenă, au curs sânge şi vomă. 

Sângele îi curgea pe obraji, voma îi îmbâcsea părul. 
Ar fi vrut să ţipe, dar nu putea; inima îi bubuia în 
urechi, ca şi cum capul i-ar fi stat să explodeze. 
Trebuia să țipe, trebuia să se elibereze țipând, dar nu 
ieşea niciun sunet. A respirat adânc şi şi-a deschis 
gura. Nimic. 


— Haller. 
Nişte mâini mici s-au întins spre ea. Sarah le-a împins la o 
parte şi a încercat să scape, zvârcolindu-se. 


— Haller! Şşşt... 

Sarah a privit-o pe Şoarece în față, care era de 
neconfundat în lumina lunii. 

— Ai coşmaruri. 

Sarah a încetat să se mai zbată. Lucea de sudoare, iar 
cearceafurile erau umede. Ochii mari ai Şoarecelui clipeau 
la ea întrebători. 

— Fără câini. 

Sarah a rânjit fără haz, frecându-şi ochii. 

— Îţi plac câinii? Mie-mi plac. Sunt simpatici. Doar că 
poate miros un pic cam urât, a turuit Şoarecele. Ce visai? 

— Visam despre Noaptea de... 

Sarah a înghețat. 

S-a străduit să-şi adune gândurile, dând la o parte funigeii 
somnului. Ce ar fi putut să ştie ea despre acea noapte, dacă 
ar fi fost una dintre ei? Cum i-ar fi zis? Nu Pogromul din 
noiembrie... nu, avea dreptate. Noaptea de cristal. Un nume 
frumos pe care îl dăduseră unui act îngrozitor. Şi-a scuturat 
capul şi a mormăit ceva incoerent. 

— A fost un pic înfricoşător, nu-i aşa? Cu toate ţipetele 
acelea. 

Şoarecele a tăcut pentru câteva clipe. 

— Tu n-ar fi trebuit să fii în Spania? 

Dumme Schlampe! 

— N-am fost de față... Visam doar... Toți evreii reușiseră să 
fugă. Nimeni nu mă asculta. E caraghios... 

— Nu, ar fi fost îngrozitor. 

Şoarecele a dat din cap, arătând mulțumită. Sarah a 
încercat să-şi organizeze gândurile. Minciuna, consecințele, 
ceea ce însemna... care ar fi fost următoarea întrebare a 
Ursulei Haller? 

— Cum a fost? Noaptea de cristal, vreau să zic. 

— Eu eram acasă, pentru Ziua Eroilor. A fost foarte 
palpitant, presupun. Ştii tu, faptul că evreii au fost pedepsiți 


şi s-a împlinit voia oamenilor şi toate cele. Dar era sticlă 
pretutindeni, pe toate străzile, chiar şi acolo unde nu erau 
magazine de evrei, şi a durat o eternitate până au curățat 
tot. Am avut cioburi în păr şi pantofii mi s-au nenorocit şi... 

— Şoarece. 

S-a auzit o voce în întuneric. 

— Taci din gură! 

Şoarece s-a strâmbat. 

— Ar trebui să dormi, ca să fii pregătită pentru mâine- 
seară, a şoptit ea conspirativ. Cum te descurci? 

— Nu ştiu melodiile de la jumătate dintre ele. Din cauza 
asta mi-e mai greu să le rețin. 

— A, dar asta-i uşor! Am să ți le cânt eu. Tu întinde-te şi 
culcă-te, iar eu ţi le cânt şi aşa ți le vei aduce aminte. Haide. 

Lui Sarah nu-i trecea prin minte ce ar fi putut să spună. 
S-a întins înapoi în pat şi s-a întors cu spatele. A simțit-o pe 
Şoarece întinzându-se în spatele ei. 

Sarah nu voia să fie atinsă. Trecuse foarte mult timp de 
când o ținuse cineva în brațe, de bună voie, fără să caute să 
păcălească pe cineva sau să îi facă rău. Dar Şoarece nu a 
atins-o. A stat pur şi simplu acolo, întinsă, la zece 
centimetri distanță, prea aproape ca Sarah să se simtă 
confortabil, prea departe ca să o deranjeze cu advărat. 
Vocea ei mititică a prins viață, pe jumătate şoptind, pe 
jumătate cântând, ca un gramofon stricat. 

— Stăm solidari sub steagul nostru strălucitor, cu toții, 
împreună. / Astfel suntem ca un singur neam. / Nimeni nu 
mai păşeşte singur acum, / Nimeni nu mai păşeşte singur 
acum. / Cu toţii, împreună, stăm devotați lui Dumnezeu, 
făhrerului şi sângelui... 

Sarah a început să alunece către un port acoperit de 
ceaţă, în lătratul îndepărtat al câinilor. 


— Vrem să fim ca unul, cu toţii, împreună: Germania, vei 
rămâne luminată. / Îţi vom citi onoarea în strălucirea ta 
luminoasă. 

— Şoarece! s-a răstit vocea din întuneric. Tacă-ţi fleanca! 


Capitolul unsprezece 


Mâncarea de la Rothenstadt era rece şi dezgustătoare. 
Fusese prăjită la un moment dat, dar asta cu mult timp în 
urmă. La fel ca în cazul multor lucruri din Al Treilea Reich, 
poleiala de excelență a şcolii era o înşelătorie, dar, deşi 
ştiuse asta dinainte, calitatea ei tot o şoca pe Sarah. 
Săptămânile pe care le petrecuse mâncând resturile bogate 
şi suculente ale Căpitanului o înmuiaseră. Sarah şi-a 
adunat dorul de tartă cu mere şi l-a ascuns adânc în sipetul 
ei. Mâncase, şi-a reamintit, lucruri mult mai rele, iar 
mâncarea de acum venea măcar servită pe o farfurie 
murdară, şi nu dintr-un container. 

Orele erau uşoare. Sarah îşi făcuse griji că putea fi în 
urmă la aritmetică şi la algebră, materii la care nu se 
descurcase niciodată, nici măcar înainte de a-şi pierde 
profesorul. Dar nu aveau lecţii serioase de matematică sau 
de ştiinţe, nici alte materii pe care le-ar fi considerat 
obişnuite la o şcoală. Cuvintele esenţiale păreau a fi Kinder, 
Kuche, Kirche - copii, bucătărie, biserică -, componenta 
religioasă fiind național-socialismul. Aveau ore de menaj, 
îngriirea copiilor şi, ironic, de gătit. Sarah se descurca la 
cele mai multe dintre sarcinile domestice. Ea dusese practic 
greul casei în ultimii ani, în condiţiile raționalizării din ce în 
ce mai acute a porțiilor şi proviziilor. 


Restul părea o parodie a educației. Aveau exerciții care 
sunau a probleme matematice, dar care în fapt trimiteau la 
cât de mult furaseră evreii din Patrie. La geografie discutau 
despre faptul că germanii fuseseră hărțuiți în Polonia. 
Istoria era doar despre Volk - popor - şi împlinirile lui. 
Răspunsurile nu erau importante; mesajul transmis era tot 
ce conta. 

Orice greşeală, orice remarcă dubioasă, orice activitate 
care nu se ridica la standardele frustrant de vagi ale şcolii 
erau pedepsite cu plesnitul peste palme cu rigla. Unii dintre 
profesori administrau această pedeapsă fără să îi dea prea 
mare importanță. Sarah văzuse lemnul lovind pielea unor 
fete care nici măcar nu clipiseră. Alţi profesori îşi luau 
misiunea mult mai în serios. Din această categorie făcea 
parte Fräulein Langefeld. 

Fräulein Langefeld folosea (sau mai degrabă mânuia) un 
băț gros, lung de un metru, pe care îl lovea nerăbdătoare de 
platforma pe care se afla catedra, în capătul clasei. Vocea îi 
urma acest ritm sacadat, fiecare cuvânt fiind o armă pe care 
o folosea cu fața permanent contorsionată într-o mască 
încruntată de dezgust. Folosea bățul prea des şi lovea prea 
tare cu el, ținând limba strânsă între dinți. 

Tinta principală a nemulțumirii ei clocotitoare părea să fie 
Şoarecele. Cu cât lovea Langefeld mai tare, cu atât mai rău 
se bâlbâia Şoarecele; cu cât ridica profesoara bățul mai sus, 
cu atât se adâncea mai tare frica din ochii fetei. Sarah s-a 
trezit că preferă să îşi întoarcă privirea, ca să nu vadă. 

Monstru. Prost. 

Sarah ar fi vrut să stea în umbră. Era de preferat să treacă 
neobservată, să observe, fără să fie băgată în seamă. Însă în 
decursul primei zile şi-a dat seama că asta era imposibil. Se 
dusese vorba. Von Scharnhorst îi trasase o sarcină 
imposibilă, iar maniaca Rahn, animăluțul ei de companie, 
avea să-i smulgă părul din cap. Sarah a băgat de seamă 


privirile, ghionturile şi şoaptele. Die Eiskonigin, Crăiasa de 
Gheaţă, avea o nouă ţintă. Fetelor le era milă de ea, dar se 
simțeau uşurate. Atâta timp cât Haller era la fund, însemna 
că ele erau în siguranță. 

Mongştri. Proşti. 


Sarah a împins uşa grea de la sala de muzică cu cât mai 
multă grijă. Sălița era goală şi mirosea a mucegai. O 
grămadă de cărți de muzică formau un turn neregulat, lipit 
de perete. Toate exemplarele din Noi fetele cântăm! erau 
îngălbenite şi zdrențuite, peticite cu scotch, însă, spre 
uşurarea ei, Şoarecele avusese dreptate. Cartea avea toate 
versurile şi muzica de care avea nevoie ca să învețe 
cântecele. 

Pianul era unul ieftin şi prăfuit. Era clar că atenția 
capricioasă a lui Herr Bauer nu se întindea mai departe de 
biroul lui. De altfel, tot ceea ce văzuse Sarah până în acea 
clipă îi arăta că şcoala era ca un măr putred, lucios şi 
frumos la prima vedere, dar viermănos înăuntru. 

A apăsat o clapă. Placajul ivoar al lui do era şi el ţinut la 
locul lui cu nişte scotch, ceea ce făcea clapa lipicioasă la 
atingere. Sarah s-a aşezat pe scaun şi a început câteva arii. 
Pedalele zvâcneau zgomotos şi corzile s-au dovedit a fi uşor 
neacordate. Sarah a mormăit în barbă şi s-a apucat de 
manualul cu cântece. 

Melodiile erau triumfale, vesele chiar. Unele dintre ele erau 
cântece populare germane pe care Sarah le putea 
recunoaşte cu uşurinţă, închipuiri romantice ale țelului 
comun. Pe altele le auzise de la Tinerimea Hitleristă — 
acestea erau mai furtunoase, mai milităreşti, pline de 
întuneric şi sânge. Femeile erau supuse, suferinde, dar 
cumva trebuiau să fie şi puternice, unite şi mândre. Să 
meargă în Est, să răzbune şi să elibereze poporul german... 
Poporul să ia armele în mână! 


Era seducător, aproape hipnotic să urmărească notele de 
pe portativ. La început a cântat încetişor, dar apoi şi-a luat 
avânt. Alerga şi încetinea, asimilând cuvintele, aşezându-le 
la locul potrivit, pentru mai târziu: 

— Germania, deşteaptă-te şi sfârşeşte... 

Sarah s-a oprit. Era greşit. Ştia cântecul acela. Îl auzise 
intonat la nesfârşit de băieţii care aruncau cu pietre şi 
scuipau. „Germania, deşteaptă-te şi moarte evreilor!”, aşa 
era versul. Dar în acea carte scria „sfârşeşte suferința”. 
Suferința cui? A evreilor? Nu era vorba despre goyim6? Ei 
de ce suferiseră? Sarah era enervată. De ce schimbaseră 
versul? Fetele trebuiau să ignore pogromul? Ele nu ştiau? 
Bineînţeles că ştiau. Nu aveau cum să nu ştie. 

Nu-i aşa? 

— „Sfârşeşte suferința”. Asta urmează. 

Sarah a înghețat, simțind mirosul de portocale 
inundându-i nările. A citit versul de pe pagină şi, în ciuda ei 
înseşi, a răbufnit iritată: 

— E „moarte evreilor”. De ce e schimbat aici? Vă e... ne e 
ruşine? 

Taci, taci dumme Schlampe! 

Sarah l-a auzit în spatele ei pe Sturmbannführer Foch 
făcând încă doi paşi. A simțit că i se face frig, de parcă ar fi 
ieşit afară cu părul ud în miezul lui decembrie. A început să 
cânte din nou „Volk, ans Gewehr!”6. În luciul murdar al 
capacului de la pian, îl vedea pe ofițer apropiindu-se. 

— Femeile nu au de ce să ia parte la acțiune. Misiunea lor 
este să aibă grijă de familie şi să lase în seama noastră 
îndepărtarea evreilor de pe scena publică. Nimeni nu moare! 
a zis el, blând. 


68 Neevrei, cu singularul goi (ebraică în orig.) (n. tr.). 


69 „Popor, la arme!” (germ. în original) (n. tr.). 


— Moartea... 

Sarah şi-a coborât privirea în pământ. 

— E doar entuziasmul tinereţii, a asigurat-o el. 

Sarah a simțit o mână pe umăr. A încercat să cânte mai 
departe. Bucata era simplă, prea simplă ca să-i absoarbă 
toată concentrarea. Ar fi vrut să se tragă la o parte, să 
împingă mâna jos de pe ea şi să se ascundă într-un colț. 

Sturmbannführer i-a vorbit din nou: 

— Ştii ceva de Beethoven, Haller? 

Nimic. Nu-i venea nicio notă în minte. Gândeşte-te la ceva! 
Spune ceva! Era patetică. Pathetique. Sarah aproape a 
izbucnit în râs. Sonata Nr. 8 pentru Pian a lui Beethoven. 
Pathetique. Notele i-au umplut capul. 

A lovit clapele cu venin, a lăsat sunetele să se propage în 
aer şi apoi le-a apăsat din nou. Gentileţea care a urmat era 
în contrast cu tensiunea, furia şi durerea de dinainte. 
Sunet, pace, întuneric, lumină. 

Începutul bucății i se păruse întotdeauna distractiv. Era 
ca şi cum ai invoca demoni şi monştri şi fulgere, pe care 
apoi să le controlezi din vârful degetelor şi pedale. Dar nu şi 
de data asta. 

Sarah şi-a lăsat mâinile să alunece pe clape cu o bucurie 
pe care nu o simțea. S-a oprit la un cântec de leagăn, unul 
despre apropierea norilor de furtună, fulgere şi distrugere. 
De data aceasta, degetele ei nu erau libere să alerge în voie. 
O trăgeau înapoi, chiar dacă libertatea îi făcea semne. Notele 
au curs într-o cascadă de triluri şi fugi, emoția pierzându-se 
din cauza străduinței tehnice. Era vorba doar despre 
numere şi buricele degetelor, matematică şi memorie. 

Mâna a strâns-o mai tare de umăr. Sarah şi-a pierdut 
ritmul şi melodia s-a prăvălit în disonanţă. S-a oprit, ultima 
notă greşită răsunând înfundat sub capac. 

— A trecut ceva vreme, Sturmbannführer. 

— Nu-i nimic, Gretel. Data viitoare îți va ieşi bine. 


— Ursula, domnule. 

Este un pic ciudățel, zisese Şoarecele. Oare la asta se 
referise? 

Mâna i s-a evaporat de pe umăr. 

— Desigur. Continuă. 

Sarah i-a urmărit silueta întunecată micşorându-se şi apoi 
dispărând în luciul pianului. De undeva, s-a auzit ticăitul 
unui ceas nevăzut. Numără secundele, aşteaptă, reia 
controlul. 

Camera era cufundată aproape cu totul în întuneric. 
Lumina de la fereastră, din ce în ce mai roşie, pălea. 

Apusul. 

Sarah a strâns cartea la piept şi a luat-o spre uşă. 


Camera era încinsă. Înăbuşitoare. În şemineu ardea focul, 
iar steagul prins superficial deasupra lui se umfla uşor din 
cauza aerului fierbinte. Fereastra, care ducea o luptă între 
frigul de afară şi căldura dinăuntru, era aburită. Însă nu 
asta făcea ca atmosfera să fie una opresivă. Camera era 
plină de o condescendenţă vicioasă, vicleană, care împânzea 
ca mucegaiul pereții scorojiți. 

Sarah se afla în centrul atenției, în mijlocul camerei. 
Câţiva stropi de sudoare i-au alunecat pe spate, 
strecurându-i-se pe sub talia creață a fustei şi continuându- 
şi drumul în jos. Îi dădeau sentimentul neplăcut că făcuse 
pe ea. Adună-te, dumme Schlampe! Fără repetiţii: presa şi 
invitaţii de onoare aşteaptă, luminile electrice s-au aprins, 
cortina este trasă. 

Crăiasa de Gheaţă ocupa un fotoliu vechi din piele ca pe 
un tron, aşezată leneş picior peste picior, cu mâinile întinse 
în lungul brațelor acestuia. Degetele cu unghii lungi 
zgârmau distrate materialul. Îi ieşiseră şuvițe de păr din 
împletitura trecută în jurul capului şi acum avea un fel de 
breton lung deasupra unuia dintre ochii ei albaştri ca nişte 


veioze. Fetele mai mari, aflate în umbră, rânjeau şi 
şuşoteau. Sarah ştia că Elsa va fi acolo, atât de aproape, 
încât ar fi putut să o atingă. 

Cuvintele de care Sarah avea nevoie se foiau şi se 
zvârcoleau în mintea ei, dar ea le-a dat de o parte. Aveau să 
vină atunci când le va chema sau nu aveau să vină deloc. 
Nu avea nimic de câştigat dacă se agăța cu frenezie de ele în 
acea clipă. 

— Fata nouă! Fruntea sus, privirea înainte! Postura ta este 
groaznică. 

Sarah şi-a ațintit privirea la steagul BDM. Era făcut dintr- 
un material ieftin şi curgeau ațele din el. Vulturul era cusut 
grosolan, aproape comic, ca un pui rănit. 

— Să încep? a întrebat Sarah cu grijă. 

— Atunci când zic eu. 

Sarah a urmărit cu coada ochiului cum Rahn se întinde 
din poziția ei cocoşată de lângă Crăiasa de Gheaţă, ca 
păianjenul pe care îl văzuse odată îndreptându-se spre o 
muscă băzâitoare, căzută în plasa lui. 

Rahn a trecut pe lângă Sarah, mult prea aproape de ea. 
Sarah a auzit-o apoi pe fata aceea înaltă plimbându-se 
încetişor înainte şi-napoi pe covorul din spatele ei. 

— Vezi tu, a început Crăiasa de Gheaţă delicat, te afli aici 
din două motive. În primul rând, poporul nostru este menit 
să facă lucruri mărețe, dar viitorul acesta înseamnă muncă 
grea. Doar cei care pot funcţiona în condiții de stres sunt 
demni să crească noua generație. 

Avea o voce rezonabilă, prietenoasă chiar, dar care nu 
accepta contraziceri. 

— Este vorba despre supraviețuirea celui mai bun... iar 
noi vom fi cei mai buni. Toţi ceilalți vor fi daţi la o parte. 

Rahn şi-a trecut brațul musculos pe după gâtul lui Sarah 
şi a început să strângă. Mirosul de sudoare stătută şi săpun 


ieftin îi inunda nările. Pe deasupra scalpului, prin păr, 
simţea trecându-i degete aspre. 

— Celălalt motiv este că tu ai de recuperat şi eu am 
descoperit că durerea este cea care motivează cel mai bine 
pe cineva. Face ca mintea să se concentreze cu adevărat. 

În timp ce braţul lui Rahn i se strângea mai tare în jurul 
gâtului, Sarah a fost nevoită să se ridice pe vârfuri ca să 
respire. Fata i-a apucat un pumn de păr şi a tras de el până 
când pe Sarah a început să o usture scalpul. Primele fire s- 
au desprins şi Sarah a simțit o rafală de împunsături, ca 
nişte fulgere. 

— Nu aşa mult, Rahn! a dojenit-o uşor Von Scharnhorst. 
Suntem abia la început. Nu vrem să arate la sfârşit ca o 
muncitoare poloneză, nu-i aşa? 

Rahn a dat drumul mănuchiului de păr, care i-a alunecat 
lui Sarah peste ochi, dar apoi şi-a înfăşurat o şuviță mai 
subțire în jurul unui deget şi a tras. Sarah a strâns din dinți 
în timp ce trei fire s-au desprins cu pocnet uşor. Degetul a 
rămas nemişcat. Pielea capului îi ardea. 

— Deci, poţi începe. 

Semnul că trebuie să intri în scenă. Sarah şi-a umezit 
buzele uscate şi a început să cânte. 

— În est, steagurile sunt ridicate / De vântul de est sunt 
umflate... / Apoi se aude semnalul de plecare / Şi sângele îi 
răspunde în inimile noastre... 

Vocea i-a devenit din ce în ce mai puternică pe măsură ce 
şi-a intrat în ritm, sfidarea făcându-şi loc în tonul ei. 

— În vântul de est, steagurile vor flutura, / Pentru 
călătoria celor bravi. / Protejaţi-vă şi puternici fiți! / Dacă 
mergeţi spre est, s-ar putea să suferiți. 

Ce cânți, monstru prostuț? Dacă mergeţi spre est? Ce va 
face Germania când va merge spre est? Cum rămâne cu 
oamenii care sunt deja acolo? 

Concentrează-te... 


Sarah s-a bâlbâit la începutul celui de-al patrulea vers şi, 
cu un mormăit de plăcere, Rahn i-a smuls şuvița de păr. 
Durerea a lovit-o ca o explozie de lumină. Sarah şi-a înghițit 
țipătul, dar i-a scăpat un oftat atunci când Rahn şi-a întârit 
strânsoarea şi şi-a răsucit o nouă buclă în jurul degetului 
arătător. 

Uită-te, prințesă! Priveşte ce-ai făcut. 

Părul meu frumos! 

Hure mică şi vanitoasă. Concentrează-te. 

Mutti... 

Nu. Cântă-ți cântecele. 

Sarah şi-a închis ochii. A încheiat cu „În Est, steagurile 
sunt ridicate!” şi a dat-o direct în „Toţi stăm solidari” — 
steag, führer, sânge... şi mai multă pasiune, şi mai mult 
aplomb în timp ce cuvintele curgeau, fără greşeală, perfect, 
ca firele unei poveşti pe care o spusese toată viața. 

Când a trecut la „O flacără”, Rahn a mârâit şi a început s- 
o strângă mai tare de gât. Vocea lui Sarah a devenit mai 
groasă, apoi răguşită. Aproape că nici nu o durea, era ca şi 
cum ar fi avut roşu în gât, însă din ce mergea mai departe, 
din aia îi era mai greu să respire. Cu fiecare respirație, 
primea din ce în ce mai puţin aer. 

— Strângeți rândurile — inima bătându-i mai repede şi mai 
tare în piept — lăsaţi cenuşa să se aprindă - gâfâind - nimeni 
nu o va întina şi nu o va împrăştia — cântecul ei era acum o 
şoaptă fără cuvinte, durerea — ceea ce zace — era prea mare — 
în inimile noastre... 

Sarah a tras zgomotos aer în piept şi Rahn i-a jumulit un 
pumn de păr din rădăcină. 

— Rahn... 

Un avertisment. Cine? 

Sarah a gemut încetişor, deschizându-şi gura ca să 
continue, dar nu a ieşit nimic. Cuvintele amuțeau. Steagul 
se întuneca. 


— Rahn... 

Rahn a ales o cosiță şi i-a smuls-o din cap fără zgomot. 

— Rahn! Ajunge! a comandat Crăiasa de Gheață. 

Rahn a înjurat şi şi-a relaxat strânsoarea din jurul gâtului 
fetei. Sarah s-a prăvălit şi cineva a împins-o în față. A reuşit 
cumva să se ridice în fața fotoliului lui Von Scharnhorst. 

Crăiasa de Gheaţă a privit umerii lui Sarah, ridicându-se 
şi coborând. A dat din cap o dată, îngustându-şi ochii şi 
buzele. 

— Deci, nu ai nimic la creier, a comentat Von 
Scharnhorst, aprinzându-şi o ţigară. 

A expirat zgomotos, iar norul de fum de la ţigară s-a 
strâns în jurul feței lui Sarah. 

— Câţi ani ai, Haller? 

— Treisprezece, a răspuns ea, cu glas răguşit. 

Mincinoaso, mincinoaso, mincinoaso. 

— Eşti puţin cam mică pentru treisprezece ani, nu-i aşa? 

Părea dezamăgită. 

— Presupun. 

— După cum spuneam, ai de recuperat. Cu toate astea, 
mi-ai stârnit interesul. Nu am mai avut până acum pe 
cineva tabula rasa, o pânză goală pe care să o modelez. Mă 
întreb ce putem face din tine. Data viitoare vom vedea de ce 
este în stare trupul tău, da? 

Rahn a împins-o pe Sarah spre uşă în chicotele fetelor 
ascunse în umbră. Sarah şi-a întors privirea şi, pentru 
prima oară, a văzut-o pe Elsa, pe chipul căreia se citea o 
fascinație amuzată în lumina focului. Ochii ei o urmăreau 
spre ieşire. Pe cine avea alături? Cine erau prietenele ei 
apropiate? Ce... 

Rahn a plesnit-o zgomotos peste față. Sarah s-a izbit de 
perete şi s-a trezit pe vine, acoperindu-şi fața cu mâinile. 
Fă-te mică şi redu prejudiciile. 

— Rahn! Ajunge! a comandat Crăiasa de Gheaţă. 


Rahn s-a aplecat deasupra ei şi şi-a şters un fir de scuipat 
din colțul gurii. 
— Vei da greş, fetiță proastă. Şi apoi te voi frânge. 


* 


Fetele din dormitor încercau să se prefacă ocupate, dar 
toată lumea aştepta în mod clar ca Sarah să se întoarcă. 
Când a deschis uşa, a dat de Liebrich, care îi bloca drumul 
spre pat. 

— Încă mai ai ceva păr. Excelent. 

Avea vocea plină de sarcasm. Sarah a păşit mai departe, 
până când au ajuns față în față. Când şi-a ridicat privirea a 
văzut-o pe Liebrich cu ochii mari şi gura întredeschisă. 
Sarah a mai făcut un pas, profitând de avantajul pe care îl 
avea. 

— Să nu te apropii de mine, Liebrich! a cârâit Sarah 
încetişor. Ai înțeles? 

Liebrich a dat din cap. 

Sarah a trecut pe lângă ea şi s-a aşezat pe pat, cu fața la 
perete. Era obosită. Prea obosită ca să se schimbe. 

— Haller? s-a auzit o voce mică. 

— Bună, Şoarece, a şoptit Sarah. 

— Ah, n-ai pierdut decât puţin păr, asta-i bine! După ce-l 
pieptănăm şi curățăm un pic, ştii tu, sângele, îl vom împleti 
şi... 

Şoarecele s-a oprit şi Sarah şi-a ridicat capul. 

— Ce? 

— Ochii tăi, Haller, of, ochii tăi...! a oftat Şoarecele. 

— Ai o oglindă, Şoarece? 

Silueta mititică a ţâşnit şi s-a întors peste câteva secunde 
cu o oglindă mică şi veche în mână. Sarah a deschis 
capacul. 

Corneea ochilor ei nu mai era albă. Era de un roşu intens, 
întunecat. 


Cum era cântecul acela BDM? Sângele aude chemarea. 
Intregul dormitor se holba la ea cu uimire, compătimire şi 
frică pe chip. 


Capitolul doisprezece 


Au dus-o la cabinetul medical, în aparenţă ca să vadă dacă 
era bine, însă în primul rând pentru că le făcea pe celelalte 
eleve să se simtă agitate. Profesorii şi personalul 
administrativ hotărâseră în mod evident să ignore ceea ce se 
întâmplase. Poate că era mai uşor aşa, decât să admită că 
ceva neplăcut se întâmplase şi să încerce să rezolve situația. 
Poate că ştiau şi nu le păsa. Nu părea să conteze. 

Chiar şi pentru Sarah, care nu mai fusese la şcoală, 
prioritățile din acel loc păreau greşite. Disciplina era 
menținută prin violență, iar educaţia părea lipsită de 
importanță. Fetele mai mari păreau să fie lăsate să conducă 
lucrurile după bunul plac. Căpitanul spusese odată că Al 
Treilea Reich era aşa cu totul, că nu avea vreo structură sau 
organizare reale, bazându-se doar pe teamă, gelozie, control 
şi incompetență. Dacă era adevărat, exista poate un mod de 
a-l înfrânge. Şcoala funcționa însă, rezista. 

Patul din cabinetul medical era cald şi cearşafurile erau 
curate, aşa că Sarah a dormit. În cea mai mare parte a 
timpului, câinii au stat la distanţă. 

O asistentă butucănoasă de vârstă mijlocie îi aducea 
masa, ori mai degrabă îi arunca în față o tavă, cu 
zdrăngănit. Îi lua temperatura cu un termometru pe care i-l 
înfigea cu atâta putere în gură, încât pe Sarah o durea 


limba, deşi asistenta nu zicea niciodată nimic. De altfel, 
femeia nici nu o privea în față, cu excepţia unei singure dăți. 
Privirea aruncată pe sub bretonul sever fusese plină de 
atâta dezgust, încât Sarah nu o putuse privi în ochi. Nu 
avea idee ce făcuse ca să se aleagă cu o astfel de reacție 
nemiloasă. 

Pe lângă ea, avusese alți doi vizitatori. 

Şoarecele venise şi sporovăise despre mâncare, despre 
lecţii, despre alergări. Despre câini şi pisici. Nu mă vizita! 
Nu vorbi cu mine! urla Sarah înlăuntrul ei. Nu te asocia cu 
mine! Lasă-mă! Singură! 

Nu spusese cu voce tare nimic din toate astea, dând în 
schimb din cap, şoptind şi ridicând din umeri... Şi, ca o rază 
de soare care se strecoară printr-o fereastră spartă, Sarah 
văzuse ochii Şoarecelui luminându-se. Nu îşi mai aducea 
aminte cât timp trecuse de când fusese ea motivul bucuriei 
unei alte ființe. Fusese vreodată? Deşi era o senzaţie stranie 
şi claustrantă, după atât de mult timp în care fusese 
singură, era însă şi una caldă, ca o ceaşcă de ciocolată caldă 
într-o zi friguroasă. Sarah îşi dorea să guste mai mult din 
ea. 

În timp ce-i împletea o coadă în jurul capului, Şoarecele i- 
a zis, pălind: 

— Ştii ce spune toată lumea? Că Haller a fost trimisă la 
Crăiasa de Gheaţă şi că ai trecut toate testele, dar că Rahn 
te-a rănit oricum, şi că tu ţi-ai făcut ochii să sângereze 
dinadins, aşa că ea s-a speriat şi s-a oprit! Închipuie-ţi! Ce 
poveste. Dar eu cred că ele vor s-o creadă. 

— Trimisă la Crăiasa de Gheaţă? 

Sarah simțea că face parte dintr-o poveste mai mare, pe 
care nu o cunoştea încă. 

— Vorbeşti ca şi cum asta s-a mai întâmplat şi altora. 

— O, da. Adică, de obicei este aleasă o fată ca să fie... 
testată. 


— Ce i se întâmplă? 

Sarah se simțea din ce în ce mai neliniştită. 

— Ce s-a întâmplat cu ultima? 

Şoarecelui i s-a stins lumina de pe chip. Părea tristă. 

— Unele fete i se alătură lui Von Scharnhorst şi devin 
lidere ale tineretului. Ele primesc cea mai bună mâncare şi 
practic nici nu se mai duc la ore. Una a fost Kohlmeyer şi... 

— Ce s-a întâmplat cu ultima fată care a fost testată? a 
întrerupt-o Sarah, atingându-i brațul. 

Era rece. 

— Ea... fetele care nu sunt... considerate... destul de 
puternice. Uneori au loc accidente... Uneori... 

Cuvintele Şoarecelui s-au pierdut. 

Nimic nu mergea conform planului. 

Care plan? Să stai cu capul plecat? Să rămâi tăcută? Să te 
ascunzi în umbră? Nu, aşa închei: urmezi programul până 
la capăt. Ştii unde este marginea prăpastiei. Ştii, deci nu te 
poate răni. Fă mişcarea! Mergi până la capăt! Nu te opri! 

Cel de-al doilea vizitator i-a lăsat o partitură din 
Beethoven în poală, în timp ce dormea. 

Sarah nu a mai dormit apoi în infirmerie. 


Fereastra era întredeschisă, la fel cum fusese şi mai 
devreme. Dinăuntru venea miros de sânge. Sarah s-a 
aplecat şi a aruncat o privire în josul străzii. Era goală. 

Şi-a ridicat mâinile şi a apucat pervazul. Era umed 
de sânge. Luptându-se cu senzația de greață, a strâns 
bine lemnul şi s-a tras în sus. Când a ajuns cu ochii în 
dreptul deschizăturii, s-a oprit, ţinându-se aşa, câțiva 
centimetri deasupra podelei. Nu era nimeni în cameră, 
dar camera nu era goală. Perfect. 

A deschis fereastra cu cotul. Balamalele au scârțâit şi 
Sarah a rămas împietrită. Nimic. Un strigăt, o 


furgonetă, un automobil, doar zgomotele îndepărtate 
ale oraşului. S-a tras în sus, trecându-şi picioarele 
printre brațe, aşa cum făcuse de o mie de ori la 
gimnastică, atentă să nu atingă pervazul. Apoi a sărit 
pe podeaua alunecoasă şi a alunecat într-o masă. 
Imediat după ce şi-a recăpătat echilibrul, s-a oprit din 
nou ca să asculte. Niciun sunet, nicio mişcare în 
pragul uşii. 

Sarah şi-a coborât privirea spre masă şi a simţit că i 
se întoarce stomacul pe dos. Of, maturizează-te odată, 
dumme Schlampe! Mâinile ei, care trăgeau bluza din 
haină, erau deja roşii. A ignorat saliva care i se 
strânsese în gât şi a început să îndese măruntaiele 
albe, maronii şi roşii în săcoteiul improvizat. 

— Nu pot să te las să iei astea, Rapunzel. 

Sarah s-a oprit pentru o clipă şi apoi a început să 
tragă din nou carnea spre ea. 

— Ne este foame. Mie îmi este foame. 

— Nu poți să le iei. 

Sarah s-a oprit şi s-a holbat la măcelar. Şi-a dat la o 
parte o şuviță de păr de pe față, lăsându-şi în urmă o 
dungă însângerată pe obraz. A început să-i tremure 
bărbia. La naiba. 

— Nu. Avem. Mâncare. Nu avem bani. Murim de 
foame. 

Stropi de sânge i-au împroşcat şosetele murdare şi 
pantofii scâlciați. 

— Ei bine, tu poţi să le iei, dar n-am să te las să le 
mănânci. 

Măcelarul şi-a pus mâinile-n sân, satârul odihnindu- 
i-se pe pieptul larg şi pe umăr. 

— Poftim? s-a bâlbâit Sarah, confuzia câştigând 
lupta cu foamea. 


— Nu sunt curate. Nervul sciatic, mațe, tendoane, 
bucăți din dos... nu te pot lăsa să le mănânci. 

— Nu sunt cuşer? 

Sarah a râs, uluită. 

— Serios? Tu crezi că mie îmi pasă câtuşi de puţin că 
nu sunt curate? 

Măcelarul şi-a coborât privirea în pământ. 

— Nu. Dar mie îmi pasă. 

— Deci le arunci, pur şi simplu? 

Sarah a dat drumul proviziilor pe masă. 

— Ei bine, înainte le vindeam unor goyim. Acum nu 
mai avem voie să facem asta. Nu sunt suficient de 
priceput încât să curăț bucăţile din spate cum trebuie, 
aşa că... 

— Aşa că le arunci, a oftat Sarah. În timp ce oamenii 
mor de foame. 

— Nu-i sfârşitul lumii, Rapunzel. Cel puţin, nu încă. 

Măcelarul a ridicat de pe masă, cu grijă, legătura din 
care curgea sânge. 

— Hai! Vino să mănânci cu mine. 

A aşezat-o pe Sarah pe un scăunel, printre carcasele 
atârnate din cealaltă cameră, şi şi-a făcut din nou 
apariția după un minut, aducând cârnaţi. 

Sarah a atacat kishke ca un lup. 

Cârnatul era gros, gras şi suculent încă, chiar dacă 
era rece. Sentimentul de înfrângere pe care îl simțea s- 
a evaporat în timp ce îşi înfigea dinții în el, sfâşiind 
învelişul gumat şi dulce, lăsând interiorul să îi umple 
gura. Pentru o clipă, a uitat de viața ei, bucurându-se 
în schimb de dâra de grăsime care-i aluneca pe barbă. 

Măcelarul o urmărea atacând mâncarea. 

— Mama ta nu-ți dă să mânânci? 

Sarah şi-a rotit ochii spre el. Mutti. 

Aştepta. Plângea. Dormea. 


— Ţie mama ta îți dă prea mult să mănânci! a mârâit 
ea şi şi-a continuat masa. 

Lipsa de recunoştinţă de care dădea dovadă a 
înţepat-o ca un ac. Între două guri pline, a încercat din 
nou: 

— Ea nu-i bine. Dar oricum nu ar lăsa-o să 
muncească. Nu avem bani. 

— Şi tatăl tău? 

— Rasă ariană pură, aşa că atâta vreme cât nu află 
nimeni că a diluat rasa, va fi bine. Oriunde o fi. Dar 
tu? 

— Toată lumea are nevoie de un shochet70, pentru că 
cineva trebuie să taie carnea bine. Atâta timp cât este 
mâncare pentru ceilalți, este şi pentru mine. 

A făcut o pauză şi apoi a ridicat din umeri. 

— Sunt norocos. 

— Cum te plăteşte lumea? 

— Cu ce poate. 

Bărbatul s-a întins şi i-a oferit ei ce-i mai rămăsese 
din kishke. Sarah a încercat să nu se repeadă, dar 
până să-şi ducă gândul la capăt ţinea cârnatul deja în 
mână. Şi-a mormăit mulțumirile în timp ce-l ataca. 

Sarah nu se mai gândea decât la mâncare în ultimul 
timp. La început, stomacul păruse să i se strângă, de 
parcă nu ar mai fi avut nevoie de mâncare. Apoi, 
încetişor, viața începuse parcă să se scurgă din ea. Îşi 
simțea membrele grele şi inerte. Se simțea obosită, 
cuprinsă de o oboseală generală, care nu o părăsea 
niciodată. 

Se enerva uşor şi îi era greu să gândească, ideile 
pierzându-i-se în zumzetul golului pe care-l simțea în 


70 'Tăietor ritual în comunitatea evreiască locală (n. tr.). 


ceafă. Îi era uşor să-şi închipuie trupul fragil 
scurgându-se înlăuntrul acelui vid, ca apa din cadă 
prin scurgere. Fiecare bucăţică de care făcea rost părea 
să-i crească şi mai mult foamea, de parcă acele mici 
plăţi făceau banca să fie şi mai conştientă de cât de 
mult îi datora. Visa torturi, tocănițe, supă şi fructe, 
însă realitatea era atât de dezamăgitoare, încât era 
prea greu de suportat. Cârnatul acela - atât de gras, de 
frumos - era doar ceva care-i aducea aminte de lipsuri. 
Bucurie şi tristețe, gătite laolaltă în aceeaşi oală, având 
gustul ambelor şi al niciuneia. 

— Hei, uşurel, Rapunzel. O să-ți vină rău! 

Măcelarul a zâmbit şi s-a ridicat, a ieşit din cameră. 

Sarah s-a desfătat cu senzația pe care i-o dădea 
carnea uleioasă care-i aluneca în stomac. Şi-a rezemat 
spatele de perete. Nu erau prea multe carcase, având 
în vedere mărimea camerei. Câţi oameni ar fi trebuit să 
lucreze acolo? 

Brusc, Sarah şi-a dat seama că aparenta bunăstare a 
măcelarului era doar o spoială. Boicoturile, legile 
împotriva evreilor, care îi lăsau fără locuri de muncă... 
Cât de multă carne putea el să vândă unor oameni 
care pierdeau uşor-uşor totul? 

Prin cealaltă uşă deschisă, Sarah a pus ochii pe 
legătura de lângă fereastra pe unde intrase. Era în mod 
clar încă plină, fundul fiindu-i îmbibat acum de sânge. 

S-a uitat la fereastră. S-a uitat la legătură. S-a uitat 
la cealaltă uşă. 

A aterizat greoi pe pietriş, greutatea legăturii aproape 
dărâmând-o. Dar a rupt-o la fugă şi a reuşit să se țină 
pe picioare. A alergat de parcă ar fi fugărit-o dracul 
însuşi. 

A obosit repede şi, după ce a dat colțul, a mai 
încetinit. Legătura era cu siguranță grea — cât de mult 


pusese în ea? A trecut la pas şi şi-a dat-o jos de pe 
umăr, simțind umezeala scârboasă cum îi pătrunde 
prin rochie. S-a oprit şi a desfăcut legătura. 

Înăuntru se afla o coastă de vită cuşer, pregătită deja 
în mod tradițional, cu sare. 

Nu era tristă, dar lacrimile i-au alunecat oricum pe 
obraji, spălându-i sângele de pe față. 


Capitolul treisprezece 


Sarah îşi petrecuse ani de zile pitindu-se. Ascunzându-se. 
Furişându-se. Când asta dădea greş, fugea - mai repede, 
mai mult şi, dacă era nevoie, mai inteligent decât cei care o 
urmăreau. Acum, brusc, devenise faimoasă. Urmărită. 
Bârfită la adăpostul unor palme mici. I se aruncau priviri 
invidioase, pline de admiraţie sau de milă, de la un capăt al 
şcolii la celălalt. Pentru Liebrich, ea reprezenta competiția. 
Pentru Şoarece, era un zeu. Pentru Crăiasa de Gheaţă, era 
un nou subiect pentru testele ei. Pentru toți ceilalți? Sarah 
nu putea să-şi dea seama. După izolarea din ultimii câțiva 
ani, se simțea copleşită de atenţia pe care o primea. Şcoala i 
se părea foarte mică şi prea plină de fete. Coridoarele şi 
sălile de clasă, sălile mari şi dormitoarele - oriunde se ducea 
ca să fie singură, cineva o urmărea. Şi Şoarecele se ținea 
după ea, la o oarecare distanță respectuoasă. Era sufocant, 
ca o pătură udă. 

Evita clasele de muzică. 

Doar afară se simţea liberă. În acea şcoală, exerciţiile fizice 
erau considerate aproape la fel de importante ca 


propaganda. În fiecare după-amiază, erau alergate pe 
domeniu, indiferent de vreme, ca să mărşăluiască şi să 
danseze, să dea reprezentații şi să se întindă, în rânduri 
simetrice. Era versiunea pe bază de gimnastică a 
ceremoniilor cu steaguri, imnuri şi lozinci. Când devenea un 
mic şurub în maşinăria național-socialistă, Sarah îşi 
recăpăta un oarecare anonimat. Monstru prost cu cercul. 
Monstru prost care-şi atinge degetele de la picioare. Monstru 
prost care zâmbeşte, mişcându-se grațios. Îndrăzneţ, pios, 
vesel, liber. Atunci când se ivea ocazia de a ieşi în evidenţă, 
Sarah intenţiona să dea greş. Încercase să sară fără 
îndemânare, să se dea peste cap într-un mod caraghios şi să 
facă salturi lipsite de eleganţă. 

Dar, cu cât exersa mai mult, cu atât îşi dezmorțea muşchii 
atrofiați, cu cât mânca mai mult, cu atât devenea mai 
puternică. S-a trezit ducând la bun sfârşit probele, 
triumfând, câştigând. Să exceleze a devenit un obicei, iar 
faptul că le lăsa pe fiicele rasei superioare în urmă era o 
încântare ascunsă, care-i dădea putere. În timp ce le 
urmărea pe fetele mai slabe şi-a dat seama că primul 
instinct era să rânjească, să chicotească şi să batjocorească. 
Era mai uşor să nu i se împotrivească. 

Alergatul pe câmp era o şansă de a scăpa de publicul ei şi 
de a-l lua în derâdere în acelaşi timp. Era mult prea tentant 
ca să nu o facă. Sarah le întrecea cu uşurinţă pe celelalte 
fete pe poteca şerpuind spre pădure. Pământul era dur sub 
talpă, o cale bătătorită, curățată de pietre şi crengi. Frunzele 
copacilor o biciuiau când trecea pe lângă ei, fiecare gură de 
aer trasă o ustura în piept, iar fiecare expiraţie era ca un 
talaz pe care îl lăsa în urmă, în vânt. Sarah alerga prea 
repede, însă se simțea calmă. Pentru câteva clipe, avea 
control absolut asupra tuturor lucrurilor. Număra 
secundele, una, două... ținând până şi timpul în palmă. 
Trei... patru... cinci. 


Sarah a încetinit, simțind pământul aspru sub tălpi, 
mâncărimea din piept şi din gât, junghiul care i se forma 
într-o parte. A acceptat disconfortul, pe care îl ținuse la 
distanță până când fusese pregătită. 

După ce a trecut de curbură, a dat de Von Scharnhorst, 
Elsa şi încă trei fete din ultimul an, care îi blocau drumul. 

Sarah a alunecat şi şi-a pus frână. Rahn şi-a făcut 
apariția şi ea din pădure, din spatele lui Sarah. Nu mai avea 
suficientă forță în gambe ca să scape, nici dacă ar fi putut 
să treacă de fete. Dumme Schlampe! 

— Bună ziua, Haller! Mă bucur să văd că eşti iar pe 
picioare. 

Crăiasa de Gheaţă a zâmbit şi i-a făcut semn lui Sarah. 

— Hai să ne plimbăm. 

Sarah a aruncat o privire înapoi spre Rahn, aflată la vreo 
zece metri depărtare. Se juca cu picioarele în frunzele 
căzute. Crăiasa de Gheaţă i-a făcut din nou semn, cu o 
expresie încurajatoare pe chip, cu ochii mari, de parcă ar fi 
chemat un câine. Şi, la fel cum un câine de vânătoare îşi 
urmează stăpânul, oricât de rău ar fi, Sarah a urmat-o. 

— Haide, aşa... 

Sarah i-a aruncat o privire Elsei. Acele clipe erau cea mai 
bună ocazie pe care o avea ca să o impresioneze pe fata 
profesorului, dar nu putea ignora sentimentul că era doar o 
molie care plutea în jurul unei lumânări aprinse. 

Elsa o urmărea aşa cum un copilaş urmăreşte cum i se 
pregăteşte o cupă de înghețată. Sarah a trebuit să-şi 
ferească privirea. Celelalte fete s-au prefăcut indiferente 
atunci când a trecut pe lângă ele. Pentru câteva clipe, 
Crăiasa de Gheaţă a mers la pas cu Sarah. 

— Vătămarea ta a fost regretabilă. Ar trebui să învăţ să o 
folosesc pe Rahn cu mai multă grijă. 

Priveşte în față! 


— Vezi tu, ea nu gândeşte lucrurile până la capăt şi 
suspectez că se bucură de munca ei puțin cam prea mult. 

— Şi tu nu? 

Taci din gură! 

— Nu, i-a răspuns ea, cu o urmă de mustrare. Totul este 
pentru Patrie. Tot ceea ce contează este rezultatul final. 
Mijloacele nu mă interesează absolut deloc. Chiar şi 
făhrerul a făcut o alianță cu bolşevicii, pentru că servea 
scopurilor sale. 

Sarah se legăna uşor. 

— Care este rostul tuturor acestor lucruri? Nu se 
presupune că ar trebui să fim doar mame şi Hausfrauen”!? 

— Nu există doar în această frază. Nu este nimic mai 
sacru şi mai important decât să creşti noua generație. 
Trebuie să fim neînfricate şi inteligente ca nişte lupoaice. 

Fata avea privirea aprigă. 

— Tu crezi că Bauer, muntele ăla de grăsime 
incompetentă, şi cloaca lui de rozătoare jalnice sunt viitorul 
acestei țări? 

Crăiasa de Gheaţă a arătat spre potecă. Soarele spinteca 
norii joşi din spatele ei. 

— Crezi că avem de învățat ceva de la ei? Cu regulile şi 
nuielele lor şi furia îndreptată asupra celor slabi, ca prietena 
ta, Şoarecele? Trădătorul Foch este cel mai apropiat de 
idealul de național-socialist, iar el este o epavă incoerentă 
care ar fi trebuit să se aleagă cu un glonț în creier în 1934. 

S-a oprit şi şi-a înmuiat glasul. 

— Nu, ceea ce facem noi sunt lecţiile adevărate de aici. Le 
identificăm pe cele mai puternice şi mai pure dintre noi. Nu 
ne pierdem timpul cu pleava. 

Soarele dispăruse în spatele unui nor şi căldura se 
evaporase din aer. 

Dar, şi-a zis Sarah. 

— Dar avem o problemă, a continuat fata mai mare. Din 
cine ştie ce motiv, şcoala şi-a făcut impresia că tu m-ai 
sfidat cumva. E numai vina mea, desigur, pentru că am 
lăsat-o pe Rahn să fie luată de val, dar asta nu e treaba 
nimănui. Un experiment eşuat. Înțelegi, nu-i aşa? 

— Nu. 

Era ca la nebuni. 

— Nu sunt sigură că înțeleg. 

— Eşti o pierdere, pentru că aveai potenţial, dar trebuie să 
restabilesc ierarhia. Proba fizică, Cursa de la râu, ți s-ar fi 
potrivit, dar mi-e teamă că va trebui să dai greş. Vei avea un 
accident, din păcate, dar vei supraviețui. Te vei întoarce 
probabil la anul, când eu mă voi afla la plimbare printre 
ruinele Parisului. 

Sarah s-a oprit. Las-o moartă, fă cum îţi zice, cere-ţi 
scuze, imploră iertare. Dar amărăciunea care se adâncea şi 
isteria sfâşietoare au scăpat afară din sipet, chiar dacă ea se 
străduia să apese capacul. A simțit fierbințeala din gingii şi 
din urechi şi a încercat să-şi păstreze vocea coborâtă. 

— Nu voi da greş. Ce vei face atunci? 

Crăiasa de Gheaţă a zâmbit şi a ridicat o sprânceană. 

— Ah, interesant... dar nu. 

Râsetele colegelor lor, care se apropiau, au umplut aerul. 
Crăiasa de Gheaţă a arătat din cap către şcoală. 

— E timpul să începi să alergi, Haller. 


Au primit tort de ciocolată la desert. Ca recompensă. Era 
dezgustător. 

Elsa, Crăiasa de Gheaţă şi celelalte nu mâncau. Aşa cum 
îi spusese Şoarecele, ele mâncau şi făceau exerciții singure. 
Totuşi, în acea zi, elita de la Rothenstadt era aşezată la o 


masă aflată în capul sălii, prea îndepărtată, prea frumoasă, 
râzând prea tare. Elsa era mai mică decât celelalte, dar 
compensa prin volum, deşi cuvintele ei se pierdeau oricum 
în zumzetul din sală. 

Sarah şi-a rotit ochii în jur, privind crema tineretului 
german, modestă, încercând să se bucure de desert, şi s-a 
întrebat dacă ar fi trebuit să se simtă onorată că o alesese 
pe ea Crăiasa de Gheaţă, pentru experimentele ei. Era clar 
că nu exista un alt mod prin care ar fi putut să se apropie 
de Elsa Schăfer. Ideea că ar fi putut să meargă la ea şi să 
înceapă o conversaţie o depăşea, deşi Sarah nu mai era 
chiar sigură dacă misiunea ei era să se împrietenească cu 
Elsa ori, pur şi simplu, să supraviețuiască. Faptul că era o 
evreică într-o şcoală nazistă părea să nu conteze prea mult. 

Şoarecele vorbea. Şoarecele vorbea tot timpul. Ar fi trebuit 
să fie copleşitor şi iritant, dar Sarah găsea, în mod straniu, 
că este liniştitor. Era mai bine să stea cu ea decât să fie 
singură. Şoarecele nu punea prea multe întrebări, dar Sarah 
simțea că nu era din cauză că n-ar fi fost interesată. Voia să 
îi dea libertate, în singurul mod în care putea să o facă. 

Sarah a întrerupt-o. 

— Ce este Cursa de la râu, Şoarece? 

— Este ultima cursă din semestru. Are şi un trofeu şi tot 
ce trebuie, trei kilometri până la pod şi trei kilometri înapoi 
pe cealaltă parte. De fapt, este pentru fetele mai mari, dar se 
aşteaptă să le aplaudăm şi să le încurajăm cu toatele. Fetele 
din ultimul an o organizează. 

Şoarecele sporovăia mai departe. 

— Aleg câte o fată din fiecare clasă. Liebrich ar vrea să o 
aleagă pe ea, de vreme ce ea este Schlafsaalfihrerin, dar 
toată lumea ştie că este prea înceată. 

Şoarecele a chicotit. 

— Nu că ar conta. Fetele mai mari câştigă... 


Şoarecele s-a oprit, în timp ce o idee neplăcută îşi făcea loc 
în gândurile ei. 

— Ah... Cursa de la râu este proba ta? 

— Aşa se pare! 

Sarah şi-a împins cireaşa acrişoară în jurul farfuriei. 

— Îmi pare rău, Haller! 

— S-ar putea să câştig, a răspuns Sarah, cu încrederea 
unei vulpi încolțite de câini de vânătoare. 

— Nu. Nu, nu prea cred. 

Şoarecele a amuţit, concentrându-se să nu scoată niciun 
sunet cu furculița în farfurie. 

— Care-i faza cu Sturmbannführer Foch? a schimbat 
Sarah subiectul. 

— Nu ştiu. Plânge mult. Cred că-şi doreşte să fi fost 
împuşcat alături de ceilalți, a cugetat Şoarecele. Am auzit că 
a făcut ceva ca să supraviețuiască, ceva îngrozitor. 

Ce ar putea fi mai rău decât faptul că a fost ofițer SA? 
Sarah aproape că rostise cuvintele cu voce tare şi acum nu 
mai avea curajul să deschidă gura. 

Alaiul Crăiesii de Gheață părăsea sala în mod ceremonial. 
Unele fete din anul întâi s-au ridicat chiar în picioare. 

— Ce ştii despre ea? a întrebat Sarah, fluturându-şi 
furculița spre Elsa, în timp ce aceasta ieşea pe uşă. 

Şoarecele a făcut o mutră, de parcă cineva ar fi putut să 
tragă cu urechea la conversaţia lor, apoi a răspuns grăbit: 

— Nu ştiu nimic despre ea... De ce? 

— Fără motiv. E mai mică decât celelalte... 

— Nu-i vorba despre vârstă. 

Şoarecele a scrijelit furculița de farfurie, alegându-se cu 
înjurături de la masa vecină. 

— Chiar nu e nimic interesant! a adăugat ea. Cum e tortul 
tău? 

Sarah s-a strâmbat şi a oftat. 


— De ce este mâncarea atât de rea? a mormăit în fața 
mizeriei maronii din farfurie. 

Şoarecele s-a luminat la față şi s-a aplecat spre ea. 

— Se pare că Herr Bauer ia toți banii. Sau măcar cea mai 
mare parte din ei, banii care vin de la Ministerul Educaţiei. 
Vezi tu, şcolile Napola au fost create în atât de mare grabă, 
încât nu s-au făcut suficiente controale, aşa că Bauer a 
reuşit să-şi facă loc, dar e pe muchie de cuțit acum, nu e 
decât o chestiune de timp până când... 

Şoarecele s-a oprit, cu ochii plini de panică. Şi-a plecat 
capul. 

— Şoarece, cum de ştii toate astea? 

Fetița era absurd de bine informată. O fată căreia îi 
plăceau secretele aproape doar de dragul secretelor. O fată 
pe placul lui Sarah. 

— Păi, tatăl meu este... important... are de-a face cu 
şcolile şi chestii din astea... 

Şoarecele începuse să se bâlbâie. 

Sarah şi-a rotit privirea în jur, dar conversaţia lor nu 
părea să fi fost auzită de cineva. Îşi dădea acum seama de ce 
Şoarecele, atât de mică, atât de limitată, se afla la o şcoală 
pentru cele mai puternice, mai rapide şi mai inteligente fete. 
S-a tras mai aproape de ea. 

— Şoarece, tu eşti aici în calitate de... spion? 

Şoarecele tremura uşor, ascunsă de şuvițele de păr. 

— Doar ca să iau seama la lucruri... 

Sarah a izbucnit în râs - un râs plin, din inimă, pe care nu 
a putut să şi-l potolească uşor. 

— Ei, hai, e în ordine. Nu voi spune nimănui, i-a şoptit 
Şoarecelui. 

— Promiți? a cerut Şoarecele, cu o voce mică. 

— Promit. Vrei o bucată din tortul meu? 

Sarah i-a oferit o lingură murdară. 

— Serios? 


I se luminase fața. 

— Serios. 

Cele două spioane au stat umăr la umăr, încercând să se 
bucure de bucata maronie, amară şi nisipoasă, cu fructe 
trecute, înconjurate de monştri neştiutori. 


Jungmădel Ursula Haller trebuie să se prezinte în fața lui Sturmbannführer 
Foch, în biroul lui Herr Bauer, la ora 14.00. 


Sarah aştepta în fața uşii, simțind nevoia să îşi tragă 
respirația, de parcă s-ar fi pregătit să facă scufundări în 
Müggelsee, într-o zi rece. Aerul părea fals, inadecvat. Sarah 
găsea derutant interesul pe care i-l arăta Foch. Era un 
soldat, purta uniforma bătăuşilor, a ferestrelor sparte şi a 
focului, dar nu doar despre asta era vorba. Era şi emaciat, 
aspru şi urât. În alte împrejurări, asta ar fi făcut-o pe Sarah 
să râdă. Răul pe care îl văzuse şi ura dezgustătoare pe care 
o simţțise veniseră adeseori îmbrăcate impecabil, într-un 
înveliş atrăgător. Dar bărbatul îi dădea un sentiment rău, de 
boală şi volatilitate şi ceva în plus, pe care nu-l putea numi 
cu precizie, care îi făcea apropierea de nesuportat. 

Şi-a ridicat mâna ca să ciocăne, dar înainte să apuce să 
facă cel mai mic zgomot, o voce a ordonat: 

— Intră! 

Sarah a mai înghițit o dată în sec şi a apăsat pe clanța 
rece. 

Sturmbannführer Foch stătea în fața ferestrei, cu mâinile 
strânse la spate. Sarah a închis uşa şi a păşit spre pian, 
ținându-şi partiturile la piept, ca pe un scut. 

E un recital, doar un recital. 

Când am mai susținut eu un recital? 

Ai asistat la recitaluri. Publicul aplaudă şi se întreabă cum 
de solistul are curajul să stea în fața tuturor. Se simt 
ruşinați în tăcerea de la deschidere. Sunt înspăimântați. 
Hrăneşte-te cu această temere. 


Capacul era ridicat, suportul pentru partituri fusese 
eliberat. O aştepta. Publicul ei erau umbrele din dreptul 
ferestrei. 

Nu te uita la public, dumme Schlampe! 

Sarah s-a aşezat pe scaun, simțindu-se mică în fața 
instrumentului. Ar fi trebuit să ajusteze înălțimea 
taburetului, dar nu mai avea răbdare. Aşază-te, cântă, 
pleacă. A pus partitura pe suport şi a cercetat portativele, 
notele, accentele. Şi-a lăsat mintea să alunece printre 
melodiile pe care le ştia atât de bine, căutând schimbările 
mici pe care i le făcuse memoria, ştergând sau încețoşând 
vreun detaliu. Şi-a dat voie să se înfierbânte. Ura notațiile. 
Erau un corset care sugruma muzica. Acelaşi efect pe care îl 
are cineva care încearcă să explice o glumă. 

Sarah a izbit clapele cu melodramă jucată, dar nu a ieşit 
nici lumină, nici întuneric, doar zgomot. Ținea tempo-ul cu 
precizie vehementă, dar nu ajungea bine la pedale, aşa că s- 
a pierdut brusc.  lată-ți nenorocita de muzică, 
Sturmbannführer! 

— Minunat, Gretel! Încetineşte! 

Cuvintele lui, rostite atât de aproape în spatele ei, au 
făcut-o să se simtă de parcă ar fi fost cufundată în apă rece. 
Se mişcase din nou, cu subtilitatea unei pisici, şi acum îi 
auzea respiraţia printre note. Sarah i-a urmat comanda şi a 
încetinit, în timp ce mirosul de portocale inunda aerul. 

Cine-i Gretel? 

Ignoră publicul. 

— Ursula, domnule. 

Stătuse oare Gretel pe acel scaun şi cântase la acel pian? 

Sarah s-a concentrat asupra pădurii de note care se 
apropia şi a alergat la adăpostul ei. Laufen. 

Stătuse atât de aproape de ea? 

— Încetişor, Gretel, i-a şoptit bărbatul. 

Sarah s-a avântat în bucata rapidă şi a atacat claviatura. 


Opreşte-l! 

Şşşt, dumme Schlampe! Taci din gură şi cântă! 

A simţit ceva atingându-i creştetul capului şi un fior i-a 
făcut scalpul să tresară, ca o insectă rănită. I s-au încordat 
umerii, ridicați până în dreptul urechilor. Degetele 
continuau să i se mişte, dar coatele i se lipiseră de coaste, 
stricând ritmul. 

Degetele bărbatului au coborât delicat în lungul părului 
ei,pipăindu-i rotunjimile şi unduirile cozilor, netezindu-i 
şuvițele rebele, alunecând spre gât. Senzaţia era ca 
scrâşnetul unui cuțit pe sticlă. 

Nu mă mai atinge! 

A încercat să se aplece, să se ferească de atingerea lui, dar 
părea că nu are cum să-i scape, de parcă ar fi fost legată. A 
început să se plece deasupra clapelor. 

Opreşte-te din cântat şi fugi. Laufen! 

I s-a încins gâtul. Mâna îi ajunsese pe ceafă. Apoi şi-a 
reluat drumul, de la început. Sarah cânta încă, repetând 
doar aceeaşi bucată, în buclă. Începuse să-i tremure bărbia, 
aşa că şi-a muşcat limba până când s-a oprit, dar, spre 
spaima ei, un gâlgâit uşor amenința să-i scape din gât. Şi-a 
închis ochii, înainte să apară vreo lacrimă. 

Nu. Mă. Mai. Atinge. 

Nu credea că ar putea să vorbească fără să urle. 

Te rog! Opreşte-te! 

Mâinile îi tremurau atât de tare acum, încât nu mai putea 
să apese clapele. 

— Nu te opri, Gretel! i-a şoptit Klaus Foch, cu voce 
tremurată. 

Cine era Gretel? Ce s-a întâmplat cu Gretel? Ce se întâmplă 
cu mine? 

Sarah şi-a curmat scâncetul. Atunci l-a auzit pe bărbatul 
din spatele ei plângând. Şi-a scos capul dintre mâinile lui şi 
s-a retras pe marginea taburetului. 


— Gretel..., a murmurat el. 

Sarah a trântit capacul de la pian. 

Corzile au protestat într-un cor cacofonic, în timp ce ea 
alerga spre uşă. Pe drum, a tras după ea documentele care 
se aflau pe birou. Covorul a încercat să-i alunece de sub 
picioare, dar într-o clipă era la uşă, trăgând de clanță cu 
degetele asudate. 

Apoi era afară din cameră, alergând în josul coridorului, 
înainte ca zgomotul pianului să se stingă. 


Capitolul paisprezece 


În cameră nu se auzeau decât scârțâitul peniţelor pe hârtia 
aspră şi pantofii sensibili ai lui Fräulein Langefeld, bocănind 
încet pe podele, în timp ce păşea agale printre bănci. 

Sarah se holba la foaia ei, încă albă. O scrisoare pentru 
acasă. A încercat să-şi închipuie ce ar putea aşterne mâinile 
ei pătate de cerneală. 


Dragă căpitane Floyd, 


Îți mulțumesc pentru că m-ai înscris într-un ospiciu de nebuni. În 
scurta bucată de vreme petrecută aici, am ajuns jucăria uneia dintre 
Furiile din antichitate şi am fost strânsă de gât de către câinele ei 
credincios până când mi-au sângerat ochii. Mâncarea este otrăvitoare, 
profesorii sunt psihopati, cât despre muzicanți... 


Greaţa amenința să o biruiască. 


Du-mă departe! la-mă de aici! Du-mă într-o bucătărie 
curată, cu pâine caldă şi cârnaţi reci, într-o cameră sigură, 
cu cearşafuri proaspete, fără ferestre... 

Sarah şi-a muşcat limba şi a alungat slăbiciunea. 

Data viitoare când mai merg la alergat, aş putea să dispar 
în pădure şi să nu mai fiu găsită niciodată. 

Asta dacă aş avea unde să mă duc. 

Oriunde în altă parte. 

Am o misiune de îndeplinit. Nu am casă, nici un loc sigur, 
nicăieri unde să fug, până când se sfârşeşte totul. 

Misiunea? Care-i planul? Să o înfrâng pe Crăiasa de 
Gheaţă? Să o salvez pe Şoarece? Să conduc poporul ales 
afară din Egipt? 

Merg la ore. Mă integrez. Îmi fac prieteni. Aştept să apară 
o portiță.Supraviețuiesc. 

Îmi fac duşmani, mai degrabă. 

Poate. Trebuie să mă dedic mişcării. 

Şi dacă dau greş? 

Atunci eşti anihilată. 

Şoarecele mâzgălea agitată. Ce scria? Detalia ticăloşiile? 
Cum putuse tatăl ei să o lase în acel loc? Dacă era adevărat 
că spiona pentru el, de ce nu se schimbase nimic? 

— Haller! Ce faci? 

Vocea lui Langefeld a spintecat aerul în două. 

— Nimic! a răspuns Sarah şi s-a concentrat asupra foii ei 
albe de hârtie. 

Langefeld şi-a trosnit nuiaua peste bancă. A ratat mâinile 
fetei, dar impactul a făcut ca cerneala din călimară să se 
verse pe birou. 

— Asta văd şi eu. Ce e aşa interesant la Mauser? 

— Îmi pare rău, mă voi concentra. 

Îndreaptă lucrurile, fă-o să plece. 

— Nu, trebuie să fie ceva. Altfel de ce ai fi aşa fascinată? 


Langefeld a păşit spre Şoarece, care s-a făcut mică în fața 
ei, ferindu-se. Sarah a tresărit când a văzut-o pe profesoară 
smulgându-i scrisoarea de pe birou. 

— Mauser! Asta e ilizibil. Ce-ar trebui să scrie aici? 

— Sunt doar... câteva... 

Şoarece a început să se bâlbâie. 

— Eşti vai de capul tău! O risipă de piele. Ce eşti tu? 

Langefeld s-a aplecat spre Şoarece. 

— O risipă..., a răspuns Şoarecele încetişor. 

— Vorbeşte mai tare, nu pot să te aud! s-a răstit 
Langefeld, din gură zburându-i stropi mici de salivă. 

— Sunt o risipă de piele! a chițăit Şoarecele. 

— Ridică-te! 

— O, nu, vă rog, nu! Îmi pare rău! 

Lacrimile curgeau deja pe obrajii şoarecelui. 

— Mâinile întinse. 

Sarah a urmărit-o pe femeie încordându-se şi ridicându-şi 
nuiaua, cu ochii arzând de cruzime. 

— Nu... 

Sarah a început să scrie; fiecare cuvânt, încet, cu grijă, în 
timp ce loviturile şi plânsetele curgeau în fundal. 


Dragă unchiule, 


Îţi mulțumesc că m-ai trimis la această instituție de excelență. Crema 
viitorului nostru comun, a viitorului nostru de aur, este instruită pentru 
ceea ce ne aşteaptă pe noi toți. 


— Sarahchen... Sarahchen. Unde eşti? 

Sarah s-a târât afară de sub masă şi a băgat de 
seamă că plita se stinsese din nou. 

— Mutti, vin. 

— Sarah... 

Vocea mamei ei era slabă şi răguşită, dar nu îşi 
pierduse efectul hipnotic asupra fetei. Să îi reziste ar fi 


însemnat să fie spintecată în două. S-a întins în timp 
ce alerga spre dormitor. 

Mama ei intrase în acea cameră când fuseseră 
mutate la ultimul etaj şi de atunci nu o mai părăsise. 
Nu SA, care le alungase din apartamentul lor 
Giselhergasse, fusese ultima picătură. Ci faptul că 
vânduseră pianul unui vecin prădător, pe un preț de 
nimic. Instrumentul care o susținuse în poziție 
verticală timp de trei ani de zile, atât fizic, cât şi 
emoțional, era acum dus. La început, ea şi Sarah 
dormiseră în acelaşi pat, dar apoi mirosul de alcool 
devenise prea puternic. Atunci când mama ei a udat 
patul pentru prima oară, Sarah s-a mutat în bucătărie, 
începându-şi astfel campania nesfârşită împotriva celor 
mai insistenți gândaci din Viena. 

Avuseseră norocul să fugă în Austria, însă Germania 
le urmărise, înghițindu-şi vecina prin Anschluss, 
anexarea. Şi totul începuse din nou, doar că mai rău. 

Sarah a împins uşa de la dormitor, iar mirosul de 
whisky şi urină a lovit-o din nou. Mama ei stătea 
dreaptă ca o vargă în pat, cu părul atârnându-i 
desprins din agrafe, cu ochii roşii lucind în lumina 
palidă a ferestrelor acoperite de draperii. 

— Mutti, ce s-a întâmplat? 

— Sarahchen, mi-au dispărut medicamentele. 

Pe noptieră se aflau o sticlă goală şi un pahar ciobit. 

— Mutti, aia era plină ieri. Cu siguranță nu s-a băut 
toată? s-a văitat Sarah. 

Sticluța o costase un ibric şi, ce durea mai tare, 
jumătate de pâine. 

— Ultimii bani de pe pian s-au dus. Nu ne-a mai 
rămas nimic. 


— Eşti o fată isteață, ai să te gândeşti tu la ceva. În 
tot timpul ăsta, cât Mutti a fost bolnavă, tu te-ai 
ocupat de gospodărie. 

— Cum rămâne cu maşina, Mutti? Valorează... 

— Nu fi caraghioasă. Vom avea nevoie de maşină 
atunci când vom pleca, i-a tăiat-o mama ei. 

Sarah şi-a înfipt unghiile în palme. A încercat din 
nou - trebuia să încerce din nou -, dar ştia, în adâncul 
ei, unde avea să sfârşească. 

Mutti, când plecăm? Acum verifică documentele şi 
când treci un pod, şi când mergi la magazin. Curând 
nu ne vor mai lăsa să plecăm deloc. 

— Îl aşteptăm pe tatăl tău. Va veni, ne va ajuta... 

Mama ei îşi pierdea atenţia. 

— Când? Nu l-am mai văzut de opt ani. 

Frustrările fetei față de acel basm fără nicio speranță 
de împlinire începeau să dea pe dinafară. 

— Mutti, el nu se mai întoarce niciodată... 

— Schnauze, dumme Schlampe! a ţipat la ea. Tu nu 
ştii nimic, nimic, nimic, nimic... 

Sarah şi-a ridicat fruntea, ca să vadă resentimentele 
şi ura din ochii injectați ai mamei ei. A aşteptat ca 
acestea să se topească, ca vorbele şi ciuda să se 
retragă. Ca ura să se scurgă, precum apa murdară de 
la vase. Aştepta... 

În coşmarurile ei, aştepta la nesfârşit. 

Bărbia mamei ei a început să tremure, apoi şi buza 
de sus. I s-au ridicat sprâncenele şi chipul i s-a golit de 
răutate, care a fost înlocuită de tristețe şi regret. 
Brațele i s-au întins, căutând iertare - asta, Sarah 
putea să îi ofere. 

Asta avea mereu să-i ofere. 

Trebuia doar să aştepte. 

Sarah ştia că mama ei o iubeşte. 


Sarah ştia că mama ei are nevoie de ea. 

— Trebuie doar să mai aşteptăm un pic, atâta tot. 
Putem să ne mutăm într-un loc mai spaţios şi am 
putea să ne luăm un pian nou şi... 

Sarah a încetat să o mai asculte şi doar a dat din 
cap. 

Pe vremuri, mama ei mirosea a parfum de mosc şi a 
săpun scump. Era mirosul siguranței şi al iubirii. 
Acum, prin porii ei ieşeau doar sudoare şi băutură, aşa 
că Sarah a ales amintirea. Şi-a închis ochii şi şi-a 
imaginat casa din Elsengrund şi apartamentul din 
Berlin, căldura şi burta plină, suprafețele catifelate şi 
lucioase, pianele acordate şi ferestrele curate. 

Mama ei spusese ceva. 

— Scuze, Mutti, ce ziceai? 

— Îmi mai faci rost de nişte medicament? a întrebat 
din nou, în cehă. 

— Da, Mama. Bineînțeles că-ți fac! i-a răspuns 
Sarah, cu un accent praghez perfect. 

— Asta-i fata mea! Fata mea isteață, isteață foc. 


Era mult prea frig ca să stai pe afară în ținută de atletism. 
Fiecare pală de vânt îi smulgea lacrimi din ochi, iar de la 
fetele care aşteptau scotea un vaier, repede înghițit de 
vuietul râului. Sarah avea mâinile atât de înghețate, încât 
descoperise că nu îşi putea atinge degetul mic cu degetul 
mare, ceea ce în vremurile vieneze era un semn că trebuia 
să mai fure lemne de foc. 

Luminişul din pădure era o cursă pe care Sarah o simțea 
strângându-se în jurul ei. Toate clasele aşteptau ca fetele 
din ultimul an să facă selecţia. Personalul didactic stătea în 
spate, ca nişte paznici de la puşcărie, care nu-şi cunosc bine 
rolul. 


Dumme Schlampe! Încă nu ai un plan, aşa-i? 

Taci din gură şi lasă-mă să gândesc. 

— Unde suntem, Şoarece? 

Ziua aceea venise prea devreme. Informaţiile pe care le 
adunase erau prea vagi. Ar fi trebuit să ştie tot ceea ce ştia 
duşmanul şi ceva în plus. Avea nevoie de secrete. Avea 
nevoie de mai mult timp. 

Acum e prea târziu. 

Şşşt! 

— La vreo doi kilometri de şcoală, cred. Podul peste care 
tocmai am trecut este singura cale de acces peste râu 
pentru vreo trei kilometri, în oricare direcție. Râul este 
adânc şi larg şi curge repede în această perioadă a anului, 
aşa că nu se pune problema scurtăturilor sau a trişării. 

— Tu chiar observi chestii, nu-i aşa? 

Sarah i-a zâmbit Şoarecelui, care s-a luminat toată. 

— Gura, voi două! a ordonat Liebrich. 

— Gura, tu! i-a răspuns Sarah vehement. 

Sarah a urmărit-o pe Crăiasa de Gheaţă, însoţită de curtea 
ei, trecând de la clasă la clasă şi selectând alergătoarele. 
Rapide? Încete? Nu conta. Importantă era exercitarea 
puterii. Profesorii nu trebuiau să se obosească cu 
terorizarea elevelor, nu, când puteau să lase asta în seama 
lui Schulsprecherin şi a prietenelor ei. 

O, este grozav să ai puterea unui uriaş, a gândit Sarah în 
engleză, dar e tiranie să o foloseşti ca un uriaş72. 

Goleşte-ți mintea, dumme Schlampe! Trebuie să gândeşti. 

Elsa Schăfer era în spatele grupului. Chiar arăta mică prin 
comparaţie cu celelalte, însă era doar o iluzie. Supusele 
Crăiesei de Gheaţă erau uriaşe, iar restul fetelor erau 
soldăței, oameni miniaturali. Să vorbească cu ea, să se 


72 William Shakespeare, Măsură pentru măsură (n. tr.). 


împrietenească cu ea era un gând de-a dreptul ridicol. 
Sarah ar fi putut la fel de bine să fie pe lună. 

Crăiasa de Gheaţă părea că avea de gând să sară cu totul 
peste anul trei, ceea ce îi dădea o rază de speranţă lui 
Sarah. Aceea era şi intenția Crăiesei, desigur. 

— Schlafsaalfihrerin! a strigat Crăiasa de Gheaţă. 

Liebrich a făcut un pas în față. 

— Meine Schlafsaalfiihrerin! a strigat fata entuziasmată. 

— Cine este cea mai rapidă din clasă? 

— Eu sunt, meine Schulsprecherin. 

— O grăsună pitică cum eşti tu? Nu, cu siguranţă Reich-ul 
nu trebuie să se bazeze pe călcâiele tale iuți! 

Crăiasa de Gheaţă a zâmbit anturajului ei. Fetele au râs şi 
câteva din anul trei, fără minte, au râs şi ele. 

— Nu. Nu tu, dar atunci cine? 

A pus în scenă un adevărat spectacol, privind pe deasupra 
capetelor fetelor mai mici. Sarah privea drept înainte, fără să 
se mişte. Ah, dă-i bătaie odată. 

— Haller! Vino aici. 

Sarah a aşteptat câteva clipe nepermis de lungi înainte de 
a păşi în față. 

Crăiasa de Gheaţă s-a apropiat extrem de mult de ea şi i-a 
vorbit încetişor. 

— Deci, iată-te. A sosit clipa. Adu-ţi aminte, este pentru 
binele Reich-ului. Mă voi asigura că vei putea fi de folos în 
continuare. Ai o minte ascuţită. 

Fata a făcut o pauză. În ciuda tonului vesel, ochii albaştri 
ai lui Von Scharnhorst erau extrem de reci şi opresiv de 
perfecţi. 

— Dar pentru asta nu ai nevoie de picioare, i-a şoptit. 

Apoi s-a întors şi s-a adresat întregii şcoli. 

— Fetelor! Haller nu doar că s-a oferit voluntară pentru 
Cursă, dar mai şi crede că ar putea să o câştige! 


Crăiasa de Gheaţă şi-a fluturat braţele în aer, teatral. S-au 
auzit câteva râsete înfundate. 

— Fuhrerul apreciază încrederea, dar de la ce punct se 
transformă aceasta în hybris, adică în mândrie şi pierzanie? 
Cursa aceasta este periculoasă, Haller. S-ar putea întâmpla 
orice. Chiar orice... 

Sarah a ascultat râul. 

— Dacă trec de linia de sosire prima, atunci toate astea s- 
au sfârşit, a spus ea încetişor, astfel încât doar Crăiasa de 
Gheaţă să o poată auzi. 

— Fără alte teste, fără judecăți. 

Fata mai mare s-a răsucit pe călcâie. Îi căzuse masca. 

— Nu vei câştiga! a mârâit ea. 

— Voi trece linia de sosire prima! a strigat Sarah, astfel 
încât toată lumea să o audă. Fac asta pentru binele Reich- 
ului şi pentru führer! 

Pe chipul Crăiesei a alunecat o undă de apreciere. 

— Bine jucat, Haller, bine jucat! a spus, aproape de fața 
fetei. Mă întreb din nou de ce am fost forțate să ajungem 
aici, când ai atât de mult potenţial. Dar nu se pune 
problema câştigului. Pentru niciuna dintre noi. Păcat. 

Şi-a dat capul pe spate şi a strigat: 

— Haller îşi dedică alergarea fuihrerului! Victorie... sau 
înfrângere, este un act nobil. Heil Hitler! 

Fetele au izbucnit în urale. Au rupt rândurile şi s-au 
adunat în jurul alergătoarelor. Sarah nu putea să audă 
întrebările care i se adresau, nici să simtă bătăile pe spate, 
din cauza propriei disperări. 

Orice va fi plănuit Crăiasa pentru ea, suna ca şi cum 
Sarah urma să părăsească şcoala după aceea şi asta ar fi 
pus capăt misiunii. Dacă voia să o cunoască pe Elsa de pe 
picior de egalitate, trebuia să pătrundă cumva în cercul ei 
interior, ceea ce presupunea să se arate, în vreun fel, 
vrednică de asta. Sarah nu prea ştia ce avea să facă Crăiasa 


de Gheaţă dacă ar fi câştigat, dar supraviețuirea şi şansa de 
a împlini misiunea? Deveniseră unul şi acelaşi lucru. Dacă 
pierdea, pierdea de două ori. Era anihilată. 

Deci, care este planul tău, dumme Schlampe? 

Voi trece linia de sosire prima, asta-i. 

Mereu ai planuri grozave. 

Fetele din mulțime erau mânate spre linia de start şi 
începuseră să se adune de o parte şi de alta a potecii de 
cenuşă care marca începutul cursei. Acum, Sarah avea 
ocazia să îşi vadă competitoarele. 

Erau şase alergătoare, toate şase mai mari decât Sarah, 
dar trei dintre ele nu reprezentau o amenințare. Una dintre 
fete avea pieptul mare şi fusese aleasă probabil pentru efect 
comic. Dintre celelalte două, fata din ultimul an, Kohlmeyer, 
care făcea parte din curtea Crăiesei de Gheaţă, era în mod 
clar o atletă înnăscută. Sarah a urmărit-o încălzindu-şi şi 
flexându-şi muşchii, a văzut forța umerilor de sub tricou şi 
a ştiut că misiunea ei era imposibilă. Kohlmeyer era polița 
de asigurare a Crăiesei împotriva a orice ar fi putut Sarah să 
facă. 

— Noroc, Haller! a exclamat Şoarecele, firicelul ei de voce 
aproape pierzându-se în hărmălaie. 

Una dintre colegele de clasă a repetat urarea şi apoi, spre 
oroarea lui Sarah, mai multe fete au început să-i scandeze 
numele. 

— HAL-LERI! 

Opriţi-vă, pentru numele lui Dumnezeu, opriți-vă! 

— HAL-LERI! 

Crăiasa de Gheaţă are dreptate. Eu chiar sunt o 
amenințare. 

Sarah s-a întrebat pentru o clipă dacă ar putea să piardă, 
să fie rănită şi să dispară în fundal. Era atât de tentant să 
se dea pur şi simplu bătută, să renunțe, să se lase condusă 
de circumstanțe. Să uite de misiune şi să fugă. 


Apoi a văzut-o pe Crăiasa de Gheaţă de cealaltă parte a 
luminişului, cu ochii ei săgetător de albaştri strălucind de 
inteligență şi dezaprobare. Sarah nu voia să piardă. 

Şi-a amintit de o poveste din colecția fraților Grimm, 
Kinder-und Hausmärchen”: 


Sătul de aroganță şi hărțuiri, ariciul s-a întrecut cu 
iepurele de câmp. Animalul mai încet, cu picioruşe 
mici şi strâmbe, s-a folosit de defectele lui - mărimea 
mică şi faptul că toți aricii arată la fel — şi le-a 
transformat în avantaje. 

Şi-a aşezat nevasta la linia de sosire, la capătul unei 
brazde de plug, astfel că, indiferent de câte ori făcea 
iepurele cursa, ariciul era mereu primul acolo. 

În cele din urmă, iepurelui i-a plesnit o venă de la gât 
şi tot sângele i s-a scurs în pământ, fără să afle 
vreodată secretul ariciului. 


Sarah avea să se folosească de mărimea ei şi să o întoarcă 
în favoarea sa. 

Sarah avea să trişeze. Crăiasa de Gheaţă avea să 
sângereze, să sângereze. 

— HAL-LERI! 

— HAL-LERI! 

— HAL-LERI! 


73 Poveşti pentru copii şi familie, numele colecţiei de basme culese şi 
publicate de fraţii Grimm în 1812 (n. red.). 


Capitolul cincisprezece 


Cei şapte competitori erau umăr la umăr, la linia de sosire. 
Nu avea să fie suficient loc pentru toată lumea pe cărare, 
odată ce aceasta intra în pădure. În afara ei, rădăcinile se 
ridicau din pământ ca să îi împiedice pe cei neatenți, 
drumul fiind abia vizibil acolo unde tufele acoperiseră 
urmele de cu un an în urmă. Un start rapid pe pământ 
drept era esenţial, mai ales pentru o fată de oraş. 

Sarah şi-a închis ochii. Şi-a imaginat un culoar lung şi 
drept, pe un stadion gol. A lăsat aplauzele şi uralele să se 
estompeze. 

— Achtung... 

Sarah s-a aplecat. 

— Fertig... 

Şi-a simțit talpa presând cenuşa în timp ce se încorda. 

— Los!74 

Şi-a deschis imediat ochii şi a explodat din ea însăşi, cu 
picioarele ca nişte pistoane, grele, dar uşoare. Şi-a ţinut 
corpul pe cât de aplecat putea şi, pe măsură ce fetele înalte 
se apropiau din părți, Sarah s-a strecurat făcându-şi loc 
printre şi pe sub ele. 

După trei metri, Kohlmeyer a întrecut-o pe Sarah, trecând 
în față şi rămânând acolo. 

Sarah era în urma ei, vuietul celorlalte fete bubuindu-i în 
urechi. Prima parte a cursei era la deal şi, în timp ce 
picioarele îi alunecau pe pământul umed, a auzit în spatele 
ei două fete izbindu-se una de cealaltă, cu țipete. Ea a fost 
doar îmbrâncită puţin, ceea ce i-a dat putere să treacă de 
movilă şi i-a permis să accelereze printre copaci. 


74 Achtung, fertig, los! — Pe locuri, fiți gata, start! (germ. în original) (n. 
red.). 


Şi-a ridicat privirea şi a văzut-o pe Kohlmeyer dând 
drumul crengii pe care o trăsese din cale. Craca s-a legănat 
înapoi peste drum şi, chiar dacă Sarah ar fi avut timp să îşi 
întoarcă fața, aceasta a plesnit-o peste obraz. 

Sarah s-a împiedicat de o tufă, dar adrenalina a ajutat-o 
să meargă mai departe. A continuat să-şi mişte picioarele şi 
a coborât în josul râului. A încetinit pe malul care stătea să 
se surpe şi atunci a văzut-o: chiar acolo, lângă râu, se afla o 
a doua potecă, bătătorită vara de pescari. Şerpuia în 
depărtare, pierzându-se după următorul cot al râului. Nu 
era o scurtătură, dar era un drum fără piedici, alunecos din 
cauza lapoviţei, însă ferm sub talpă. Sarah a trecut pe el, a 
alunecat, şi-a recâştigat echilibrul şi a gonit mai departe, 
simțindu-şi paşii şi respirația mai degrabă decât să şi le 
audă, din cauza mugetului râului. 

Şi-a mărit viteza, alergând pe cât de repede putea pe 
pământul bun. Trebuia să se rupă de haită pentru ceea ce 
avea ea în gând - chiar dacă găsise ceea ce căuta. 

Râul era larg, adânc şi repede, plin de pietre ascuţite. 
Sarah a apucat o ramură din fugă şi a aruncat-o în şuvoi. 
Aceasta a dispărut în valuri şi nu a mai apărut la suprafaţă. 
Să încerci să treci înot pe celălalt mal însemna probabil 
sinucidere. 


După Pogromul din noiembrie, când naziştii făcuseră 
prăpăd în comunităţile evreieşti din întreaga Germanie, 
arestând, distrugând şi ucigând, devenise imposibil să mai 
meargă pe străzile din Viena. Părul blond al fetei ieşea prea 
mult în evidență în cartierul lor, iar găştile de huligani care 
colindau după pradă pur şi simplu nu se puteau abține să o 
hărțuiască. Oricum, Sarah nu putea suporta să vadă 
vânzătorii forțați să-şi vandalizeze propriile vitrine sau să 
privească cum bătrânii erau forțați să spele trotuarele, cu 
palmele însângerate şi spinările roşii de la bicele pentru cai. 


Celor din urmă li se dădeau căldări cu acid în loc de apă, 
sau cel puţin aşa vorbea lumea. Oamenii aceia au fost duşi 
de acolo, aşa că nimeni nu a avut şansa să-i mai întrebe 
care era adevărul. 

Apartamentul lor mic şi împuţit însă, de la ultimul etaj, s- 
a dovedit a avea un plus: fereastra de la bucătărie se 
deschidea spre acoperiş. Sarah începuse să se cațăre pe 
acolo doar ca să scape de miros. Apoi îşi luase obiceiul să 
stea pe marginea acoperişului şi să privească apusul de 
deasupra oraşului, felul în care sclipesc acoperişurile de 
țiglă roz-roşiatică în lumina din ce în ce mai palidă. Curând, 
şi-a dat seama că putea să treacă de pe o clădire pe alta, 
prin văile şi crestele acoperişurilor înghesuite ale vechiului 
oraş. Nu era simplu să sari peste micile prăpăstii şi să te 
cațări pe lucarne, dar pentru cineva cu antrenamentul ei, cu 
picioarele ei agile, echilibrul şi degetele ei puternice, era 
aproape mai sigur decât să fugă de pedepsele soldaților de 
pe străzi. Prin comparaţie cu bârna şi capra, acel peisaj de 
țiglă roşiatică era un loc de joacă - un loc de joacă pe care l- 
a transformat în pasaj secret şi, în cele din urmă, într-o rută 
de evadare. 

Un gol de doar trei metri o ajuta pe Sarah să treacă din 
cartierul sărac Leopoldstadt într-o zonă cu apartamente ale 
căror ferestre nu erau păzite, cu proprietari bogați şi bunuri 
uşor de vândut. Atunci când stătea pe marginea 
acoperişului, plănuindu-şi raidurile şi alegându-şi ruta, 
Sarah se simțea cu adevărat liberă. Fără legături, 
neîngrădită, independentă. Evreica murdară, copilul soios, 
fata nemâncată a unei mame ţintuite la pat - toate 
dispăreau. Umbla brambura pe deasupra lucarnelor, se 
legăna pe ţevării, sărea din jgheab în jgheab, ca un copil 
care aleargă printr-un parc scăldat de soare, cu mâinile ei 
slăbuțţe şi fundele de la rochie fluturând în urma ei. 


Atunci când accelera, sărind pe ultimul acoperiş, se 
bucura de controlul pe care simțea că îl are. Faptul că ştia 
cât de periculos era, de cât de sus ar fi putut să cadă, chiar 
şi faptul că prezența ei acolo era cu totul interzisă, nu 
făceau decât să-i demonstreze controlul pe care îl avea 
asupra propriului destin. Toţi acei ani de gimnastică, 
exercițiile făcute acasă, după ce îi interziseseră să mai vină 
la sală, îi ofereau un control perfect asupra mişcărilor, 
judecății şi puterii sale. Totul îi aparținea ei, nu putea fi 
atinsă şi nu putea fi controlată sub cerul liber... Iar faptul 
că putea să zboare, să lase cu adevărat pământul în urmă şi 
să plutească deasupra acelui ultim spaţiu, cu micile animale 
asuprite de jos şi asupritorii lor demonici atât de 
îndepărtați, încețoşați de viteza ei? Aceea era libertatea. Era 
o flacără care i se aprindea în pântece şi i se întindea spre 
membre şi spre creier, cu un muget vesel, trosnind. 

Aterizarea era dificilă, de fiecare dată dureroasă, însă ei 
nu-i păsa deloc. Durerea era a ei şi a nimănui altcuiva. 
Putea să zboare. Cerul era al ei. Era o pasăre. 

Era o pasăre şi avea să zboare peste râu. 


Sarah s-a ridicat încet în picioare pe craca lată, răsuflând 
din greu. În faţa ei, spre râu, se întindea o împletitură de 
crengi fără frunze, o țesătură de oportunități şi pericole. 

Era la jumătatea drumului spre pod când găsise ceea ce 
căuta: un loc în care copacii de pe fiecare mal să îşi întindă 
frunzişul unii spre ceilalți, atinzându-se aproape în mijloc. 
Nu era perfect, dar poate că nu avea să găsească o opţiune 
mai bună, iar ceasul ticăia. 

Îi luase o eternitate şi să identifice un copac bun în care să 
se cațăre. Trunchiurile celor care străjuiau malul erau înalte 
şi netede, iar crengile lor cele mai joase rămâneau ispititor 
de neatins. Cârmise spre interior, spre plajele deşarte, 
visând la un ulm încrețit sau la un stejar bătrân, în timp ce 


începea să-şi facă griji că se îndepărtase prea mult şi 
pierduse prea mult timp, astfel încât nicio scurtătură nu 
mai avea cum să fie suficient de scurtă încât să o ajute să 
învingă concurența musculoasă şi bine hrănită. Copacul lat, 
cu scoarță crestată adânc şi despicături în care se puteau 
propti nişte picioare mici, fusese un dar, însă unul care se 
lăsase mult aşteptat. 

Cât timp trecuse de când abandonase poteca? Patru 
minute? Dacă era aşa, asta însemna că Kohlmeyer şi ceilalți 
se apropiau de pod şi de jumătatea cursei. Trebuia să se 
mişte. 

Uite cât de sus eşti! 

Nu. 

Sarah şi-a închis ochii şi a aşteptat ca momentul să 
treacă. 

Ai încredere în tine, dumme Schlampe! Ai mai făcut asta 
de o mie de ori. Gândeşte-te la o bârnă din lemn. Gândeşte- 
te la cărămizi şi ţiglă, la jgheaburi şi coşuri. Şi mai bine: nu 
gândi deloc. 

Dedică-te mişcării. 

Din săritură în săritură, Sarah a ajuns în capătul crengii 
şi, cum aceasta începuse să se îndoaie, a sărit în următorul 
copac şi a aterizat exemplar pe o cracă lată, simțindu-i 
stabilitatea greoaie sub tălpi. Bârna, săritul cu prăjina, 
crestele acoperişurilor vieneze sau crengile copacilor: toate 
erau la fel, şi-a repetat. 

Sarah a mers mai departe şi a sărit din nou. Craca celui 
de-al treilea copac a cedat puţin, deşi putea să o susțină, 
aşa că Sarah a luat viteză şi a sărit pe următoarea. Ţigle şi 
cărămizi. Burlane şi coşuri. Pânză cu pudră de talc. Putea 
să audă mugetul râului crescând din ce în ce mai tare în 
timp ce alerga, dar a ales să-l ignore. Apa era doar o stradă 
spălată cu sânge de evrei bătrâni. Nu avea nimic de-a face 
cu ea. 


Păşea uşor. Rapid. Crengile erau umede acolo unde se 
adunase bruma de peste noapte, dar nu erau la fel de 
alunecoase ca ţiglele ude. Sarah a băgat de seamă că 
ramurile erau din ce în ce mai subțiri cu cât se apropia de 
râu, aşa că a ales-o pe cea mai mare pentru unul dintre 
ultimii ei trei paşi spre cealaltă parte. 

Trei. 

Sarah a trecut pe deasupra malului de jos, de foarte jos, 
cu brațele întinse, ca să îndrepte uşorul dezechilibru 
provocat de nodurile crengii. A sărit. Dedică-te mişcării. 

Doi. 

A aterizat pieziş pe penultima creangă, care s-a îndoit sub 
greutatea ei. Şi-a recăpătat balansul trecându-şi amândouă 
brațele spre stânga. Era deasupra apei, zgomotul valurilor îi 
inunda urechile. Cea de-a treia cracă era chiar deasupra 
celei pe care se afla, aşa că trebuia să sară şi să aterizeze cu 
amândouă picioarele lipite, pentru a-şi păstra avântul. 
Dedică-te. 

Unu. 

Sarah a avut o aterizare tremurată, dar s-a îndreptat din 
mâini înainte ca ramura să devină prea îngustă. Şi-a ridicat 
privirea şi a văzut-o subțiindu-se până la nimic, însă acolo, 
poate la doar doi metri depărtare, începea coroana unui alt 
copac. Rămurelele lui subțiri erau cheia podului, în spatele 
lor întinzându-se crengi care-i puteau susține greutatea. Cât 
de departe erau, nu-şi putea da seama, dar acum era 
hotărâtă să urmeze calea aceasta. 

Imaginează-ţi că eşti la câțiva paşi de un cârnat şi că ai 
stomacul gol. Imaginează-ţi că te fugăresc Hausfrauen 
vieneze. 

Sarah a alergat pe ultimii doi metri şi, cu craca îndoindu- 
se periculos de mult sub ea, a explodat la capătul ei, 
întinzându-şi braţele în aer. 

Zbura. 


Cădea. 

Sarah s-a lovit de nişte crengi subțiri care s-au rupt 
imediat sub ea şi i-au sfâşiat tricoul. Braţele i s-au 
încârligat în jurul celei mai groase dintre ele, care 
supraviețuise, iar umerii i-au protestat dureros. O mână i-a 
alunecat, trasă în jos de greutatea corpului. Cu cealaltă a 
sfâşiat scoarța... şi s-a ținut bine. S-a legănat înainte şi pe 
urmă înapoi, susținută doar de vârful degetelor şi de un 
umăr care o ardea. Sarah a privit în jos şi a urmărit torentul 
de apă bolborosind şi pufnind printre pietre. Picioarele 
începuseră să i se umezească din cauza stropilor, dar râul 
nu putea să o atingă. Sarah a rânjit fără bucurie în fața 
triumfului ei. 

Însă acum începea să-şi simtă celălalt braţ amortit, aşa că 
a trebuit să se sprijine pe brațul bun până când cel mai slab 
a reuşit să se prindă de cracă. Efortul a făcut-o să ţipe de 
durere, un sunet ascuţit şi pătrunzător, care a speriat-o. Şi- 
a dat seama că nu mai avea prea multă energie în ea ca să- 
şi încheie traversarea. 

Ultima săritură, dumme Schlampe. 

S-a balansat înainte şi-napoi, ca să-şi ridice picioarele şi 
să le îmbârlige în jurul crengii. Apoi, după o luptă plină de 
agonie, s-a cățărat pe ea. Avea unghiile sfâşiate şi 
însângerate, iar braţele îi erau ude din cauza zgârieturilor. 

Dar era bine. Reugşise. Calea spre celălalt mal era mai 
uşoară, cu crengi mai groase şi mai puţine sărituri. S-a 
ridicat încetişor în picioare, aşteptând câteva secunde să îşi 
relaxeze muşchii după ultima sforțare făcută. Era înapoi, în 
siguranță, pe acoperişul de la apartamentul ei, şi o aştepta o 
cină cu cârnaţi. Ba mai mult, era Trudi Meyer, zâmbind cu 
medalia ei de aur. 

Sarah a păşit în lungul crengii şi a sărit spre o ramură mai 
lată, la doar un metru depărtare. A aterizat cu o trosnitură 
care a sunat a gol... 


Nu a reuşit să se mişte înainte ca lemnul putrezit să se 
frângă în două şi să se prăvale în râu, luând-o pe Sarah cu 
el. 


Capitolul şaisprezece 


Durerea impactului a fost amortizată instantaneu de o 
răceală ca de gheață, adâncă, atotcuprinzătoare. Gura i s-a 
umplut de apă şi urechile i-au țiuit din cauza schimbării de 
presiune. A dat din mâini şi din picioare, dar nu-şi putea 
coordona mişcările, fiind purtată de curent. 

Întuneric. 

Lumină. 

Întuneric. 

Mişcările i-au devenit mai încete. Frigul pătrunzător şi-a 
înfipt ghearele în muşchii ei, murmurându-i în acelaşi timp 
şoapte blânde, liniştitoare. Îi amorțţea creierul şi trupul, 
începea să o con-troleze. 

Întuneric. 

Lumină. 

Făcea ceva. Încerca să facă. 

Lumină. 

Atât de rece! 

Un junghi dureros. Ceva o lovise în cap şi în gât. Îi 
sfâşiase spatele. Lumină... 

Şi-a scos capul din apă pentru o clipă, în timp ce era 
purtată pe deasupra unei pietre. 

Respiră. 


Apoi dedesubt, în întuneric. Nu mai era rece. Ci straniu de 
cald. Fusese rece? Se învârtea, ca şi cum ar fi făcut roata în 
parc. 

O auzea pe mama ei cântând prin preajmă, dar nu putea 
să o vadă. Era cântecul de pirați din music-hall. Servitoarea 
făcea curat, mătura podelele... 

Sarah a privit lumina, întunericul, lumina, întrebându-se 
de ce nu putea să o vadă pe mama ei, când era atât de 
aproape. 

Fata, Jenny, mătura podeaua. 

Podeaua. 

Sarah şi-a întins mâinile. Degetele i s-au înfundat în nisip 
ud şi pietriş, apoi iar în apă. Lumină. O clipă mai târziu, 
pietrişul i-a zgâriat încheieturile. Întuneric. Lumină. S-a 
întins din nou şi degetele au atins nisipul. Întuneric. De 
data aceasta, pentru mai mult timp. Şi-a întins mâna, 
membrele îi erau din nou reci, şi de data asta degetele i s-au 
afundat adânc în nămol, apucând pietre mari, încetinindu-i 
rotirea. Încălțările i s-au agăţat de ceva, aşa că a împins cu 
degetele în jos. Părea ceva important. 

Era cu fața în jos, săpa adânc în aluviuni. Mama ei se 
oprise din cântat. 

— Vezi tu, Sarahchen, acum mături podelele, dar într-o 
Zi... vor regreta. Vor regreta amarnic. 

Mătura... 

Mătu... 

Mm... 


Un bocănit ŞI senzația mătuită a impactului. 
Lumină. 
Întuneric. 
Lumină. 
Aer. 


Sarah a respirat chinuit, făcând bulbuci în apa mică. Şi-a 
ridicat capul şi a tras puternic aer în piept, simțindu-se de 
parcă ar fi înghițit sticlă. 

Nu mai aluneca în față, rămăsese pe bancul de nisip, cu 
fața deasupra apei. Tremura, deşi pieptul îi ardea. Şi-a lipit 
fruntea de nisip, cu apa pleoscăind în jurul ei, şi s-a 
concentrat să tragă aer în piept şi să îl dea afară, până când 
mişcarea a ajuns să redevină naturală. 

A aşteptat ca durerile din cap şi din piept să i se aline, 
rearanjându-şi memoria fragmentată. 

Ridică-te! 

Cu greu, Sarah s-a rostogolit şi a privit înapoi spre râu. 
Un pietroi şi un buştean formaseră un bazin de apă mai 
calmă, mai puțin adâncă, lângă mal. Ea se lovise de piatră 
şi fusese împinsă acolo de curent. 

Ridică-te, dumme Schlampe! 

De ce căzuse în apă? Tremurând necontrolat, s-a ridicat în 
şezut. Trebuia să iasă din apă. De ce? 

Tic-tac! 

O cursă. Cursa. Sarah s-a răsucit din nou şi s-a cățărat în 
patru labe în susul malului. Avea degetele amorțite, 
înțepenite ca nişte gheare, dar picioarele au ascultat-o 
atunci când s-a ridicat. A privit în jur, confuză încă. Pe ce 
mal era? În ce direcţie ar fi trebuit să alerge? Îi clănțăneau 
dinții în gură, aşa că şi-a astupat-o. 

Gândeşte. 

În ce parte, Mutti? Ajută-mă! 

Malul înalt, contra curentului. Alergase în susul râului. Se 
cățărase în copacii de pe malul înalt. Acum era pe cealaltă 
parte. 

Tic-tac! 

Două maluri, un pod, cursul râului în formă de U. O 
mândrie periculoasă. A luat-o spre copaci, căutând poteca. 
Cât timp trecuse? O întrecuseră deja ceilalți alergători? A 


găsit poteca şi apoi a început să şchiopăteze în josul râului. 
Nu se vedeau urme proaspete... poate că era încă în frunte. 

Dar se mişca prea încet. Corpul ei nu răspundea aşa cum 
ar fi trebuit, mişcările îi era stinghere şi tremurate. Poteca 
era gloduroasă şi acoperită cu rădăcini care treceau drept 
ramuri, plină de frunze care ascundeau gropile. Nu putea să 
scape de impresia că celelalte fete erau pe urmele ei, la fel ca 
dulăii care o hăituiau în coşmaruri. Vedea în fața ochilor 
silueta amenințătoare a lui Kohlmeyer, cu botul plin de dinți 
ascuțiți, mirosind a sânge. 

Sarah a lăsat panica să o încălzească, simțindu-şi ritmul 
inimii crescând, trezindu-i la viață brațele şi picioarele. 

Gândeşte-te la câini... 

Sarah şi-a lăsat gândurile să invoce lătrăturile, mârâiturile 
şi gâfâiturile, până când a ajuns să le audă. Copacii au 
început să treacă în zbor pe lângă ea, în timp ce ea alerga 
din ce în ce mai repede. Usturimea pe care o simțea în 
coapsă, pielea sfâşiată de sub hainele ude şi durerea din 
piept şi din cap îi alimentau fuga. A lăsat frica să domine 
totul, până când nu a mai rămas nimic altceva decât frica. 

Tropăind. Cu brațele pe lângă corp. Vântul şuierându-i în 
urechi. Cu respirația sacadată, în armonie cu ritmul 
alergării. Era pornită şi trupul o asculta. Cât mai avea? Ar fi 
putut să reuşească? Cu siguranță nu mai putea să fie 
prinsă din urmă acum. Până şi Kohlmeyer era doar un om. 

A început să mormăie, respirând în ritmul unei melodii 
care i se ivise în cap. 

Sarah a zâmbit. 

Nu vor fi surprinşi, şi-a zis, atunci când voi trece linia de 
sosire prima? Abia aştepta să vadă fața Crăiesei de Gheaţă. 

Rahn şi-a izbit umărul în genunchii lui Sarah şi brațele ei 
mari i s-au înfăşurat în jurul picioarelor. S-au prăvălit cu 
țipăt în tufişuri, Sarah aterizând cu fața în noroi, iar Rahn 
prăbuşindu-i-se pe picioare. 


— Nu, nu, nu, nu... 

Sarah s-a bâlbâit, încercând să se târască, cu lacrimi în 
ochi. Rahn a lăsat-o să-şi elibereze piciorul, apoi a apucat-o 
de gleznă şi a tras-o fără nicio greutate înapoi sub ea. Sarah 
nu şi-a putut opri lacrimile să îi curgă pe obraji. Fata din 
ultimul an s-a lăsat pe spinarea ei, cu câte un genunchi 
uriaş apăsat pe fiecare braț, țintuind-o la pământ. Mirosul 
de transpirație era dens ca o pătură. Sarah a dat din 
picioare, dar nu putea să se mişte. Ar fi putut să-şi înfigă 
călcâiele în spatele lui Rahn, dar loviturile ei erau vlăguite. 

— Da, da, da! a croncănit Rahn, trăgându-i capul pe 
spate. Nu te mai smiorcăi. 

Sarah s-a lăsat moale, bocind în frunziş, lăsându-se pradă 
eşecului. Era înfrântă. Aproape reuşise şi poate că, dacă n- 
ar fi fost atât de mândră de ea însăşi, ar fi putut să o vadă 
pe Rahn ascunzându-se după copaci. 

Gândeşte-te. Căpitanul va trebui să vină să te ia şi vei fi în 
siguranță. Nu poate să te lase aici... dar apoi ce? La ce i-ai 
folosi? La ce-ai putea fi de folos cuiva? Ce-ţi va face Rahn de 
fapt? 

— Hai odată! a şuierat Sarah. 

— Tacă-ţi fleanca! a mârâit Rahn, întorcându-se, ca să o 
apuce pe Sarah de gleznă. Dă-mi piciorul! 

Sarah şi-a lipit picioarele de pământ, nevrând să ajute la 
propria ei distrugere. 

— Dă-l încoa, kleine75, dumme Schlampe... 

Sipetul cu lacăt în care Sarah îşi ţinea încuiate toate 
ororile s-a deschis larg. 

Fata îşi ridicase numai puţin greutatea de pe umărul drept 
al lui Sarah, însă asta îi adusese genunchiul la doar câțiva 
centimetri de obrazul ei. În clipa în care Rahn i-a apucat 


75 „Mică” (germ. în original) (n. red.). 


piciorul şi a tras de el în sus, Sarah şi-a răsucit capul şi şi-a 
înfipt dinţii în gamba fetei. A muşcat adânc, cu până la 
ultimele fărâme de venin şi furie care clocoteau în ea. 

Rahn a urlat în timp ce dinţii lui Sarah sfâşiau pielea. A 
dat drumul piciorului şi s-a tras într-o parte, cu brațele 
ridicate. Mişcarea a făcut-o pe Rahn să-şi piardă echilibrul 
şi Sarah a împins-o de pe ea cu umărul stâng. Fata mai 
mare s-a rostogolit într-o parte, cu gamba încă în gura lui 
Sarah, dând din brațe. 

— Dă-mi drumul! a urlat, lovind-o pe Sarah în față cu 
palmele, fără s-o nimerească bine din cauza panicii. 

Sarah i-a împins piciorul, trăgând în sus. A pipăit ceva cu 
palma şi atunci i-a dat drumul. În clipa în care Rahn a tipat 
şi şi-a apucat piciorul, Sarah a găsit ceea ce căuta. 

A lovit-o pe Rahn în cap cu piatra. Nu a reuşit să îşi ia 
prea mult avânt, dar pietroiul era greu şi ascuțit. A scos un 
trosnet încântător atunci când a lovit. Rahn s-a înmuiat. 

Sarah s-a tras frenetic la o parte, în genunchi, strângând 
bine piatra. Răsuflând greoi, cu fața arzând, a scuipat 
trupul inert al lui Rahn şi a aşteptat ca fata să se mişte. A 
trecut o secundă, pe care o pierdea din avantajul pe care îl 
avea, dar nu s-a întâmplat nimic. Sarah s-a ridicat în 
picioare, s-a întors înapoi spre potecă şi, cu o ultimă privire 
aruncată peste umăr, a şchiopătat mai departe. 

Ce-ai făcut? 

Tic-tac. 

Tocmai ce-ai ucis-o pe fata aceea? 

Sarah a aruncat o privire în urmă, dar nu era urmărită. 

Nici măcar nu ştii. Ai ucis-o? 

Sarah şi-a scuturat capul, de parcă aşa ar fi putut să 
alunge gândul. 

A început să alerge uşor, încălzindu-şi muşchii. 

lepurelui i-a plesnit o venă la gât şi tot sângele i s-a scurs 
în pământ. 


Sarah s-a mai uitat odată în josul aleei. În depărtare se 
mişca ceva. S-a oprit. Abia vizibilă printre copaci, o siluetă 
mică şi albă venea în viteză spre ea. Kohlmeyer. 

Sarah a început să alerge. A ignorat durerea din genunchi, 
usturimea din piept, pulsaţia tâmplelor şi vina care o apăsa 
pe umeri ca un coş plin cu rufe murdare. Şi-a imaginat 
câinii coşmareşti, copiii vienezi care o fugăreau şi băieții de 
la Hitlerjugend. Şi i-a închipuit pe soldații SA cu gălețile lor 
de acid şi pe Fräulein Langefeld cu nuiaua ei. S-a gândit la 
Sturmbannführer Foch, cu degetele lui crețe şi mirosul de 
portocale, şi a lăsat senzaţia să-i înfioare şira spinării şi 
pielea scalpului. A văzut fantoma lui Rahn ridicându-se din 
noroi, cu ochii sângerii şi gura plină de colți... 

Nu avea ce calcule să-şi facă, pe ce scurtătură s-o apuce 
sau în ce scorbură să se ascundă. Dar Sarah ştia că ea nu e 
un arici. Putea să fie pentru ea însăşi un iepure, chiar dacă 
unul mic. Unul care avea un avantaj. 

A accelerat pe potecă, răsuflând greu din cauza ritmului. 

Mergi înainte. Nu privi în jur. 

Şi-a întors capul. Kohlmeyer era cu doar câteva sute de 
metri în urma ei, cu chipul contorsionat din cauza efortului 
şi a furiei. 

Nu privi în jur! 

Sarah s-a forțat să alerge mai repede. 

Mergi înainte. Nu privi în jur. 

Poteca s-a îngustat şi a început să o cotească, smulgând-o 
pe Sarah din ritm. Drumul era plin de tufişuri şi de frunze. 
A împins cu brațele crăcile din calea ei şi aproape a dat 
peste o fată care stătea pe margine. În timp ce Sarah o 
depăşea, fata şi-a pus mâinile pâlnie la gură şi a strigat: 

— E Haller! Haller conduce! 

Sarah a auzit strigăte îndepărtate. 

— E Haller! 

— Haller... 


A cotit pe potecă şi a văzut linia de sosire, un luminiş la 
capătul unei poteci largi, străjuite de fete care începuseră 
brusc să strige. Spre groaza ei, era încă la vreo două sute de 
metri depărtare. Urcuşul devenise abrupt şi simțea acum 
durerea din picioare ca nişte pumnale care o săgetau la 
fiecare pas. Cât mai putea să reziste? 

Aproape a alunecat când a ajuns pe solul bătătorit de 
excursionişti. Băltoacele erau înghețate bocnă şi făceau 
drumul extrem de alunecos. Şi-a păstrat echilibrul şi a tras 
mai departe, cu ochii aţintiți la luminiş, ignorând monştrii 
care țopăiau, făceau cu mâna şi țipau. 

Nu privi în jur! 

Kohlmeyer nu ajunsese la poteca bătătorită. Iscoada încă 
dădea roată, aşteptând să vadă cine era pe locul doi. Sarah 
şi-a întors privirea spre luminiş. Le putea vedea acum: în 
fața profesorilor îmbrăcaţi în negru se aflau Crăiasa de 
Gheaţă şi curtea ei, înaltă şi ireal de albă, fantastic aurie. 
Probabil ştia deja că planurile începuseră să i se destrame. 

Şi ce va schimba asta? Crăiasa de Gheaţă nu se va ţine de 
cuvânt. Nu faci decât să o întărâți mai tare. 

— Kohlmeyer! a strigat iscoada în spatele ei. 

Dacă Sarah era iepurele, atunci fata din ultimul an era 
lupul — mai rapidă, mai puternică şi inevitabil victorioasă. 

Mulțimea şuiera acum, scandându-i numele. 

— HAL-LER! HAL-LER! 

A alunecat din nou, pierzându-şi ritmul, şi de data aceasta 
aproape a căzut. A reuşit să rămână în picioare dând din 
mâini, dar asta a încetinit-o. Mulțimea a oftat, apoi a 
început să scandeze mai tare când Sarah şi-a iuțit pasul, 
însă acum fetele priveau în spatele ei, la lupul care se 
apropia. 

— HAL-LER! HAL-LER! 

Era la doar cincizeci de metri de linia de sosire. Fetele s-au 
îndepărat de panglică, o bucată de sfoară pe care o ţineau 


două profesoare plictisite, în timp ce pretendentele la primul 
loc se apropiau. Prin hărmălaie, Sarah putea să audă 
tropăitul picioarelor lui Kohlmeyer. Erau atât de aproape şi 
atât de rapide, labele unui lup gata să ucidă. 

— HAL-LER! HAL-LER! 

În timp ce se apropia de linia de sosire, Sarah a văzut-o pe 
Crăiasa de Gheaţă scăpând un zâmbet, pe care şi l-a ascuns 
repede. Fetele care aşteptau au chițăit. Vedea mâini duse la 
gură şi fețe înfrânte. Cu coada ochiului, Sarah a observat-o 
pe Kohlmeyer făcându-şi apariția şi apoi prinzând-o din 
urmă fără niciun efort. Trupul ei dăduse tot ce putea da. Au 
alergat umăr la umăr pentru câteva clipe, apoi Kohlmeyer a 
trecut în frunte. Şi-a întors capul şi a rânjit, înaintând, cu 
doar câțiva metri în față, până la linia de sosire. Sarah a 
scos un țipăt mic, de înfrângere, şi a început să 
încetinească, o oboseală sfâşietoare încleştându-i membrele. 

Kohlmeyer privea încă în urma ei când a călcat pe peticul 
de gheață. Piciorul stâng i-a alunecat în fața celui drept şi a 
căzut, izbindu-se de pământ, la un metru de linia de sosire. 
Sarah a trecut peste ea şi a atins panglica, iar sfoara i-a 
căzut la picioare. Grupurile de fete de pe ambele părți au 
izbucnit într-o explozie dezorganizată de urale şi dansuri, 
invadând pista de alergat, înghițind-o pe Kohlmeyer. 

Sarah a şchiopătat pe ultimii câţiva metri, ca să stea 
sfidătoare în fața Crăiesei de Gheaţă. O clipă mai târziu, 
celelalte fete au înconjurat-o, au ridicat-o pe umeri şi au 
dus-o cu ele. 


Capitolul şaptesprezece 


—— Şi câştigătoarea Cursei anuale de la râu este... 

A urmat o pauză, în care profesoara a verificat numele. 

— Ursula Haller. 

Fetele, înghesuite pe două rânduri, au izbucnit în urale 
frenetice când Sarah a luat-o printre ele, spre locul în care 
Crăiasa de Gheaţă aştepta, în fruntea paradei. Ţinea strâns 
un trofeu vechi şi o privea pe Sarah aşa cum un măcelar ar 
privi cu admiraţie o coastă de vită. 

— Heil Hitler, meine Schulsprecherin! a salutat Sarah, cu 
toată verva pe care a mai putut să şi-o adune. 

Pielea de la subraț şi de pe piept îi era frecată până la 
sânge şi mişcarea era un calvar. Crăiasa de Gheaţă a 
aşteptat o clipă înainte să răspundă, mulțimea ovaționând 
şi aplaudând încă, fericită. 

— Deci, încă o dată, se pare că te-am subestimat! a zis ea 
încetişor. Eşti udă. Ai înotat? 

— Am zburat! i-a replicat Sarah insolent. 

— Ar trebui să te descalific. 

— Irelevant. Am spus că voi trece prima linia de sosire. Am 
făcut-o. Gata. 

— Şi cum se presupune că voi menţine ordinea, dacă tu 
treci cu bocancii peste reguli şi răstorni ierarhia? 

— Nu fac asta. Sunt una dintre voi, puternică, rapidă şi 
superioară. Sunt aliata voastră şi, desigur, servitoarea ta 
loială. 

Nu vei mai fi niciodată atât de puternică. Să sperăm că va 
funcționa. 

Sarah s-a coborât într-un genunchi. 

— Ce faci? 

Crăiasa de Gheaţă şi-a plecat capul într-o parte, confuză. 

— Pune-ţi mâna pe capul meu şi apoi prefă-te că-mi 
întinzi cealaltă mână. Aşa. 


Sarah a luat mâna întinsă şi a sărutat-o. Citise despre 
asta într-o carte. 

— Acum, ajută-mă să mă ridic şi spune-le că nu vreau 
trofeul, că trofeul este al Patriei. 

Crăiasa de Gheaţă s-a încruntat, apoi a zâmbit. 

— Nu, mai stai aşa o clipă. 

Şi-a dat capul pe spate. 

— Haller refuză aceste ofrande mundane. Ea a câştigat 
pentru führer şi lui îi oferă trofeul! 

Mulțimea a ovaţionat şi câteva fete au început să scandeze 
numele lui Sarah. 

— Nu, surorile mele. Nu o celebrați pe Haller, ea nu-şi 
doreşte asta. Gloria aparține Reich-ului. Heil Hitler! 

Fetele au salutat şi au scandat şi au salutat iar, în timp ce 
Sarah stătea îngenuncheată în noroi. Unul dintre profesori a 
început un discurs despre război, dar entuziasmul 
dezlănțuit al fetelor l-a acoperit. Crăiasa de Gheaţă şi-a 
întins mâna şi a ridicat-o pe Sarah în picioare. S-a apropiat 
de ea, ca să nu mai fie auzită de nimeni altcineva. 

— Ei, Haller. Dacă vei face cu adevărat parte din această 
stimată adunare - a arătat spre locotenenții ei — va trebui să 
devii acum Schlafsaalfiihrerin pentru anul tău. Trebuie să 
obţii titlul, indiferent de mijloace. Vei conduce. Nu vei 
asculta de nimeni. 

— Prea bine! a răspuns Sarah. 

Lucrurile încep să se lege. Mă descurc, şi-a zis ea. 

Elsa Schäfer stătea în spatele Crăiesei de Gheaţă, alături 
de ceilalți, privind cu atenţie, pe chip cu aceeaşi expresie de 
amuzament şi fascinaţie ca a celorlalți. Fii fermecată. Fii 
amuzată. Fii prietena mea. Victoria era atât de aproape, 
încât Sarah putea să-i simtă gustul. 

— Şi trebuie să încetezi să mai fraternizezi cu cei slabi şi 
nefolositori, de teapa prietenei tale, Mauser. 


Şoricica. Neiubită şi nedorită. Slabă şi nefolositoare. 
Singura căreia îi păsa de Ursula Haller. Prietena lui Haller... 
Prietena lui Sarah... Sarah avea o prietenă. Ar fi vrut să urle 
şi să îi tragă un pumn în față Crăiesei de Gheaţă. 

— Nu. 

— Nu? 

Ochii Crăiesei trădau o surprindere autentică. 

Totul s-a întâmplat înainte ca Sarah să se poată opri. Era 
atât de plină de furie şi putere, încât a vorbit fără să 
gândească. 

— Ai dreptate! a mârâit Sarah. Voi conduce şi nu voi 
asculta de nimeni. Aşa că ia-ți clica de lingăi şi verpiss 
dich”6. 

Crăiesei de Gheaţă nu-i venea să creadă. 

— N-ai dreptul să-mi întorci spatele, Haller! 

Dedică-te mişcării. 

— Exact asta fac. Şi o iau cu mine şi pe prietena mea cea 
slabă şi nefolositoare. 

Sarah a arătat cu degetul spre Crăiasa de Gheaţă. 

— Vei vrea să-ți ţii cuvântul dat. Noi două am încheiat-o şi 
ai încheiat-o şi cu clasa mea. Stai deoparte, a mai spus 
Sarah, printre dinți. 

Sarah putea să îşi simtă şansa, calea de ieşire, misiunea 
îndepărtându-se, ca marea de țărm... dar pasiunea ei fusese 
mai mare, mai puternică şi o controlase. Mişcarea era acum 
definitivată. 

Fata mai mare şi-a deschis gura, arătând ca şi cum ar fi 
fost gata să o plesnească pe Sarah. Apoi, expresia i s-a 
preschimbat într-un amestec de animozitate şi iritare, care 
nu se potrivea cu chipul ei de obicei neutru. În jurul lor, 

profesorii începuseră să reorganizeze clasele pentru drumul 
de întoarcere spre şcoală. 

— Şi unde este Rahn? a întrebat Crăiasa de Gheaţă, în 
timp ce Sarah îi întorcea spatele. 

— Nu am nicio idee, a minţit Sarah cu cea mai neutră 
expresie. 

— Unde ai lăsat-o? 

Crăiasa de Gheaţă s-a îndepărtat, strigând-o pe supusa ei. 
Elsa i-a aruncat o privire lui Sarah - un moment de confuzie 
- şi apoi a plecat. Sarah a dat drumul aerului din piept, ca 
şi cum ar fi ieşit din nou la suprafața apei. A început să 
tremure, extenuată. A avut nevoie de Şoarece şi de încă 
două fete ca să o sprijine pentru a ajunge înapoi la şcoală. 


Cursa de la râu din acel an s-a dovedit a fi una foarte 
controversată. Una dintre fete, Rahn, părea să fi fost atacată 
de un animal sălbatic. Rănile ei fuseseră destul de serioase, 
astfel încât fusese trimisă acasă, ca să se recupereze. Din 
câte se vedea, pădurea nu mai era sigură şi profesorii se 
certau între ei, învinuindu-se unii pe alții. Unii erau de 
părere că întreaga cursă era periculoasă şi că fetele din 
ultimul an aveau prea mult control asupra ei. În cele din 
urmă, plictiseala şi indiferența au câştigat. Trebuiau depuse 
eforturi mult prea mari pentru a schimba ceva. 

Victoria lui Sarah a stârnit controverse fără sfârşit. 
Singura certitudine părea să fie că era imposibil să înoți 
peste râu şi unii preferau să creadă că zburase pe deasupra 
lui. Lumea a fost dezamăgită că victoria nu a pus brusc 
capăt tiraniei Crăiesei de Gheaţă. Alţii vedeau aparentul 
pact ca pe o trădare şi multe fete începuseră să privească 
peste umăr, întrebându-se cine va fi următoarea victimă pe 
lista Crăiesei. 

Sarah a avut febră până la sfârşitul săptămânii. Închisă în 
infirmerie, între două coşmaruri, stătea întinsă şi se gândea 


la misiunea ei complet eşuată. La eşecul ei. Fusese primită 
în cerc, ar fi putut să conducă şcoala alături de Elsa 
Schâfer. lar ea nu doar că refuzase, dar şi udase puntea 
aceea cu benzină şi aprinsese chibritul. 

În timp ce-şi plângea de milă în tăcere, Şoarecele, care se 
afla în vizită la ea, îi povestea despre viața la Rothenstadt — o 
poveste fără sfârşit cu bârfe, intrigi politice şi bănuieli. 

— Şi cum ai trecut în frunte, Haller? a chițăit Şoarecele 
fericită. 

— Am zburat, n-ai auzit? 

— Nu. Serios? 

— Serios, i-a răspuns Sarah. 

Încercase să pună cap la cap întâmplările de peste râu, 
dar nici măcar ea nu era foarte sigură de ce se întâmplase. 
Întreaga experiență fragmentată era întrețesută cu orori 
obsesive, cântece de cabaret şi câini coşmareşti. I se părea 
greu de crezut, chiar şi ei. 

Sarah regretase imediat faptul că îşi sabotase de bunăvoie 
misiunea, însă, în acelaşi timp, se agăța de ceea ce actul ei 
reprezentase. Nu era un monstru, nu monstru, nu... Însă 
amintirile ei lacunare despre cursă îi spuneau altceva. Un 
moment anume se alegea de celelalte, cu o claritate ca de 
cristal, şi Sarah îl retrăia, iar şi iar: piatra lovind-o pe Rahn 
în față. Trosnetul. Mişcarea. Intenţia care se crease brusc 
din circumstanţe. Ar fi putut să o ucidă. Ar fi ucis-o, dacă 
piatra ar fi fost mai grea. Fusese dispusă să facă orice ca să 
scape de Rahn. Nici măcar nu era vorba de supraviețuire, ci 
de evitarea durerii - de evitarea înfrângerii. Era un pahar 
plin de ruşine din care partea aceea din ea care se ura ar fi 
vrut să bea, doar pentru a-şi demonstra că era încă umană. 
Însă paharul era uriaş. Simţea atât de multă ruşine, încât s- 
ar fi putut îneca în ea. 


Odată ce şi-a revenit, a părăsit-o orice sentiment de triumf 
pe care-l avusese, împreună cu scuzele de natură etică. 
Voise o erneuter Versuch”7, cu doar câteva clipe înainte. 
Misiunea era încă în picioare şi acum părea mai greu de 
împlinit ca oricând. Nu o lăsa inima să ceară iertare Crăiesei 
de Gheaţă, aşa că, neavând altceva mai bun de făcut, Sarah 
s-a trezit ţinându-se tăcută după anturajul ei. Nu avea 
niciun plan, nicio idee. Stătea în umbră, urmărindu-le, 
observându-le obiceiurile, rutina. Sperând să facă rost de o 
fărâmă de informaţie pe care să o poată exploata, aşteptând 
o oportunitate, care ştia că nu va veni. 

Elsa era gălăgioasă. Expansiunea demonstrativă a cuiva 
care are ceva de demonstrat. Fiind cea mai mică, trebuie să 
fi simţit nevoia să fie mai aspră, mai nesuferită şi mai 
zgomotoasă decât toate celelalte fete. Atunci când Crăiasa de 
Gheaţă nu era de față, discuţiile lor erau prozaice. Cai. 
Băieți. Cântecul nou al Marikăi Rökk. De parcă războiul, 
Reich-ul şi die Judenfrage - Chestiunea evreiască - nu 
existau. 

O singură dată a auzit ceva important. Sarah trăgea cu 
urechea la discuţiile curții fără regină. Fetele erau adunate 
la o ţigară, pe o scară de incendiu. Ea era ghemuită, cu 
spatele lipit de peretele de sub ele, şi le asculta vocile pe 
care ajunsese să le cunoască atât de bine. 

— Deci, cine este noua lui victimă? 

— Fata nouă, Haller. 

— Ah, eroina atotcuceritoare... 

— Închide-ţi gura, Eckel! 

— Aşa a făcut cu piciorul lui Rahn! a glumit Eckel. 

— Şşşt! Chiar nu vrei să te audă Crăiasa de Gheaţă! 

— Deci, care-i faza cu Foch până la urmă? 

— N-am idee, dar Schăfer ştie, nu-i aşa? 

— Uită-te la faţa ei! Ştie ceva. 

— Ce am auzit. Am informațiile de la cineva al cărei tată 
cunoaşte personalul..., a croncănit Elsa. 

— Unul dintre animăluțele tale de companie? 

Elsa a ignorat întreruperea. 

— ...Foch a fost un membru loial în Sturmabteilung încă 
de la început. L-au pus pe führer la conducere, dar Röhm, 
capul SA, el era un Revolutionăr. Din aceia ce nu-şi mai au 
locul odată ce revoluţia s-a sfârşit. El s-a crezut mai 
important decât era. Îi ura pe Himmler şi pe Heydrich, şi 
avea impresia că nu îl pot atinge. 

— Ha! Mda, asta i-a ieşit bine. 

— SS a pus capăt puciului lui Röhm şi a anihilat SA într-o 
singură noapte, a continuat Elsa. O epurare la sânge, 
Noaptea cuțitelor lungi. Pac. Pac. Pac. 

A început să râdă. 

— Astea nu-s noutăți, Schäfer... 

— Dar Foch nu a fost împuşcat odată cu ceilalți, deci ce s- 
a întâmplat? 

— A, păi, atunci când au venit după el, s-a rugat să fie 
cruțat. Aşa că l-au pus să facă ceva, ca să-şi demonstreze 
loialitatea. Ceva dezgustător. 

— ce? 

— Care-i cel mai rău lucru pe care ţi-l poți imagina? 

Gretel, şi-a zis Sarah. 

S-a auzit un clopoțel în depărtare. igările aprinse au 
căzut una câte una pe pământul ud, dincolo de picioarele 
lui Sarah. 

Sarah a decis atunci că, chiar dacă ar fi trebuit să-şi 
frângă singură degetele, nu avea să mai cânte niciodată la 
pian pentru Foch. 


Capitolul optsprezece 
9 NOIEMBRIE 1939 


Aleea de la Rothenstadt era plină de maşini scumpe şi 
uniforme elaborate. De şoferi servili şi mame îmbrăcate în 
blănuri şi mătase. Taţii aveau mine trufaşe şi bodyguarzi cu 
priviri furişe. Fetele alergau în căutarea părinților lor, cu 
gândul la înghețată şi la atenţia prețioasă pe care aveau să o 
primească. 

Sarah s-a ridicat pe vârful degetelor ca să-i dea un pupic 
pe obraz Căpitanului. 

— Onkel, i s-a adresat ea formal. 

— Ursula, sper că mă faci mândru, i-a răspuns unchiul ei. 

— Ah, da. Sunt dedicată studiilor mele. 

Sarah a aşteptat o clipă ca o fată exuberantă din anul 
patru să țopăie pe lângă ei. Odată ce s-a îndepărtat, a 
continuat cu voce cântată: 

— O lună întreagă de mărşăluit în cerc, de înghiţit 
minciuni, de chinuit pe cei slabi... Acum excelez în toate. 
Sunt deja un mic monstru perfect. 

Căpitanul a deschis portiera de la maşină. Sarah avusese 
mereu sentimentul că îi mânjeşte interiorul minimalist, 
impecabil, însă actul de a se aşeza acum într-un spațiu 
sigur, după săptămâni întregi de tensiune şi eşecuri 
mizerabile, o făcea să se simtă de parcă s-ar fi cuibărit într-o 
îmbrățişare strânsă. 

— Deci, ea unde este? 

Căpitanul s-a urcat în maşină şi s-a prefăcut că-şi 
ajustează oglinda pentru a-şi masca privirea cercetătoare. 

— Nu iese. Profesorul Schâfer nu vine în vizită azi. Este 9 
no-iembrie, ştii? Trebuie să fie la Munchen, pentru 


discursurile ţinute de führer, pentru steaguri, marşuri et 
cetera. Prostiile naziste obişnuite. 

— Atenţie la limbaj! a tachinat-o Căpitanul în timp ce 
pornea motorul. 

Maşina şi-a făcut loc prin învălmăşeală, spre poartă, pe 
drumul cu trei benzi, depăşind vehiculele lungi, conduse de 
şoferi. 

— Tu de ce nu ai şofer? Te face să ieşi în evidență. 

— Sunt capabil să conduc singur o maşină, mersi frumos. 
Şi în plus... 

Au ieşit pe poartă şi Căpitanul a mărit viteza. 

— Nu prea avem prieteni în momentul de față. 

— Am avut prieteni înainte? 

Sarah şi-a zis că ar fi trebuit să-i fi pus mai multe 
întrebări, însă el fusese mereu atât de evaziv, încât devenise 
obositor. Maşina o cotea pe drumurile şerpuite de ţară, în 
timp ce Sarah îşi aştepta încă răspunsul. A insistat. 

— Cunoştinţe apropiate? 

Căpitanul a chicotit. 

— Mai erau şi alți agenţi, dar, din nefericire, nu eram 
apropiați. 

— Unde? 

— Gestapoul face curățenie. 

Pentru o clipă, Căpitanului i-a alunecat masca şi Sarah i-a 
citit emoția pe chip. Nu era tocmai frică, ci mai degrabă o 
umbră de disconfort. Şi-a adus aminte de nopţile în care îl 
lăsase stând în fotoliu şi îl găsise tot acolo în dimineața 
următoare. Nu-i trecuse prin minte că ar fi stat treaz toată 
noaptea, însă acum, că se gândea la asta, îşi amintea că 
fotoliul era întors cu fața spre uşa de la intrare. 

— Mă ai pe mine..., a început ea, dar a lăsat cuvintele să 
se piardă în şoaptă. 

Ajunseseră la marginea Rothenstadt-ului, un orăşel lipsit 
de strălucire, care afişa puţine semne ale miracolului 


economic adus de führer. Varul se curăța, pietrişul se surpa 
şi locuitorii arătau subnutriți şi ursuzi. 

Avea Căpitanul nevoie de ea? Sau doar de un agent în 
şcoală? Suna ca şi cum ar fi fost izolat. Avea el nevoie de ea 
aşa cum ea avea nevoie de Şoarece?... 

Gândul a lovit-o de parcă ar fi intrat cu capul într-o uşă 
închisă. Avea ea nevoie de Şoarece? 

Oare Căpitanul păstra resentimente față de ea, aşa cum ea 
nu se putea abține să aibă resentimente față de Şoarece — 
din cauza faptului că era un semn al slăbiciunii ei şi un 
pretext de neatenţie? Era Sarah o responsabilitate de care 
nu avea nevoie? La fel ca Şoarecele, era şi ea o slăbiciune 
care conducea la acțiuni impulsive şi eşec? 

Erau prea multe fire încurcate în acea țesătură şi Sarah a 
decis că nu voia să se apuce să tragă de niciunul dintre ele. 
Maşina torcea uşor pe drumul care ieşea din oraş, refuzând 
să umple cu suficient zgomot tăcerea inconfortabilă. 

— Deci, povesteşte-mi despre Elsa Schäfer, a cerut 
Căpitanul. 

Schulsprecherin se ţinuse de cuvânt şi le lăsase pe Ursula 
Haller şi clasa ei în pace. Curtea Crăiesei de Gheaţă era 
adesea în altă parte decât se afla ea, iar atunci când era de 
față, fetele nu erau disponibile. Elsa Schäfer nu era 
niciodată singură, fiind practic de neatins. 

Sarah nu voia să-i povestească nimic Căpitanului. Nu voia 
să recunoască ceea ce făcuse. 

Nu voia să-şi asume responsabilitatea pentru eşecul ei, 
pentru că ea însăşi abia putea să-l înțeleagă. Nu voia să 
plângă şi să ceară să fie dusă acasă. Şi îi era teamă că, dacă 
avea să-şi deschidă gura, nu avea să se mai poată controla. 

— Am avut şansa de a mă apropia de ea, de a deveni 
prietena ei, dar am ratat-o pentru că mi-a părut rău de 
cineva. Am ratat misiunea. 


Cuvintele s-au curs din ea fără să le poată opri, ca şi cum 
s-ar fi scăpat pe ea. Se simțea umilită. 

la-mă acasă. 

Nu mai avusese până atunci un confident, dar, la fel ca în 
cazul Şoarecelui, fata căreia îi permisese să însemne ceva 
pentru ea, lucrurile nu puteau să se sfârşească decât rău. 

Căpitanul a rămas tăcut. Apoi şi-a întins mâna şi şi-a 
lăsat-o pe mâna ei. 

— În ordine, a liniştit-o el. Dar dă-mi voie să-ți arăt ceva. 
E la câțiva kilometri de aici. 

Sarah a simţit înțepături în colțul ochilor. Vina pe care o 
simțea a fost repede resorbită de o furie plină de 
amărăciune, pe care şi-a îndreptat-o asupra lui. 

— Ne pierdem timpul oricum. Să zicem că sunt invitată 
acasă la ea, apoi ce? Ce aş putea obţine? 

Sarah s-a retras într-o muţțenie sumbră, defensivă, cu 
brațele în sân. Peisajele campestre ale Bavariei, în lumina 
rece a lui noiembrie, nu reuşeau să-i îmblânzească 
dispoziția - nici părțile proaspete de iarnă argintie, nici cele 
de toamnă aurie. Apoi a început să observe prezența unui 
element străin, ceva ce nu îşi avea locul în peisaj. Un perete 
de piatră impozant începea să se vadă ridicându-se ca o 
cicatrice urâtă pe chipul peisajului natural, înghițind din ce 
în ce mai mult cer, până când, în cele din urmă, a ajuns să 
umbrească geamurile maşinii. 

Căpitanul a întors maşina pe drumul care mergea în 
umbra zidului. Bariera se întindea şi se curba la orizont, de 
o parte şi de cealaltă. 

— Acesta este zidul proprietăţii Schäfer. 

Acum, că erau aproape, Sarah putea să vadă că piatra mai 
veche fusese reparată şi şlefuită. Pe deasupra se întindea 
sârmă ghimpată. Au continuat să meargă pe lângă 
fortificația neschimbătoare. Nu erau copaci cu crengile 
plecate, nici vreo altă urmă de viață în preajma barierei. 


Sarah începea să înțeleagă de ce Căpitanul considera 
proprietatea inaccesibilă. 

— Dacă aş reuşi să escaladez acel zid, ceea ce este foarte 
improbabil, aş fi oricum la trei kilometri sau mai bine 
depărtare de casă. 

Căpitanul a arătat cu mâna lui înmănuşată spre zid şi a 
continuat să explice. 

— Pe proprietate patrulează gardieni. Nu nişte idioţi din 
împrejurimi, ci oameni din Schutzstaffel. Am doar o idee 
vagă despre felul în care arată casa, nici nu mai vorbesc de 
planurile ei precise. 

Zidul trecea pe lângă ei. 

— Vrei să vezi pe unde se intră? 


În față se vedea un soi de convoi militar. De-a lungul 
drumului erau aliniate camioane, cu soldați strânşi în jurul 
lor. Pe măsură ce se apropiau, Sarah începea să înțeleagă că 
acolo era poarta. Fiecare maşină care venea în vizită trebuia 
să treacă pe un drum şerpuit, străjuit de un zid jos, de 
piatră, pentru a ajunge la poartă, acolo unde gardienii 
verificau din nou identitatea şoferului, înainte de a ridica 
bariera. Soldaţii erau inteligenţi, alerți, treji. Le-au măsurat 
cu priviri suspicioase maşina. Sarah ar fi vrut să se tragă 
din fața geamului, să se ascundă. 

— Locul acesta este o fortăreață. Fără să fim invitaţi, nu 
avem cum să intrăm înăuntru. 

Zidul a apărut din nou şi a umplut geamul din dreptul 
locului pentru pasager. 

— Elsa îşi face veacul cu fetele din ultimul an. Ele sunt la 
putere. 

Sarah era în defensivă. 

— Atunci, alătură-te lor. Fă în aşa fel încât să le stârneşti 
interesul. 

— Sunt monştri, s-a plâns Sarah. 


— Toată înalta conducere a Germaniei este plină de 
monştri, a subliniat Căpitanul. Vrei ca monştrii să dea 
drumul Bombei Grepfrut deasupra... 

— Bine, m-am prins. Abia au încetat hărțuirile. Ştii ce este 
şcoala aia? Este un spital de nebuni condus de psihopati, în 
numele unor... nenorociți! a scuipat Sarah. 

Maşina a scos un scrâşnet pe asfalt. Căpitanul şi-a 
scuturat încet capul şi apoi s-a îndreptat. 

— De unde ai ştiut că Schäfer este în Munchen astăzi? 

— Elsa are un glas puternic, iar eu sunt mereu în preajma 
ei, încercând să îi stârnesc interesul, a mârâit Sarah. În 
orice caz, este o zi de sărbătoare, aşa că... 

— Şşşt, a întrerupt-o el. Ea a... 

— Șsşt? Şşşt? 

Sarah se enervase cu adevărat. 

Căpitanul şi-a ridicat o mână şi a făcut un semn 
împăciuitor din cap. 

— A mai zis şi altceva? a întrebat el, cu o umbră de 
entuziasm. Orice? 

— Elsa nu se opreşte niciodată din vorbit. 

Sarah s-a gândit la discuţiile nesfârşite, fără sens, pe care 
le ascultase de la depărtare. 

— Despre casă? Despre tatăl ei? 

— A vorbit despre faptul că este lăsată la şcoală de Ziua 
Eroilor. Vorbeşte despre cai. 

Sarah începea să se plictisească. 

— Despre Anne-cumva, despre faptul că bărbatul care are 
grijă de cai este un bețivan şi ar trebui concediat şi... 

Căpitanul a început să râdă. 

— Vrei să-mi spui şi mie bancul? 

— Eşti un spion excelent, excelent, a spus el încetişor. 

Sarah nu ştia dacă vorbea cu el însuşi sau cu ea. 


Maşina staționată începea să se răcească pe măsură ce 
soarele iernatic se cobora printre copaci. Mingea roşiatică s- 
a agăţat în crengi şi apoi a fost înghițită cu totul de frunziş. 

— De unde ştii că îngrijitorul va trece pe aici? a întrebat 
Sarah, ghemuindu-se în haina ei. 

Căpitanul a ridicat din umeri. 

— Nu ştiu. 

— Dar crezi... că va merge să bea în oraş? 

— Posibil. 

Sarah şi-a zis că totul era cam vag. 

— Poate că va bea singur? La el în dormitor? 

— Posibil. 

Asta i-a reamintit de călătoria cu trenul, din urmă cu zece 
săptămâni, şi a devenit şi mai iritată. 

— Dar ai tu o bănuială, a punctat Sarah. 

— Da. 

— Şi dacă va face asta? 

— Atunci înseamnă că o va face probabil şi mâine, şi 
noaptea următoare. Beţivii sunt oameni cu tabieturi. 

Sarah a pufăit. 

— Şi mai sunt şi leneşi şi de neîncredere şi imprevizibili, a 
mormăit ea. 

— Adevărat, dar astfel şi-ar fi pierdut deja slujba până 
acum. Bea suficient de mult cât să fi băgat de seamă asta o 
fată de cincisprezece ani, dar încă este angajat. Deci eu cred 
că... bănuiesc că bea în fiecare noapte, la berăria din oraş. 
Pentru socializare. 

— Şi apoi? 

— Suferă un accident în drumul spre casă şi eu îi iau 
locul. 

— Şi apoi? 

— Apoi voi fi în interior şi voi putea acţiona. 

— În seara asta? 

Sarah era uluită. 


— Nu, nu sunt îmbrăcat potrivit. 

Căpitanul a zâmbit. 

— Ştii... profesia asta implică o mulțime de probabilități 
educate şi aşteptări şi dezamăgiri. E ceva cu care trebuie să 
te obişnuieşti. 

Era prima oară când Căpitanul făcea referire cu precizie la 
viitor. Dar, înainte ca Sarah să apuce să menționeze asta, 
au observat ceva mişcare în față. 

— Hei... 

Căpitanul a cârmit de volan, cu un zâmbet pe față. 

— Iată-l pe omul nostru. 

Un bărbat neiîngrijit, cu o față roşie, care se apropia de 
vârsta mijlocie, a dat colțul, îndreptându-se hotărât spre 
oraş. 

—E cu un cap mai mic decât tine! a râs Sarah, 
neincrezătoare. 

— Voi merge aplecat. 


Maşina a încetinit şi apoi s-a oprit, din cauza busculadei de 
auto-mobile care aduceau înapoi fetele, pe aleea întunecată 
în care farurile se înghesuiau să-şi găsească un loc. 

— Oraşul este la doar câțiva kilometri depărtare. Vreau să 
vin şi eu! a declarat Sarah, hotărâtă. 

— Mâine? Nu. Ridicol. 

Căpitanul şi-a scuturat capul. Sarah avea nevoie de ceva 
control, de o reuşită, de a avea un cuvânt de spus în 
desfăşurarea evenimentelor. Dacă nu era un „spion 
excelent”, atunci la ce mai era bună? Avea nevoie de iertare. 

— Sunt o spioană. Vreau să spionez... chestii. 

— Deja spionezi chestii. 

— Nu suport locul acesta! s-a plâns ea. E ca şi cum i-aş 
urmări pe bătrânii de pe străzile din Viena, frecând asfaltul, 
în fiecare zi. Dacă mă laşi să-ți țin haina şi asta înseamnă 


că pot să scap de aici cu treizeci de secunde mai repede, 
atunci îți voi ține haina, la naiba! 

Căpitanul i-a privit expresia, la un pas de a deveni 
furibundă, şi şi-a dat ochii peste cap. 

— Bine. Poţi să ieşi de aici mâine-seară? 

— Într-o clipă! 

Sarah a zâmbit. 

— Şi dacă înseamnă că nu trebuie să mă mai întorc, chiar 
mai repede de atât. 

Sarah aproape că a zburat din maşină, însă în timp ce 
închi-dea portiera a observat ceva care i-a făcut sângele să-i 
îngheţe în vene. A început să bată în geamul de la maşină. 
Cum Căpitanul nu avea nicio reacție, a bătut mai tare, 
continuând să arunce priviri furişe spre intrarea în şcoală. 
În cele din urmă, geamul de la maşină s-a coborât. 

— Ce e? a întrebat-o Căpitanul nerăbdător. 

— Uite! a  şoptit Sarah, îndreptându-şi capul spre 
Rothenstadt. 

Pe treptele şcolii se aflau Elsa şi un bărbat în echipament 
tradițional de vânătoare. Sarah ştia, chiar şi de la acea 
distanță, că acela era Hans Schäfer. 

— Ei, ia te uită. Fuhrerul nu a prezentat interesul pe care 
l-am bănuit noi, a comentat Căpitanul. Ai putea să încerci 
să nu te mai prefaci că nu te uiţi la ei? 

— Ea se uită la mine! a replicat Sarah şoptit, ca în culisele 
de la teatru. 

— Nu se uită la tine, doar priveşte în direcţia asta. Pur şi 
simplu... intră înapoi în şcoală. 

Totul, toți se adunaseră acolo, la un loc, în acea clipă. I se 
părea imposibil ca lucrurile să nu se încheie chiar atunci. 

— Nu poţi să-l împuşti acum sau ceva de genul? 

Căpitanul i-a răspuns cu un pufăit şi apoi a ridicat la loc 
geamul, lăsând-o pe Sarah cu senzația că se afla în bătaia 
puştii. 


E stupid. 

Şi-a înțepenit un zâmbet uriaş pe chip şi a luat-o cu 
încredere spre şcoală, oprindu-se doar ca să se întoarcă şi 
să facă cu mâna maşinii, deşi Căpitanul devenise deja 
invizibil în spatele geamului. Când s-a întors din nou spre 
şcoală, a văzut-o pe Elsa arătând cu degetul către ea. 

Sarah s-a forțat să înainteze, încercând să nu privească 
spre fată. 

Nu arăta spre mine. Arăta spre cineva din apropiere. 

Dar nu mai era nicio altă fată din anul patru pe acolo şi 
niciuna din supusele Crăiesei de Gheaţă. Acum, Elsa 
discuta cu tatăl ei. 

Ştie? 

Cum ar fi putut să ştie? Nu era nimic de ştiut. Cel puţin, 
nu încă. 

Când a ajuns în dreptul intrării, tatăl îşi săruta fata pe 
obraz. Sarah s-a concentrat asupra treptelor. În capul 
scărilor a dat de Hans Schäfer, singur în fața uşii. 

— Scuzaţi-mă, mein Herr, a chițăit Sarah. 

— Pofteşte, Fräulein. 

Profesorul s-a tras la o parte din drum. 

Sarah a intrat în şcoală cu senzaţia că un vehicul trecuse 
în mare viteză pe lângă ea. Adrenalina, mişcarea, văjâitul 
vântului şi talazul de senzaţii de la sfârşit. Odată ce s-a 
văzut la adăpost, s-a rezemat de rama uşii. 

Încă o zi în locul acesta. Poate doar o zi. 


Capitolul nouăsprezece 


Toate fetele din cameră dormeau când Sarah, îmbrăcată de 
zi, s-a strecurat de sub cuverturi. Şi-a tras fără zgomot 
pantofii pe care îi avea gata pregătiți, deşi ploaia care bătea 
cu furie în ferestre ar fi mascat oricum orice sunet. I-a 
trecut prin minte că poate ar fi trebuit să-şi facă un plan 
pentru că avea să se întoarcă în haine ude - să caute un loc 
în care să şi le usuce sau să-şi lase nişte haine curate 
pentru a doua zi, pe undeva —, dar pur şi simplu nu se 
putea concentra. Avea să scape de acolo, era sigură de asta. 

Şi-a îndreptat privirea spre noptieră. Oare ar fi trebuit să 
ia ce avea acolo? Avea să se mai folosească vreodată de 
Ursula Haller? Ursula era genul de fată care dispare 
lăsându-şi obiectele personale în urmă? 

— Haller? Ce faci? s-a auzit chițăitul Şoarecelui, prin 
întuneric. 

Doamne... 

— Şşşt, merg să fac pipi. 

— Cu haina pe tine? 

— Şoarece! Taci din gură sau ai s-o trezeşti pe Liebrich! s- 
a rugat Sarah. 

— Scuze. 

— Mă întorc într-un minut. Culcă-te! 

A păşit fără zgomot pe podea şi s-a pierdut în întuneric, 
sperând că Şoarecele avea să rămână acolo unde era. 

Sarah cunoştea bine drumul pe care trebuia să apuce. 
Fereastra era încă spartă, aşa cum o lăsase ea, cu 
săptămâni în urmă. Întotdeauna să ai o cale de evadare. 
Saltul spre burlan nu era o provocare serioasă pentru ea. 
Tufişurile erau veşnic verzi şi îi ofereau un adăpost bun de-a 
lungul pereților dărăpănați. Dar la miezul nopţii, într-o 
noapte fără lună, pe vreme de furtună, toate aceste lucruri 
reprezentau noi pericole. Pervazul de la fereastră era 
alunecos. Apa de ploaie curgea în cascadă pe lângă țeava 
burlanului, din cauza jgheabului înfundat. Sarah a aşteptat 


ca ochii să i se acomodeze cu întunericul, dar împrejurimile 
deveniseră invizibile în noaptea neagră. 

S-a strecurat afară pe fereastră şi a simţit imediat stropi 
de ploaie pe față. De la cursă începuse să nu mai suporte să 
aibă capul ud, pentru că nu putea să scape de senzația că 
apa ar putea să o înghită cu totul. Evita să facă duşuri, iar 
spălatul pe cap devenise de-a dreptul înspăimântător pentru 
ea. Acum avea părul ud leoarcă şi apa îi aluneca pe obraji. Îi 
picura în nas şi îi intra în urechi. S-a împotrvit haosului 
care amenința să pună stăpânire pe ea, impulsului animalic 
de a fugi, de a scăpa, de a evada. 

Odată ce s-a simţit suficient de calmă, s-a prins de țeavă 
şi a alunecat pe ea cele două etaje până jos. Şi-a ridicat apoi 
ochii spre potop, întrebându-se dacă avea să se mai poată 
cățăra pe acolo mai târziu, dacă burlanul avea să rămână 
aşa ud - era încă un motiv care o făcea să-şi dorească să nu 
fie nevoie să se mai întoarcă. S-a îndepărtat grăbită de 
şcoală, ascunzându-se după copaci şi prin tufişuri, sărind 
peste băltoacele din ce în ce mai mari, până când nu a mai 
avut încotro şi a trebuit s-o taie direct prin ele. Când a ajuns 
la gard şi a sărit pe el, s-a trezit cu un fascicul puternic de 
lumină asupra ei. Spre uşurarea ei, era doar fulgerul. A 
început să numere. 

Unu. 

Şi-a trecut un picior peste gard. 

Doi. 

A trecut peste el şi a aterizat uşor de cealaltă parte. 

Trei. 

I-a luat câteva clipe să-şi amintească în ce direcţie trebuia 
să se îndrepte, apoi a păşit într-acolo, prin întuneric. 

Patru, cinci, şase... 

Tunetul a fost atât de puternic, încât Sarah, deşi îl 
aştepta, a sărit în sus şi a scăpat un țipăt. 


Eşti vai de capul tău. Furtuna este la doi kilometri 
depărtare... dar vine încoace sau se duce? 

Sarah încerca să pătrundă negura, în căutarea drumului. 
Începea să se îndoiască că ideea pe care o avusese, de a 
părăsi şcoala, fusese una prea înțeleaptă. Dar nu voia să i 
se decidă soarta fără a fi măcar de față... nu voia să rateze 
ceva. 

Când a ajuns la drum, şi-a dat seama că asfaltul 
zgrunțuros era acoperit de apă. Părea un râu - unul destul 
de amărât, după părerea fetei, dar era iritant că trebuia să 
tropăie prin buruieni, ca să nu îi intre apă în pantofi. 
Hainele o trăgeau în jos şi începuseră să i se frece de piele. 
În timp ce păşea tărăgănat, mintea îi era la disconfortul pe 
care trebuia să îl îndure. 

— Meşteşugul tău de spion mai are nevoie de ceva muncă, 
s-a auzit o voce din tufişurile de lângă ea. 

Sarah şi-a ascuns uimirea prefăcându-se că tremură de 
frig. Şi-a pus apoi mâinile-n şold şi a privit cu atenţie în 
lungul drumului. A ridicat din umeri: 

— Sunt aici, nu-i aşa? 

— Şi tropăi ca un bizon, a râs Căpitanul. Te aud venind de 
cinci minute... şi te şi văd. 

Sarah şi-a țuguiat buzele. 

— N-o să iasă pe vremea asta. 

— Eu cred că subestimezi un beţiv. 

Totul s-a albit în jurul ei. 

— Da, tu înţelegi bețivii mai bine decât mine! i-a răspuns 
ea, batjocoritor. 

Tunetul a răsunat cu o serie de pocnituri adânci, 
sfâşietoare, ca o minge care se izbeşte de sticlă. Printre 
bubuituri, şi-a făcut apariţia o siluetă cu pelerină de ploaie 
şi pălărie. A înaintat încet spre Sarah, trecând când pe 
drum, când în afara lui, şi apoi, când a ajuns în dreptul ei, a 


apucat-o de braţ şi a condus-o în adâncul pădurii, printre 
copaci. 

Acolo au aşteptat în tăcere până când l-au văzut pe 
îngrijitor apropiindu-se. Cânta. 

— Ein Prosit, ein Prosit... 

Vocea răguşită i s-a pierdut într-un lălăit, în timp ce se 
străduia să-şi amintească următorul vers. S-a dat bătut şi a 
luat-o de la capăt. 

— Ein Prosit, ein Prosit... un toast... un toast... un toast... 

— la. 

Căpitanul a întins ceva spre Sarah. 

— Ce este? 

— Haina mea. 

Sarah a aşteptat câteva clipe, cu insolență, apoi a luat 
haina umedă şi voluminoasă şi sacoşa. Le-a strâns pachet 
în braţe. 

— Grozav. Acum îți sunt de ajutor! a comentat sarcastic. 

— Un toast... un toast..., a mormăit bărbatul, trecând pe 
lângă ei. Ein Prosit, ein Prosit... 

Căpitanul a ieşit din tufiş. 

— ... der Gemutlichkeit!... pentru vremurile bune! 

Bărbatul cânta în întuneric. Căpitanul a luat-o după 
silueta care se îndepărta, prinzând-o uşor din urmă. 

— Un, doi, trei! Până la fund! 

O singură mişcare agilă de-a Căpitanului, şi bărbatul în 
parpalac de ploaie s-a prăvălit ca o piatră în drum. Era ca şi 
cum Căpitanul ar fi strivit un păianjen în drum spre 
bucătărie, şi această precizie rece a lui a înspăimântat-o pe 
Sarah. 

Căpitanul a târât trupul în tufiş. A tras haina de pe braţele 
inerte ale îngrijitorului şi i-a descheiat cămaşa. 

— Deschide geanta! a ordonat el. 

— L-ai ucis? a întrebat Sarah, încă şocată. 


— Nu, probabil că nu, i-a răspuns Căpitanul, de parcă ar 
fi discutat despre o repriză de fotbal. Oricum, e o noapte 
friguroasă. N-ar fi primul bețiv care să moară într-un şanţ, 
din cauza frigului. 

A apucat de pantalonii bărbatului şi a început să tragă. 
Sarah s-a înroşit şi şi-a întors privirea. Nu văzuse niciodată 
un adult fără haine pe el şi acum îşi dădea seama că gândul 
acesta îi făcea puțin greață. 

— Geanta, a repetat Căpitanul. 

Sarah a întins pe la spate geanta, făcându-l pe Căpitan să 
râdă. 

— N-o să te muşte. 

Dar chiar nu avea de gând să se uite. Simțea că ceva e 
greşit. A făcut un pas în spate şi a scuturat geanta. 
Căpitanul a îndesat ceva în ea. Faptul că îşi dădea seama că 
acelea erau hainele omului a făcut-o să simtă un fior 
neplăcut în ceafă. 

— Ia-mi haina şi geanta şi aşteaptă-mă în hambar. 

— Vai, spionajul este atât de fermecător! a oftat Sarah 
teatral. 

S-a simțit uşurată când l-a văzut pe Căpitan îmbrăcat, 
turnându-şi o sticlă de băutură în cap. 

— Mă scuteşti de un drum până la maşină, iar asta 
înseamnă timp preţios câştigat. Frumosul ăsta adormit ar 
putea să se trezească în orice clipă. 

— Păi, atunci leagă-l... sau... 

Căpitanul a înghețat. S-a întors spre Sarah: 

— Ce? Să-l ucid? Ucide-l tu dacă vrei. 

Fulgerul a luminat pielea albă şi grăsuţă a îngrijitorului 
care zăcea între ei, cufundată apoi la loc în întuneric. 
Căpitanul a aşteptat ca Sarah să îşi dea seama de grozăvia 
pe care aproape o spusese. Monstru prost. Tunetul a trosnit 
şi a bubuit. 


— Furtuna se apropie. Trebuie să ne mişcăm! a declarat 
Căpitanul, trăgând pe el pelerina de ploaie şi pălăria. 

— Noroc! i-a urat Sarah, fără să fie prea convinsă de 
deghizarea lui. 

— Nu există aşa ceva! a mârâit Căpitanul. 

— Baftă atunci! 


Sarah ar fi vrut să-l urmărească şi să-l vadă acționând. Să 
vadă dacă beţia jucată, o pelerină şi părul înmuiat în alcool 
ieftin aveau să fie îndeajuns pentru a-i păcăli pe gardieni. A 
simțit un imbold care îi era familiar, senzaţia aceea 
furnicătoare care-i pornea din pântece. Şi-a dat seama că 
era vorba de speranță. Speranța că toate acestea se vor 
sfârşi curând, că avea să urmeze... altceva, ceva mai uscat, 
mai adăpostit. Senzaţia aceasta o încălzea pe drumul spre 
punctul de întâlnire. 

Sarah s-a orientat după gardurile vii pe care trebuia să le 
urmărească pentru a ajunge la hambarul de lângă şcoală. Îl 
văzuse de departe, atunci când ieşea la alergat. Arăta 
dărăpănat şi era, cel mai probabil, abandonat. Asta îl făcea 
locul perfect în care să aştepte. A fulgerat din nou şi o latură 
a clădirii s-a luminat în fața ei, abia vizibilă prin vălurile de 
ploaie. Sarah a început să numere în timp ce se apropia de 
ea. A ocolit uşa ca să poată intra prin spatele clădirii. A 
venit şi tunetul, mai aproape şi mai răsunător de data 
aceasta, ceea ce însemna că ce era mai rău abia urma să 
vină... deşi îi venea greu să creadă că ar fi putut să plouă 
mai tare de atât. 

Scândurile din care erau construiți pereții hambarului 
intraseră la apă cu timpul, iar vopseaua se umflase şi se 
scorojise. Printre şipci se vedea întunericul dinăuntru şi 
asta o făcea pe Sarah să se simtă expusă. Oricine ar fi fost 
acolo ar fi putut probabil să o vadă, rămânând în acelaşi 
timp nevăzut. Din nou, un loc perfect de întâlnire. Sarah s-a 


apropiat de uşa dublă şi s-a oprit ca să asculte, deşi nu 
putea să audă nimic din cauza ploii care răpăia pe 
acoperişul de paie şi se scurgea pe pereți. A tras încetişor de 
cea mai apropiată uşă şi a crăpat-o. 

Înăuntru era un întuneric de smoală şi mirosea a fân 
vechi şi a bălegar. A făcut un pas înăuntru şi a aşteptat ca 
fulgerul să lumineze din nou cerul. Nu i s-au arătat decât 
un staul şi o grămăjoară de fân. A pipăit peretele cu mâna şi 
în cele din urmă s-a aşezat pe grămada de paie, ca să 
aştepte. 

Şi-a dat jos haina de pe ea şi a scuturat-o. Era udă 
leoarcă. Şi-a desfăcut părul şi a încercat să-l împletească 
din nou, în timp ce medita la cât avea de aşteptat. Înăuntrul 
hambarului era uscat - acoperişul acestuia fiind o dovadă 
clară a talentului meşterului care îl făcuse. Acolo, ferită de 
bătaia vântului, se simțea aproape ocrotită. Sarah putea să- 
şi închipuie o lumânare aprinsă, o pătură şi o carte bună. În 
loc de asta, şi-a acoperit picioarele cu haina şi şi-a sprijinit 
capul de un stâlp. A căscat, dându-şi seama că surescitarea 
îi mascase până atunci oboseala. De fiecare dată când 
căsca, îi lăcrimau ochii. Urâse asta dintotdeauna. Nu voia ca 
lumea să creadă că plânge. Şi-a închis ochii ca să şi-i 
şteargă cu colțul mânecii. 


pouei Rea 


— Ce-i cu toată gălăgia asta? 

S-a întâlnit la uşă cu mama ei, înfăşurată în 
chimonoul zdrențuit de mătase. 

— Sunt gloate adunate pe străzi. Sparg ferestrele 
magazinelor evreieşti, iar cei de la SA bat pe cine prind. 
Au aruncat bombe în templul Leopoldstadter, totul 
arde. 

— Ei bine, noi suntem în siguranță aici. Intră, 
Sarahchen. 


Sarah a ezitat în prag. 

— Dar sunt atât de mulți oameni în pericol, care au 
nevoie de ajutor... 

S-a oprit. 

— Dar ce putem face noi? s-a văitat mama ei. Nu 
trebuie să ne amestecăm. 

— Cum să nu ne amestecăm? Suntem amestecate! 

Ca să-i întărească parcă punctul de vedere, de jos s- 
au auzit duduieli şi ţipete, urmate de trosnete de lemn 
despicat. Sarah a alergat spre capătul scării şi a privit 
în jos. Spirala de trepte tremura de umbre panicate şi 
lumini care se stingeau. 

— Sarahchen... 

S-a auzit atunci o ultimă bubuitură şi podeaua cu 
pătrăţele din capul scării a fost înghițită de flăcări. 

— Hai, vino..., a încercat mama ei încă o dată să o 
cheme. 

Podeaua ca o tablă de şah a fost asaltată de siluete 
întunecate şi s-a auzit primul strigăt. 

— Dumme Schlampe, treci înăuntru, acum! a strigat 
vocea din spatele ei. 

Umbrele bandei invadatoare colcăiau în inima 
clădirii. Se bubuia în uşi. ipetele şi scrâşnetele 
încuietorilor forțate urcau în sus, pe scări. 

— Acum... 

Uşa apartamentului de la primul etaj fusese dată de 
perete şi acum erau aruncate afară lumânări, hârtii şi 
piese de mobilier. 

Sarah s-a întors şi a împins-o pe mama ei pe uşă, 
înăuntru. 

— leşi pe acoperiş prin fereastra din bucătărie şi 
închide-o în urma ta. 

Mama ei s-a oprit, surprinsă. 

— Sarahchen..., s-a rugat ea. 


— Du-te acum şi stai acolo până când îţi voi bate eu 
în geam. 

În ochii lui Sarah se citea un ordin şi mama ei a 
făcut un pas înapoi. Sarah şi-a înmuiat glasul. 

— Hai, Mutti, vin şi eu imediat. Trebuie să blochez 
uşa, atâta tot. 

Mama ei s-a retras spre bucătărie şi Sarah şi-a 
umezit buzele, concentrându-se. 

Sunt doar o haină agățată în dulap, doar o haină. 

A alergat în josul coridorului, smulgând cele câteva 
tablouri de pe pereţi, lăsând sticla să se spargă de 
podea. A dat năvală în bucătărie şi a răsturnat masa, 
apoi a aruncat pe jos oalele şi tigăile pe care le mai 
aveau. A aruncat păturile în hol şi a apucat o pungă 
goală, cartea ei şi nişte chibrituri, cu care a intrat în 
baia mică. A dat foc la hârtie şi a aşezat-o cu grijă în 
chiuvetă, aruncând o privire plină de regret spre tavan, 
în timp ce flăcările creşteau. A alergat apoi în dormitor, 
dar mama ei distrusese deja camera prin simplul fapt 
că locuise în ea. A stins lumânările şi şi-a scos un 
pantof. În hol, sărind într-un picior, a spart becul, 
alegându-se cu o ploaie argintie de sticlă în păr. A 
alergat prin întuneric, împingând păturile afară pe uşa 
apartamentului, până în capul scării. 

Intruşii erau la doar un etaj depărtare. Putea să-l 
vadă pe soldatul SA în haina lui maro, dirijându-i pe 
ceilalți bărbaţi. A aruncat o privire înapoi spre uşa ei şi 
a înjurat cu voce tare. Fără să o fi observat până 
atunci, prinsă de toc, se afla o mezuză”8 veche, lăsată 
în urmă de un fost rezident, mai credincios. 


78 Obiect de cult iudaic, aşezat pe tocul din dreapta al uşii la intrarea 
unei camere sau locuinţe (n. tr.). 


Sarah a apucat-o şi a tras, dar era prinsă bine de toc, 
iar peste margine se dăduse cu vopsea. Sarah a strâns 
din dinți şi a tras din nou. 

— Of, atât de credincios ai fost încât ai pus o... 
gottverdammte”?... me...zu...ză... gottverdammt... 
prea... leneş... să o iei cu... tine..., s-a plâns ea cu 
fălcile încleştate. 

În cele din urmă, cositorul a plesnit şi partea din față 
s-a desprins în mâinile ei. Pergamentul din interior, pe 
care erau scrise rugăciunile, a fâlfâit spre podea. Sarah 
le-a călcat în picioare. 

Auzea paşi urcând ultimul rând de scări. 

S-a lăsat în jos şi s-a făcut ghem, cu spatele lipit de 
perete. Şi-a acoperit fața cu brațul şi a horcăit 
puternic, apoi a dat drumul unor văicăreli zguduitoare. 

Plângi, dumme Schlampe, plângi! 

Şi-a lăsat burta goală să viseze la dulciuri, cărnuri 
suculente şi fructe cărnoase. Şi-a lăsat valurile de 
tristețe să i se ridice din pântece până la inimă, să îşi 
înfigă ghearele în ea, storcându-i astfel o lacrimă. 
Lacrimile comandate i-au alunecat pe obrajii fierbinţi, 
pe brațe. Şi-a ridicat capul şi a privit în ochii bestiilor 
care ajunseseră în capul scărilor. 

— Nu din nou, n-a mai rămas nimic! a bocit ea, 
simțind cum i se strâng mucii şi îi alunecă din nas. 

Lasă-i să curgă. 

Bărbaţii, dintre care unii răsuflau greu din cauza 
efortului depus, au privit cutia spartă, pergamentul 
sfâşiat, păturile călcate în picioare, cioburile şi holul 
întunecat. Unul dintre ei a păşit chiar înăuntru şi a 
văzut flăcările care ieşeau pe o uşă deschisă, dezastrul 


79 „La naiba!” (germ. în original) (n. tr.). 


din bucătărie, fumul. S-au întors şi au luat-o în jos pe 
scări, tropăind dezamăgiți. 

— Dezgustător, a comentat unul dintre bărbați. Ei 
chiar trăiesc aşa. 

Sarah a numărat încetişor în gând, ca să-şi 
domolească valul de furie, şi a aşteptat până când 
ultimul dintre intruşi a dispărut în josul scărilor. 

A stins focul din baie, dar a lăsat restul lucrurilor aşa 
cum erau. Apoi a bătut în geamul de la bucătărie, l-a 
deschis şi a urcat pe acoperiş. 

Totul era roşu, ca la răsărit. Ţipetele şi zgomotele de 
sticlă spartă se înălțau cu ecou de pe străzile de 
dedesubt. Mama ei stătea pe acoperiş, cu genunchii 
strânşi la piept, şi se legăna înainte şi-napoi, plângând. 

— Ce se petrece, Sarahchen? 

Sarah s-a pus jos, a închis ochii şi a strâns-o pe 
mama ei în brațe. 


Sarah a tresărit, trezită de zbârnâitul unui țipăt în urechi. 
Şi-a şters lacrimile şi şi-a blestemat neglijența, dar în cele 
din urmă şi-a dat seama că văităturile veneau de afară. 
Atunci uşile s-au dat de perete şi o umbră aplecată a apărut 
în prag, cu o lanternă aproape stinsă atârnând într-o mână. 
Sarah a rămas nemişcată, sperând că întunericul avea să o 
ascundă. 

În acea clipă, fulgerul s-a întins pe cerul din spatele 
bărbatului şi Sarah l-a putut vedea mai bine. A urmat 
tunetul, atât de puternic, încât i-a făcut urechile să ţiuie. 

Era Căpitanul Floyd. 

Sarah s-a ridicat în picioare cu un mic strigăt de bucurie, 
la timp ca să-l vadă pe Căpitan prăvălindu-se ca o popică. 


Capitolul douăzeci 


Sarah a rămas împietrită pentru câteva clipe, confuză, 
buimacă de somn şi mult prea uluită ca să acționeze în 
vreun fel. A alergat apoi şi s-a aplecat asupra bărbatului 
căzut. 

— Căpitane? Haller?... Jeremy? a tipat, îmboldindu-l în 
umăr. 

Căpitanul a tremurat convulsiv. 

CET 

Sarah şi-a privit mâinile, acoperite acum de ceva cald şi 
întunecat. 

— Nu mă mai împinge în locul ăla, a răspuns el, în 
engleză. 

Sarah a încercat să îl întoarcă pe spate. O întorsese pe 
mama ei de multe ori, dar Căpitanul era mai înalt, mai greu 
şi încă treaz. 

— Prea... mult... bratwurst... căpitane Floyd..., s-a opintit 
ea. 

Nu putea să se gândească la ce însemna ceea ce se 
întâmpla, aşa că a ales să se concentreze în schimb asupra 
aspectelor practice. 

— Voi transmite... observațiile tale... bucăta... 

— Tu n-ai bucătar, Arschloch! 

S-a lăsat cuprinsă de iritare, pentru că aşa nu trebuia să 
se mai gândească la restul. 

L-a rostogolit şi, cum îşi atinsese din nou umărul, 
Căpitanul a scos un vaier. Era un sunet inuman, care a 
făcut-o pe Sarah să se tragă la o parte. S-a întins după 
lanternă. Avea becul acoperit de un filtru alb, menit să facă 
lumina mai slabă, aşa că a trebuit să-i deşurubeze capul ca 
să-i fie utilă. La lumină, a văzut paloarea ca de mort a 


Căpitanului şi cămaşa lui însângerată. Şi mâinile ei, care 
erau de un roşu aprins. 

— Ce-ai făcut? a şoptit Sarah, simțind cum îi fuge 
pământul de sub picioare. 

— Eu nu am făcut nimic, a tuşit Căpitanul. 

— Ei bine, cineva a făcut ceva. Haide. 

Sarah l-a apucat de spate şi l-a târât cu greu, centimetru 
cu centimetru, până la patul de paie. A trebuit să-şi mute 
privirea de la chipul lui, pe care fiecare mişcare imprima o 
undă de agonie. După ce, în cele din urmă, Căpitanul nu 
mai zăcea pe podea, s-a dus să închidă uşile. A privit în 
noapte, dar nu se vedea decât apa curgând din cer. 

S-a întors la Căpitan, care nu se mişcase din loc, şi a 
început să-i tragă haina de pe el. 

Să nu cazi acum, dumme Schlampe. Rămâi pe bârnă. 

— Gardienii SS - Căpitanul şi-a arcuit spinarea în timp ce 
Sarah îi trăgea mânecile - nu au fost pe cât de proşti 
credeam eu. 

Sarah i-a tras cămaşa îmbibată de pe umăr. Avea un 
crater  roşu-întunecat, de mărimea unei monede, la 
încheietura brațului. Din el se scurgea sângele. 

O, Dumnezeule, o, Dumnezeule... 

I-ai lăsat să te împuşte? N-ai fost cam neatent? 

— M-au nimerit în... umăr. Ei n-au fost prea atenți. 

Căpitanul a tuşit din nou. Sarah i-a pipăit spatele, dar nu 
a simţit o rană prin care glonțul să fi ieşit. 

— Spune-mi ce să fac. 

— Aplică presiune. Opreşte sângerarea. 

Sarah şi-a scos batista din buzunar şi a apăsat-o pe rană, 
cu toată puterea pe care o avea. Căpitanul s-a contorsionat 
din nou şi a oftat, respirând sacadat. Şi-a deschis apoi ochii 
şi a privit bucata de material pe care Sarah o avea în mână. 

— Asta nu mai iese la spălat. 

— Nu-i nimic, era batista ta, a mormăit Sarah. 


Păstrează o atmosferă destinsă! Secundele se scurgeau. 
Hambarul a fost aprins de fulger şi zguduit, imediat după, 
de tunet. Pereţii au tremurat în timp ce ploaia se întețea. 
Sarah şi-a îndreptat privirea spre Căpitan, a cărui viață i se 
scurgea încet printre degete. Poate că până la urmă nu avea 
să mai fie nimeni care să o ia de acolo. Golul căscat de 
dispariția mamei ei avea să crească şi să crească până când 
avea să o înghită cu totul, din ea nemairămânând decât 
durere şi singurătate şi... 

Sarah şi-a îndesat gândurile în sipet şi a trântit capacul. 

Şi-a privit mâinile. Deveniseră mai degrabă lipicioase decât 
umede. Şi le-a ridicat uşor, iar batista îmbibată a rămas la 
locul ei. Ploaia răpăia în pereţii pe care umbra ei creştea şi 
se micşora în lumina lanternei rostogolindu-se înainte şi- 
napoi. I s-a părut că aude, prin vuietul furtunii, un 
schelălăit ascuţit. Era obosită. Câinii din coşmaruri o 
urmăreau. Şi-a plecat capul şi şi-a închis ochii, brusc 
conştientă de cât de mult o usturau. A auzit din nou câinii 
coşmareşti, mai aproape, de această dată. 

Şi-a săltat capul. În depărtare se auzeau unul, poate doi 
câini adevărați. 

— Hei, hei! 

Căpitanul îşi închisese ochii, aşa că a fost nevoită să-i 
scuture brațul ca să-i atragă atenţia. 

— Te-au urmărit? 

Căpitanul a mormăit, ca cineva trezit dintr-un somn 
adânc. 

— Doar puţin. Mi-au pierdut urma. 

— Ba nu! Sunt aici. Hai, trebuie să te mişti. 

Sarah l-a tras de braț, dar era greu şi inert, ca un sac de 
cartofi. 

— Doar. Nevoie. Odihnă, a murmurat Căpitanul şi şi-a 
închis ochii. 


— Hai, Hurensohn80, mişcă! Rauss8!! 

L-a apucat de un picior şi a tras, dar el era deja 
inconştient. S-au auzit din nou lătrând câinii, de mai 
aproape, mai tare şi în număr mai mare. 

Gândeşte. 

Sarah a privit lanterna, care se legăna încă dintr-o parte în 
alta, ca o barcă pe valuri. A urmărit umbra boxei pentru 
animale mişcând-se înainte şi-napoi, înainte şi-napoi... 

S-a aruncat în grămada de paie şi a început să îl acopere 
cu ele pe Căpitan, până l-a îngropat cu totul dedesubt. Apoi 
a pus mâna pe lanterna de pe podea şi, după ce a stins-o, s- 
a îndreptat spre uşă. 

Afară era potopul lui Noe. Sarah a ezitat o clipă, asaltată 
de rafale, dar apoi a închis uşa dublă în urma ei. Nu mai era 
cale de întoarcere. Şi-a închis ochii şi şi-a proiectat drumul 
- pădurea care i se întindea în față, Rothenstadt în spate şi 
ferma deschisă de o parte şi de cealaltă. Apoi a alergat în 
noapte. 

Pe când era la jumătatea drumului spre pădure, s-a oprit 
din nou şi s-a rotit încet, căutându-i din priviri pe 
urmăritori. În afara bucății de iarbă de sub tălpi, nu putea 
să vadă decât apa curgând, ca barele unei cuşti. Începuse 
să se simtă prinsă într-o cursă şi să se îndoiască de simțul 
ei de orientare. 

Dedică-te mişcării. 

Câinii s-au auzit lătrând din nou. Sarah de-abia putea să 
întrezărească trei luminițe, săltând în depărtare, cu razele 
pierdute în ploaie. Ar fi putut să alerge cu uşurinţă mai 
repede decât ei. Dar nu acela era planul. Câinii l-ar fi găsit 
pe Căpitan, dacă erau lăsați de stăpânii lor. Sarah trebuia 


80 „Fiu de târfă” (germ. în original) (n. red.). 


81 „Afară” (germ. în original) (n. red.). 


să-i convingă pe bărbați să o urmărească pe ea în schimb şi 
să ia câinii cu ei. Asta însemna că trebuiau să o vadă. Să fie 
o momeală. 

Şi dacă moare? Ce-ai să faci? 

Căpitanul trebuia să se descurce fără ea o vreme. El 
trebuia să nu moară, iar ea, dacă avea de gând să-şi ducă la 
capăt planul, trebuia să nu-şi irosească atenţia şi energia 
făcându-şi griji pentru el. 

Sarah a aprins lanterna şi a fluturat-o frenetic în aer. A 
aşteptat.  Luminiţele tresăltau încă  neconvingător, în 
depărtare. Şi-a şters stropii de ploaie de pe față şi a încercat 
din nou, asigurându-se că fasciculul de lumină era 
îndreptat spre soldații care se apropiau. Fulgerul a împânzit 
cerul — cei patru soldați şi câinii lor erau ireal de aproape. O 
văzuseră, nu? Însă luminiţele şi-au continuat dansul lor 
haotic în bubuiturile tunetului. Avea timp să le atragă 
atenţia până la următorul fulger, altfel lumina le-ar fi arătat 
că era doar o fetiță şi nu bărbatul pe care îl urmăreau. 
Sarah a încercat din nou. 

De data aceasta, luminile din depărtare s-au îndreptat în 
direcția ei. Sarah a păşit spre copaci, păstrându-şi lanterna 
îndreptată ostentativ spre ei. 

Urmaţi-mi lumina. 

Una dintre cărțile tatălui ei descria perfect situația. 
Spionul blestemat, în câmp deschis, ca să-i deruteze pe 
ceilalți. 

Lanternele bărbaților s-au mişcat la unison, călăuzite de 
un nou scop. Câinii au început să latre. 

Urmați-mi lumina, urmați-mi lumina, urmați-mi lumina, 
urmați-mi lumina, şi-a repetat, afundându-se printre 
copaci. 


Ploua de parcă oceanele s-ar fi scurs pe pământ. Nu păreau 
să mai fie stropi, ci un puhoi fără sfârşit, de la un miliard de 
burlane. 

Sarah şi-a pus frână din alunecare, lăsând în urmă o dâră 
noroioasă, şi apoi s-a împiedicat de o rădăcină. A făcut ochii 
mici, încercând să vadă ceva înapoi, prin întuneric. Şi-a dat 
la o parte din ochi şuvițele de păr ude leoarcă. Unde sunt? 
Copacii foşneau, crengile se legănau, frunzele tremurau. 
Fiecare copac i se părea că este un soldat cu câinele lui. 

Ți-au pierdut urma. Dumme Schlampe! 

Nu, nu, nu, nu, nu, şi-a repetat Sarah, nu mi-au pierdut- 
o, sunt suficient de departe cât să fiu în siguranță, dar prea 
aproape ca să nu continue urmărirea. 

Şi atunci, unde sunt? 

A aprins din nou lanterna şi-a fluturat-o înainte şi-napoi, 
în arc. Crengile şi umbrele dansau în jurul ei ca un 
spectacol de marionete. A stins lumina şi şi-a închis ochii 
strâns. A ascultat. Ploaia căzând printre frunze, ace de 
conifere şi crengi goale - ca nişte cârnaţi la prăjit pe plită. 
Apa curgând în jos prin şențulețe - bolborosind, gâlgâind. 
Şopotind? 

— Da drüben, s-a auzit o voce. Aici! 

Aproape. Prea aproape. 

Sarah s-a rotit prin valurile de apă şi s-a pus în mişcare 
cu frenezie, la fiecare câţiva paşi alunecând în direcția 
greşită. Odată ce şi-a intrat în ritm, a aprins din nou 
lanterna şi a scuturat-o în lungul drumului, transversal, 
prin tufişuri. 

Urmați-mi lumina, urmați-mi lumina, urmați-mi lumina, 
urmați-mi lumina, şi-a repetat, înaintând printre copaci. 
Crengile o plesneau în față şi pe brațe. 

Din întuneric, şi-a făcut apariția un gard înalt. Sarah s-a 
proptit bine în noroi cu un picior, şi-a luat avânt şi a sărit 
pe el, agățându-se de lemnul ud şi trecând de cealaltă parte. 


A luat-o în zbor prin ploaie, cu un strigăt de triumf şi haina 
fluturând în urma ei ca nişte aripi. Singurele care o mai 
legau de pământ erau aşchiile din palme. Şi apoi s-a dus 
într-o parte şi a căzut. 

Când a atins apa, cu ropot, a izbit-o o răceală năucitoare. 
S-a scufundat până la gât în lichidul întunecat, apoi s-a dus 
la fund, capul fiindu-i înghițit pentru scurt timp de un val 
nămolos de apă de ploaie. Şi-a deschis gura, căutând aer, şi 
a scuipat apa afară. Rămâi în mişcare. Şi-a înfipt degetele în 
nişte smocuri de iarbă şi s-a tras afară din şanţ, şi-a scos 
picioarele din apă şi s-a ridicat tremurând. 

În fața ei se întindea un câmp larg, acoperit cât vezi cu 
ochii de iarbă vălurită. Dacă ar fi mers pe lângă gard, 
căutând copaci, soldaţii ar fi ajuns-o din urmă imediat. 
Dacă ar fi tăiat-o pe câmp, ar fi văzut-o atunci când 
ajungeau la gard. Şi ar fi înţeles. 

Asta doar dacă nu era rapidă. A stins lanterna şi a băgat 
de seamă că sângele i se curățase de pe mâini. A luat-o la 
goană, sărind din movilă în movilă, concentrându-se ca 
încălțările să se înfisă bine în noroi, conştientă de 
apropierea urmăritorilor, aşteptând să le audă strigătele. 

Te vor vedea. Te vor vedea şi te vor împuşca în spate. 

Nu mă vor... salt... împuşca... săritură, salt... sunt doar... 
săritură... o fată... salt... mică... 

A înțeles ce făcea: săritul, țopăitul, felul în care îşi rotea 
ochii înainte, atentă în mod constant unde călca. Juca 
Himmel und Hölle82, lovea piatra cu piciorul în pătratul 
următor şi sărea spre ea, rămânând în pătratele albe, fără 
să atingă însă niciodată liniile. Între pământ şi rai, sărea 
peste iad şi înapoi. Următorul pătrățel. Apoi următorul. Şi 
de la capăt. Sarah nu avea de gând să se oprească. Pe 


82 „Rai şi iad” (germ. în original), joc asemănător şotronului (n. tr.). 


vremuri, se juca mereu singură şotronul, chiar dinainte ca 
celorlalți copii să li se spună să nu se apropie de ea. îl 
repeta până când cerul se întuneca, iar şi iar, aşteptând în 
van ca mama eci să o cheme înăuntru. 

Erde, săritură, zwei, salt, drei83... Mişcările îi erau repezi şi 
fluide acum... săritură, tăcere!... săritură, fără râsete!... 
fiecare pas agil şi sigur... patru, cinci, săritură, şase, 
săritură... se apropia iadul şi ea era gata să facă saltul 
dublu spre rai... 

Fulgerul a despicat cerul în două şi a scăldat în lumină 
albă lumea înghițită de apă. În față i se contură un monstru 
negru, cu ochi sălbatici şi urechi ascuțite, trase pe spate, 
care îşi dezgolea dinții albi la ea, de parcă însăşi noaptea îşi 
sfâşiase o gură. Gura s-a căscat şi a scos un țipăt. Sarah a 
încercat să se oprească, dar avântul pe care-l avea a purtat- 
o înainte. Şi-a pierdut echilibrul şi a căzut în față, înspre 
bestie. Sarah a țipat. Monstrul a tipat. Noaptea a ţipat. 

Sarah s-a izbit de bestia acoperită de piele şi a căzut în 
apă. Malul se dezintegra sub mâinile şi umerii ei. În noroiul 
din jur se izbeau copite. A trebuit să-şi întoarcă spatele la 
monstrul de deasupra şi să se caţăre încetişor afară din 
şanţ, aşteptând lovitura fatală. 

Odată ridicată, şi-a dat seama după miros ce era. În loc de 
monstru diabolic, a văzut un cal negru, cu picioarele negre 
înțepenite în noroi. Ochii lui erau sălbatici, dar rugători, 
disperaţi şi speriați. Sarah s-a întrebat de câte ori arătaseră 
oare şi ochii ei la fel. 

Şi-a întins o mână, iar calul şi-a întors capul spre ea. I-a 
atins botul, cald şi aspru ca pielea de căprioară. 

Ce faci, dumme Schlampe? Fugi!... 


83 „Pământ, doi, trei” (germ. în original) (n. red.). 


Sarah a băgat de seamă că animalul avea încă un soi de 
căpăstru, pe care l-a strâns în palmă. 

Prin ploaie, şi-a făcut apariția un soldat îmbrăcat în gri, 
împiedicat prin noroaie şi dâmburi. Era atât de aproape, 
încât nu ar fi avut cum să nu o vadă, deşi îşi ținea ochii 
ațintiți asupra propriilor picioare. Sarah nu avea încotro să 
o apuce, nicăieri unde să se ascundă şi nu ar fi putut face 
nimic, în afară de a rămâne acolo, la vedere. Şi-a ţinut 
respirația, apoi a pufăit şi a tras nebuneşte de căpăstru. 

— Hei! Soldat! Ajută-mă! a țipat ea prin răpăiala ploii. 

Soldatul a mărşăluit mai departe. 

— Hei! 

A văzut-o atunci şi s-a oprit în loc, gura uşor căscată 
trădându-i uluirea. Era tânăr, atât de tânăr, încât ar fi 
putut să fie încă la şcoală, iar ceea ce avea în fața ochilor 
era atât de neaşteptat, încât rămăsese fără reacție. 

— Păi, ajută-mă! a strigat Sarah, arătând spre cal cu 
capul. 

S-a întors apoi spre animal şi a tras de căpăstru cu toată 
puterea pe care o mai avea. 

— Hai... băiete, i-a zis ea calului, dându-şi seama că nu 
avea nicio idee dacă era iapă sau armăsar, şi că o astfel de 
minciună ar fi putut să o dea de gol. 

Soldatul s-a apropiat de ea. 

— Ce s-a întâmplat? a întrebat el, încă nedumerit. 

— Vrea să fugă, ce crezi? 

Băiatul a privit-o nedumerit. 

— Calul - este - înțelenit - în - noroi. Îşi va frânge 
picioarele. 'Trebuie să-l eliberăm. 

— Ce se petrece aici? Cine e, Stern? 

Din spatele tânărului şi-a făcut apariția un soldat mai în 
vârstă, cu o privire mai inteligentă şi o voce nazală, 
pătrunzătoare. 


— Calul fetiţei este înțepenit, Scharfihrer! a explicat el. 
Trebuie să-l scoatem. 

— Ce cauţi aici, la ora asta din noapte? a urlat 
Scharfihrer. 

— Fratele meu luptă în Polonia şi nu avem pe nimeni 
altcineva care să aibă grijă de animale. 

Minciuna a înflorit de la sine, fără ca Sarah să mai aibă 
timp s-o gândească. 

— Uitaţi, dacă nu aveţi de gând să mă ajutaţi, vedeți-vă de 
drum, la fel ca tovarăşul vostru care a trecut pe aici acum 
un minut. 

— Cine a trecut pe aici? a cerut să afle Scharfuhrer, în 
timp ce cel de-al treilea soldat şi cei doi câini îşi făceau 
apariția din întuneric. 

— Un idiot şchiop cu o lanternă, care nu a vrut să se 
oprească. 

Sarah şi-a fluturat mâna vag, cât mai departe de hambar. 

— Ajutaţi-mă sau vedeţi-vă de drum, câinii voştri îmi 
sperie calul. 

— Stern, ajut-o pe fata asta. Tu! 

A arătat spre bărbatul cu câinii. 

— După mine! 

Au luat-o în pas alergător prin întuneric, trăgând după ei 
câinii care se împotriveau. 

— Ei, asta-i grozav, mulțumesc mult! a strigat Sarah în 
urma lor, dându-şi teatral ochii peste cap. 

Funcționează. Cum funcționează? 

— Ştii ceva despre cai? 

Băiatul şi-a scuturat capul. 

— Eu sunt din Dresden! a recunoscut el, de parcă asta ar 
fi explicat totul. 

Bun, şi-a zis Sarah. Nici eu nu ştiu. 

— Ei bine, apucă de asta şi trage. La trei... 


Stern a apucat de căpăstru şi şi-au înfipt amândoi 
picioarele în noroi. 

— Unu. Doi. 

S-au uitat unul la altul. 

— Trei! 

Au tras de hățuri. 

Calul a nechezat şi a lovit cu picioarele din față, 
împroşcând cu valuri de apă noroioasă. Le-au alunecat 
picioarele, în timp ce animalul încerca să se dezbare de ei. 
După un minut, s-au dat bătuţi, extenuațţi, cu mâinile albite 
din cauza efortului. 

— Din nou! l-a presat Sarah pe soldat. 

Privea în ochii calului şi îi vedea panica clocotind, gata să 
răbufnească. 

— Nu are rost... 

— Nu, din nou! 

Sarah a apucat de căpăstru, fără să mai ştie dacă îşi dorea 
să elibereze calul pentru că făcea parte din farsa ei sau 
pentru că, pur şi simplu, asta îşi dorea. 

— Stai! a ţipat Stern şi a sărit în şanţ, alături de animal. 

— Ce faci? O să-ți dea o copită! 

Ultimul lucru de care Sarah avea nevoie era un gardian SS 
inconştient. 

— Nu, aşteaptă! 

Soldatul a început să scurme în jurul picioarelor din spate 
ale calului, prin noroi, în timp ce Sarah stătea, udă până la 
piele şi murdară, şi îi mângâia botul. 

— E o nebunie, nu? a şoptit ea animalului pe un ton pe 
care şi-l credea alinător. Dacă îi dai un picior în cap, aş 
putea oare să mă duc acasă? Ce părere ai? 

Căluțul a nechezat plângăreț şi a scuturat din urechi. 

— Of, ai dreptate, desigur. M-ar căuta apoi, nu-i aşa? Fie, 
nu-l ucide, nu-mi pasă. 

— Încearcă acum! a strigat băiatul. 


Sarah a respirat adânc şi a tras de căpăstru. Calul a tras 
într-o parte şi, cu un nechezat sălbatic, a făcut un pas spre 
mal cu piciorul eliberat. 

— Da! l-a încurajat Sarah. Haide... 

A tras din nou şi a simțit mâinile lui Stern apucându-i-le 
pe ale ei. Animalul se zbătea să iasă din şant. 

— Haide! a strigat băiatul. 

Soldatul a reajustat poziția picioarelor, a tras, a stabilizat, 
a tras din nou, apoi a căutat noi poziţii strategice pentru a 
se putea înfige bine în pământ, până când, în cele din urmă, 
ultima copită a fost desprinsă din noroi. Calul a rupt-o la 
fugă şi a urcat în vârful movilei, trăgându-i pe Sarah şi pe 
băiat cu el. 

El a dat drumul hățurilor, dar mâna ei era prinsă în 
căpăstru şi calul a târât-o pe spate în josul movilei, apoi din 
nou la deal. Sarah s-a ferit de copite până când, în cele din 
urmă, mâna i-a alunecat din hăț. Calul a sărit cu uşurinţă 
peste ea şi s-a făcut nevăzut. 

Sarah a rămas întinsă în noroi şi a izbucnit într-un râs 
neputincios, isteric - hohote zguduitoare, cu burta în sus, 
cu junghiuri într-o parte, de durere şi de bucurie. 

— Eşti bine? a întrebat Stern, care era acoperit de pământ 
din creştet până-n vârful ghetelor. 

— Da! a chicotit Sarah. 

Doar de asta avusese nevoie. Un soldat Schutzstaffel, care 
să se târască în noroi pentru ea. 

— Iapa va fi bine? 

Băiatul a încercat să o ajute să se ridice, dar ea i-a 
alunecat printre degete înapoi în noroi. 

— Căluţul. E un el! a declarat ea cu convingere. 

Habar n-ai. 

— Dacă nu se va mai băga în belele în noaptea asta, va fi 
bine. 


Soldatul a reuşit în cele din urmă să o ridice în picioare. 
De-abia umplea uniforma prea mare, de-abia dacă avea 
vârsta ca să o îmbrace. Pe chipul lui se citeau compasiune şi 
inocenţă. Sarah s-a simțit dezarmată. Transparentă. 

Fulgerul care s-a arcuit pe cer i-a luminat, ca un reflector 
într-o sală de bal bătută de vânt. Ploaia se mai potolise. 
Sarah şi-a dat seama că avea gura deschisă. 

— Ar trebui să te conduc acasă, a zis el, în cele din urmă. 

Tunetul a bubuit surd. 

— Ăăă, nu, e în ordine. Nu-i departe. Nu pot să... îmi fac 
apariția în miezul nopții, cu un soldat după mine, nu-i aşa? 
Mutti ar fi furioasă. 

Sarah a râs, râsul caustic şi fals pe care îl auzise la 
prietenii mamei ei atunci când era mică. 

— Du-te şi... fă ce aveai de făcut... chestia... 

Sarah şi-a adunat gândurile. Vei strica totul, 
concentrează-te! 

— Ce făceai? 

— Ah, urmărim un nelegiuit care a intrat prin efracție pe o 
proprietate din apropiere, i-a zis băiatul cu mândrie. 

— O! Ştiţi cine este? Nu puteți să mergeţi şi să-l aşteptaţi 
acasă la el? a întrebat ea. 

— Nu avem idee cine este sau unde locuieşte, ori ce avea 
de gând să facă. 

— Of, Doamne. 

Bun. 

— Dar l-am împuşcat, aşa că nu va rezista prea mult. 

Pentru o fracțiune de secundă, ochii băiatului au devenit 
cei ai unui mic monstru. Un mic monstru cu armă. 

— Ei bine, îți mulțumesc pentru ajutor. Trebuie să plec 
acum, să dorm şi eu puţin înainte de şcoală. 

Sarah a luat-o înapoi spre drumul pe unde venise. Atât de 
aproape de libertate şi de victorie... Poartă-te normal. Ora 


unu noaptea. În mijlocul furtunii. Cu un SS. Şi un cal. 
Nimic mai normal de atât. 

Drumul îi era luminat încă de lanterna lui, ceea ce 
însemna că încă o urmărea. Pentru că nu mai avea calul 
sau cursa, care să îi distragă atenţia, a început să se simtă 
cuprinsă de teamă. 

Lasă-mă să plec. 

Apoi totul s-a cufundat în întuneric. Sarah şi-a întors 
capul şi a văzut silueta băiatului înaintând pe câmp, cu 
inelul încețoşat de lumină săltând în faţa lui. 

A rupt-o la fugă. 

A auzit în întuneric un nechezat puternic şi un pufăit. 

Cu plăcere. 


Capitolul douăzeci şi unu 


Îl găsise pe Căpitan inconştient. Sângerarea părea să se fi 
oprit, din câte putea să-şi dea seama pe întuneric, dar nu ar 
fi îndrăznit să-l mişte nici dacă ar fi putut să o facă. 
Hambarul îi oferea o ascunzătoare uscată, deci era un loc la 
fel de bun ca oricare altul acum. Însă avea să aibă nevoie de 
apă, mâncare şi haine curate. 

Aşa că Sarah se întorsese la Rothenstadt. 

Îi luase mai bine de o oră să-şi curețe sângele şi noroiul de 
pe haine, apoi şi mai mult ca să găsească un loc în care să 
le usuce, fără ca cineva să le descopere. Îşi ştersese şi 
urmele de noroi de pe holuri, deşi şcoala era atât de jegoasă, 
încât nici nu s-ar fi văzut o prea mare diferență. Atunci 


când, în cele din urmă, s-a băgat în pătuțul ei, şi-a dat 
seama că inima îi bătea mult prea tare ca să poată adormi. 

A doua zi, a moțăit la ore, cu lumina puternică a dimineţii 
de iarnă şi cea de la becurile electrice bătându-i cu cruzime 
în ochii obosiţi. Abia reuşise să scape de întrebările 
inofensive, dar curioase ale Şoarecelui. „La baie. La aer. Am 
privit furtuna. N-am putut să dorm. Am ieşit doar puţin 
afară. Da, şi şosetele.” La cină, pe când îşi îndesa o chiflă de 
pâine în buzunar, a observat că tovarăşa ei nelipsită o 
urmărea. 

— Ce faci cu pâinea? a întrebat Şoarece, pe un ton doar 
vag curios. 

Nu din nou, şi-a zis Sarah. 

— O pun deoparte pentru mai târziu. Uneori mi se face 
foame. 

— Ai putea să o mânânci când mergi la plimbare... 

Sarah s-a întors spre Şoarece, dar ea îşi făcea acum de 
lucru cu solnița. 

— Şoarece, a început Sarah, strivindu-şi sub talpă furia. 
Uneori locul acesta este atât de... îngrozitor, încât simt 
nevoia să plec. Înțelegi ce zic? Adică, nu plec. Pur şi simplu 
trebuie să ies afară din când în când. 

Şoarecele şi-a împins leguma anemică din farfurie cu 
furculița. 

— Nu m-ai lăsa aici, nu-i aşa? Singură, vreau să zic. 

Sarah a răspuns imediat, ştiind că un moment de ezitare 
ar aduce daune ireparabile. 

— Nu, bineînţeles că nu. 

A zâmbit. Cu ochii. 

— Promiți? s-a rugat Şoarecele. 

Taci, taci, taci. 

— Da. 

Mincinoaso, mincinoaso, mincinoaso. 

— Uite, ia şi pâinea mea! s-a oferit Şoarece. 


Sarah a luat-o, cu sentimentul neplăcut că fură, zâmbind 
obosită. 
Poate că, până la urmă, vei rămâne aici pentru totdeauna. 


Deşi infirmeria avea toate lucrurile de care credea că va avea 
nevoie, Sarah s-a trezit că nu avea cum să transporte apă 
până la hambar. În cele din urmă, a folosit o vază pentru 
flori, din al cărei conținut prețios reuşea să verse cumva pe 
haina ei încă umedă la fiecare pas, aproape. Noaptea fără 
lună scotea în calea picioarelor ei obosite o mulțime de 
capcane şi băltoace misterioase. În două rânduri s-a trezit 
pe un drum greşit şi a trebuit să se redreseze din mers. l-a 
luat astfel o eternitate ca să ajungă la hambar, timp în care 
şi-a făcut griji în mod constant că cineva l-ar fi putut 
descoperi pe Căpitan. 

A încercat să spioneze de la depărtare hambarul, dar nu 
era suficient de multă lumină ca să-şi dea seama dacă era 
cineva înăuntru, în față sau prin jur. În cele din urmă, a 
luat-o spre intrare, pe care a găsit-o la fel cum o lăsase. 

— Alo? 

A împins de uşi ca să intre, le-a închis în urma ei şi apoi a 
scos din buzunar chibrituri şi o lumânare. Şi-a închis ochii, 
ca să şi-i protejeze de lumină, şi a scăpărat un chibrit. A 
aşteptat ca strălucirea roşiatică pe care o vedea prin pleoape 
să se stingă înainte de a-i deschide. Hambarul părea pustiu, 
singurii locuitori fiind umbrele care dansau pe pereți. 
Lumânarea a pâlpâit şi în cele din urmă s-a aprins. 

— Căpitane? 

— Ştii, asistentele n-au venit să mă vadă azi, a cârâit o 
voce de sub paie. 

În inima fetei s-a aprins o mică flacără, alimentată de 
speranţă şi uşurare. 

— Te-am ascuns foarte bine. 

— Da, şi acum miros a bălegar. Mersi pentru asta! 


Vocea Căpitanului suna jalnic de slab, însă cuvintele erau 
încă în stilul lui. Asta o bucura pe Sarah, şi nu doar pentru 
că era în viaţă, iar ea nu rămânea singură. 

A îngenuncheat lângă grămada de fân şi i-a scuturat 
paiele de pe cap şi umeri. Bărbatul avea o paloare 
bolnăvicioasă, iar buzele îi erau uscate şi crăpate. Şi-a 
deschis ochii cât să îi arunce o privire, apoi i-a închis la loc. 
Sarah a lăsat vaza jos şi a început să scoată ce avea în 
buzunare. 

— Pare oarecum impropriu, nu-i aşa? 

Căpitanul a încercat să râdă, dar sunetele i-au gâlgâit în 
piept. 

— Fata care a devorat dicționarul. 

— O fată care ştie chestii. Cât de neobişnuit. Cum de se 
mai învârte Pământul? 

Sarah s-a strecurat în spatele Căpitanului şi şi-a trecut cu 
greu genunchii pe sub umerii lui. 

— Sus! a ordonat ea. 

I-a tras capul în poala ei şi Căpitanul a scos un țipăt. Fata 
s-a întins după vază şi i-a lipit-o de buze. 

— Bea. 

Era un proces dificil, însă până la urmă rănitul a reuşit să 
bea apa călduță, care a părut să aibă un efect imediat 
asupra lui. Şi-a deschis ochii mai larg şi, poate că Sarah îşi 
imagina doar, însă parcă i se aprinsese din nou scânteia 
vieţii. 

— I-ai îndepărtat de aici? 

— O, da, le-am zis că nu avem spioni britanici aici, aţi 
greşit adresa. 

— Mă caută încă? 

Suna ca şi cum nu i-ar păsa, deşi probabil nu mai avea 
putere să-i pese. 

— Nu m-au informat că ar fi renunțat. Bea. 

Căpitanul a mai înghițit câteva guri. 


Cum o să-i asiguri hrana? Cum îl vei duce acasă? 

— Ei nu ştiu cine eşti sau ce ai căutat acolo, i-a explicat 
Sarah. 

— De unde ştii tu asta? 

— De la un soldat SS extrem de amabil, pe nume... Sturm, 
Stern? E din Dresden. 

Căpitanul a scos un sunet care-i trăda extrema 
curiozitate. 

— Eu ştiu chestii, ai uitat? Dă-mi voie să mă uit la umărul 
tău. 

Sarah a reuşit să tragă haina, dar cămaşa de dedesubt era 
lipită de rană printr-o crustă de un maro întunecat, la un 
loc cu batista ei. O crustă uriaşă. Poate. Care ar fi fost 
primul lucru pe care l-ar fi făcut mama ei? 

— Locul trebuie curățat. Spune-mi ce să fac. 

Sarah i-a apăsat umărul bun. 

— Haide. 

— Nu ştiu. 

— Cum adică nu ştii? 

Sarah era uluită. 

— Ai mai fost împuşcat? Trebuie să mai fi fost împuşcat 
vreun cunoscut de-al tău. La naiba, eşti soldat! Ai fost în 
ultimul război, nu-i aşa? 

— Nu sunt medic, şi da, am mai fost împuşcat. Şi am avut 
doctori şi asistente care chiar ştiau să se comporte frumos 
cu pacienții lor. 

— Bun. Au curăţat rana? 

Căpitanul a dat din cap. 

— Apoi au bandajat... chestii? Bun. 

Lui Sarah nu îi plăcea atunci când el nu ştia chestii. De 
obicei, el ştia întotdeauna lucrurile de care ea nu avea 
habar. 

I-a turnat puţină apă pe umăr şi s-a folosit de ea pentru a 
dizolva crusta. Când a început să-i tragă în jos cămaşa, 


Căpitanul a şuierat de durere. Din rană a picurat sânge, dar 
nu s-a deschis. 

— Ai un glonte înăuntru, nu-i aşa? a întrebat Sarah 
aspru. Trebuie scos? 

— Nu ştiu, s-a văitat el, scuturându-şi capul. 

— Hei! Nu mai boci! s-a răstit Sarah. Răspunde cu da sau 
nu. 

— Nu dispun de nicio informaţie care ar putea să-ţi fie de 
folos, i-a răspuns el, recăpătându-şi controlul. 

S-a văitat din nou atunci când Sarah a turnat apă pe 
rană. Apoi, fata a încercat, încet şi neîndemânatic, să-i 
bandajeze umărul. Căpitanul începuse să asude din cauza 
efortului şi să scrâşnească din dinți. 

— Vorbeşte-mi. Spune-mi despre Bomba Grepfrut, i-a zis 
Sarah. 

— Ce-i cu ea? 

— Vezi tu, acum eu încerc să te fac să vorbeşti despre un 
subiect anume pentru a-ți distrage atenția de la ceea ce fac. 
Aşa că, vorbeşte despre... chestii, căpitane Floyd. Consideră 
asta drept şansa ta de a-mi demonstra cât sunt de 
neştiutoare. Cum funcționează? 

— E complicat. 

— Atunci simplifică. 

Sarah era de fapt cea care avea nevoie să-i fie distrasă 
atenţia. Bandajul ei era cel mult amatoristic. 

— Profesoara Meitner spune că există un... element, 
uraniu. Este instabil. 

— Instabil. Ce înseamnă asta? 

— Nu îi place să stea la un loc... vrea să fie mai mic, să 
devină altceva. 

— Nu asta vrem cu toţii? 

Sarah avea nevoie ca el să vorbească în continuare. 

— Dacă este lovit de un neutron, o bucăţică dintr-un alt 
atom, se poate despărți, devenind două lucruri. 


— Sună foarte tehnic. Continuă. 

— Atunci când se întâmplă asta, eliberează o mică explozie 
de energie. Ca sunetul pe care-l scoate un băț atunci când 
este frânt în două. Mic, dar... Isuse! 

Din rană începuse să picure din nou sânge. 

— Nu te mişca. Zi mai departe. 

— De asemenea, emană trei neutroni. Îţi mai aminteşti 
bucăţica aceea? 

— Da. 

Sarah ştergea sângele cu fusta, sperând că nu se va alege 
cu o pată vizibilă pe ea. 

— Bucăţelele acestea pot lovi o altă bucată mare, făcând-o 
astfel să scuipe bucăţi mici. Acelea vor produce la rândul lor 
altele, şi aşa mai departe, în lanţ. 

— Bucăţelele scuipă, scuipatul loveşte, apoi alte bucățele 
scuipă din nou. Ce îmbârligătură! a comentat Sarah, 
imitând vocea de petrecăreață a mamei ei. 

— În cele din urmă, toate bucăţelele care alcătuiesc 
Bomba Grepfrut vor scuipa şi vor lovi deodată şi... bum. 

Sarah a tras tare de bandaj, sperând că presiunea avea să 
ajute. 

— Ca praful de puşcă. 

— Nu. Mult, mult mai puternic decât praful de puşcă. De 
milioane şi milioane de ori. Mă bandajezi sau mă legi 
fedeleş? s-a strâmbat Căpitanul. 

— Scuze! Destulă vorbărie! Mănâncă acum! 

Sarah a despachetat proviziile austere pe care le adusese 
şi a dumicat pâinea, dându-i apoi să mănânce ca unei 
păsări. Dacă rana s-ar fi deschis din nou după ce ea pleca, 
avea să se oprească sângerarea sau sângele avea să curgă 
până când nu avea să mai rămână niciun strop? A doua zi 
avea să-i aducă prânzul, oare, unui cadavru? 

Kommt Zeit, kommt Rat - te vei confrunta cu asta atunci 
când va fi cazul. 


— Pânea asa e vehe, molfăi el. 

— Pâinea veche de o zi este mai ieftină, nu ştiai? Se zice că 
trebuie să fii evreu ca să ştii asta. Dar în cazul de față? 

Sarah a ridicat o bucăţică de pâine uscată. 

— Asta este lăcomie ariană pură. 

— Aia ce e? 

Căpitanul şi-a îndreptat privirea spre legătura 
dreptunghiulară care mai rămăsese nedesfăcută. 

— Este o carte. 

— O carte? 

Căpitanul a început să râdă din nou, uscat, dar a trebuit 
să se oprească pentru că Sarah se zbârlise în fața 
ingratitudinii lui. 

— M-am gândit că s-ar putea să te plictiseşti. 

Un braț s-a întins din paie, cerând cartea. 

— Mein Kampf? a comentat Căpitanul atunci când a văzut 
despre ce era vorba. Am citit-o. E un gunoi. 

— Biblioteca de la Rothenstadt este foarte limitată. 


Sarah se simțea atât de obosită atunci când a ajuns înapoi 
în dormitorul fetelor, încât abia a mai putut să se dezbrace. 
Aproape că a ratat-o pe Şoarece, care o aştepta în întuneric, 
dar până la urmă a dat din cap spre ea, în semn de 
recunoaştere. 

S-a urcat apoi în patul ei. Nu mai putea să-şi facă griji şi 
în privința Şoarecelui. Mintea ei era deja plină. 

Cât timp vei putea continua aşa? 

Atâta timp cât este nevoie. 

Suficient cât el să moară sau ca tu să fii prinsă? 

Exact atât. 


Nu a găsit un cadavru. Ba chiar pretindea că se simte mai 
bine Căpitanul. 


— Ce se întâmplă cu războiul? De ce nu s-a mai întâmplat 
nimic din septembrie? l-a întrebat Sarah, oferindu-i lingura 
de supă. 

Containerul din tablă fusese o pradă bună, însă prețul pe 
care-l plătise intrând în bucătărie fusese că văzuse cum li se 
pregătea mâncarea. Deja faptul că trebuise să pipăie prin 
întuneric după alimente în timp ce gândacii mişunau 
pretutindeni fusese destul de rău, însă atunci când găsisese 
viermi în şuncă i se făcuse de-a dreptul greață. Supa stătuse 
afară cam mult, dar încă avea un miros bun. Se aştepta 
oricum să o regăsească în meniul de a doua zi. Într-un fel 
sau altul. 

— Aş prefera să aud noutăţi despre Elsa Schäfer, a 
răspuns Căpitanul, cu lingurița la gură. 

— Glumeşti, nu? a răbufnit Sarah. Când se presupune că 
aş fi avut timpul şi energia de a face ceva în privința ei? 

— Verşi... 

— Sunt de părere că acum ne concentrăm asupra 
rezultatelor micii tale operațiuni. Dacă vrei să mă opresc din 
furat şi transportat mâncare pentru tine, doar zi-mi. 

A aşteptat un răspuns, însă Căpitanul o privea mut. Furia 
i s-a autoconsumat în câteva secunde — era prea obositoare. 

În cele din urmă, i-a spus: 

— Deci, ar trebui să mănânc sau să te pun la curent cu 
evenimentele de la nivel mondial? E greu să faci pe deşteptul 
cu supă curgându-ți pe barbă. 

— Înghite şi apoi deschide gura. 

Căpitanul a ascultat ordinul. 

— Ei bine, acum trei zile... vremea rea a oprit invazia din 
Franța. Nu mai au loc lupte în iarna asta. Britanicii erau la 
post oricum până în octombrie, nu schimbă cu nimic 
lucrurile. 

— Şi ce se va întâmpla la primăvară? 


Sarah a dat de ceva neplăcut în lingură, aşa că a şters-o 
cu încheietura mânecii. I se părea stranie ideea de 
primăvară, discuția despre viitor, când supraviețuirea 
însemna să treci de la o zi la alta. 

— Varianta optimistă? 

— Dacă vrei. 

Îi plăcea cum sună asta în acele momente. 

— Aliaţii îi vor sparge nasul lui Mainstein8t în Belgia şi 
totul se va opri. 

— Şi varianta realistă? 

— Guderian are dreptate şi vor fi prea rapizi şi prea 
puternici. Britanicii vor avea noroc dacă îi vor opri la porțile 
Parisului, în vreme ce francezii vor sta în tranşee, aşteptând 
ca ultimul război să înceapă din nou. 

— Eşti bine informat. 

— Merg la petrecerile potrivite. 

— Ne-ar fi mult mai uşor dacă te-ai hrăni singur, a 
remarcat Sarah, adunând ultima lingură de supă de pe 
fundul recipientului. 

— Nu-mi pot mişca brațul deocamdată. 

Sara şi-a întins mâna şi i-a atins delicat brațul. Apoi i l-a 
apucat cu două degete şi i l-a repoziționat. Căpitanul s-a 
albit şi şi-a întors capul într-o parte. 

— Înseamnă că nu-i mai bine, a murmurat ea, trăgându-i 
haina pentru a descoperi bandajul. 

— Are nevoie de ceva timp, a zis el. 

Sarah a atins pielea din jurul rănii. 

— Este... caldă. E normal? 

— Înseamnă că se vindecă. 


8 Erich von Manstein (1887-1973), unul dintre cei mai proeminenți 
comandanţi a forțelor armate germane în timpul celui de-Al Doilea 
Război Mondial (n. red.). 


În ciuda timpului petrecut cu el, Sarah nu putea să-şi dea 
seama dacă mințea. Poate că era obosit doar, ori poate că 
era un mincinos de profesie. 

— Biscuiţi, atunci. Pe aceia poţi să ţi-i bagi singur în gură. 
Cu cele mai bune gărgărițe din tot Reich-ul. 

Sarah i-a întins un şerveţel cu un terci de culoare bejulie. 

— Deci, mai spune-mi despre bombă. Va fi gata până-n 
primăvară? 

— Nu, dar mai devreme decât îmi imaginam. 

Căpitanul a prins o gărgăriță şi a dat-o la o parte, apoi 
încă una şi în cele din urmă s-a dat bătut. 

— Cu câteva luni în urmă, credeam că o bombă de genul 
acesta are nevoie de mai multe tone de uraniu. Că ar fi prea 
masivă pentru a putea fi folosită. De aceea Schäfer a 
modificat un zepelin: pentru a o putea căra. 

— Ah, şi atunci am apărut eu în peisaj. 

Sarah a îndepărtat imediat gândul la acea zi şi s-a apucat 
să strângă picnicul. 

— Dar acum profesoara Meitner crede că vor avea nevoie 
de doar câteva kilograme. Că va fi o bombă pe care să o poți 
arunca din avion... sau chiar duce în mână. 

— Vor vrea să zboare rapid de la fața locului. 

— Am un prieten la Siemens. Mi-a zis că lucrează la 
avioane fără piloți. Rachete. Ştii ce este o rachetă? 

— Artificii! 

Sarah aproape a izbucnit în râs. 

— O, ceva mult mai mare de atât... 

Căpitanul a oftat. 

— Am nevoie de odihnă. Ar trebui să te întorci. 

Lui Sarah nu i se părea că arăta prea bine. 

— Cum e cartea? 

— Ideală, mulțumesc. Am găsit întrebuințarea perfectă 
pentru proza fihrerului. 

— A, serios? 


— E la fel ca revoluționarele şervețele de hârtie Soft-Tuff: 
nu se termină repede, nu se rupe, nu se iroseşte. Mi-a fixat 
un nou standard în ceea ce priveşte moliciunea şi 
absorbanța, însă s-a dovedit extrem de rezistentă în 
schimb... 


Nuiaua a lovit cu trosnet banca. Sarah a căscat mari ochii şi 
a sărit în sus. Şi-a îndreptat imediat privirea înainte, 
conştientă că îi aluneca un firicel de salivă pe bărbie, din 
colțul gurii. 

— Dormeai? s-a răstit Fräulein Langefeld. Eşti atât de 
impertinentă încât să adormi la lecţia mea? 

În sala de clasă nu se auzea nici musca. Până şi ceasul 
părea să se fi oprit din ticăit. Podelei îi era jenă să scârțâie 
sub greutatea lui Langefeld, în timp ce aceasta îşi reajusta 
poziția. 

Să mintă? Să rămână tăcută? Să îşi ceară scuze? 

— Îmi cer iertare, Frâulein. 

Nuiaua a lovit din nou banca. 

— Nimeni nu a zis că poţi vorbi, kleine Hure. 

Tăcere. 

Spre groaza ei, Sarah simţea că începe să tremure. În vene 
păreau să-i curgă flăcări. 

Nu plânge. 

Ar putea funcționa... 

Nu în cazul ei. 

— Ridică-te! i-a comandat Langefeld. 

Sarah s-a ridicat. Scaunul a scârțâit şi s-a lovit de banca 
din spatele ei. Fără pupitru în față, Sarah se simțea lipsită 
de apărare. Nu o mai vedea pe profesoară, doar o auzea 
bătând în podea cu nuiaua. 

— Cine e de părere că este acceptabil să se ațipească la 
orele mele? Liebrich? 

— Nu este, Fräulein. 


— Posipal? 
— Nu, Fräulein. 


— Mauser? 
— Aăă... nu, s-a auzit un chițăit mic. 
— Ce? 


Sarah şi-a închis ochii. Nu... 

— Nu, Fräulein, a răspuns Şoarecele, cu panica citindu-i- 
se în glas. 

— Eşti de acord cu Haller? Crezi că ar trebui să tragem cu 
toții câte un pui de somn la lecţia mea? 

Sarah a urmărit-o pe Langefeld aplecându-se deasupra 
băncii Şoarecelui. Nu se mai vedeau din fată decât picioarele 
tremurătoare. 

Sarah şi-a îndreptat din nou privirea în față şi şi-a împins 
scaunul, care a scos încă un scrâşnet. A auzit-o pe 
Langefeld întorcându-se în spatele ei. 

— Eşti un exemplu rău, Haller. Le influențezi pe amărâtele 
poloneze de felul Şoarecelui. Nu voi permite asta. 

Durerea care i-a lovit dosul picioarelor a făcut-o să se 
simtă ca şi cum ar fi atins un cuptor încins. I s-a întins ca o 
apă fierbinte în susul şi în josul coapselor. Un mormăit i-a 
scăpat printre buze, care a umplut spaţiul în locul ţipătului 
pe care şi-l înăbugşise. 

— Poți să rămâi în picioare până la sfârşitul lecţiei. Aşa n- 
ai să mai adormi. 

Langefeld, care o luase înapoi spre catedră, a reapărut în 
câmpul vizual al fetei. Spontan, Sarah s-a văzut cu ochii 
minţii aruncând cu o piatră în capul profesoarei. 


Capitolul douăzeci şi doi 


—— Miroşi rău. 

— Ei bine, acestei camere de hotel îi lipsesc multe dintre 
facilitățile moderne. 

— Să-ţi chem menajera? 

— Nu am mărunt pentru... bacşiş. 

Sarah s-a apropiat cu lumânarea de Căpitan. Stătea în 
şezut, dar era ud până la piele de sudoare. Unde de 
fierbințeală păreau să se ridice din trupul lui în aerul 
iernatic. 

— Păi, aceasta este ultima cameră cu vedere la mare pe 
care o mai avem! a turuit Sarah cu o veselie jucată. 

— Abia dacă se întrezăreşte de la distanța asta. Te voi pâri 
Camerei de Comerţ... 

— Această organizație sună foarte britanic, Herr Haller. De 
unde ai auzit de aşa ceva? 

Căpitanul a zâmbit, întârziat însă. Ceva nu era în regulă. 

Mirosul pe care îl simțea nu era de paie ude. Nu era de 
rahat uman sau de cal. Nici de transpirație sau urină. 

— Lasă tava pe masă, te rog! 

— Mai întâi apă, aş zice. 

Căpitanului îi frigea pielea. A dat apa pe gât cu noduri. 

— Să-ţi vedem rana, a cerut Sarah. 

— Nu, lasă. 

A dat replica prea rapid, iar asta l-a făcut să tuşească. 

Sarah i-a ridicat haina şi a tras cămaşa de pe umăr. 
Bandajul era pătat, umed. De acolo venea mirosul: o 
duhoare ca aceea a cărnii care începe să putrezească. Sarah 
a început să desfăşoare bandajul, la început încet, apoi din 
ce în ce mai repede, pentru că ceva alb-verzui începuse să 
răzbată prin tifon. Ultima bucată din bandaj a alunecat şi 
Sarah a înghițit un nod, gata să vomite. 


— S-a infectat, a şoptit ea. 

Simţea că din sipetul ei începuse să se scurgă ceva şi să se 
strângă în jurul lui. 

— Acum e şi doctoriță! 

— Ar fi trebuit să scoatem glontele. 

Panica s-a încolăcit în jurul ei, ca un şarpe cu clopoței. 

— Retrospectiva este un lucru minunat. 

Panica o strângea de gât. 

— Ce facem? 

— Of, Sarah din Elsengrund, nici măcar tu nu poți opri o 
infecție. 

Rostise cuvintele delicat, fără urmă de maliție. 

Sarah a prins de gât emoția care evadase şi a strâns-o. 

— Trebuie să facem ceva... Pot să te duc la un doctor... 

Bolborosea, nu gândea. Şi-a coborât privirea spre 
Căpitanul palid şi gârbovit. 

— Aş putea aduce unul aici. 

— Crezi că Sicherheitspolizei nu caută pe cineva cu o 
gaură şi un glonţ SS în braț? 

— Şi ce dacă ştiu? E mai bine decât să mori aici! 

— Nu fi naivă! a izbucnit Căpitanul. Ai văzut de ce sunt în 
stare oamenii ăştia. 

S-a aplecat şi i-a apucat mâna cu braţul bun. 

— Ai văzut ce le fac celor nevinovaţi. Ce crezi că mi-ar face 
mie, un spion, duşmanul? Aş fi norocos dacă m-ar împuşca 
în cap de la bun început. Şi în plus... 

I-a strâns mâna. 

— Tu ai nevoie de o portiță de ieşire şi eu trebuie să-ți fac 
rost de timp. 

Sarah a simţit că lumea se frânge şi se surpă în jurul ei. 
Era din nou fetița aceea care-şi aştepta tatăl să o viziteze, în 
timp ce mama ei plângea. Stătea în fața Mercedesului 
mamei ci, în care se afla singura persoană pe care o iubea 
pe această lume, cu o o gaură acolo unde ar fi trebuit să-i fie 


ceafa. Dincolo de sticla spartă, a auzit câinii care veneau 
după ea... 

Nu. 

Sarah a sărit în picioare, de parcă i-ar fi aruncat cineva o 
găleată cu apă rece în cap. 

— Nu. Nu, nu trebuie. Nu plec nicăieri. 

— Am jucat şi am pierdut. Gândeşte-te că retragerea este 
o mişcare tactică. 

Sarah şi-a scuturat încet capul, dintr-o parte în cealaltă. 

— Nu. De ce ce ai nevoie? Ce ar face un doctor? a întrebat 
ea autoritar. 

— Sarah... 

— Ce ar face doctorul? a țipat. 

— Ar curăța rana, poate ar scoate glonțul, dar ai avea 
nevoie de prontosil sau de un alt tip de sulfamidă pentru a 
neutraliza infecția. 

— Unde aş putea găsi sulfamidă? 

Sarah s-a agăţat de asta şi şi-a înfipt unghiile în palme. 

— Isuse, fată, tu auzi ce zici?! a strigat Căpitanul. 

— Doctor? Farmacie? În oraş? Dacă nu-mi spui, voi căuta 
singură... 

— Trebuie să te întorci în Berlin, a zis el din nou, de data 
aceasta mai calm. la banii din buzunarul de la haina mea... 

— Nu! 

— Sunt îndeajuns, atâta timp cât nu mănânci..., a 
continuat Căpitanul. 

— Nu. Nu mă auzi? 

— Convinge-l pe paznic să te lase să intri în apartament... 

Sarah şi-a acoperit urechile şi a ieşit. 


Pe cer era o lună atât de mare, încât totul părea cufundat în 
argint. Frunzele sclipeau, iar iarba părea țesută din fire de 
mătase fină. 


Sarah stătea pe gard şi îşi urmărea respiraţia risipindu-se 
în aer, spiralat. Se întreba cum putea să existe ceva atât de 
frumos pe lume, în vreme ce restul era putred şi fetid, la fel 
ca rana Căpitanului. Erau locuri în care trebuia să ajungă, 
lucruri de care trebuia să se îngrijească, ore de somn de 
care avea nevoie, însă pur şi simplu nu se putea mişca. Nici 
măcar nu stătea confortabil. Lemnul îi freca pielea încă 
sensibilă din cauza loviturilor primite cu nuiaua. Sarah a 
lăsat durerea să curgă, i-a simţit contururile şi ascuțimile, 
şi s-a agăţat de ea, controlând-o. 

Portița ei se afla chiar acolo, în hambar. Tot ce trebuia să 
facă era să se întoarcă şi să profite de ea. Înaintea ei se 
întindeau alte pericole, mai multe dureri, o plimbare cu 
vedere la fereastră printr-un parc de distracţii distorsionat, 
coşmaresc, un drum presărat cu temeri, un drum fără 
sfârşit. Să se întoarcă în Rothenstadt, să nimerească în oraş 
şi să fure provizii, totul fără a avea nicio garanție că nu va 
găsi doar un cadavru atunci când se va întoarce? Sarah 
stătea pe gard, fără să facă nimic din toate astea, de parcă 
ar fi putut să rămână aşa, acolo, pentru totdeauna. 

Prin întuneric, a ajuns până la ea un nechezat 
îndepărtat.Nu putea să-l vadă, dar ştia că era căluțul ei. Nu 
m-ai părăsit, părea să-i spună. 

Ai fost doar o diversiune. 

Nu, ai aşteptat atunci când ai fi putut să fugi. Ţi-ar fi 
pierdut urma. 

Sarah se întreba dacă aşa era. L-ar fi putut lăsa în urmă? 
L-ar putea lăsa în urmă pe Căpitan? Sau pe Şoarece? Ar 
putea să lase în urmă pe cineva sau ceva la fel de vulnerabil 
şi de pierdut pe cât era ea însăşi? 

Calul a nechezat din nou. 

Cu plăcere, i-a zis. 


Biroul doctorului era poleit, tapisat, legat în piele. Vechi, dar 
scump. Uşa de la intrare era grea, iar holul avea parfumul 
privilegiului. O femeie îmbrăcată bine, cu tâmple 
încărunțite, vântura hârțogării la un birou antic, sub 
privirea atentă a fihrerului, din tabloul de pe peretele din 
spatele ei. 

— Scuzaţi-mă, doamnă. Am fost trimisă de NPEA 
Rothenstadt pentru a ridica nişte medicamente şi provizii. 

Atitudinea fetei era impecabil formală şi politicoasă. Se 
gândise că ar putea să împrumute din aroganța agresivă a 
Crăiesei de Gheaţă, însă o singură privire aruncată 
recepționistei îi tăiase avântul. 

— Straniu. De ce nu au sunat? 

Era o persoană sobră, calculată, iritabilă. 

Da, de ce n-au sunat, dumme Schlampe? 

Sarah trebuia să o aducă pe femeie la exasperare, în aşa 
fel încât să nu îşi dorească decât să îi dea ceea ce îi cerea, 
pentru a scăpa de ea. 

— Ah, cred că se grăbesc. Voiau să se asigure că primesc 
totul astăzi. 

— Este vorba despre o urgență? 

Minciuna îi ieşise pe gură cu uşurinţă, însă acum se 
întinsese pe podea, la picioarele ei, gata să-i pună piedică. 

— Păi, e o fată care şi-a zgâriat piciorul destul de rău în 
urmă cu vreo săptămână. Cred că acum e puţin... 
schmutzig55. 

Sarah s-a strâmbat. 

— Asistenta voia nişte... prontosil? 

Femeia a privit-o fără nicio expresie pe chip. 

— Sup... sulf... sulfano... 

— Sulfanomid. 


35 „Murdară” (germ. în original) (n. tr.). 


— Ah, da! Asta! a răspuns Sarah strălucind de încântare. 

— Scump. 

— Au zis să trimiteţi bonul la şcoală şi ei vor plăti 
ramburs. 

— Aşa zic ei mereu. 

Femeia şi-a dat ochii peste cap. 

— Şi zici că te-a trimis Frau Klose? 

O capcană. 

— Asistenta? Nu ştiu cum o cheamă. Nu m-a trimis ea, 
personal. Fräulein Langefeld m-a trimis. 

— Ai o listă? 

— Nu, am memorat. 

Femeia părea să se fi hotărât. 

— Vino cu mine... Cum te cheamă? 

— Liebrich. Marta Liebrich. 

Sarah spera că va fi de mult plecată atunci când aveau să 
o chestioneze pe şefa lor de dormitor, însă simțea cum se 
strânge lațul minciunilor în jurul ei. Poate că ar fi trebuit să 
se strecoare pur şi simplu pe fereastră? 

Femeia a condus-o pe Sarah printr-un coridor fără ferestre 
şi i-a cerut să aştepte pe o bancă, într-o cameră mică, cu 
lambriuri din lemn. Sarah avea sentimentul neplăcut că a 
fost încolțită. Cumva sunau chiar în acea clipă la şcoală? 
Aveau să afle că Liebrich era bine-mersi în dormitor? Aveau 
să cheme paza şi să descopere că Haller era cea care lipsea? 
Putea să-şi folosească discursul pentru a scăpa din orice 
situație, dar în acel loc nu prea avea ce face. Trebuia să afle 
ce se întâmpla de cealaltă parte a uşii. 

Respiră. 

M-au prins. Cum voi reuşi să ies basma curată? Ce mă 
fac? 

S-a auzit un clinchet şi uşa s-a dat de perete. În prag se 
afla asistenta de la şcoală. 

— Fata căreia îi sângerau ochii, a zis ea, blocând uşa. 


— Ah, Frau Klose, s-a bâlbâit Sarah. Eu... 

Spune ceva. Foloseşte-ţi discursul acela acum. 

— Tu nu eşti Liebrich. Ea este Schlafsaalfiihrerin în anul 
trei, cea care se îngraşă. Tu eşti Haller. 

Plângi! Pune-te pe plâns! 

Taci din gură! 

— Da... aşa este... dar am venit în locul ei. Nu voiam să o 
bag în belele. 

Frau Klose a plescăit neîncrezătoare din buze. 

— Gówno prawda86... Şi ţi-am cerut eu sulfamide, nu-i 
aşa? 

— Fräulein Langefeld mi-a spus... 

— Retardata aia tâmpă nu ar şti numele unui medicament 
nici dacă l-ar avea în ochi. Nu mă mai minți! s-a răstit 
femeia. 

Plângi, plângi acum. 

— Eu nu... 

Frau Klose a mârâi, a apucat-o pe Sarah de încheietură şi, 
bruscând-o dureros, a tras-o în josul holului. 

— Nu, mă doare... opreşte-te! a țipat Sarah, cu lacrimile 
pe care şi le dorise țâşnindu-i în ochi. 

Asistenta a dat de perete o altă uşă şi a împins-o cu forța 
pe Sarah într-un cabinet. Până a reuşit fata să îşi revină, 
singura uşă din cameră era deja închisă şi încuiată. Frau 
Klose şi-a încrucişat mâinile ei mari pe piept, din întreaga 
postură citindu-i-se dezgustul. 

— Vorbeşte! 

Sarah a lăsat o lacrimă să-i alunece pe obraz. 

Frau Klose a țâțâit din buze. 

— Asta n-o să-ți meargă cu mine. Voi n-aveţi sentimente. 

Ştie. Ştie că eşti evreică. De aceea s-a purtat urât cu tine. 


86 „Asta-i o tâmpenie” (pol. în original) (n. tr.) 


Atunci de ce nu m-a pârât? 

Gândeşte, dumme Schlampe. 

Podeaua de gresie era prea alunecoasă ca să poată trece în 
fugă pe lângă asistentă. Obiectele de pe rafturi erau prea 
departe. Sarah a pipăit canapeaua din spatele ei. Era prinsă 
de duşumea. 

Nu, gândeşte. 

— Ei, bine? Să sun la şcoală şi să-i pun la curent cu ce se 
întâmplă? 

— Nu... 

Sarah s-a bâlbâit. Prea repede. 

— Ce pui tu la cale, mică dziwki87? 

Dezgustul i se preschimbase într-o curiozitate scârbită. 

— Acum v-aţi apucat să furați medicamente? N-aveţi de 
toate? 

Dziwki... 

— Am nevoie de ele pentru un prieten, i-a zis Sarah, 
disperată. 

— Voi nu aveți prieteni. Voi sunteți nişte paraziți. 

Ştie! Crede că eşti un parazit evreu, ce altceva ar putea să 
însemne cuvintele ei? 

Nu. Gândeşte. 

— Este... 

Dziwki. Debil. Gowno prawda. Klose. 

Aşa cum soarele străpunge un nor, Sarah s-a luminat. 
Ştia de unde este femeia. 

— E rănit, a şoptit Sarah într-o poloneză stricată. Are 
nevoie de sulfamide. Sau moare. 

După o clipă de uimire, asistenta şi-a revenit, însă ceva 
din atitudinea ei se schimbase. 

— Cine? 


87 „Târfă” (pol. în original) (n. tr.). 


— Un prieten, a şoptit Sarah apăsat. 

Acum gândeşte. 

— El e... 

A dat-o înapoi pe germană. 

— Braconier? Kłusownik? Are nevoie de mâncare. L-au 
împuşcat. 

— Oraş de amărâți. Nimeni nu are burta plină. 

Nu părea convinsă. 

— Şi nu toți fură. 

— Lui îi era foarte foame, a încheiat Sarah cu voce slabă. 

— E evreu? 

Sarah nu şi-a putut controla reacţia, deşi s-a străduit să 
fabrice răspunsul corect. 

— Nu, a început ea. 

Asistenta şi-a ridicat mâna. 

— Fie. Cum zici tu. 

S-a îndreptat spre rafturi şi a început să adune cutii şi 
obiecte într-o geantă din piele. Sarah nu era sigură de ceea 
ce se întâmpla. 

— Glonţul e scos? 

Klose avea un cuțit în mână. 

— Nu. 

Asistenta a dat drumul în geantă bisturiului şi unei 
sticluțe. 

Sarah nu putea să împace în mintea ei atitudinea 
asistentei cu victoria ei bruscă şi neaşteptată. Poate că nu 
era momentul să îşi facă speranțe, însă chiar părea că avea 
să primească ajutor. Dar curiozitatea o îmboldea: 

— Eşti poloneză? 

Klose s-a întors pe călcâie şi, pentru o clipă, Sarah a avut 
impresia că avea să-i ardă o palmă. Femeia a râs amar, 
însă. 


— Nu, fată, sunt germană. Sau cel puțin am fost. Acum 
sunt o germană de gradul doi, o germană pe care Germania 
nu şi-o mai doreşte, mulțumită celor de teapa ta. 

Şi-a închis geanta. 

— Eşti gata? 

— Gata pentru ce? 

— Pentru a mă conduce la braconierul tău. 


Totul arăta diferit la lumina zilei. Hambarul părea fragil şi 
teribil de expus. Să calce pe drumul spre el părea nesăbuit. 
Să aducă o altă persoană cu ea, fatal. 

— Aţi avut noroc că ați găsit locul ăsta acum. Primăvara, 
hambarul e plin cu miei şi fermieri. 

Frau Klose nu părea impresionată. A aruncat o privire în 
jur. 

— Şi unde mai precis făcea braconaj? 

— Nu ştiu. L-am găsit aici, a răspuns Sarah evaziv, încă 
suspicioasă. 

— Şi tu ce făceai aici? 

Sarah s-a oprit şi a aşteptat ca Frau Klose să-şi întoarcă 
privirea spre ea. I se reaprinsese o scânteie în ochi. 

— Pui o mulțime de întrebări. 

— Pentru ca atunci când Sicherheitspolizei îmi vor pune 
mie întrebări, să am ce să le răspund. 

Nu urăşte evreii. Mă urăşte pe mine, şi-a zis Sarah. Sau, 
mai bine zis, o urăşte pe Ursula, micuța nazistă. 

Duşmanul duşmanului meu. 

Sarah a trecut pe lângă asistentă şi s-a îndreptat spre uşă. 

— Helmut? Helmut? Sunt Ursula, intru. 

Sarah a tras uşile şi a aruncat o privire în întunericul 
dinăuntru, brusc speriată de ceea ce ar putea descoperi. 

— Am adus o prietenă, ca să te ajute. 

Sarah s-a îndreptat spre mormanul de fân, începând să 
întrezărească silueta căpitanului. Părea adormit. Sau mai 


rău. A îngenuncheat şi şi-a pus palma în dreptul gurii lui, 
ca să simtă dacă respiră. 

E viu. Sunt încă pe bârnă. 

Îi venea să bată din palme şi să râdă. 

Căpitanul şi-a dat ochii peste cap şi a zâmbit, foarte încet. 
Apoi a băgat de seamă silueta asistentei în uşă. Sarah a 
scos un sunet mic, asigurându-l că totul este în ordine, şi i- 
a mângâiat fruntea, pe care i-o simțea fierbinte. 

— E în ordine, Helmut. Ea este Frau Klose. Este aici ca să 
te ajute. Nu îi pasă că eşti braconier. 

— Adică, ce vrea ea să zică e că nu-mi pasă că eşti evreu! 
a anunțat asistenta, închizând uşa. 

— Nu este evreu, s-a plâns Sarah. 

— Asta i-ai spus tu, Israel, nu? Cum poate fi rasa 
superioară atât de fraieră? 

Asistenta a uşuit-o pe Sarah şi s-a aşezat în paie, lângă 
Căpitan. I-a cercetat rapid umărul şi apoi şi-a făcut de lucru 
cu geanta pe care o adusese cu ea. 

— Urât, urât, urât. Bea asta... 

Femeia i-a turnat Căpitanului ceva în gură. 

— Tu ai bandajat rana asta, fată? 

— Da. 

Lui Sarah nu-i prea venea să-l lase pe Căpitan pe mâna ei. 
Nu avea de ales, asta era clar, însă Căpitanul era 
responsabilitatea ei. El era totul pentru ea. 

Sarah şi-a alungat gândul. 

— E atroce. Aproape că i-ai oprit circulația în braț. Ai 
curățat rana? 

— Da, bineînţeles. 

— Dar ai lăsat glonţul înăuntru? 

— Nu, am băgat mâna în rană şi l-am scos cu degetele! i-a 
replicat Sarah, bătăioasă. 

Frau Klose a râs. 


— Vino, treci de cealaltă parte şi dă-mi o mână de ajutor. 
Hai! 

Sarah a îngenuncheat în paie şi asistenta i-a întins o 
sticlă. 

— Toarnă-ți puţin din asta în palme şi freacă. 

— Aşa. Acum, când ţi-o cer înapoi, mi-o întinzi. Vezi? Eşti 
asistentă de-acum. 

— Va supraviețui? a şoptit Sarah. 

Doar pe el îl mai avea. 

— Trebuie să mai lucrezi puțin la maniere. Pacientul este 
încă treaz. Dă-mi sticla, acum. 

Asistenta a început să-şi curețe mâinile. 

— Uite, ia asta şi asta. Înmoaie cârpa, apoi ţine-i-o în 
dreptul nasului şi al gurii. 

Sarah a bâjbâit cu noua sticlă în mână. 

— Hai. 

În cele din urmă, a deşurubat capacul. Mirosul soluţiei era 
copleşitor, bolnăvicios, dulce şi înțepător, şi îi făcea nasul să 
usture. Sarah a coborât cârpa în dreptul feței Căpitanului, 
ceea ce l-a făcut să se foiască şi să se vaite. 

— Fă-o, fată! a grăbit-o asistenta. Alternativa este mult 
mai rea, crede-mă. 

Sarah a apăsat cârpa cu mâna. Căpitanul s-a contorsionat 
câteva secunde şi apoi a încetat să se mai împotrivească. 

— Se va usca, aşa că tu trebuie să o menții udă, a 
instruit-o Frau Klose. Acum pune-ți degetele acolo, chiar în 
dreptul gâtlejului, aşa... Îi simţi pulsul? Să nu-l laşi să 
încetinească. Dacă încetineşte, îndepărtezi cârpa, ai înțeles? 

Sarah a dat din cap. Mirosul începea să o amețească. Cu 
bătăile inimii Căpitanului sub palmă şi cu cealaltă mână 
acoperindu-i gura şi nasul, nu putea scăpa de senzația că 
făcea ceva rău. 

Frau Klose îi injecta ceva în braț. 


— E într-o stare proastă. S-ar putea să nu-l pot salva. 
Trebuie să scot glonțul şi probabil că sunt şi nişte resturi de 
cămaşă acolo. Apoi voi curăța rana. Dacă supravieţuieşte, 
totul va depinde apoi de sulfamidă. 

Sarah a dat din cap, dar înlăuntrul ei sentimentul victoriei 
se stinsese. 

Trebuie doar să stai dreaptă şi să te foloseşti de degetele 
de la picioare ca să-ți păstrezi echilibrul. 

Secundele se scurgeau. Sarah simțea inima Căpitanului 
bătând, ca nişte degete leneşe care bat toba pe o masă de 
bucătărie. Sarah le-a numărat şi a încercat să le ţină 
socoteala, dar numerele i se încurcau în minte. Bătăile s-au 
accelerat atunci când asistenta a deschis rana şi a început 
să îndepărteze, cu o vată, puroiul. Sarah nu era slabă de 
înger - văzuse ea lucruri mai rele —, însă acum îşi dădea 
seama că nu poate să privească şi să se concentreze asupra 
compresei. Căpitanul a tresărit uşor, ca un pui de căţel în 
somn, şi Sarah a mai turnat puţin lichid. Apoi i-a căutat din 
nou pulsul. Era mai încet, poate o bătaie pe secundă. Faptul 
că îl simțea atât de fragil în mâinile ei era înspăimântător — 
dar şi captivant. Sarah şi-a îndreptat atenția asupra 
efortului etraordinar pe care îl depunea Frau Klose, cu 
chipul încreţit, lingându-şi concentrată buza de jos. 

— De ce faci asta? a întrebat Sarah. 

— De ce faci tu asta? 

Sarah a ridicat din umeri, fără să poată minţi. Pânza din 
fir de sticlă a minciunilor şi ascunzişurilor se întindea în 
jurul lor, gata să se frângă în orice clipă. După câteva 
momente, Frau Klose a vorbit: 

— Am fost asistentă în Weltkrieg. Eram doar o fetiță cu 
capul plin de flori şi pisoi, care s-a trezit brusc că scoate 
şrapnele din carnea unor băieți de vârsta mea. Băieți cărora 
le lipseau mâini. Fălci. 

Asistenta şi-a luat forcepsul şi l-a introdus în rană. 


— Am cunoscut un doctor, un chirurg. Se purta frumos cu 
mine; nu conta că sunt femeie, îmi recunoştea priceperea. 
M-a învățat, m-a încurajat. Am salvat foarte mulți oameni 
împreună. 

A extras forcepsul opintindu-se puţin. Între ele strălucea 
acum o stea boţită din metal, un con de pin din fier 
aplatizat. Asistenta l-a ridicat şi a răsucit forcepsul ca să-l 
privească mai bine. 

— Muniţie militară. E periculos să fii braconier în zona 
asta, aşa-i? 

A dat drumul glonțului într-o farfurie de metal şi a 
introdus la loc forcepsul. 

— Am lucrat împreună aproape douăzeci de ani. Mi-a zis 
că ar fi trebuit să mă fac doctor, însă eu nu am vrut să stric 
echipa pe care o formaserăm. 

Femeia a extras o bucată lungă de material negru, umed 
din rană. 

— Ha, iat-o! Verflix, sângerează. 

A început să-şi mişte degetele rapid: aţă şi ac, vată, tifon. 
Şi-a croit drum prin dezastrul roşu întunecat, cu ochii 
ațintiți la lucruri pe care Sarah nu suporta să le vadă. 

— Apoi, cu patru ani în urmă... 

A rupt cu dinţii o aţă. 

— Şi-au făcut apariţia ai tăi. L-au dat afară din spital. Nu 
putem să lăsăm un evreu împuțit să salveze vieți ariene, nu- 
i aşa? Am plecat cu el, desigur. Am lucrat la biroul unui 
individ, apoi în camera de zi a cuiva, fără echipamentul 
corespunzător şi proviziile necesare. Parcă ne întorseserăm 
în 1918. 

Asistenta s-a lăsat pe spate şi şi-a şters fruntea cu brațul 
mânjit de sânge. 

— În cele din urmă, mi-a spus să plec. Era prea periculos. 
Ajunsesem să mă tem din cauza violențelor, a ferestrelor 


sparte, a cuvintelor scrise pe uşile de la intrare. Aşa că am 
plecat. 

Femeia a privit-o pe Sarah cu o ură fățişă. 

— În noiembrie anul trecut, au venit şi l-au luat. Nu l-a 
mai văzut nimeni de atunci. 

— Îmi pare rău, a zis Sarah după o clipă. 

— Îți pare rău? a răbufnit Frau Klose, cu o privire 
ucigătoare. Ei, asta face ca totul să fie bine, nu-i aşa? 
Micuţei naziste îi pare rău. 

Pentru o clipă, Sarah a avut impresia că asistenta o va 
ataca. 

— El a fost doar unul dintre cei mulți. Am pierdut deja 
şirul. Acum încep cu polonezii. Ştiai că niciun spital nu vrea 
să mă angajeze? Am medalii. Cine urmează, mică nazistă? 
Cine urmează? 

Sarah a simţit greutatea vinei. S-a simţit responsabilă. Şi 
era conştientă de ironia situaţiei. Respirația Căpitanului, 
prin compresă, părea să trădeze un râset. 

Klose a lucrat în tăcere. A tamponat, a curățat, a injectat, 
a cusut. 

— Va trăi? a întrebat Sarah. 

Doar pe el îl am. 

— Timpul va decide. Antibioticele vor avea efect sau nu. 
Condiţiile nu sunt tocmai sterile. Şi, până la urmă, de ce 
faci asta, micuță nazistă? 

Sarah a spus adevărul: 

— Pentru Germania. 

Asistenta a privit-o intrigată, apoi a dat din cap. 

— Trebuie să ai mare grijă. Eşti o muscă pe un tigru. Poţi 
să te păcăleşti crezând că faci parte din animal, dar dacă te 
mişti prea mult, el o să te agațe cu gheara şi o să se 
descotorosească de tine odată cu restul gunoiului. 


Capitolul douăzeci şi trei 


— Legile naturii legate de ereditate sunt fără urmă de 
tăgadă adevărate. Toate vietățile, inclusiv oamenii, se supun 
acestor legități. 

Fräulein Langefeld vorbea în timp ce păşea şi-şi flutura 
nuiaua. 

— Băgaţi de seamă că oamenii nu sunt cu toţii egali, ci 
sunt de rase diferite. Ambiţiile şi punctele forte care creează 
culturile îşi au rădăcinile în genele rasei... 

Sarah simţea că acea lecţie, acele cuvinte, se învârteau în 
cerc şi ajungeau mereu în acelaşi loc din care plecaseră. 
Erau ca o bucată de hârtie răsucită şi făcută goarnă, care îţi 
arăta doar o fațetă. I se zbătea ochiul stâng, ca o viespe care 
încearcă să scape de o perdea, ca să se întoarcă înapoi spre 
soare. Misiunea ei era să rămână trează; Elsa trebuia să 
aştepte. Câte o singură mişcare odată. Sarah s-a sprijinit cu 
un cot de bancă, rezemându-şi capul de el şi acoperindu-şi 
cu pumnul ochiul care o deranja. Observase la micul dejun 
că încă avea sânge uscat sub unghii. 

— Succesul şi victoria finală a misiunii noastre mărețe 
depind de legea selecției naturale, de eliminarea celor cu boli 
ereditare, de promovarea liniilor puternice din punct de 
vedere genetic şi de menţinerea purității sângelui... 

Cu coada ochiului bun, Sarah putea să o vadă pe Şoarece 
privind pierdută în spațiu, cu gura deschisă. O irita lipsa 
instinctului de supraviețuire al acelei fete mici. Poate că în 
privința asta o nimeriseră național-socialiştii. Poate că unii 
oameni pur şi simplu nu erau meniți să supraviețuiască. 

— În cazul plantelor şi al animalelor crescute de oameni, 
se acordă atenție îndepărtării exemplarelor lipsite de 
valoare. Doar materialul folositor şi valoros din punct de 
vedere genetic este păstrat. Exact acelaşi lucru urmăreşte şi 


natura prin legea selecției. Nu ar trebui atunci să procedăm 
la fel în cazul oamenilor? 

Brusc, Sarah a simţit că se urăşte, profund, cu o 
înverşunare care o făcea să vrea să verse. Poate că era ea o 
muscă, dar ştia că nu este parte din animal. 

— Astfel, împlinim porunca de a ne iubi aproapele şi 
respectăm legile Domnului. Persoanele afectate de lege fac 
un sacrificiu măreț pentru binele omenirii, ca tot. 

Sacrificiu. Pentru prima oară, de la Ziua Eroilor, Sarah s-a 
gândit la Sturmbannführer. Auzise că acum plângea în 
dreptul pianului zi şi noapte. Se întreba ce sacrificase, sau 
mai degrabă pe cine... 

— În 1901, în Bavaria de sus se găseau douăzeci şi cinci 
de paturi pentru persoane bolnave mental. În 1927 erau 
patru mii. Dacă lăsăm ca lucrurile să continue în acest ritm, 
de câte paturi va fi nevoie până în 1953? 

Sarah a devenit atentă. Nu se descurca bine cu numerele, 
îi tot scăpau printre degete, ca nisipul. Au început să se 
ridice mâini, una câte una, până când a ajuns să nu mai fie 
sigur să nu ai mâna ridicată. 

Nu mă întreba pe mine. Nu mă pune pe mine. 

— Mauser? Tu ştii? a lătrat Langefeld. 

Nu din nou. 

— Ăă... şapte mii nouă sute şaptezeci şi cinci! a răspuns 
Şoarece senină. 

În clasă s-au auzit tresăriri admirative, urmate de o serie 
de oftaturi pe măsură ce eroarea devenea clară. 

— Mauser, eşti la fel de slabă la minte precum copiii 
retardați din acele paturi de spital. Gândeşte. Care este 
răspunsul corect? 

Întreaga încăpere era cufundată în tăcere. Nu se auzea 
decât țăcănitul piciorului Şoarecelui, care tremura sub 
bancă. 


— E vorba despre un plus de trei mii... nouă sute... şi 
şaptezeci şi cinci... plus patru mii... este... 

— Nu, imbecilo. Ridică-te! 

Langefeld s-a aplecat spre fată, cu picioarele crăcănate, 
gata să o lovească. 

Scaunul Şoarecelui a scârțâit pe podea. 

— Nu înţeleg. Încă douăzeci şi şase de ani... 

— Tu nu înţelegi nimic, nu-i aşa, Mauser? Eşti o idioată. 
Ce eşti tu? 

— O idioată. 

— Schlafsaalfihrerin, care este răspunsul? 

Liebrich a sărit în picioare, de parcă ar fi atins un gard 
electric, cu panica citindu-i-se în privire. 

— Patru mii de o sută şaizeci de ori, ceea ce înseamnă... o 
sută şaizeci de mii ori patru, ceea ce... 

— Pe aproape, fato. Stai jos! 

Liebrich s-a prăbuşit înapoi în scaunul ei, uşurată. 

— Vezi, Mauser? Toată lumea ştie răspunsul, mai puțin 
tu. Acum, că Schlafsaalfihrerin ţi l-a spus şi ţie, ai putea 
să-mi spui ce se va întâmpla după încă douăzeci şi şase de 
ani? 

— Nu ştiu. 

Vocea Şoarecelui era atât de mică, încât abia putea fi 
auzită. 

— Cum e posibil? a ţipat Langefeld. Ţi s-au dat toate 
informaţiile de care ai nevoie. 

— Nu înțeleg... 

Şoarecele plângea acum. 

Langefeld a apucat-o de încheietură şi a tras-o după ea în 
faţa clasei, lovind-o de bănci, împrăştiind în urma lor cărți şi 
hârtii pe podea. A împins-o pe fată pe platformă şi a lipit-o 
de tablă. Şoarecelui îi curgeau lacrimi pe obraji. 

— Eşti un parazit, Mauser, o imbecilă care trăieşte pe 
spatele Patriei. Ce eşti tu? 


— O imbe... un para... a... 

— Spune-mi răspunsul corect în cinci secunde sau îţi 
jupoi pielea de pe palme. 

Langefeld răsufla greoi, din cauza entuziasmului şi a 
anticipării. 

— Eu nu... Vreau să zic... 

— Cinci... 

— Nu, vă rog... 

— Patru... 

— Vă rog! 

— Trei... 

— Nu... 

— Doi... 

— Eu... eu... 

— Unu... 

— DESTUL! 

Toată lumea a înmărmurit. Întreaga clasă a amuţit. Nu se 
mai auzeau decât scâncetele Şoarecelui. Sarah stătea în 
picioare, pe culoarul din dreptul băncii ei, cu mâinile-n 
şolduri. 

— Ce-ai zis? a căscat gura profesoara, cu fața roşie. 

— Destul. Nu ştie. Nu va şti, aşa că LAS-O ÎN PACE! 

Ceasul a ticăit. 

— Cum îndrăzneşti... 

Valul de nebunie justițiară se retrăgea acum, lăsând-o pe 
Sarah cu senzația că este udă leoarcă, în bătaia vântului. 

— Las-o în pace, a zis Sarah, de data aceasta tăcut. 
Nimeni nu mai învață nimic când te iei de el. 

— Să nu-mi spui tu mie ce să fac, mică Hure, să nu 
îndrăzneşti... 

Langefeld abia reuşea să scoată cuvintele afară. A coborât 
de pe platformă şi a luat-o spre Sarah, atât de furioasă, 
încât tremura, cu degetele încleştându-i-se şi descleştându- 


i-se pe nuiaua de lemn. Sarah vedea doar ciudă şi ură 
scurgându-se din sufletul femeii. 

Şi-a dat seama de magnitudinea repercusiunilor faptei ei, 
simțind cum i se lichefiază intestinele. 

Cere scuze, imploră iertare! 

Să nu îndrăzneşti! 

Sarah a făcut un pas în față şi şi-a întins mâna în fața 
profesoarei, cu palma în sus. Şi-a luat inima în dinți, 
simțind cum i se încordează muşchii piciorului. 

— Imploră iertare sau jur că am să te jupoi de vie. 

Langefeld şi-a ridicat nuiau deasupra capului. Ceasul din 
perete a ticăit. 

Sarah şi-a închis ochii. 

— Dă-i drumul odată! a zis, cu un oftat. 

Prima lovitură a fost ca şi cum ar fi înțepat-o o mie de 
urzici. Nu a simţit-o doar în mână, ci şi în josul brațului, 
până la cot. Apoi i s-a strâns la gât, ca un garou. A simțit un 
val de panică în piept, care-i cerea să fugă, să scape, să 
lupte la rândul ei. 

Lupţi deja. 

A doua lovitură a fost mai rea. Era de parcă fiecare arsură, 
fiecare julitură şi zgârietură, fiecare tăietură, lovitură şi 
durere pe care o simțise vreodată în viață se întorseseră ca 
să-i reamintească ceea ce uitase — toate deodată, într-o 
clipă. Sarah a strâns din dinți până au durut-o obrajii. 

A început să descoasă copcile furiei şi agoniei ei, să 
deschidă încetişor sipetul în care îşi ascunsese ororile, 
încercând cu disperare să hrănească cu ceva furia care 
clocotea în ea şi-i făcea dinţii să scrâşnească. 

A căpătat un moment de claritate. 

Poţi să-mi faci rău. Dar nu poți să mă sperii. 

Sarah şi-a deschis ochii şi a privit rujul lui Langefeld, 
cutele care dezvăluiau asprimea de dedesubt. Trosc. A văzut 
liniile fine din jurul gurii ei. Trosc. Urmele de transpirație 


care începeau să se adune în broboane deasupra buzei şi 
cele câteva fire negre de păr rătăcite, pe care penseta le 
ratase. Trosc. Dinţii ei dezgoliți, îngălbeniți de cafea şi țigări. 
Trosc. Rădăcinile negre ale părului, acolo unde crescuseră 
de la ultima decolorare. Trosc. 

Doare. Doare foarte tare. Aş putea să ţip şi să plâng şi să 
fac durerea să înceteze. Să o opresc. 

Nu, nu poate decât să îmi facă rău fizic. Ştiu ce este, aşa 
că nu îmi va fi teamă de ea. 

Sarah a băgat de seamă irizaţiile căprui din ochii verzi ai 
lui Langefeld. Trosc. Vinişoarele din cornee, care se 
strângeau pe la colțuri. Trosc. Rimelul care i se închega pe 
gene. 

Trosc. Trosc. Trosc. 

Foloseşte teama. Teama înseamnă energie. Sfărâm-o şi 
construieşte din ea ceva nou. 

Nuiaua i s-a prins în degete. Nu te uita. Începuseră să se 
îndoaie din cauza vânătăilor. Mâna arăta roşie, sfâşiată, 
însă amorțise, iar Sarah nu mai putea să o simtă. Câştiga. 

Şi-a ridicat privirea şi s-a uitat în ochii lui Langefeld, în 
care a citit o urmă de îndoială. 

Sarah a zâmbit. 

Femeia a apucat-o de păr şi a lipit-o de bancă cu atâta 
violență, încât celelalte fete s-au dat la o parte, ca să se 
apere. A ţinut-o pe Sarah cu faţa lipită de lemn şi i-a troznit 
nuiaua pe spinare. Apoi încă o dată. Şi încă o dată. 

Sarah şi-a închis ochii. S-a ferit de fetița speriată 
dinlăuntrul ei, care plângea şi se văita, şi a căutat o 
amintire, un loc în care să se retragă, undeva unde nu 
suferise niciodată, unde nu îi fusese foame şi nu fusese 
înspăimântată. Acel loc nu exista. Dacă fusese vreodată 
fericită, nu îşi mai putea aminti. 


Loviturile frenetice nu mai aveau nicio ritmicitate. Spatele 
ei era o văpaie fără sfârşit, care îi anihila gândurile şi îi 
dărâma zidurile ce o apărau în fața groazei şi a agoniei. 

Ţi-a dat drumul la păr. 

Apoi Sarah şi-a dat seama că avea puţin de pierdut, puţin 
de sperat, că nu voia nimic şi nu avea nevoie de nimic, că 
nu îşi putea imagina nimic - voia doar ca lucrul ăsta să se 
oprească. Nimic nu putea dura la infinit. 

Ţi-a dat drumul la păr. 

Sarah s-a răsucit ca un tirbuşon şi, cum nuiaua îi lovea 
pieptul, a apucat-o cu mâna mai bună şi a smuls-o din 
mâna lui Langefeld. S-a rostogolit de pe bancă şi s-a ridicat 
de cealaltă parte, clătinându-se, în picioare. 

Picioarele îi alunecau de sub ea şi podeaua părea să se 
ridice spre tavan. A încercat să o privească în ochi pe 
Langefeld, dar nu a reuşit să se concentreze. Bățul din 
mâna ei era alunecos de la sânge şi Sarah nu îşi putea da 
seama de ce. Nuiaua... 

A îndesat-o între picioarele băncii şi a tras de ea cu 
putere. A plesnit în bucățele, Sarah rămânând în mână cu o 
bucăţică de doar treizeci de centimetri. A fluturat-o în aer şi 
apoi a aruncat-o în celălalt capăt al clasei. Respirând greoi, 
Sarah s-a întors să dea piept cu Langefeld de cealaltă parte 
a băncii. 

Sarah, evreica murdară. Lovită, dar nu învinsă. Un val de 
căldură i-a cuprins obrajii. Îi venea să zâmbească. 

— Nu îmi este teamă de tine. 

Langefeld a răsturnat banca urlând şi i-a tras un pumn în 
față. Sarah a văzut o explozie de arificii, ca de Anul Nou. 
Langefeld a aruncat-o în celălalt rând de bănci şi ea s-a 
prăbuşit la podea. Celelalte fete au început să ţipe şi să se 
împingă, ca să se ferească, dărâmând băncile în îmbulzeală. 

Langefeld s-a aplecat şi a tras-o pe Sarah în picioare, apoi 
a lovit-o din nou. De data aceasta, nu a mai văzut artificii — 


doar o ceaţă gri, prin care a simțit vag că se loveşte de un 
scaun şi apoi aterizează pe podea. 

Sarah a văzut tavanul, tencuiala scorojită, caloriferele care 
nu erau niciodată aprinse, fasungurile din care lipseau 
becuri. S-au auzit mai multe țipete, zgomote ca într-o 
încăierare şi înjurături. Langefeld s-a plecat asupra ei şi şi-a 
tras pumnul spre spate, dar lovitura nu a atins-o pe Sarah, 
pentru că Sturmbannführer Foch şi-a trecut braţul în jurul 
femeii şi a îndepărtat-o. 

Sarah şi-a închis ochii. 

Simțea o coajă aurie, proaspătă, crănțănindu-i între dinți, 
pâine albă, moale, brânză rece şi cremoasă şi bucăți 
condimentate de cârnat... În timp ce visul i se disipa în 
gustul metalic pe care-l avea în gură, Sarah şi-a amintit 
cum era să fii fericită. 


— Ajungi aici prea des, ştiai asta? Deschide gura! 

Frau Klose şi-a vârât termometrul sub limba lui Sarah şi i- 
a întors capul pe o parte şi pe cealaltă. După câteva zile, 
buza spartă i se vindeca deja, dar ochiul îi era încă umflat. 

— Eşti foarte neîndemânatică. 

l-a smuls termometrul din gură şi s-a ridicat ca să 
examineze mercurul în lumină. 

— Dă-mi voie să-ți văd spatele. 

I-a tras cămaşa de noapte până în gât şi a dat de un rând 
de vărgi orizontale, care i se întindeau de pe umeri până în 
talie. Cojile de la rănile pe care nuiaua le făcuse acolo unde 
pleznise pielea erau încă vizibile sub crema antiseptică. 

— Nici măcar în armată nu sunt pedepsiți soldații în halul 
ăsta. Femeia aia este simbolul a tot ce este rău în țara asta, 
a declarat Klose, mai mult tristă decât furioasă, reaplicând 
crema în locurile în care se luase. 

— Credeam că nu ne placi, s-a zvârcolit Sarah. 

Fiecare atingere o ustura teribil. 


— Nu vă plac. Dacă cineva ar arunca o bombă deasupra 
locului ăstuia, cu voi toate înăuntru, lumea ar fi un loc mai 
bun. Dar ea a plecat. 

— Unde s-a dus? 

Sarah era surprinsă, încântată chiar. 

— Departe de aici, cu valiză cu tot. A insistat idiotul acela 
de la SA. Au trebuit să-l ţină ca să nu-i tragă un glonț în 
cap. Lunatici care conduc un azil de nebuni, literalmente. 

Asistenta a început să pregătească o siringă. 

— Ar trebui să-i mulțumeşti micuţei tale prietene că l-a 
adus. 

— Cine? 

— Cum îi zice? Mauser. A sărit ca din puşcă în timp ce 
obrzydliwa suka8 aia muşca din tine. A găsit singura 
persoană care dă doi bani. Fată inteligentă. 

Sarah a ţipat în timp ce asistenta îi golea conținutul 
siringii în spate. 

— Şi mâna mea? 

— Ce-i cu ea? 

— Încă nu-mi pot simţi un deget. 

— Poți să-l mişti? 

— Da. 

— Atunci treci peste. 

— Mă ustură încheietura, s-a plâns Sarah. 

— Pentru că ţi-a frânt-o. Las-o să se odihnească. Şterge-te 
la dupa cu cealaltă mână. 

Apoi Sarah s-a gândit la Căpitan, la Elsa, la bombe şi la 
oraşele aduse în ruină. 

— Când pot să plec de aici? 


88 „Căţea turbată” (pol. în original) (n. tr.). 


89 „Fund” (pol. în original) (n. tr.). 


— L-am vizitat pe prietenul tău. Nu a trecut încă ce era 
mai greu, dar e tot viu. Doarme în continuare. l-am mai dat 
nişte sulfamidă, dar a trebuit să păstrez şi pentru tine, 
księżniczka% egoistă ce eşti. 

Asistenta şi-a strâns lucrurile. 

— Stai în pat. Dacă îţi freci spatele ăla de ceva, o să arăţi 
ca o scândură de spălat rufe pentru tot restul vieții. 


Capitolul douăzeci şi patru 


Ursula Haller, 
Ţi se ordonă să vii în fața der werwolf?!. La miezul 
nopții, în capelă. 
Nu spune nimănui! 


Sarah a găsit toate uşile din dormitor până în capelă 
descuiate. I se pregătise drumul. Îi trecuse prin cap să nu se 
ducă, însă cine îi trimisese biletul acela avea să o găsească 
oricum, în cele din urmă. Sarah s-a gândit la Iuliu Cezar 
mărşăluind în Roma ca să se declare împărat. Se oprise 
lângă râul care marca granița, ştiind că, dacă înainta cu 
legiunile lui peste el, săvârşea o crimă. Odată ce făcea asta, 
nu mai exista cale de întoarcere. Era totul sau nimic. 
Desigur, în acel moment era deja prea târziu ca să se mai 
întoarcă: avea să dea de necaz oricum. 

Într-un fel sau altul, Sarah simțea că lucrurile se puseseră 
deja în mişcare, iar ea era, asemenea generalului roman, 
deja dedicată cauzei. Nu avea unde să se ascundă, nu avea 
unde să se ducă şi nici nu-i mai rămăsese vreo temere. În 
plus, era şi foarte curioasă. Cel mai probabil, Crăiasa de 
Gheaţă se afla în spatele invitaţiei şi, având în vedere că 
încă trăia Căpitanul, misiunea ei rămânea în picioare. 

Sarah s-a strecurat, din obicei, deşi ştia că ar fi putut să 
mărşăluiască pe coridoare fluierând. Invitaţia era probabil 
manopera lui Schulsprecherin, iar Sarah nu-şi făcea nicio 
iluzie în privința cui conducea cu adevărat şcoala. 

Pe uşa capelei se revărsa o lumină portocalie. Ar fi putut 
să pară ademenitoare, dacă nu ar fi fost extraordinar de frig. 
Sarah nu îşi mai purta haina, pentru că o durea prea tare 
spatele din cauza ei. A tremurat pentru câteva clipe, 
suflându-şi în mâinile înghețate înainte să intre. 

Nu intra timidă în scenă. Lasă-i să te vadă cu toții, 
indiferent de cât de mic îţi este rolul. 

Sarah a împins larg uşa, care a trosnit şi a zgâriat 
podeaua de piatră. 

Capela era plină de sute de lumânări aprinse. La lumina 
lor, a putut să vadă că stranele erau date la o parte, pentru 
a crea un spaţiu central. Opt fete erau aşezate în cerc — 
Elsa, Eckel, Kohlmeyer şi altele - în robe albe, ca nişte 
cavaleri cruciați, desprinşi dintr-un tablou. În mijlocul lor 
stătea Crăiasa de Gheaţă, cu mâinile pe mânerul unei 
spade, atât de înaltă, încât vârful i se sprijinea de lespedea 
de piatră. 

Dorinţa de a şti ce se întâmplă era mai mare decât 
suspiciunea, ca o carte proastă pe care trebuie să o citeşti 
până la capăt. 

— Intră, soră. 

Capela era mică şi vocea fetei, care s-ar fi aşteptat să 
reverbereze, a sunat apropiat şi înfundat. Sarah a păşit în 


cerc, cu inima bubuindu-i. Oricât ar fi încercat să şi-o 
controleze, o trăda respiraţia care i se învălătucea afară pe 
nări. Sarah a privit pe lângă fata mai mare şi, într-un colț 
întunecat, a putut vedea conturul celor trei iepuri din piatră 
pe transeptul ferestrei. 

Alergând la nesfârşit, în cerc, alergând mereu, fără să fie 
prinşi vreodată. 

Crăiasa de Gheaţă şi-a început discursul: 

— Cu mult timp în urmă, cavalerii teutoni au străbătut 
ținuturile acestea germanice, stârpind oamenii nevrednici, 
înfăptuind acte de vitejie şi altruism. Abia acum oamenii 
noştri încep să-şi amintească cine suntem şi de unde venim. 
Ne aflăm aici, în acest lăcaş de slavă, un monument dedicat 
unui zeu muribund şi irelevant, pentru a forma o Nouă 
Ordine. O Ordine dedicată unui singur popor, unui singur 
Reich, unei singure Germanii. 

Sabia era boantă şi avea câteva pete de rugină, de parcă ar 
fi atârnat undeva, pe un perete, fără să fi fost folosită decade 
întregi. Orice vor fi plănuit fetele pentru ea, nu implica 
spada. Sarah i-a aruncat o privire furişă Elsei, dar ei nu i se 
vedeau ochii. 

Crăiasa de Gheaţă şi-a ridicat vocea. 

— Fuhrerul este din carne şi sânge şi într-o zi ne va 
părăsi, dar Reich-ul va rezista o mie de ani în grija noastră. 
Noi suntem der Werwolf, cei mai rapizi şi mai temuţi 
vânători ai pădurii. Ne vom ascunde printre cei slabi şi 
ignoraţi, doar pentru a ne ridica atunci când vom fi chemate 
pentru a devasta, pentru a decima, pentru a domina.Ursula 
Haller, te-ai arătat o dată inteligentă, de două ori vicleană şi 
de trei ori puternică. Eşti o fiică demnă al celui de-Al Treilea 
Reich. Şi acum a sosit momentul să ni te alături. 

Sarah a simţit ceva înlăuntrul ei trezindu-se la viață. I s-a 
ridicat pe gât, ca o băutură spumantă, şi i-a ajuns în gură, 
explodând în aer, înainte să se poată controla. 


A râs, un râs surprins şi derizoriu, care s-a disipat într-un 
chicotit involuntar. La fel ca Cezar, cu sandalele ude şi 
înnămolite, cățărându-se pe mal, nu mai avea cale de 
întoarcere. 

— Scuze, continuă, a spus Sarah, odată ce a reuşit să se 
controleze, astupându-şi gura cu mâna. 

Crăiasa de Gheaţă şi-a plecat capul şi a făcut ochii mici. 
Apoi, norul a trecut. 

— M-am înşelat foarte tare în privința ta, Haller... Iar tu 
continui să mă surprinzi. Am interpretat greşit constituția ta 
drept o slăbiciune, obstinația ta drept mândrie. Dar tu eşti 
neînfricată. 

Crăiasa nu-şi putea ascunde admirația din voce. Apoi a 
zâmbit, un zâmbet adevărat, plin de bucurie, care îi 
metamorfoza complet chipul. 

— Este o trăsătură valoroasă. Avem nevoie de femei 
neînfricate. Lui Langefeld îi plăceau prea mult mijloacele şi 
nu credea cu adevărat în scopuri. Faptul că ai îndepărtat-o 
a fost un act de curaj şi sacrificiu de sine. 

Zâmbetul i-a pierit. 

— Apucă spada. 

Sarah a strâns cu grijă sabia, folosindu-se de vârfurile 
degetelor, care-i ieşeau din bandaje. 

— Mai strâns, aşa, a ordonat Crăiasa de Gheaţă. Şi acum, 
repetă după mine. 

Fata a spus cuvintele şi Sarah le-a repetat, minţind cu 
uşurinţa unei actrițe. 

— Jur credință der Werwolf şi surorilor mele lupoaice, 

Cu scopul de a proteja Reich-ul pentru o mie de ani, prin 
faptă şi gând, 

Să aştept răbdătoare până când voi fi chemată şi apoi să 
mă ridic ca răzbunarea, 

Să săvârşesc orice acte vor fi necesare pentru gloria 
noastră eternă, 


Şi jur că, dacă într-o zi de doliu duşmanii noştri vor 
cotropi Germania, 

Iar eu voi fi ultima războinică ariană adevărată, 

Ultima mea faptă va fi să distrug tot ce îmi stă în putere, 

Să îi ucid pe toți cei care trebuie ucişi cu mâna mea, 

Şi, atunci când voi ajunge în iad, să îl fac pe diavol însuşi 
să se teamă de mine. 

Crăiasa de Gheaţă a tras brusc sabia şi Sarah a simţit că 
îi taie pielea. Celelalte fete s-au strâns în jurul ei şi şi-au 
strâns mâinile în jurul mâinilor ei, trâgând până când 
sângele ei a ajuns să se împrăştie pe mâinile lor. 

E o nebunie, şi-a zis Sarah. 

— Sângele tău pur german, amestecat cu al nostru, a 
şoptit Crăiasa de Gheaţă reverenţțios şi apoi a strigat: Acum 
eşti una de-a noastră! 

Celelalte fete şi-au ridicat mâinile-n aer şi au început să 
urle ca nişte câini. 

Sarah şi-a înăbuşit o nouă criză de râs şi, dându-şi capul 
pe spate, li s-a alăturat. 

Luaţi-mi sângele murdar şi împuţit, de evreică, de rasă 
inferioară, de comunistă, sângele de Mischling%?, de 
Untermenschen%3 şi dați-l pe gât, monştri mici, smintiți. 
Sper că vă va infecta. Sper că vă veți îneca cu el. 

Celelalte fete şi-au frecat sângele ei pe obraji în timp ce 
schelălăiau, aşa că Sarah şi-a strâns pumnul ca să mai 
stoarcă puțin sânge şi şi-a pictat şi ea fața. Apoi şi-a ridicat 
mâinile-n aer şi a privit-o în ochi pe Crăiasa de Gheaţă. 

Asta jur..., a declarat Sarah în gând. 

Voi aştepta răbdătoare până când voi fi chemată şi apoi 
mă voi ridica precum răzbunarea, 

Pentru a comite orice acte vor fi necesare ca să vă sfârşesc 
gloria, 

Şi jur că, dacă într-o zi de doliu voi, duşmanii Germaniei, 
mă veți copleşi, 

Iar eu voi fi ultimul german adevărat, 

Ultima mea acțiune va fi să distrug tot ceea ce îmi stă în 
putere să distrug, 

Să îi ucid pe toţi cei pe care îmi stă în putere să-i ucid, 

Şi, când voi ajunge în iad, vă voi da eu însămi pe mâna 
diavolului. 


După ce fetele au început să-şi scoată robele şi să îşi stingă 
lumânările, Crăiasa de Gheaţă a chemat-o pe Sarah la ea. 

— Locul tău în der Werwolf este, la fel ca existența 
acestuia, un secret. Dacă doreşti să-ți continui calea 
singuratică înconjurată de cei slabi şi amărâţi, atunci o poți 
face. 

Fata s-a întors, gata să plece, împăturindu-şi halatul. 
Sarah şi-a ridicat mâna, ca să o oprească, şi şi-a scuturat 
capul. 

— De ce mă aflu aici dacă Şoarecele este atât de lipsită de 
valoare? a întrebat Sarah, neîncrezătoare. 

— Ai luat apărarea cuiva care se afla sub comanda ta. A 
fost un gest nobil. Astfel de sacrificii s-ar putea dovedi utile 
înainte de victoria finală. În plus, şi-a coborât Crăiasa vocea, 
ne-ai fost ca o umbră în ultimele săptămâni. Îţi cunoşti 
greşeala. 

Şi astfel noblețea lui Sarah a devenit supunerea ei. 

— Şi m-au convins şi alte persoane de valoarea ta. Cred că 
ştii ce trebuie să faci. 

— Da, Schulsprecherin, a spus Sarah. 

Supunere. Subjugare. S-a forțat să zâmbească, un zâmbet 
pe care l-a simţit de parcă ar fi fost grăsimea care se scurge 
dintr-un motor. 


— Bun. Continuă. 

Crăiasa de Gheaţă a mărşăluit spre uşa de la capelă şi 
ultimele lumânări au fost stinse. 

— Bună, Haller! s-a auzit o voce. 

— Acum ce mai e? a mormăit Sarah. 

Era sătulă şi îşi pierduse interesul pentru acel joc. 

— M-am gândit că ar trebui să mă prezint aşa cum 
trebuie, acum că eşti una dintre noi. Numele meu este Elsa 
Schăfer. 


— 'Trezeşte-te! Haide, sus! 

Căpitanul a mormăit şi a deschis un ochi. 

— Ce naiba i-ai spus polonezei despre mine? 

Vocea îi era încă slabă, dar acum i se părea că ajunge la 
ea de pe un deal îndepărtat şi nu se mai pierdea, dusă de 
vânt. 

— Că eşti un comunist jegos, evreu şi spion britanic... sau 
că eşti braconier, am uitat care dintre astea. În fine, ghici 
ce? De aseară sunt prietenă cu Schäfer, ori cum i-o zice 
relaţiei care înlocuieşte prietenia dintre micii monştri, i-a 
raportat Sarah veselă, în timp ce sorta mâncarea şterpelită. 

— Ce-ai păţit la mână? 

— Jocuri şi distracție. 

— Cum... Nu contează. Ce părere ai despre Fräulein 
Schâfer? 

Sarah s-a gândit o clipă. 

— Are ceva... diferit. Ceva nu e în regulă cu ea. 

Căpitanul a chicotit. 

— Ceva nu e în regulă cu toate. 

— Pe lângă asta... 

„Am auzit ce i-ai făcut lui Langefeld. A fost... foarte special. 
Ne-a impresionat, m-a impresionat.” 

„Nu am putut să... ea tot... era o profesoară rea.” 


„Da, era - şi tu ai îndurat şi ai îndurat, până când a 
obosit?” 

„Ceva de genul.” 

„Eşti foarte curajoasă, cred. Pentru că ai făcut față la aşa 
ceva. Eşti exact genul de persoană pe care o căutam. Îmi 
place părul tău.” 

„Mulţumesc! Şi al tău este... foarte drăguţ.” 

„Cred că ar trebui să fim prietene.” 

„Avem voie să avem prieteni?” 

„O, da. Doar persoane de nivelul nostru. Tu eşti una dintre 
noi acum.” 

Era ceva cu încrederea ei în sine, cu aroganța ei... ceva 
disperat. 

— Păi... 

Căpitanul s-a tras în şezut şi vocea i-a devenit mai 
puternică: 

— Spune-i că sunt plecat de Crăciunul ăsta, că vei fi 
singură. Întreab-o dacă poţi să stai la ea. Pătrunde în casa 
aia. Prin orice mijloace. 

— Mă confunzi din nou cu o persoană agreabilă, i-a spus 
Sarah, întinzându-i nişte mâncare. 

Dar acum Sarah nu mai simțea la fel. 

— Prefă-te. Ştii că poți să o faci. 

Ştia. Putea să o facă. Dar ce trebuia mai precis să facă? 

— Şi apoi ce? 

— Joacă rolul fetiţei rătăcite. Plimbă-te până dai de 
laboratoarele tatălui, află tot ce poți. Fură-i notele. 
Sabotează-l. Eşti un hoţ expert şi o domnişorică băgăcioasă. 
Fii tu însăţi! 

— Ah, deci ai un plan! a declarat Sarah teatral. Şi eu care 
credeam că inventăm din mers. M-am mai liniştit. 

Sarah a pescuit o sticluță din geantă şi a îngenuncheat 
lângă el. 

— Serios? Nici măcar nu înţeleg ce caut. 


— Planul era să-mi creezi mie o portiță, ca să pot intra 
pentru a investiga. Dar mulțumită neglijenţei tale clinice, voi 
fi norocos dacă te voi putea aştepta afară, în maşină... 

Căpitanul s-a crispat brusc şi a pălit. Sarah a simțit cum i 
se cască un gol în stomac în fața fragilității extreme a 
triumfului ei. Nu acum. Nu când sunt atât de aproape! Doar 
pe el îl am. S-a tras aproape şi şi-a trecut brațul după gâtul 
lui. 

— Bea nişte apă. 

— Sunt sătul de apă. Am fost în închisori cu un serviciu 
mai bun. 

— E ultima tură. Nu mai e mult. 


Sarah era la capătul burlanului şi abia îşi trecuse brațul 
peste pervaz, când a auzit vocea: 

— Pe unde ai umblat? 

Luată prin surprindere, şi-a pierdut imediat echilibrul şi 
era gata să cadă. Dar fata de la fereastră a apucat-o şi a 
tras-o înăuntru. S-au prăvălit amândouă la aterizare, Sarah 
deasupra. 

— Eşti un dezastru ambulant, Haller! a chicotit Elsa. 
Acum îmi eşti datoare cu viața. 

— Mii de mulțumiri, a zis Sarah, frecându-şi încheietura. 

Era obosită până la extenuare. 

— Întrebarea rămâne în picioare însă. De ce umbli pe 
afară? De ce rătăceşti mereu pe afară în mijlocul nopții? 

Elsa era mai mult decât curioasă. Era acuzatoare. 

— Nu rătăcesc tot timpul. 

Gândeşte! 

— În noaptea asta, noaptea trecută... 

— Noaptea trecută a fost întâlnirea secretă, a ironizat-o 
Sarah. 

— Dar pe unde ai umblat toată săptămâna trecută? Unde 
ai fost în seara asta? 


— Haller? Tu eşti? 

Şoarecele era în picioare, în cămaşă de noapte, şi îşi freca 
ochii. 

— Da, Şoarece. Culcă-te la loc! s-a răstit Sarah. 

— Cine-i cu tine? 

Şoarecele părea încurcată, dar şi trădată. Rănită. 

— Şoarece... 

Sarah şi-a îndreptat privirea spre fața de vulpe a Elsei, 
care o judeca. 

— Nu-i treaba ta! a încheiat Sarah, înciudată. 

Şoarecele a făcut ochii mari. 

— D-dar..., s-a bâlbâit ea. Ce cauţi cu ea? Haller, tu nu... 

— Treci în pat şi lasă-mă-n pace. Acum! 

Şoarecele avea o moacă de parcă fusese plesnită peste 
față. I-a tremurat uşor buza de jos şi apoi a fugit. 

Sarah se simțea murdară, însă ştia că nu se încheiase 
încă. Elsa avea să ceară mai mult. Elsa avea să vrea mai 
mult. 

— Gottverdammtes*+ fată! Mereu se ține după mine. 

— Ei bine, unii dintre noi suntem lideri, iar alţii trebuie să 
fie conduşi. 

Elsa a dat din cap. 

— Îţi ţine socoteala însă. Dacă ai vreun secret, e 
periculoasă... Aşadar, care este secretul tău, Haller? a rânjit 
Elsa, aşa cum îşi arată dinţii un câine înainte să atace. 

— Of, Doamne. Vino, atunci! s-a văitat Sarah, cățărându- 
se înapoi pe pervaz. 

— Vino, unde? 

— Vino să vezi pe unde am umblat şi ce-am făcut. 

Sarah s-a legănat afară pe geam şi a alunecat în jos, pe 
burlan. 

— Asta e tot? 

— Dap. Ce părere ai? 

Elsa şi-a pus mâinile-n şolduri şi a privit calul galopând 
spre ele în lumina lunii. 

— Ăsta este cel mai urât şi cel mai ieftin cal de căruţă pe 
care l-am văzut vreodată. 

Sarah a ridicat din umeri de pe gardul pe care era 
cocoțată. 

— Nu ştiu nimic despre cai. Mi s-a părut doar că este 
frumoasă. Sau că e frumos. Nu ştiu dacă e iapă sau 
armăsar. 

Calul a străbătut ultimii metri şi apoi s-a oprit, plecându- 
şi capul în fața ei. Fii binecuvântat, i-a spus Sarah, fără 
cuvinte. 

— Eu am crescut în Berlin. Nu am văzut cai alergând 
decât după ce am ajuns în Spania, iar atunci se întâmplau 
prea multe lucruri în jur. 

— Este o bestiuță costelivă de fermă. Haller, serios. 
Trebuie să vezi un cal adevărat. L-ai călărit până acum? 

Sarah i-a mângâiat botul şi calul a nechezat. 

— Salutare, din nou. De două ori într-o noapte, ă? 

Îmi întorci favoarea, nu-i aşa? Din trupul căluțului 
aproape că ieşeau aburi. 

— Nu, nu am călărit niciodată, nimic. Ai nevoie de o şa, 
nu-i aşa? 

— Doamne, nu! Fără, doar aşa se face. 

În glasul Elsei se citea o bucurie pe care Sarah nu o mai 
auzise niciodată la ea. 

— Femeie şi bestie în perfectă armonie şi toate cele. Am 
să-ți arăt. 

Elsa s-a urcat în vârful gardului şi, adunându-şi poalele 
fustei, şi-a făcut vânt pe cal. Animalul a scos un nechezat 
surprins şi a făcut un pas înapoi, dar apoi s-a decis că nu îl 


deranjează. Elsa i-a strâns coama între degete şi s-a aşezat 
mai bine. 

— Priveşte. Te laşi în față, aplecată între şale şi greabăn... 

— Ce este un greabăn? 

— Greabănul, ştii tu. Doamne, Haller, nu ştii nimic. 

— Învaţă-mă. 

— Stai aşa, cu degetele de la picioare ridicate, cu călcâiele 
în jos. Îți ajustezi echilibrul din coamă... Ştii ce este o 
coamă? 

— Da, mersi. 

Sarah era uşurată să vadă că ignoranţa ei se transformase 
în acoperirea perfectă. A lăsat-o pe Elsa să vorbească, să 
instruiască, să conducă. 

— Şi apoi pur şi simplu îl călăreşti. 

Elsa a râs, bătând cu palma în coastele calului, făcându-l 
astfel să pornească. L-a întors spre pajişte şi apoi au pornit 
la galop. 

— Doamne, terenul ăsta e un coşmar! Numai şanţuri şi 
movile! a strigat Elsa. 

Sarah a urmărit-o cu invidie crescândă. Brusc, a simțit 
dorința de a fi şi ea atât de graţioasă, de evoluată, de 
armonizată cu lumea din jurul ei. Uşoară, lină, fluidă. 
Musculatură şi lumină argintie de lună. 

Acela este calul meu, şi-a zis, dar apoi a îndepărtat 
gândul. 

În timp ce Elsa îi explica arta călăritului, Sarah nu făcea 
decât să dea din cap şi să zâmbească. Acum, că o distrăsese 
pe cealaltă fată din calea adevărului, teama care îi alungase 
oboseala începea să se evapore. 

— Hei! 

Strigătul a răsunat peste câmpii şi silueta mică a 
fermierului şi-a făcut apariția, mărşăluind de-a curmezişul 
câmpului. 


— Scheife%5! a şuierat Elsa, luând-o înapoi la galop spre 
Sarah. 

S-a oprit atât de violent, încât calul s-a cambrat de panică. 
Elsa a descălecat haotic, aterizând cu o bufnitură. Sarah a 
ridicat-o în picioare. 

— Haide, Haller, mişcă! Fugi! 

Au luat-o la goană în întunericul pădurii, râzând fără să 
se poată controla, cu fermierul care jura răzbunare pe 
urmele lor. 

— Faci asta tot timpul? a întrebat Elsa. 

— Nimeni nu se suie niciodată pe cai, dacă la asta te 
referi. 

— Trebuie să repetăm experiența. Ar trebui să vii pe la 
mine ca să te învăţ să călăreşti. 

Portița se arătase. Sarah a privit în pământ, simțindu-şi 
obrajii aprinşi în întuneric. 

Cum... 

Haide, dumme Schlampe! Acum! 

— Păi, unchiul meu este plecat de Crăciun şi eu ar fi 
trebuit să ajung la nişte rude nesuferite... 

— Rămâne stabilit atunci. Vii la mine. 

Sarah ar fi vrut să ţipe şi să-şi ridice mâinile-n aer. 
Copleşită de emoţii, a reuşit să-i ofere Elsei un zâmbet de 
ah, bine! Şi apoi i-a întâlnit expresia. Nu o putea descifra. 
Părea ruşine, simpatie şi dezgust, toate amestecate. Efectul 
era deconcertant. 

— Eşti sigură? 

Expresia i s-a preschimbat într-una mai familiară, de 
diavoliță, cu un zâmbet mare, cu toți dinţii. 

— Va fi minunat. O vizită pe care nu o vei uita niciodată. 


95 „Rahat!” (germ. în original) (n. tr.). 


Capitolul douăzeci şi cinci 


Elsa voise să ia parte, dar Sarah insistase să urmărească 
puciul de la distanţă. Liebrich era acum o versiune obosită, 
decolorată a fetei care îi prezentase dormitorul lui Sarah cu 
doar câteva luni în urmă. 

— Pot să te înving, Haller. Tot sunt mai mare ca tine. 

Sarah i-a răspuns cu sânge rece: 

— Dar nu o vei face. 

Lui Liebrich i-a tremurat barba. 

— Nu-i cinstit..., a oftat ea şi apoi s-a întors spre Sarah. 
Cu ce se ocupă tatăl tău, Haller? 

— Unchiul meu face radiouri. 

Liebrich a râs, fără milă. 

— Atunci înseamnă că n-ai nicio idee. Tatăl meu este 
Oberführer în SS. Nimic mai prejos de perfecțiune nu este 
îndeajuns pentru el. Cei slabi, cei proşti, incapabilii... din 
partea lui n-au decât să fie prăjiți alături de evrei şi de 
comunişti. Nu ştiu ce o să se aleagă de mine dacă va afla că 
am fost înlocuită. 

Sarah ar fi vrut să o liniştească, să îndrepte lucrurile, să o 
lase în pace, însă singura cale de ieşire era să taie în carne 
vie. Aşa că şi-a închis compasiunea în sipet, la un loc cu 
teama. 

— Eu sunt noua Schlafsaalfihrerin. Nu-ţi vei ridica mâna 
asupra absolut niciunei persoane fără permisiunea mea şi 
îmi vei asculta poruncile. Ai înțeles? 

Liebrich a înfruntat-o, sfidătoare. Sarah s-a tras foarte 
aproape de ea. 


— Ştii, am auzit că Rahn se întoarce semestrul următor şi 
cred că de acum e prietena mea cea mai bună, i-a şoptit 
Sarah, folosindu-se de tonul lipsit de emoție al Crăiesei de 
Gheaţă. E extrem de prost dispusă şi probabil va căuta pe 
cineva pe care să-şi verse nervii, mai ales având în vedere că 
de mine nu se poate atinge. 

Liebrich a dat uşurel din cap, roşie la față. 

— Supunere. Tatăl tău va înțelege, nu-i aşa? 

— Şi cum rămâne cu prietena ta, Şoarecele? Care e locul 
ei acum? 

Sarah nu voia ca Liebrich să-i vadă fața. 

— Puțin îmi pasă. 


— Ai întârziat. 

Căpitanul era palid încă şi obosit, dar stătea ridicat în 
şezut şi era îmbrăcat. 

— Am fost extrem de precaută. Ştii tu... chestii de spion. 

Sarah a intrat şi şi-a făcut de lucru la uşă. 

— Deci, cum a fost ziua ta? 

A desfăcut sacoşa cu mâncare şi a început să-i sorteze 
conținutul. 

— Am îmbrățişat politica Reich-ului şi am condamnat un 
duşman la pedepse corporale aplicate de tatăl ei. Vechea 
poveste. Jocuri şi distracții. 

Sarah s-a aşezat şi i-a întins Căpitanului o conservă de 
carne. 

— Nu pot sta prea mult, mi se duce dorul. 

— Cine îți duce dorul? 

— Gazda în casa căreia îmi voi petrece vacanța de 
Crăciun, a zâmbit Sarah. Punct ochit, punct lovit. Alles in 
Butter96. 


9% „Totul e în regulă” (germ. în original) (n. red.). 


Pentru o clipă, Căpitanului i-a alunecat masca şi ea a 
putut să citească pe chipul lui ceva asemănător cu mândria 
şi încântarea. Apoi s-a dus. Era îndeajuns. 

— Bun, pot să plec naibii din locul ăsta. Vezi dacă maşina 
mea mai e acolo unde am lăsat-o. 

— Poți să mergi? 

— Cât de cât. 

— E bine atunci. 

Sarah simțea că ar fi trebuit spus ceva, dar nu-şi dădea 
seama ce. I se părea că şi Căpitanul trece prin aceeaşi 
situație. Apoi, momentul a trecut. 

— Bun, în oraş sunt camere libere deasupra berăriei, la 
Gästehaus Rot’. Voi fi acolo de Crăciun, voi aştepta să vii 
după mine. Asta... 

Căpitanul i-a întins o bucăţică de hârtie cu un număr pe 
ea. 

— Aşa vei da de mine. Vor asculta, aşa că ai grijă ce spui, 
nepoată. Dacă va trebui să vin după tine, nu voi putea intra 
în casă. M-ar recunoaşte. Va trebui să ne găsim pe drum. la 
nişte bani. 

Sarah a memorat instrucțiunile şi a pus deoparte 
bancnotele. Căpitanul i-a întins mâna. 

— Noroc! 

Sarah era cât pe ce să i-o strângă, dar apoi s-a răzgândit, 
cu un zâmbet. 

— Să faci o baie. Puti! i-a replicat şi s-a ridicat. Ne vedem 
după Crăciun. 

În dreptul uşii de la hambar, s-a oprit. Îi era teamă să o 
deschidă, îi era frică să plece. 

— Cum de eşti atât de sigur că voi reuşi să aflu ceva? l-a 
întrebat ea. 


97 „Pensiunea Roşu” (germ. în original) (n. red.). 


Nu-i putea citi expresia feței prin întuneric. 

— Eşti o fetiță inteligentă. Ei nu se aşteaptă la o fetiță 
inteligentă. 

Era îndeajuns. 

Atunci i-a venit un alt gând. 

— Mă mai întorc la Rothenstadt? Vreodată? 

— Probabil că nu. 

Pe lângă uşurare, a simțit că avea şi nişte treburi 
nerezolvate. 

— Atunci mai am un ultim lucru de făcut. 


— Liebrich mi-a zis că voiai să mă vezi. 

Şoarecele stătea în uşa de la dormitor. Arăta extrem de 
mică în comparaţie cu rama uriaşă, ca o păpuşă care se 
rătăcise într-o casă pentru oameni mari. 

— Intră, Mauser. 

Lui Sarah i-ar fi fost mai uşor să o amenințe pe Şoarece, 
aşa cum o intimidase pe Liebrich. Să smulgă rapid 
plasturele. Însă acum, că se uita în ochii ei mari, îşi dădea 
seama că asta ar fi imposibil. În cele din urmă, Şoarecele a 
fost cea care a spart gheața. 

— Nu mai ai voie să vorbeşti cu mine, a spus ea. 

— Da, dar... 

— Am bănuit atunci când te-am văzut cu... fata mai mare. 

Şoarecele s-a oprit, cu privirea pierdută parcă în spațiu. 
Sarah se pregătea să se aplece şi să îi dea un ghiont, dar 
atunci a vorbit din nou: 

— E în ordine. Înainte să vii, nimeni nu vorbea cu mine... 
prea mult, aşa că presupun că va fi din nou la fel. 

Suna de parcă Şoarecele ar fi încercat să o facă să se 
simtă mai bine. Nu era ceea ce îşi dorea Sarah. 

— Şoarece, trebuie să pleci de aici! s-a rugat ea. Nu te mai 
întoarce după Crăciun. Spune-i tatălui tău ceea ce ai aflat, 
despre corupție, violențe... 


— Haller, a întrerupt-o Şoarecele, pe un ton cu totul nou, 
pe care Sarah nu i-l mai auzise până atunci. Mai ţii minte 
când Langefeld mi-a spus că sunt o risipă de piele? Avea 
dreptate. Sunt inutilă. Cu excepţia acestui loc. Aici sunt 
utilă, aici fac ceva. Dacă îi spun, mă va lua de aici şi apoi voi 
fi din nou un nimic. 

Sarah s-a îngrozit, pentru că vedea că Şoarecele vorbeşte 
cât se poate de serios. 

— Of, Şoarece, nu eşti inutilă, i-a spus Sarah blând. 

— Serios? Atunci de ce ai renunțat la mine pentru Crăiasa 
de Gheaţă? 

În vocea ei se citea sfidarea. 

— E în ordine, Haller. Doar nu mă minţi, spunându-mi că 
valorez ceva mai mult. 

Lui Sarah îi venea să o plesnească pe Şoarece, însă ştia că 
nu asupra ei trebuia să-şi îndrepte furia. Preţul prieteniei cu 
Elsa, nota de plată pentru următorul pas cerea ca ea să 
trăiască cu repercusiunile a ceea ce făcea în acea clipă. 

— Viața înseamnă mai mult decât această şcoală, Şoarece. 

— Îmi împlinesc misiunea. 

Şi eu, îi venea să urle. Sarah şi-a închipuit o portiță, o cale 
prin care să-şi răscumpere faptele. 

— Şi dacă ţi-aş spune că şi eu am o misiune? Că trebuie 
să o fac pe Crăiasa de Gheaţă să mă placă? 

— Atunci ţi-aş spune că eşti la fel ca toți ceilalți, i-a 
răspuns Şoarecele întristată. 

Sarah a încercat din nou: 

— Ți-am spus că nu te voi părăsi niciodată, Şoarece. Poate 
că voi lipsi o vreme, dar mă voi întoarce după tine. 

— Spune-ţi orice te face să te simți mai bine, meine 
Schlafsaalfiihrerin. 

Am plătit la preț întreg. Cu bacşiş. 

— Mulţumesc, Mauser, poţi să pleci. 


Sarah şi-a închis inima şi a împins-o încetişor pe Şoarece 
împreună cu conversaţia lor în cutia ei cu orori. 

— Ar trebui să ai grijă, Haller. Crezi că totul este minunat 
şi, până ajungi să îți dai seama că nu este, e deja prea 
târziu. 

Sarah a ignorat acel avertisment final. Era deja mai 
singură decât se simțise vreodată în viață. 


Mama ei bătuse în cuie uşa, pe interior. Sarah nu 
putea sparge o broască pe care n-o putea atinge, iar în 
spatele uşii era cu siguranță ceva, pentru că nu putea 
să o mişte nici măcar un centimetru atunci când lovea 
în ea cu piciorul. Încercase să coboare până la 
fereastră, dar fațada clădirii era doar cărămidă. În 
orice caz, fereastra era prea mică pentru ca ea să poată 
pătrunde înăuntru, chiar şi aşa sfrijită cum era. 

Ştiuse că mama ei era în viață, pentru că o auzise 
țipând. Durase patru zile. La început, Sarah se rugase 
de mama ei să deschidă uşa şi implorase să i se spună 
ce se întâmplă, plânsese de frustrare. Apoi, încetul cu 
încetul, Sarah începuse să se retragă, pregătindu-se 
pentru ce era mai rău. Dormise pe acoperiş, ca să 
scape de gălăgie. 

În acea dimineaţă însă, cum cobora pe fereastra de la 
bucătărie, Sarah a fost şocată de tăcere. Dormitorul 
era gol. Sarah a închis uşa din cauza putorii. A 
verificat baia şi holul, simțind cum o cuprinde panica. 

A dat năvală pe uşa de la intrare şi atunci a văzut pe 
cineva urcând scările. 

— Mutti! Unde... 

Mama ei, adevărata ei mamă, ajunsese în capul 
scărilor. Dispăruseră ochii dilatați, tiviți cu roşu, pielea 
palidă plină de pete, dinții galbeni. În schimb, chipul 


mamei ei era perfect machiat şi femeia purta o pălărie 
cu pene şi cea mai bună haină de blană a ei - o haină 
pe care Sarah ar fi vândut-o demult pentru mâncare, 
dacă ar fi ştiut că mama ei încă o mai are. Nu era o 
reprezentație perfectă, dar era ca o rază de soare într-o 
dimineață rece de primăvară. Promisiunea unui viitor 
mai bun. 

— Sarahchen, a venit vremea să plecăm. Tot ce vrei 
să iei cu tine, pune acum în maşină. 

Sarah a rămas pentru câteva clipe cu gura căscată, 
înainte să-şi revină. 

— Nu mai avem maşină, Mutti. 

— Mercedesul e afară, ne aşteaptă. 

Şi-a scuturat uşor umerii. 

— Cum ai reuşit să faci rost? 

Lui Sarah nu-i plăcea să fie confuză. Apoi mama ei i- 
a zâmbit şiret şi Sarah a înţeles. 

— Mutti, ne-ai furat maşina? 

— Ştii, nu mi-au luat niciodată cheile. Probabil că 
voiau să le folosesc. Repejor, trebuie să ajungem în 
Fried-richshafen şi drumul e lung. l-am trimis un 
mesaj tatălui tău, ca să ne întâlnim în Elveţia. 

În ochii mamei ei se aprinsese o lumină pe care nu o 
mai văzuse de... luni de zile? Ani? Sarah începuse să 
creadă că mama ei strălucise doar în închipuirea ei şi 
că de fapt fusese întotdeauna acră, împuţită şi cu ochii 
injectați. Dar acum stătea în fața ei, chiar în acea 
clipă. Sarah ştia că tatăl ei nu răspunsese şi că nu 
avea să le aştepte, după atâția ani de tăcere. 
Renunțase demult să-i mai pese... dar poate că nu 
conta ce credea mama ei atunci. 

— Dar actele noastre? Avem vize? Cum vom... 

— Şşşt, nu-ţi face griji. 


Mama ei şi-a deschis brațele şi Sarah s-a lăsat 
îmbrățişată. Mirosul de whisky şi boală se evaporase, 
alungat de săpun, parfum şi naftalină. 

— Nu avem nevoie de viză? De acte neştampilate? De 
bani? 

— Șşşt. 

— O maşină furată? 

— Șşşt. 

— Dar... 


— Şsşt. 


Capitolul douăzeci şi şase 
23 DECEMBRIE 1939 


Maşina familiei Schäfer era somptuoasă, cu vopseaua ei 
strălucind sub razele soarelui de iarnă, apărut parcă pentru 
a-i anunța sosirea. Când te urcai în ea, te simțeai ca şi cum 
ai urca treptele unui templu. Mirosea a piele proaspătă, 
ceruită, iar scaunele erau acoperite cu pături groase şi moi, 
deşi în maşină era cald - o căldură de care Sarah uitase, o 
căldură ca aceea a unei căni de cacao sau a unui locşor de 


lângă un vechi şemineu. 
Şoferul purta o uniformă SS. 


Elsa avea dulciuri. Arome înțepătoare, cu note acrişoare, o 
mică explozie de şerbet, prea gustoasă pentru a fi gustată 


fără să îți apară zâmbetul pe buze. 
Pe scaunul pasagerului din față se afla o mitralieră. 


În spate erau cărți cu coperte frumoase, care spuneau 
poveşti extraordinare, cu pirați şi vrăjitori care treceau din 
aventură în aventură. Săptămâni întregi, Sarah văzuse doar 
cărți negre şi plicticoase, cu informaţii îndoielnice, dar 
acum, copii cu obraji trandafirii şi bestii înspăimântătoare, 
insule cu cavaleri curajoşi, aventuri şi prințese, toate îi 
săreau în față deodată, din ilustraţii. 

Printre ele era şi Der Giftpilz98, care îi avertiza pe toţi copiii 
de primejdia evreilor, ciupercile otrăvitoare ale pădurii 
ariene. 

Elsa vorbea despre banchete şi rochii de satin, cai şi 
petreceri, țesute într-o poveste neîntreruptă cu escapade 
hazlii şi plăceri încântătoare. Nu îi punea lui Sarah nicio 
întrebare despre ea. Asta i-ar fi convenit de minune, însă 
Sarah începuse să se gândească la faptul că ceva era 
putred. Spre deosebire de Şoarece, care putea să susțină un 
monolog pentru a umple tăcerea, dar se oprea ori de câte ori 
vorbea altcineva, conversațiile Elsei umpleau aerul de 
cuvinte, astfel încât nimeni nu mai avea loc. Expresiile şi 
anecdotele ei erau într-atât de animate, încât alte cuvinte ar 
fi părut palide şi fără sens, prin comparație. Sarah se simțea 
ca şi cum ar fi fost cufundată într-o mlaştină, împinsă de 
aceeaşi mână care nu o lăsa să se ducă la fund. Se întreba 
dacă aşa vorbeau copiii normali, fericiți. Îi amintea în mod 
straniu de felul în care vorbea mama ei. 

Sarah a dat la o parte acel gând şi a îndrăznit să pună o 
întrebare, în timp ce Elsa se oprise ca să respire. 

— Cu ce se ocupă tatăl tău? 

Elsa s-a schimbat la față. Era ca şi cum un nor ar fi trecut 
pe dinaintea soarelui. 

— Este om de ştiinţă. Face experimente. E foarte plicticos. 


98 Ciuperca otrăvitoare, carte pentru copii publicată de Julius Streicher 
în Germania nazistă, în 1938 (n. tr.). 


Elsa şi-a îndreptat privirea afară, pe geamul maşinii, la 
gardurile vii pe lângă care treceau în viteză. 

— Dar mama ta? Ea cum este? s-a grăbit Sarah. 

— Mama s-a dus cu patru ani în urmă. 

Dumme Schlampe! 

— Ce păcat! Îmi pare rău! 

— Să nu Îți pară. Era o curvă slabă şi laşă. 

Cuvintele păreau că vor arde prin şasiu, până în drum. 

— Mama mea este într-un azil de nebuni! a contribuit 
Sarah. 

A lăsat cuvintele să se sedimenteze în timp ce urmărea 
peisajul campestru pe lângă care treceau. A simțit nişte 
degete calde strângându-se în jurul degetelor ei, pe 
banchetă. Dacă Şoarecele avea degete vătămate, cu bătături, 
ale Elsei erau moi şi fine, ca o balustradă lustruită. Fata şi-a 
întins cealaltă mână şi i-a atins obrazul. 

— Îmi pare rău! 

Şi-a trecut degetele pe deasupra cozilor împletite ale lui 
Sarah. 

— Îmi pare rău pentru tot. 

Sarah nu ştia ce să răspundă. Chipul Elsei, pe care nu îl 
putea descifra, şi-a schimbat expresia într-una de drăcuşor. 
S-a lăsat pe spate şi i-a strâns mâna. 

— Au început deja să-ți placă băieţii? 

— Ah, nici nu m-am gândit la ei. 

Sarah se simțea uşurată de schimbarea atmosferei, dar nu 
avea cu ce să contribuie la subiect. Era vag conştientă că 
acesta era o sursă de frenezie şi entuziasm pentru alți 
oameni, mai mari ca ea, însă mama ei nu-i vorbise niciodată 
despre asta, iar cărțile pe care le citise ocoleau, de 
asemenea, detaliile. 

— Trebuie. Trebuie să te gândeşti la ei tot timpul! Paznicii 
tatălui meu sunt atât de chipeşi şi puternici şi bărbăteşti, 
încât mă fac să simt furnicături înlăuntru. 


Elsa a chicotit şi Sarah i s-a alăturat. Oricum va fi fost, 
entuziasmul ei era contagios. Elsa s-a aplecat atunci în față 
şi l-a înghiontit pe şofer. 

— Nu tu, Kurt! Tu eşti un moş plin de riduri. 

Elsa a râs. Sarah a văzut figura din oglindă îndreptându-şi 
umerii. Şi-a strivit pornirea de crispare şi a râs în schimb, 
cel mai cochet râs pe care îl auzise la mama ei, ca o cutiuță 
muzicală căreia i-ai răsucit prea repede cheița. 


Au luat-o spre domeniu pe un drum ocolit. Au întârziat prin 
oraş, şoferul claxonând ca să-i împrăştie pe localnici. Sarah 
se uita şi într-o parte şi în cealaltă, la clădirile pe lângă care 
treceau, aşteptând să vadă berăria, când a întrezărit cu 
coada ochiului semnul vechi de pensiune, atârnat de o 
fațadă roşie, scorojită. Şi l-a închipuit pe Căpitan stând pe o 
saltea dezvelită, slăbit, aşteptând. Până acum, lucrurile 
merg conform planului, şi-a zis Sarah, deşi Elsa era cea care 
făcea majoritatea eforturilor. Poate că lucrurile chiar aveau 
să fie într-atât de simple... 

Sarah a început să îşi facă o hartă în minte, pentru 
drumul de întoarcere, din acel punct. 

Următoarea întârziere a fost pricinuită de zidul moşiei, 
enormitatea de cărămidă neagră, cu sârmă ghimpată în vârf 
şi creneluri neprietenoase, un monstru gata să o înghită cu 
totul pe Sarah. Spera că cealaltă parte nu va fi la fel de 
intimidantă şi că un zid creat pentru a ţine lumea în afara 
lui nu o va putea ține pe ea înăuntru. 

Când au ajuns la intrare, Sarah a simţit o teamă familiară. 
Erau acolo bărbaţi în uniforme scorțoase, negre cu argintiu, 
însă cei care o nelinişteau cel mai mult erau soldații în 
hainele lor de camuflaj. Lor le lipsea pompa şi aroganța 
ofițerilor. Părea de necrezut ca niciunul dintre ei să nu se 
întoarcă şi să nu vadă evreica murdară şi ceea ce era ea — 
un cuc în cuibul rândunicilor. Sarah şi i-a închipuit 


arătând-o cu degetul şi urlând. Faptul că intra de bunăvoie 
în acel loc era ca şi cum o rozătoare s-ar fi cățărat în gura 
unui şarpe. 

Fugi! Evadează! Pleacă acum, cât mai poţi! 

Sarah şi-a frecat fruntea, ca să-şi ascundă chipul, apoi s-a 
oprit. Locul nu era cu nimic diferit de Rothenstadt, şi-a zis. 
Crăiasa de Gheaţă nu era mai puţin zeloasă decât soldații 
aceia, iar ea o făcuse pe Sarah una de-a lor. 

După primul punct de control, maşina a mers în zigzag pe 
drumul şerpuit, mărginit de blocuri de beton, spre poartă. 
Elsa a sporovăit în continuare, arătându-i cu degetul pe cei 
mai drăguți sau cei mai arătoşi soldați, pe cei care arătau 
„cel mai inocent”, acesta fiind unul dintre numeroasele 
aspecte pe care Sarah nu le înțelegea. 

În cele din urmă, maşina a intrat într-un peisaj 
campestru, vast şi bine îngrijit. De o parte şi de cealaltă se 
întindeau zidurile, iar drumul se pierdea în zare. Nu se 
vedea nici urmă de casă. Scala proprietăţii o uluia. Vedea în 
jur garduri, pajişti, animale şi niciun loc în care te-ai fi 
putut ascunde, niciun adăpost. Peste tot erau câini de pază. 

Sarah a urmărit baricada închizându-se în urma ei. 

Acum eşti înăuntru, dumme Schlampe. 

Ca la repetiții. Mici monştri în vacanţă. 

— Uite, Haller, calul meu! a explodat Elsa, trăgându-i una 
peste umăr. 

Fata a deschis geamul şi a strigat: 

— Anneliese! A venit Mutti acasă! 

— Arată... încântător. 

Sarah nu avea idee care era terminologia corectă. 

— Ah, este! Aşteaptă doar s-o vezi de aproape. Credeam că 
am pierdut-o... 

— De ce să o pierzi? 

— Ah, ştii tu. Nu pot s-o păstrez decât dacă sunt cuminte. 

Elsa făcea ca acel cuvânt, cuminte, să sune oneros. Rău. 


Sarah nu îi prea înțelegea pe ceilalți copii, expresiile lor, 
toanele lor. Fusese izolată pentru că aşa îşi dorise mama ei, 
apoi pentru că aşa hotărâse poporul german. Mai demult, 
considerase compania celor de o vârstă cu ea o bucurie rară, 
apoi o experiență din ce în ce mai neplăcută, până când, în 
cele din urmă, renunțase să mai aibă contact cu cineva. Aşa 
că cele câteva săptămâni petrecute alături de Elsa nu 
fuseseră suficiente pentru a o înțelege pe fată. 

Nu este îndeajuns să-ți ştii replicile, drăguțo. Trebuie să îi 
asculți şi pe ceilalți, să te inspiri din ceea ce spun, să 
înţelegi însemnătatea a ceea ce nu spun. Asta face un actor 
să fie cu adevărat bun. 

Nu mă pricep la oameni. Ţi-am mai spus. 

Oamenii sunt simpli. Au dorințe. Unii şi le ascund, alții 
nu. 

Suferă. Unii o ascund, alții nu. 

— Deci, ai fost cuminte? 

Sarah a încercat să glumească, simțindu-şi din plin 
stângăcia. Elsa şi-a îndreptat privirea spre ea. Ruşine. Milă. 
Dezgust. 

— Da. Da, am fost. 

Casa se ridica în vârful unui deal. Era uriaşă, mai 
spațioasă decât Rothenstadt, mai mare decât multe dintre 
clădirile guvernamentale din Berlin. Sarah era uimită că o 
singură familie putea locui într-un loc atât de opulent. 
Clădirea centrală avea un aspect clasic, intrarea era flancată 
de coloane şi avea un portic. Trepte impunătoare urcau 
până la uşile duble. De fiecare parte, fuseseră adăugate aripi 
noi în stiluri din ce în ce mai agresive şi mai moderne, astfel 
încât, spre margini, grijile practice înghițiseră cu totul arta, 
lăsând în urmă buncăre din beton şi depozite de fier. În 
spate, o seră plină de ornamentaţii aproape că eclipsa casa 
însăşi. 


Aşa cum mai avusese prilejul să observe şi în alte rânduri, 
Sarah şi-a zis că o fi existat acum un singur popor, un 
singur lider, o singură naţiune, însă clar mai exista şi o altă 
Germanie, una mai privilegiată. 

Un servitor cu mănuşi albe a deschis portiera de la maşină 
înainte ca Sarah să apuce să o atingă. Cum se trăgea afară, 
încurcată în palton, acesta şi-a întins mâna ca să o ajute să 
coboare. Stratul de pietriş pe care a păşit era atât de gros, 
încât i se afundau picioarele în el. Gros, a gândit Sarah. 
Scump. Un servitor răspundea pe un ton şoptit 
pălăvrăgelilor Elsei, iar ceilalți îşi făcuseră de lucru cu 
bagajele. Sarah stătea în umbra casei, care-i amintea de 
chipul de fiară al şcolii. Aceasta era însă fără pată, lustruită, 
bine întreținută. Era un prădător de o rasă cu totul 
superioară. 

— Haide, Haller! Hai să-ți arăt locul! i-a strigat Elsa, 
țopăind deja pe scări. 

Holul era cel al unui palat de marmură albă. Două scări 
uriaşe se ridicau în jurul şi deasupra capului ei. 
Balustradele din fier negru erau o țesătură complicată de 
spirale şi flori. Încăperea era dominată de un portret în 
mărime naturală al fihrerului, iar sub el, aprinzându-şi 
pipa, se afla Hans Schäfer. Avea o alură veselă şi o lumină 
în ochi care-i arăta lui Sarah că o recunoaşte. Era departe 
de imaginea cercetătorului diabolic din filme. Din contră, 
Sarah se simţea ea în rolul prădătorului care intră în casa 
unui om cu motive ascunse. 

— Draga mea, bine ai venit acasă! 

Vocea lui era moale şi prietenoasă. 

— Tată, i-a replicat Elsa destul de formal, făcând o 
reverență în fața lui. 

Bărbatul s-a aplecat, a îmbrățişat-o şi a sărutat-o pe 
obraz. 

— Şi pe cine avem noi aici? 


S-a îndreptat de spate, cu mâinile-n şold, cu pipa în colțul 
gurii. 

— Ea este Ursula Haller, a articulat Elsa cu mândrie. 
Schlafsaal-führerin pentru anul trei şi câştigătoare a Cursei 
de la râu. 

— O fată din anul trei? Câştigătoare? Ah, vai! a exclamat 
el. 

— Heil Hitler, a salutat Sarah. 

— Ah, noi nu suntem ceremonioşi aici, Ursula. Führerul 
ne cunoaşte prea bine sprijinul. Şi, în plus, devine 
plictisitor: Heil, Heil, Heil, Hitler, Hitler, Hitler, Sieg Heil, 
Sieg Heil... 

Hans Schäfer a repetat salutul cu o voce din ce în ce mai 
comică. Fetele au râs. Totul avea să fie cu mult mai simplu 
decât îşi închipuise Sarah. 

— Deci, te-ai descurcat bine, a încheiat el. 

— Mulţumesc! au răspuns Sarah şi Elsa deodată. 

— Ei bine, cina este la opt. Îmbrăcaţi-vă elegant, vă rog, 
veți găsi nişte surprize pentru amândouă în dormitor, Elsa. 

Elsa a bătut din palme şi apoi, după o altă reverență 
grăbită, a luat-o în goană pe scări. Schäfer a privit-o cu 
încântare pe Sarah şi şi-a îndreptat capul spre fata lui. 
Haide, părea să spună. Sarah a zâmbit, un zâmbet adevărat, 
larg, care-i făcea fălcile să doară. Avea un sentiment straniu. 
A luat-o în pas săltat după Elsa. 


Covoarele erau groase. Clanţele uşilor erau aurite. Ramele 
tablourilor şterse de praf şi lustruite. Lumina strălucea din 
candelabre de cristal, răsfrântă în mii de curcubeie. Sarah a 
urmărit-o pe Elsa în josul coridoarelor, pe scări, pe după 
colțuri, şi în cele din urmă a intrat pe o uşă într-o cameră de 
mărimea primului apartament al lui Sarah de la Viena. 
Faptul că se afla acolo, că i se permitea să fie acolo, să se 


bucure de asemenea lux, i-a trezit amintiri din trecut. Era 
delirant. 

Pe patul înalt se aflau două cutii mari, albe. 

— Hai să le deschidem împreună. Asta este a ta, eşti gata? 
a rânjit Elsa. Trei, doi, unu, acum! 

Cutia părea să tragă înapoi capacul, aşa că Sarah l-a 
împins cu degetele pe margine, ca să-l îndepărteze, 
dezvelind un cuib de hârtie mătăsoasă. A îndepărtat stratul 
de deasupra. Înăuntru părea să fie o bucată de mătase 
foşnitoare, de un verde întunecat. Era o rochie de bal, o 
creație delicată, bogată şi vaporoasă, care trăda lux şi 
extravaganță. Părea să fie material suficient pentru mai 
multe rochii obişnuite, însă mătasea era uşoară, aproape 
diafană. Era ceva ce ar fi purtat o vedetă de film american. 

Sarah nu se pricepea deloc la modă, dar ceea ce ţinea în 
mână era în mod clar o operă de artă. Se simțea prea 
ponosită ca să o atingă, dar ştia că haina avea puterea să o 
schimbe. 

— Îmi va veni? a oftat ea. 

— Bineînţeles. A fost făcută pentru tine. 

Elsa ţinea la piept exact aceeaşi rochie. 

— Vom fi ca gemene. 

Sarah a privit-o pe fata mai înaltă, cu trăsături mai 
feminine, de lângă ea. 

— Voi vărsa probabil ceva pe ea. Nu pot să o port. 

— Varsă! Varsă ce vrei! Nu contează. E a ta, poţi s-o strici. 

— Nu pot să accept. 

Expresia aceea politicoasă venea dintr-o altă viață, pe 
când îşi permitea să refuze lucruri. 

— Ai şi pantofi, i-a arătat Elsa. Ce, în Spania nu erau 
baluri? Haide, hai să-ți arăt moşia înainte de cină. 


În drum spre grajduri, Sarah a băgat de seamă că buncărele 
şi sera nu fuseseră incluse în tur. 


— Şi acolo ce este? a întrebat-o pe Elsa, fluturându-şi vag 
mâna în direcţia lor. 

— Chestiile tatei, a expediat ea subiectul, apoi a adăugat: 
Serele au fost obsesia mamei. Acum totul e mort. 

Sarah a aşteptat respectuos să treacă un minut sau două. 
Era clar că acea parte a casei trebuia cercetată. O altă 
ocazie de a deschide subiectul putea să nu mai apară. 

— De ce sunt atât de mulți gardieni? Ce protejează? 

— Nu ştiu. Ce-o fi având el acolo, presupun. 

Sarah nu putea pricepe lipsa de interes a Elsei. 

— Nu eşti curioasă? 

— La naiba, nu-mi pasă, Haller! s-a răstit Elsa. 

Sarah şi-a continuat în tăcere drumul alături de ea. 

— Scuze, a spus, într-un târziu. 

După câteva clipe, Elsa a continuat. 

— Uite, iat-o! lată puiul meu! 

A grăbit pasul şi apoi a luat-o la fugă către uşile de la 
grajd. O iapă neagră ca pana corbului era condusă înăuntru 
de un grăjdar. Calul şi-a întors capul când a auzit paşii 
Elsei şi apoi, când a văzut-o, a nechezat şi s-a cambrat, 
refuzând să-l mai urmeze pe băiat. 

— Aici erai! 

Elsa şi-a lipit fața de grumazul iepei. Calul a dat din cap şi 
a fornăit aprobator. 

— Vezi, Haller, acesta este un cal. 

Elsa a zâmbit şi de această dată zâmbetul i s-a reflectat şi 
în privire. 

— Domnişoară, trebuie să intre la somn, a întrerupt-o 
băiatul, cu un accent țărănesc grosolan. 

— Desigur. Mâine, iubirea mea, mâine. 

Elsa a dat drumul grumazului iepei şi a împins-o uşurel. 
Calul s-a mişcat, ca şi cum ar fi primit un ordin. Sarah a 
văzut cum lumina părăseşte chipul Elsei. 


— E frumuşică, a zis Sarah, chinuindu-se să găsească 
cuvintele potrivite. 

— E mai mult decât frumugşică. 

S-a întors spre Sarah. 

— Eu sunt frumuşică. Frumugşică nu înseamnă nimic. 

Elsa a luat-o înapoi spre casă, lăsând-o pe Sarah singură 
în întunericul din ce în ce mai dens. 


— Rochia asta nu are spate, s-a văitat Sarah, aruncând o 
privire peste umăr, în oglindă. 

— Îţi faci griji în privinţa cicatricilor? Abia dacă se văd. În 
plus, sunt ca semnele unui duel. Ar trebui să fii mândră. La 
fel şi în cazul bandajelor. 

— Nu, dar rochiei îi lipseşte o întreagă bucată. 

— Prostuţo, aşa este stilul. Arăți precum Carole 
Lombard”. 

— Arăt îmbrăcată doar pe jumătate. 

Sarah s-a încruntat în oglindă. Talia îngustă şi materialul 
drapat în jurul pieptului o făceau să arate ca o fată mai 
mare. Părea pictată în lumină verde şi fiecare curbă a 
corpului ei avea un mic halou de stele argintii. Sarah 
începea să înțeleagă că ceea ce privea în oglindă era mai 
mult decât suma părților, era un tot cumva atrăgător. Nu 
ştia ce să facă din asta, aşa că revelaţia i s-a aşezat de-a 
curmezişul înlăuntru, zbătându-se ca o molie prinsă în 
borcan. 

În timp ce îşi urmărea reflexia, Elsa îi aranja părul, 
legând, răsucind, împletind şi pieptănând. I l-a făcut să 
arate lucios, strălucitor. I l-a făcut de asemenea să arate la 
fel ca al ei. Fetele s-au aşezat una lângă cealaltă, în rochii 
asortate, ca două păpuşi matrioşka. 

Elsa fredona ceva. 
— Destul de frumugşică, a decis, cu oftat. 


Capitolul douăzeci şi şapte 


— Ah, vai! Ce frumos arătați amândouă! 

Hans Schäfer stătea în capul mesei, îmbrăcat în ținută de 
seară, înconjurat de argintărie şi veselă scumpă. 

La început, Sarah şi-a zis că scoseseră tot la lustruit, aşa 
cum făcea şi ea adesea primăvara, împreună cu menajera, 
pe când era mică. Apoi şi-a dat seama că se aşteptau ca tot 
ce era pe masă să fie folosit. Erau trei scaune. Nu aveau să 
mai apară şi alți invitați. 

Încăperea în care se servea cina era în ton cu restul casei. 
Era aproape la fel de mare ca sala de mese de la 
Rothenstadt şi avea un tavan atât de înalt, încât nu te 
puteai uita la el fără să te doară gâtul. Pereţii erau plini de 
portretele unor rude sceptice, alături de caii lor. 

Fetele au fost conduse la locurile lor de către majordomi. 

Sarah se simțea expusă. Rochia i se părea prea subțire, 
prea lipită de corp. Acum, că fusese despărțită de geamăna 
ei, simțea că prea puțin material îi acoperă goliciunea. Se 
simțea urmărită. Privită. 

Profesorul Schäfer a tras scaunul lui Sarah, apoi pe al 
fetei lui. 

— Arătaţi extraordinar, serios. Sunt sigur că vă simțiţi 
uşurate că ați ieşit din uniformele acelea, nu-i aşa? 

— Ah, da, tată. 


— Deşi rămâne valabil faptul că arătăm în continuare la 
fel, a comentat Sarah. 

Taci din gură, dumme Schlampe! 

— Ce te face să spui asta, Ursula? a întrebat profesorul. 

— Suntem ein Volk, un singur popor, bogaţi sau săraci. 

Sarah simțea că ceva nu era în ordine cu atitudinea 
familiei Schäfer, cu felul în care se comportau. 

— Eşti o național-socialistă grozavă. Sunt încântat. Dar 
aici, ei bine, ne aflăm într-un loc dedicat învățării, ştiinţei. 
Aducem contribuţii uriaşe Reich-ului. Aşa că ne putem şi 
bucura de fructele şi răsplatele muncii noastre, a decretat 
profesorul. Aşa e corect, nu crezi? 

Lui Sarah i se părea ipocrit, dar nu a comentat. Elsa a 
schimbat subiectul: 

— Tatăl Ursulei a zburat în Spania, cu Legiunea Condor. 

— Înseamnă că şi tu, la rândul tău, eşti vrednică de 
răsplată, a declarat el entuziasmat. A fost şi în Polonia? 

— Din păcate, a fost ucis în Spania, a murmurat Sarah. 

Ia-o p-asta. 

Alura profesorului s-a schimbat imediat, arătând vină şi 
apoi înțelegere. S-a întins şi i-a strâns mâna. Avea o palmă 
caldă şi mirosea a săpun scump plus un strop de loţiune 
moscată. 

— Îmi pare atât de rău, micuţo! a spus cu un ton 
îndurerat. Eşti prea tânără pentru ceea ce ţi s-a întâmplat. 

Eşti în avantaj. Mergi până la capăt. Plângi. Plângi acum. 

— Nu este un sacrificiu demn pentru Reich? şi-a lăsat 
vocea să tremure uşor. 

— Nimeni atât de dulce ca tine nu ar trebui să sufere. 

Bărbatul avea o voce moale, alinătoare. 

— Pentru nimeni. 

Niciun adult nu-i mai arătase atâta grijă de ani de zile. 

Sarah şi-a pictat un zâmbet curajos pe chip. Profesorul a 
bătut-o uşor pe mână, fără să-i dea drumul. Sarah a accesat 


unul dintre pilonii singurătăţii şi ai durerii ei adevărate, apoi 
i-a permis căldurii neaşteptate pe care o primea să o 
îndrepte spre o destinație mai luminoasă, mai puțin 
sumbră. 

Şi-a întors privirea spre Elsa. Ruşine. Milă. Dezgust. 

— Ei bine, pentru a alina tristețea, Dumnezeu a creat 
vinul. 

Profesorul Schäfer i-a făcut un semn majordomului. 

— Fuhrerul însuşi nu bea, dar are o cramă vastă pentru 
invitaţii săi, printre care m-am numărat şi eu, s-a fălit el, 
după care i-a zâmbit cu indulgență lui Sarah. Aşadar, avem 
aprobarea celei mai înalte autorități, Fräulein. 

— Sunt prea mică pentru a bea vin, nu-i aşa? s-a 
încruntat Sarah. 

— Prostii. La Paris copiii beau vin în fiecare zi. 

— Francezii nu sunt nişte degenerați? 

Profesorul a bătut în masă, chicotind. 

— Nu când vine vorba de vin! 

L-a pus pe majordom să umple cu vârf paharul lui Sarah. 

Elsa a luat o gură serioasă din al ei şi apoi i-a făcut semn 
lui Sarah, care şi l-a dus pe al ei la buze. Vinul rece crea 
condens pe marginea paharului, iar conținutul nu mirosea 
deloc fructat - de fapt, îi amintea de respirația mamei ei. A 
trecut peste şi, în cele din urmă, a luat o înghițitură. 

Acreala i-a făcut gura pungă. O dureau dinții şi gâtul i se 
împotrivea, însă undeva, pe limbă, simțea urma a ceva dulce 
şi mai puțin agresiv. 

Elsa a râs: 

— Ai să te obişnuieşti! 

Usturimea pe care o simțea în obraji s-a mai potolit, dar 
nu a dispărut. A devenit plăcută într-un mod straniu, 
dimpreună cu o senzație caldă, în piept. 

Masa a continuat, deghizată într-un adevărat banchet, 
felurile de mâncare perindându-se aduse de o echipă de 


servitori. Şi-au făcut apariția hrean, muştar, pâini, cârnaţi, 
în timp ce paharul lui Sarah era mereu plin. Legumele erau 
crocante când le muşcai şi zemoase în interior. Cărnurile, 
suculente şi aromate. Au urmat heringi marinați şi fripți, 
apoi culoarea vinului s-a schimbat într-una mai întunecată, 
sângerie, care mirosea a lemn de pădure şi a condimente. A 
apărut o supă deasă de vânat, caldă ca o îmbrățişare. 
Paharul lui Sarah s-a golit şi s-a umplut la loc în timp ce pe 
gât îi aluneca o sauerbraten!% de căprioară cu cartofi atât 
de cremoşi, încât i se topeau în gură. 

Sarah nu îşi amintea să fi fost vreodată atât de plină. 
Hans Schäfer îi punea constant întrebări şi părea extrem de 
interesat de răspunsurile ei. Deşi era obositor să ghicească 
ce ar gândi şi simți Ursula Haller, atenția care i se acorda 
era plăcută. Dezirabilă. Sarah se întreba dacă aşa se simt 
copiii normali, care trăiesc înconjurați de lume atentă şi 
curioasă. 

În tot acest timp, Elsa rămăsese neobişnuit de tăcută. 

— L-ai întâlnit pe fiihrer? a întrebat Sarah, fascinată. 

— Într-adevăr, de multe ori, i-a răspuns cu entuziasm 
Schäfer. 

— Cum este? În persoană, adică. 

— Este un om foarte dulce şi atent, foarte priceput cu 
copiii. Dar este şi pasionat şi îi place să vorbească, chiar şi 
în mijlocul filmelor. 

Profesorul s-a aplecat spre ea, ca şi cum s-ar fi pregătit să 
dezvăluie un secret. 

— Am urmărit împreună cu el un film cu Gary Cooper, de 
mai multe ori, şi de fiecare dată a vorbit tot timpul. Nici 
acum nu ştiu cum se termină! 

A râs, iar Sarah a chicotit şi ea. Povestea nu era chiar atât 
de amuzantă, însă veselia părea inevitabilă, de parcă tot 
ceea ce spunea profesorul ar fi fost ilar. Totul căpătase un 
plus de strălucire, totul avea un gust mai bun. Până şi botul 
din ce în ce mai lung al Elsei părea din ce în ce mai 
amuzant. 

— Deci, ce faci pentru Reich? şi-a luat teatral Sarah un 
ton serios. 

O întrebare importantă. 

— O treabă extrem de importantă. 

— O treabă plicticoasă, a aruncat Elsa. 

— Nu, serios, ce anume? 

Întrebări secrete. 

— Nu sunt sigur că ai înțelege. 

— Încearcă. Sunt foarte, foarte isteață, o fetiță inteligentă. 
Nu, stai, asta-i secret! Şşşt! 

Hans Schäfer a zâmbit cu indulgență. Expresia feței lui nu 
mai avea nicio logică în ochii lui Sarah. 

— Cercetez fizica nucleară, a spus el, cu importanţă. 

— Ah, ah! Ştiu ce este asta... este... este. 

Ideea s-a dus. 

— Ce este? 

— Totul este alcătuit din atomi minusculi şi fiecare dintre 
aceşti atomi este alcătuit din particule şi mai mici. Acestea 
pot fi făcute să schimbe atomii, iar efectele sunt grandioase. 

— Unchiul meu a vorbit odată despre asta. 

Ai grijă! 

— A citit dintr-o revistă foarte plictisitoare pe care o 
primeşte. Una care arată ca o carte fără coperte. 

— Cu ce se ocupă unchiul tău? 

Chiar aşa, cu ce se ocupă? 

— Face radiouri, toată lumea are un radio de-ale lui. Dar 
zice că trebuie să fim la curent cu cele mai noi descoperiri 
pe care le putem folosi pentru a... ştiţi, pentru a câştiga. 


— E un bărbat inteligent. 

Ce întrebai? Era foarte important. 

— Deci, care sunt aceste efecte mai precis? Şi de ce ar 
trebui să ne pese de ele? 

Taci din gură chiar acum, dumme Schlampe. 

Taci tu! 

Nu gândeşti clar. 

— Vor schimba lumea. 

Profesorul a devenit brusc serios. Gândurile lui Sarah erau 
ca nişte pisici care țâşneau în jurul ei, în timp ce ea încerca 
să le prindă. 

— Uau, asta sună grozav. Elss-sa, tu ziceai că e ceva 
plictisitor. 

— Chiar este plictisitor. Noapte de noapte, cu maşinăriile 
lui uriaşe, creând bucățele mici, mici din ceva pe care nici 
nu poți să-l atingi fără să te îmbolnăveşti, a turuit Elsa. E 
stupid! 

— Vai, cred că fata mea nu este menită să ajungă 
cercetătoare. 

Părea întristat. 

— Nu suntem învățate decât să-i urâm pe evrei şi să facem 
copii. Nu cred că vreuna dintre noi va ajunge cercetătoare, 
s-a văitat Sarah. 

— Ei bine, în această privință eu şi fiihrerul avem idei 
diferite. Mi-ar plăcea ca Elsa să mă înțeleagă mai bine... 

Avea o tristeţe în voce care i-a înmuiat inima lui Sarah. 

— Ah, tu vrei să-l înţelegi pe tatăl tău, nu-i aşa, Els-sa? 

Elsa s-a încruntat şi mai tare. 

— Nu sunt sigură că vreau să-l înțeleg vreodată cu 
adevărat. 

Sarah şi-a mutat privirea de la Elsa, care scotea fum pe 
nări, la tatăl ei pasiv. 

De ce să spună Elsa aşa ceva? Sarah voia s-o împace, să-i 
readucă zâmbetul. 


Opreşte-te din vorbit. 

A insistat: 

— Păi, spune-mi şi poate pot să-i explic eu Elsei. 

— Ah, o să-ţi zică el, nu-ţi face tu griji. Nu-ţi face nicio 
grijă. 

Veninoasă. Foarte, foarte supărată pe cineva. 

Sarah era confuză. Totul era luminat puternic, dar părea 
ascuns în spatele unei bucăți curbate de sticlă. Gândurile îi 
erau încețoşate, se simțea puţin ca şi cum ar fi avut un 
început de febră. O mânca spatele, aşa că a început să se 
frece de scaunul brodat. 

— Să nu ne certăm. Uite, vine desertul, a zis profesorul 
Schäfer. 

În cameră a intrat cel mai mare tort Pădurea Neagră pe 
care Îl văzuse vreodată. Umplea un platou de argint: crema 
glazurată pe deasupra arăta ca nişte creste muntoase, iar 
cireşele aveau dimensiunea unor mingi de golf. Foame. Ceva 
dulce. 

— Uite, Elsa! Pariu că ăsta nu are cremă râncedă şi cireşe 
putrezite. 

— Ai mâncat atunci? E o greşeală de boboacă! 

Elsa părea din nou bucuroasă. Bun. 

Tortul era pe cât de însiropat arăta, cu fructe şi acrişoare 
şi dulci, cu cremă groasă. După ce şi-a terminat felia, Sarah 
şi-a coborât privirea descoperind o umflătură vizibilă sub 
rochia de mătase, o rochie pe care — bineînțeles — avea pete 
de mâncare. l-a arătat Elsei. 

— Ţi-am zis eu. Aşa, Herr, profesore, doctore... Schäfer, 
îmi vei arăta experimentul... laboratorul... chestia? 

— Mi-e teamă că totul este strict secret. 

Nu! Voce serioasă. 

— Nu este cinstit! Elsa l-a văzut. Haide! Vreau să văd. 

Sarah a lăsat să-i alunece în voce un ton răsfățat. Se 
distra mult prea tare. 


— Nu în seara asta. 

— Ah, vrei să spui niciodată. 

Sarah s-a lăsat pe spătarul scaunului. Acum o durea 
spatele. 

— Cred că ar trebui să-i arăţi, tată. Singură, desigur, de 
vreme ce eu consider că totul este extrem de plictisitor. 

Profesorul şi-a privit fiica pentru câteva clipe şi apoi a luat 
o hotărâre. 

— Mai mult vin atunci! 

Bărbatul a bătut din palme. 


Sarah se simțea de parcă podeaua ar fi fost puntea unui 
vapor. Profesorul Schäfer încerca să o ghideze. 

— Nu mă mai înghionti, profesore! a chicotit Sarah. 

Acea parte a clădirii era întunecată, dar din loc în loc 
apăreau bălți de lumină, care arătau drumul. În timp ce 
Sarah se împleticea printr-una dintre ele, profesorul s-a 
oprit. 

— Ce ai păţit pe spate? 

Sunase şocat. A prins-o de umeri şi i-a cercetat urmele de 
la nuia în lumina lămpii. 

— Ah, nu am lăsat-o pe una dintre profesoarele de la 
Rothenstadt să bată o elevă mai slabă. M-a bătut pe mine în 
schimb! i-a răspuns Sarah veselă. 

Sunt o eroină. Un vârcolac. Şşşt. 

— Asta este o barbarie! 

Şi-a trecut un deget în josul spinării ei. 

— Este şcoala la care ţi-ai trimis fata. Să nu-mi spui că nu 
ştiai. 

— Nu aveam idee. 

Degetul bărbatului a ajuns în dreptul taliei ei. Sarah s-a 
ferit şi s-a întors cu fața spre el, aproape pierzându-şi 
echilibrul. 


— Ei bine, suntem cu toatele foarte fericite datorită 
ignoranței tale, profesore. 

Ceva o înfuriase şi acum nu se mai putea opri. 

— A ta şi a tuturor celorlalți nazişti, fericiți să vă vedeți 
copiii nemâncațţi, bătuți şi în general abuzaţi. Multe 
mulțumiri pentru asta. 

— Vorbeşti despre partid ca şi cum nu ai face parte din el, 
a replicat bărbatul, pe un ton foarte diferit. 

Suspectată, expusă, capturată. Repară lucrurile, dumme 
Schlampe. 

— Ei bine, ştii tu, eu sunt doar o fetiță. Nu îmi pasă dacă, 
ştii tu, suferința noastră aduce măreția Germaniei sau nu. 
Ştiu că ar trebui să-mi pese, dar... 

— Şşşt... e în ordine. 

Bărbatul şi-a întins mâna şi i-a mângâiat părul. 

— Ai grijă să nu-l strici! 

Pericolul trecuse. 

— Elsa a pierdut o groază de timp ca să mi-l facă. 

— Ştiu, arată exact ca al ei. Acum câțiva ani doar, a zis 
profesorul, atât de moale, încât Sarah aproape că nu l-a 
auzit. 

— Haide! a țopăit ea strâmb în josul coridorului. Vreau să 
văd toate experimentele. Mai spune-mi o dată cu ce te ocupi. 
Aşa cum trebuie, de data asta. 

Ai grijă. 

De ce? Funcţionează! 

Ceva... 

Profesorul a ajuns-o din urmă în dreptul unei uşi groase 
din oțel. Avea un semn pe care scria Zutritt verboten!0!. 

Sarah aproape că se împiedicase de gardianul care stătea 
pe un scăunel în fața ei, observându-l doar atunci când s-a 
ridicat grăbit în picioare şi a salutat. 

— Bună seara, Max, şi Crăciun fericit! a spus profesorul 
Schäfer, întorcând salutul. 

— Crăciun fericit şi dumneavoastră, domnule. 

Paznicul era reverențios şi precaut. 

Schâfer a scos trei chei, cu care a deschis trei încuietori: 
sus, mijloc şi jos. 

— Eşti liber mâine, odată cu ceilalți? 

— Da, domnule. Veţi avea asigurat în continuare 
perimetrul, desigur. 

— Ei bine, transmite cele mai calde urări familiei tale. 

— Da, domnule. 

Sarah se plictisise şi începuse să se balanseze de pe un 
picior pe altul. Se gândea că s-ar putea să aibă nevoie la 
toaletă. Profesorul a apăsat pe clanța masivă şi uşa s-a 
deschis. 

— Domnule? Luaţi fata cu dumneavoastră? 

— Da, o iau. 

Răspunsul îi fusese brusc. Soldatul s-a foit. 

— Da, domnule. 

— Tu întoarce-te la barăci acum. 

— Da, domnule. 

Haide odată. 

Paznicul a salutat şi a mărşăluit în josul coridorului. 
Profesorul Schäfer s-a întors spre Sarah. 

— Ei bine, Fräulein Haller, ai vrut să vezi cercetările? 
Păşeşte în biroul meu! 


Înăuntru era un întuneric de smoală. Sarah avusese 
impresia că ieşiseră afară, dar locul acela era cald ca o seară 
de vară. Trebuie să fi fost un spaţiu vast, judecând doar 
după ecoul paşilor lor, în timp ce coborau scara din oţel. O 


legiune de zumzete, pompări şi zăngănituri de la maşinării 
s-a ridicat ca să-i întâmpine. 

— Există un element care se cheamă uraniu, a început el. 
Este des întâlnit şi poate fi extras din orice groapă. Dacă îl 
loveşti cu un neutron care se mişcă cu viteză, unul dintre 
atomii individuali se va sparge. 

Avea o voce moale şi caldă. Sarah a lăsat cuvintele 
familiare să-i treacă prin minte, gândindu-se la Căpitan şi la 
bucățele, la scuipat, la spargere. Va fi atât de mândru! şi-a 
zis. S-a sprijinit de profesor, ca să nu-şi piardă echilibrul. 

— Te alegi cu două noi elemente, trei neutroni liberi şi o 
dezlănțuire de căldură şi lumină. O evreică de la Institut 
voia să-i zică fisiune, un cuvânt plicticos pentru a descrie 
ceva atât de puternic şi de violent. E ca şi cum Odin! şi-ar 
elibera corbii pentru a porni sfârşitul tuturor lucrurilor şi i- 
ar spune flic-flac. 

Sarah găsea totul din ce în ce mai greu de urmărit. 
Începea să obosească. Spera că va fi în stare să-şi 
amintească mai târziu ce era mai important. 

— Apoi fiecare dintre acei neutroni liberi poate lovi alt 
atom, declanşând procesul de la început. De trei ori, apoi de 
nouă ori, de opizeci şi unu de ori... energia continuă să 
crească şi să crească... 

După ultima treaptă au păşit pe pământ dur, de parcă 
intraseră într-o pădure. Lucrurile nu mai aveau niciun sens 
pentru Sarah. 

— De fapt, tot ce trebuie să faci este să adaugi suficient 
uraniu, cu suficientă forță, şi reacţia se va împrăştia ca o 
pânză de păianjen, toți atomii spărgându-se simultan. 

— Sună ca şi cum ar fi vorba despre o bombă, l-a 
întrerupt Sarah. 

Se simțea amețită. Acum, că se afla acolo, începea să se 
îndoiască de faptul că va putea să facă... orice era ce trebuia 
să facă. 

— Exact. Acum, toată lumea crede că ai nevoie de treizeci 
de tone de uraniu, sau ceva caraghios de felul acesta. 

Profesorul şi-a luat mâinile de pe umerii ei şi a început să 
învârtă o manetă pe care Sarah nu putea să o vadă. 

— Unii oameni, precum impostorul ăla de Heisenberg19%, 
cred că trebuie învelit în carbon sau în apă tare. Nu, nu ai 
nevoie decât de tipul potrivit de uraniu... 

Luminile au început să pâlpâie. 

— Nu ai nevoie decât de spațiu... 

Se aflau într-o seră enormă. Stâlpii albi care susțineau 
domul de sticlă luceau în lumina slabă şi bolnăvicioasă, 
înfăşurați în țevării şi fire. 

— Şi de energie... 

Întreaga construcție era plină cu rezervoare de gaz, 
conducte şi maşini uruitoare, întinse la nesfârşit, de o parte 
şi de cealaltă a potecilor late din gresie, care se pierdeau în 
depărtare. 

— Şi de răbdare. 

Însă nu vasta întindere de maşinării i-a atras atenţia lui 
Sarah. Printre mecanismele din oțel gri, pe jos, de-a 
curmezişul, în jurul coloanelor şi în rondele de flori 
dărăpănate, se afla încă vegetaţia serei, uscată, îngălbenită, 
în descompunere. 

— Totul este mort. 'Toate plantele, a şoptit Sarah. 

Printre chimicale, uleiuri, scursuri şi miros de electricitate, 
se simțea duhoarea grea a morţii. Sarah începuse să simtă 
că i se face greață. 

— Nu eşti atentă la ce este esențial, drăguță! a continuat 
bărbatul, entuziasmat. Nimic din toate astea nu este 
important. Dă-mi voie să-ţi arăt ce anume este. 

A condus-o pe Sarah de-a lungul maşinăriilor, cu brațul în 
jurul taliei ei, arătând spre diferite componente ale creaţiei 
sale. 

— Trec gazul de uraniu prin aceste rezervoare, folosindu- 
mă de membrană, care separă tot ceea ce este bun. Secretul 
stă în răcire. Am folosit sistemul de încălzire naturală a 
serei pentru a crea electricitate chiar aici. Repet 
operațiunea, iar şi iar, şi în cele din urmă... 

Membrană... încălzire cu gaz... Sarah nu mai voia să 
asculte. 

Ajunseseră în capătul unui rând lung de dispozitive. 
Profesorul şi-a pus o pereche de mănuşi din cauciuc, care-i 
ajungeau până la coate, şi a ridicat o piatră mică, 
neinteresantă, de culoare argintie. În ochii lui Sarah, arăta 
complet banal. 

— Acesta este uraniu-235 pur. 

Vocea îi devenise doar o şoaptă. 

— Sau, aşa cum îmi place mie să îi spun, Ragnarök... 
sfârşitul lumii, apocalipsa în care şi zeii vor arde. 

Sarah a făcut un pas înapoi fără să vrea şi el a râs. Se 
simțea ameţită, de parcă s-ar fi învârtit în mijlocul camerei 
pentru copii, năvălind apoi în acea parte a casei în care se 
aflau adulții. 

De ce mă aflu aici? 

Ca să pui întrebări. 

Nu, da — dar de ce mi s-a dat voie să intru aici? 

Ce vrei să spui cu asta? Pune întrebările pe care le ai de 
pus. 

— Deci, vei construi o bombă folosindu-te de astea? 

— Mai bine de atât, i-a răspuns el entuziasmat. Vino cu 
mine. 


Profesorul a glisat încetişor o uşă de metal, descoperind 
un laborator, construit tot numai din gresie albă şi beton, 
cu ustensile, cadrane şi țevi lucitoare. În capăt se aflau un 
cazan şi o freză, însă Sarah inițial nu a văzut nimic din toate 
acestea, pentru că încăperea era dominată de ceva care îi 
îngheţa sângele în vene, cu toată căldura din cameră. Un 
tub lung din metal negru, lung de aproximativ trei metri şi 
lat de un metru, rotunjit la capete, cu aripioare şi coadă. 

Era în mod clar o bombă. 

Fusese desfăcută pe lungime, pentru a descoperi ce se afla 
în interior. Sarah s-a îndreptat spre ea aşa cum te-ai 
apropia de un tigru la grădina zoologică când nu eşti foarte 
convins că uşa de la cuşcă este bine închisă. 

Începuseră să-i pulseze tâmplele. Asta era, scopul final. 
Trebuia să-i spună Căpitanului... Nu, trebuia să facă chiar 
ea ceva. Ce făcea ea acolo? Întrebări... 

— Ai construit-o deja, a reuşit să îngaime. E gata? 

Profesorul Schăfer s-a aşezat pe o bancă şi a deschis un 
carnețel gros, uzat şi peticit. A mâzgălit ceva în el. 

— Nu chiar. Dacă ar fi aruncată acum, ar... cum s-ar 
exprima evreica? Fâsâi. Ar avea probabil efectul unui 
explozibil puternic... însă în curând va deveni cea mai 
grozavă armă de pe pământ. Acum nu mai am nevoie decât 
de o cantitate mică de 235. 

Profesorul s-a întors pe partea ei. 

— Vezi? Aici, materiile explozive convenționale aruncă o 
granulă de uraniu prin acest tub, care este de fapt un butoi 
de artilerie, care loveşte inelul de uraniu, aici. Atunci când 
cele două componente se unesc, fiind vorba de atât de mult 
235, se produce o reacţie în lanț şi... Gâtterdâmmerung! 
Apusul zeilor. 

Sarah nu putea să îşi amintească ultimele cuvinte pe care 
le rostise bărbatul. Nu mai era sigură nici cum ajunsese 


acolo. Gura începea să i se umple de salivă. S-a sprijinit de 
profesor pentru a nu-şi pierde echilibrul. Întrebări. 

— Ce se va întâmpla atunci când toată chestia asta 
explodează? 

— Teoretic? Energia prinsă înăuntru, masa de metal 
multiplicată cu viteza luminii la pătrat, se va manifesta 
deodată. Se va produce un fulger atât de luminos şi de 
fierbinte, încât orice ființă aflată pe o rază de până la un 
kilometru va dispărea, pur şi simplu. 

Profesorul s-a ridicat, cu amândouă mâinile ridicate în 
aer, zâmbind. 

— Tot ce se află în jur, până la doi kilometri, va izbucni în 
flăcări. Toţi cei aflați la trei kilometri şi jumătate vor muri 
instantaneu pe măsură ce valul creşte... 

Sarah a început să tremure. Întrebări. 

— Ce se va întâmpla atunci când toată lumea va pune 
mâna pe aceste bombe? 

Bărbatul s-a apropiat de Sarah şi şi-a trecut braţele în 
jurul ei. Fata a simţit că nu voia să fie atinsă. 

— Nimeni nu va pune mâna pe ea. Nici măcar Reich-ul nu 
ştie despre asta deocamdată, a zis el, cu glas liniştitor. O 
vom folosi pentru a ne distruge duşmanii şi apoi nu va mai 
fi niciodată nevoie să fie recreată. 

Duşmanii. Sarah cunoştea chipul acelor duşmani. Ştia 
cum e să fii unul dintre ei. 

— Fac pariu că şi primul om care a luat în mână o bâtă a 
zis ceva asemănător, a spus Sarah, fără să gândească. 

— Eşti o fată neobişnuită, Ursula Haller. 

Profesorul a arătat spre carnetul lui. 

— Tocmai ce mi-am adăugat ceva în însemnări. 

Vocea îi suna ca şi cum ar fi cântat o melodie. 

— În această seară, pe douăzeci şi trei decembrie, am găsit 
ceva mai frumos şi mai strălucitor decât Ragnarök al meu. 

Sarah şi-a închis ochii şi s-a legănat. 


— Ce? 

— Tu. Eşti atât de inteligentă... şi atât, atât de frumoasă! 

Sarah s-a smuls din brațele lui şi a horcăit din toți 
rărunchii, dând drumul unei vome roşii, împuțite. A 
continuat să horcăie cu mult după ce nu mai avea nimic în 
stomac şi Elsa o ducea spre camera ei. 


Capitolul douăzeci şi opt 


Tavanul era o floare complicată, ale cărei petale se țeseau 
una dintr-alta în forme concentrice, risipindu-se din miezul 
ei ca o maree circulară. Totul era extraordinar de alb şi de 
luminos, cu excepția unui singur fir de păianjen, care plutea 
purtat de o briză nevăzută. 

Sarah s-a întins şi o durere ascuțită i-a spintecat capul, 
înlocuită apoi de un junghi, care o făcea să se simtă de 
parcă creierul ei ar fi purtat o haină prea mică şi prea aspră. 
Camera era scăldată în lumina zilei, însă fereastra era prea 
strălucitoare ca să îşi poată îndrepta privirea spre ea. 

Se afla undeva... nu-şi amintea cum... 

Uşa s-a dat de perete şi a intrat Elsa, cu o tavă în mână, 
îmbrăcată în costum de călărie. 

— Neața-neața! Am adus micul dejun şi un remediu care 
poate să vindece multe boli. 

Sarah şi-a deschis gura, pe care şi-a simțit-o uscată şi 
crăpată. Mirosea a vomă. 

— Am vomitat? a cârâit ea. 

A tuşit, şi gura i s-a umplut de un gust amar. 


— Moda franțuzească nu a fost nicicând mai temeinic 
distrusă! a proclamat Elsa. Ai vomitat şi pe tata. Costumul 
era italienesc, aşa că ai jignit atât casele de modă ale 
aliaților noştri, cât şi pe ale duşmanilor. 

— Ah... nu. Nu cred că-mi amintesc asta. 

Sarah simțea o ruşine pe care cu greu o putea separa de 
greață. 

— De aceea beau bărbații vin, ca să uite. Ridică-te. 

Când s-a mişcat, întregul trup a durut-o. Se simțea răcită 
şi îi era greață. Însă capul era centrul nefericirii ei, durerea 
înțepătoare, care simţea că o consumă. A încercat să pună 
laolaltă fragmentele pe care şi le amintea din noaptea 
trecută, însă avea goluri mari şi un deznodământ incomplet. 

Elsa a umflat perna de la spatele lui Sarah şi i-a aşezat 
tava în poală. 

— Aşadar, în ordine, avem: apă, suc de fructe şi o pastilă 
pentru dureri de cap; lapte pentru stomac; cârnaţi fripți şi 
cafea neagră îndulcită pentru energie; iar la final, cel mai fin 
coniac, la care Reich-ul nu mai are acces, din cauza 
agresiunii franceze. 

— Şi mai mult alcool? 

Sarah şi-a înfrânat pornirea de a vărsa. 

— Normal! Aşa funcționează societatea înaltă. Este 
Katerbier!04, sau, aşa cum se spune în Imperiul Britanic: 
părul câinelui care te-a muşcat195. 

— Dezgustător gând, s-a văitat Sarah, croindu-şi drum 
printre farfurii şi pahare. 

Elsa a mângâiat-o pe cap şi apoi s-a ridicat în picioare. 

— După ce termini, te rog să faci o baie. Miroşi a vin roşu 
şi a vomă. Apoi, vei găsi haine de călărie pe scaun. Toată 

lumea este plecată pentru Crăciun, avem tot locul la 
dispoziție, iar eu trebuie să-mi călăresc puiul. Brandy acum, 
te rog! 

Lichidul întunecat mirosea a zahăr ars. Sarah şi-a ținut 
respiraţia şi l-a dat pe gât dintr-o înghiţitură. I-a ars gâtlejul 
şi i-a adus lacrimi în ochi, dar i-a adus şi un zbârnâit vag 
plăcut în nas. 

— Tatăl tău este supărat? a întrebat ea, încercând să-şi 
aducă aminte. 

— Este, dar nu din cauza la care te gândeşti tu. 

Elsa şi-a încrețit nasul şi a zâmbit. 

— E numai vina lui, aşa că să nu-ţi faci griji. Deci — fata 
şi-a lăsat capul într-o parte —, te-ai bucurat de tur? Am 
impresia că nu l-ai terminat. 

— Nu sunt sigură că-mi amintesc. 

Sau că înţeleg. 

— Atunci înseamnă că nu l-ai terminat. Pentru că nu se 
uită niciodată. 


Sarah stătea întinsă în apa caldă şi încerca să-şi aducă 
aminte. Nu putuse să facă băi la Rothenstadt. Aveau foarte 
puţină apă caldă, camerele erau prea murdare şi, în plus, ar 
fi fost expusă unui atac. Dugşurile erau rapide, dar apa care- 
i lovea fața şi-i intra în gură o făcea să se agite şi se trezea 
adesea că are un atac de panică. Prin urmare, abia acum se 
înmuia bine pentru prima oară de când părăsise 
apartamentul Căpitanului. Cu toate acestea, nu se simțea 
curată. Ura de sine era lipită de ea, ca o vomă uscată. Nu 
putea să o şteargă, nu putea să o curețe. 

Îşi amintea de seră... plante moarte, sute de plante 
moarte... maşinăriile care produceau tipul potrivit de 
uraniu... ceva despre mitologia nordică? Bomba. O bombă 
care putea să facă oamenii să dispară. Imaginaţia a început 


să-i umple golurile cu tot felul de momente îngrozitoare, 
care îi puteau distruge misiunea. 

Ce făcuse? Ce recunoscuse? 

Ce spusese? 

Sunt o fetiță inteligentă. 

Spusese asta? Ce altceva îi mai ieşise pe gură? Gestapoul 
era deja pe drum? Se dovedise fetița a fi în fapt o spioană 
mai mare, evreică şi britanică, pe când hălăduia amețită 
printr-un laborator secret — incapabilă, nesăbuită, o ruşine? 

Apa începea să o facă să se simtă neconfortabil, de parcă 
n-ar fi trebuit să se afle acolo. A apucat bine cu mâinile de 
marginile căzii. 

Mai era ceva, ceva important. Ceva care nu se lega în acea 
clipă. Ce era? 

Carneţelul. Carneţelul lui, carnetul uzat şi peticit. Acolo îşi 
avea trecute profesorul gândurile şi observațiile. 

S-a gândit la partea de sabotaj a misiunii ei. În mod clar, 
Căpitanul nu avea nicio idee despre magnitudinea a ceea ce 
descoperise ea. Trebuia să existe un milion de feluri în care 
aparatura aceea putea fi stricată, dar realist vorbind erau 
puţine căi prin care ea putea să o anuleze. Şi trebuia 
anulată. Sarah era foarte, foarte convinsă de asta, mai ales 
acum, că profesorul Schäfer fusese destul de drăguţ încât 
să-i arate totul. Dar carnețelul, carnețelul reprezenta ceva ce 
ea ar fi putut... 

— HALLER! Raus! a strigat Elsa de cealaltă parte a uşii. 


Nu se vedeau nici servitori, nici gardieni, pe nicăieri. 
Holurile şi sălile erau goale. Nici măcar la grajduri nu mai 
erau oameni, iar caii s-au bucurat să le vadă pe fete. Au 
nechezat şi şi-au fornăit saluturile aprobatoare, în timp ce 
Elsa se strecura printre boxe şi îi striga pe fiecare dintre ei 
pe nume. 


— Cine vrea mâncare? Ziua bună şi ţie, Thor! Nu, tu ai 
destulă! Ştiu, e greu, dar aşa e corect. Freyr, ce băiat bun! 
Îți mai pun un pic mai târziu. Freyja! Tu o vei duce pe 
prietena mea azi, aşa că să fii blândă. Bună, Sigy şi 
micuțule Loki, cina de Crăciun vine pentru toți, apoi... hei, 
fetiță, Mutti e acasă, da, şi mie mi-a fost dor de tine! 

Iapa i-a aruncat lui Sarah o privire de parcă ar fi fost o 
intrusă. 

— Toţi au nume de zeități nordice. Pe ea de ce o cheamă 
Anneliese? 

Elsa a dat drumul căluțului şi a apucat un balot de fân. 

— Uite, fă-te şi tu utilă. 

A dat drumul balotului în brațele lui Sarah, aproape 
strivind-o. 

— Pune-i-l lui Freyr, cel bălțat. Haide! 

— Adică acela cu pete? a bănuit Sarah. 

Elsa a țâțâit din buze şi a răsturnat la rândul ei un balot 
într-unul dintre staule. În timp ce Sarah şi-l târa pe al ei pe 
podea, a auzit vocea Elsei. 

— Eu i-am pus numele. Anneliese a fost dădaca mea. 

— Ah, ce drăguţ. 

Sarah nu se simţea prea bine. Îi revenise durerea de cap şi 
mirosul de bălegar îi făcea greață. 

— Ea m-a protejat întotdeauna şi tata a obligat-o să plece. 

— Aha... 

Sarah nu putea să-şi dea seama cum intra balotul în 
ieslea care era aproape la fel de înaltă ca ea. S-a opintit cu 
paiele în sus şi l-a împins în boxă. A rămas prins deasupra, 
ca un con de înghețată. 

Ce zisese? Despre tatăl ei? 

— Haide, Haller! Hai să te învăţăm cum să călăreşti. 

— Chiar nu-i nevoie. 

Dacă ar fi avut de ales, Sarah mai degrabă s-ar fi ghemuit 
în fân. 


— O, ba da. N-am să te las să călăreşti bestia aia 
răpciugoasă de la şcoală. 

Elsa a împins uşa de la un grajd, în care se afla o iapă 
maronie cu o mină prietenoasă, care-şi flutura urechile la 
ea. 

— Deci, ea este Freyja. Nu e arabă, ca Anneliese, dar este 
zuverlăssig1%, solidă şi de încredere. 

Sarah a privit-o pe bestiuță. Şi ea primea mâncare şi un 
adăpost în urma muncii depuse, iar asta a făcut-o pe Sarah 
să zâmbească. Trebuie să ne ajutăm una pe cealaltă. 

Căluțul a nechezat. 


— Animalul ăsta mă va ucide! a urlat Sarah. 

— Iapa. Ea te va ucide. 

Cei doi cai mergeau la trap, unul lângă altul, în jurul 
padocului, perfect sincronizați. Elsa o ţinea pe Sarah, care 
avea tendința să alunece de pe spatele calului. Ura să nu se 
priceapă la diverse lucruri, dar şi mai mult ura să fie 
învățată lucruri noi. 

— Să nu tragi de hățuri atunci când simţi că aluneci. Să 
nu tragi... Isuse, Haller! 

— Atunci cum fac ca să nu cad? s-a plâns Sarah. 

Nu semăna cu niciunul dintre trucurile pe care le învățase 
pentru păstrarea echilibrului pe bârnă. 

— Coama, apuc-o de coamă. 

— De păr, corect? 

— Nu, de coamă, fraiero! Au păr pe tot corpul. 

Elsa i-a ars o palmă peste picior. 

— Degetele în sus. Sus! 

— De ce contează cum îmi țin picioarele? 

Sarah ar fi preferat o carte în locul profesoarei. 

— Pentru că ai nevoie de călcâie ca să schimbi direcţia, 
uite aşa. 

Elsa şi-a lăsat piciorul drept să alunece în spate şi 
Anneliese a cotit-o la dreapta. 

— Nu-mi da drumul! a tipat Sarah, în timp ce aluneca 
spre dreapta. Nu-mi poţi da mai bine o şa? 

— Nu. Te face să deprinzi obiceiuri proaste şi nu este la fel 
de confortabilă. 

— Să cad e confortabil? 

Sarah a reuşit să-şi recapete echilibrul, dar şi-a strâns 
călcâiele, iar calul a luat-o la galop. 

— Nu da din călcâie! Va mări viteza. Freyja! Uşurel, fetiță. 

Calul a încetinit. 

— Spune-i ce să facă dacă poţi vorbi cu ea, verfluchtes 1097! 
a chițăit Sarah. 

— Eu pot, tu nu poți, aşa că învață semnalele. Uşurel. 

Caii s-au aliniat. 

— Bun, acum eşti stabilă. Degetele în sus, trage-ţi piciorul 
stâng înapoi. 

Sarah s-a concentrat să-şi ţină degetele de la picioare 
ridicate şi şi-a mişcat piciorul în josul pântecelui calului. 

— Aşa! a izbucnit Elsa. 

Sarah a cotit spre stânga, ținându-se de coamă cu mâna 
ei bună, ca să-şi păstreze echilibrul, şi apoi s-a îndreptat. A 
simțit că muşchii coapselor încep să o asculte, să îşi 
adapteze noii situații flexibilitatea cu greu câştigată. 
Urechea internă a început să anticipeze mişcările, să îi ofere 
răspunsuri utile. Era vorba doar de un nou aparat de 
gimnastică. Dedică-te mişcării. 

Sarah a întors căluțul spre Elsa. 

— Ce voiai să spui cu faptul că dădaca te proteja... 

— Acum călăreşti! Uită-te la tine! a țipat Elsa. 
— La naiba, eu tot aş vrea o afurisită de şa! 


În timp ce fetele se întorceau spre casă, un tânăr gardian SS 
ieşea pe uşa de la bucătăie. Sarah s-a tras instinctiv la o 
parte, însă Elsa a aşteptat momentul potrivit şi apoi a 
împins-o în fața lui. Sarah a ţipat uşor şi s-a lovit de 
gardian. Tânărul a prins-o de braț şi a ajutat-o să-şi 
recapete echilibrul. Sarah şi-a ridicat privirea ca să-şi ceară 
scuze. 

De-abia umplea uniforma prea mare, de-abia dacă avea 
vârsta ca să o îmbrace. Sarah a rămas cu gura căscată. 

— Tu! a murmurat ea, uluită. 

Pentru o clipă, Sarah s-a gândit că ar trebui să-l ignore 
sau să nege că l-a mai văzut vreodată. Numele lui i-a apărut 
în minte. 

— Bună... Stern, nu-i aşa? a întrebat, politicos, dar 
prieteneşte. 

— Da, Fräulein. 

Băiatul părea nedumerit, însă Sarah ştia că lui doar îi 
mergea creierul mai încet — nu era prost. 

— Eşti invitată la familia Schäfer? 

— Păi, bineînţeles, băiete! s-a răstit Elsa. 

— Desigur, scuzele mele, dar eu credeam că eşti..., s-a 
bâlbâit Stern. 

Sarah l-a întrerupt. Trebuia să scape de Elsa. Cu cât ştia 
mai puțin despre povestea ei cu Stern, cu atât era mai bine. 
Sarah trebuia să mintă convingător. 

— Elsa, ne poţi lăsa singuri pentru o clipă? Te rog? 

Elsa era confuză, dar i-a făcut cu ochiul lui Sarah şi apoi 
s-a îndepărtat. Sarah a văzut-o întârziind în uşa de la 
bucătărie. 

Ce trebuia să-i spună ca să plece? 


Sarah s-a gândit la mama ei. Care erau mişcările ei la 
petreceri? Cum se purta în preajma bărbaților? Ce ar fi zis 
ea? Amintirile erau întunecate şi dureroase, însă le putea 
distinge destul de clar. 

Alles auf Anfang. Începătorii, vă rog. 

— Mă bucur să te văd. 

Zâmbeşte, flutură din gene, joacă-te cu părul. 

— Credeam că eşti fată de fermier? 

Părea neimpresionat. 

— Sunt, dar merg la aceeaşi şcoală cu Elsa. 

— Mergi la Napola? Serios? Acela e un internat pentru... 

— Ah, pot să merg acasă des, pentru că e foarte aproape. 

— E şi scump. 

— Unchiul meu plăteşte. El e mai înstărit. 

— Cum ziceai că te cheamă? 

Suna a interogatoriu. 

Tratează lucrurile cu superficialitate, nu ceda. E doar un 
băiat prostuţ. 

— Ai de gând să mă arestezi? 

Sarah a râs. Şi acum... genunchii lipiți, piciorul drept în 
față, pleacă-ţi capul de pe un umăr pe celălalt. L-a imitat, 
luându-şi o voce adâncă: 

— Pe tine cum te cheamă? 

A râs din nou şi şi-a dus degetul la buze. 

Nu funcționează. 

Rămâi calmă. 

Tânărul i-a zâmbit şi şi-a relaxat umerii, renunțând la 
postura militară. 

— Scuze, eram doar confuz... Caii ăştia sunt foarte diferiți 
de mârțoaga ta, nu? 

La ţintă. 

— Ah, da, dar nici eu nu mă descurc prea bine să-i 
călăresc. 

Dumme Schlampe, eşti fată de fermier! 


— Adică, ştii tu, nu m-am priceput niciodată la călărie, 
doar la înhămat căruța şi chestii dintr-astea... 

— Tu chiar nu pari să provii dintr-o familie de fermieri. 

O glumă? Critică? Interogatoriu? Sarah nu putea să-şi dea 
seama. 

— Asta zic şi ei. Ai mei mă cred o ciudată. 

— Eu nu cred că eşti ciudată, a spus el delicat. 

Era doar pe jumătate un compliment, dar lui Sarah i s-a 
tăiat respiraţia... 

Frumoasă... 

Îi venea să-l lovească cu ceva, să fugă. A început să respire 
sacadat. Bărbatul era o amenințare. 

— Eşti bine? 

Şi-a întins mâna sprea ea şi Sarah s-a tras la o parte. 

— Lasă-mă în pace! a şuierat ea şi apoi a luat-o la goană 
spre bucătărie. 

Băiatul a rămas cu mâinile-n şold, uluit. 

— Micuţă Metze!9%, a comentat Elsa, uimită, în timp ce 
Sarah trecea pe lângă ea. 

— Taci din gură! a țipat Sarah. 


Sarah a scuipat în chiuvetă. Voma era amară, plină de fiere 
şi de rămăşiţe de cârnaţi. Elsa o bătea pe spate, fără să o 
ajute prea mult. 

— Isuse, Haller, şi eu simt furnicături când văd un băiat 
drăguţ, dar asta e de-a dreptul ridicol! 

— E din cauza alcoolului, a murmurat Sarah, însă 
adevărul era că nu era sigură de asta. 

Această lipsă de control, bruscă şi periculoasă, o 
înspăimânta. Faptul că nu ştia ce spusese sau ce făcuse, şi 
acum faptul că nu înțelegea ce simte... toate aceste lucruri îi 

puteau distruge misiunea. Ar fi fost îndeajuns să-şi spună 
numele adevărat sau să încurce ceva din povestea de 
acoperire şi s-ar fi dat de gol ca spioană, ca evreică. Şi 
Gestapoul avea să vină după Căpitan, care aştepta rănit pe 
o saltea, atât de slăbit şi de singur... 

Sarah a dat drumul la robinet şi a privit dovada 
incriminatorie ducându-se pe țeavă. 

— Hai să facem ceva de mâncat! 

Elsa a început să scoată pachete din cămară. 

— Trebuie să ne pregătim singure masa de Crăciun, dar 
nu trebuie să ne mai îmbrăcăm elegant, ceea ce este bine. 

Sarah s-a smuls de la chiuvetă şi s-a aşezat pe un scaun, 
lângă masa uriaşă din lemn, privind cum se adună 
ingredientele în fața ei. Era o amestecătură de componente, 
care nu prea alcătuiau o masă. Un borcan cu o pastă de un 
maroniu deschis, care semăna cu muştarul, i-a atras 
atenţia. Eticheta era în engleză, însă cuvintele nu aveau 
niciun sens. A ridicat-o spre Elsa. 

— Ce e asta? 

— Ah, e delicios. Tata l-a adus din America, când a fost 
ultima oară. Se cheamă unt de arahide. Uite, întinde-l pe 
pâine! 

Sarah a scos cu un cuțit ceva din borcan şi l-a întins pe o 
Brâtchen10. Era lipicios şi avea cocoloaşe şi jumătate din el 
rămăsese pe cuțit, iar restul se împrăştiase în bună parte pe 
masă. Pâinea s-a înmuiat, făcându-se uleioasă. Sarah şi-a 
ridicat privirea spre Elsa, nu prea convinsă. 

— Ştiu. Încearcă-l doar, a încurajat-o ea. 

Sarah a muşcat din pâine şi pasta i s-a lipit imediat de 
cerul gurii. A trebuit să-şi răsuceasă limba ca să dezlipească 
îmbucătura. Şi-a supt obrajii şi a făcut ochii mari din cauza 

efortului. Elsa s-a plesnit peste genunchi, amuzată. Apoi 
Sarah a rotit pâinea în gură şi pasta i-a acoperit limba. A 
mormăit în fața aromei uleioase, dulci şi uşor sărate care i-a 
invadat gura. Aroma a persistat mult după ce Sarah s-ar fi 
aşteptat să se ducă şi, chiar şi după ce a înghițit dumicatul, 
i-au rămas pe cerul gurii un gust divin şi urme moi, pe care 
să le lingă, precum şi bucățele de alune pe care să le 
crănțăne. Pur şi simplu, Sarah nu mai gustase niciodată 
ceva asemănător. 

— E... 

Sarah şi-a supt jumătate de obraz. 

— Genial! 

Brusc, i-a trecut ceva prin minte. 

— Ce căuta tatăl tău în America? Parcă tot ce făcea era 
secret. Americanii nu sunt duşmani? 

Şi-a îndesat ce-i mai rămăsese din pâine în gură şi a 
repornit procesul. 

— Ah, el are mai mulți prieteni acolo, decât aici. America e 
plină de nazişti. Ba chiar sunt mai turbați decât cei de aici, 
mai... insidioşi, pentru că se ascund cu toții în spatele unei 
fațade. Sunt cu toţii bucuroşi să-i dea tatălui meu bani 
pentru micile lui experimente. 

— Ei ştiu la ce lucrează el? 

Pe Sarah au trecut-o fiorii la gândul că era posibil ca 
bomba să nu fie secretă. 

— Poate. Cui îi pasă? 

— Sună ca şi cum ar fi o problemă de confidențţialitate 
pentru Reich... 

— Haller, doar n-ai pus botul la Kăsel!0, nu-i aşa? a 
mârâit Elsa. Nu contează ce facem noi sau pentru ce ne 
facem noi griji, lucrurile oricum nu se vor schimba. Reich- 
ului nu îi pasă de noi şi nici nu va avea grijă de noi! 

Pornise o adevărată tiradă. 

— Uită-te la acea gottverdammte şcoală. Nimănui nu i-a 
păsat de ce se întâmpla acolo. A fost nevoie de una dintre 
noi ca să o oprească pe Langefeld. Asta a apreciat Von 
Scharnhorst la tine. Der Werwolf nu este menit să protejeze 
Reich-ul, este menit să ne protejeze pe noi. 

Elsa s-a bătut în piept. 

— Este menit să ne pregătească pentru când totul va arde. 

Sarah se simțea copleşită de această răbufnire şi era prea 
obosită ca să sape mai adânc. Aşa că a continuat să întindă 
unt de arahide pe pâine. 

— Adică, nimeni nu are grijă de tine. De aceea eşti aici, a 
continuat Elsa. 

Sarah îşi ducea pâinea la gură când cuvintele i s-au 
sedimentat mai bine în minte. 

— Ce înseamnă asta? 

Buzele Elsei au tremurat. 

— Nimic. Nu înseamnă nimic. Ignoră-mă. 

A împins spre Sarah o caserolă în care se aflau rămăşiţele 
de Sauerbraten. 

— După cum spune omul nostru: „În viaţă este greu 
pentru mulți, dar cel mai greu este atunci când eşti nefericit 
şi nu ai credință”. 

Sarah a luat luat în mână o gogoaşă uscată şi apoi i-a 
replicat, citându-l şi ea pe führer: 

— „Vremea fericirii individuale a apus.” 


Capitolul douăzeci şi nouă 


CAMERA DE ZI era mică prin comparaţie cu restul casei, 
dar tot somptuoasă era şi ea. Avea un covor gros pe jos şi 
un foc straşnic. Avea un aer de intimitate, deşi Sarah 
băgase de seamă că era săracă în lucruri. Nu se aflau 
lucruri personale acolo, de parcă familia Schäfer, ca şi ea, ar 
fi jucat doar un rol. 

Camera era dominată de cel mai mare pom de Crăciun pe 
care îl văzuse Sarah la viața ei. Era mai mare decât cei care 
erau înălțați în piețele din oraşe şi era împodobit cu globuri, 
luminițe şi beteală. Inevitabil, în vârf avea o svastică de 
argint, sugerând parcă astfel că ceva atât de vesel nu putea 
exista decât sub controlul lor. 

Sub brad erau înşirate zeci de cadouri, împachetate în 
hârtie şi legate cu funde, în nuanţe de roşu, alb şi negru. 
Atunci când au intrat în cameră, Elsa i-a şoptit lui Sarah: 

— Cele mai multe sunt doar de decor. Lui îi place cum 
arată. Crăciunul nu a mai fost niciodată la fel pentru mine 
odată ce am aflat asta, a adăugat ea cu amărăciune. 
Dimpreună cu o mulțime de alte lucruri. 

Pentru Sarah, arăta ca ceva desprins dintr-o carte 
ilustrată, de parcă un vrăjitor bun ar fi aruncat o vrajă 
asupra camerei. Râvnise dintotdeauna la Crăciun şi nu 
înțelesese niciodată de ce nu-l puteau sărbători şi ele, mai 
ales având în vedere că mama ei nu ţinea nici sărbătorile 
evreieşti. 

„Sunt  gottverdammte  jalnici, Sarahchen, cu toată 
izbăvirea şi căința lor. Nu pierzi nimic, scumpo.” 

Îi păruse întotdeauna mai simplu să se necăjească din 
această cauză decât să sufere pentru lucrurile care contau 
cu adevărat. 

— Dar unele dintre cadouri sunt pentru tine, nu? a 
întrebat Sarah. 

Nu putea da glas gândului care-i încolțise în clipa în care 
văzuse bradul. Era ceva acolo şi pentru ea? 


Fetiță prostuţă. 

— Da, ceva inutil şi scump, de parcă asta ar conta. 

Profesorul Schäfer s-a ridicat radios. 

— Domnişoarelor! Vă mulțumesc că ați venit. Fräulein 
Haller, arăţi mult mai bine. 

Sarah a dat din cap spăşită. 

— Herr profesor, trebuie să îmi cer scuze... 

— Deloc, nu accept. Cu toţii ne simțim rău câteodată. 
Ştiinţa încă nu a venit cu un panaceu infailibil, aşa că, până 
o va face, trebuie să acceptăm poverile naturii. Regret doar 
că rochia ta frumugşică a fost distrusă. 

— Sunt teribil de ruşinată, ar trebui să o înlocuiesc... 

Acela era oare lucrul de care se simțea ruşinată? 

— O poţi face dacă doreşti, dar rochia era a ta. Un dar. Nu 
voi accepta niciun fel de răscumpărare. 

— Sunteţi foarte generos. 

Scăpase Sarah basma curată? 

— Vreau ceva de băut! a bolborosit Elsa. 

— Desigur, draga mea. Unde-mi sunt manierele! 

Profesorul s-a întors spre o măsuţă. A ridicat o sticlă şi şi- 
a luat o expresie teatrală. 

— Din păcate, aceasta este ultima şampanie pe care o vom 
bea pentru ceva timp. Livrările din Franța, din motive 
evidente, au încetat. 

Profesorul a început să îşi facă de lucru cu dopul sticlei, la 
masă. 

— Aţi putea crede că mi-am făcut rezerve din timp, dar 
vai, nu am făcut-o. Draga mea, s-o deschid ca un filistin? 

Elsa a sărit în picioare şi a bătut din palme. 

— Da, da, te rog! 

A împins-o pe Sarah cu spatele, spre mijlocul camerei. 

— Ce? a întrebat intrigată Sarah. 

— Trebuie să-l prindem. Aduce noroc. 

— Ce aduce noroc? 


Un pocnet a făcut-o pe Sarah să sară în sus, în timp ce 
Elsa cerceta aerul. Sarah şi-a ridicat ochii spre tavan şi a 
văzut ceva întunecat alunecând cu boltă. A făcut un pas în 
spate şi a prins cu uşurinţă dopul, primind aplauze din 
partea Elsei şi a profesorului, cu o uşoară întârziere. 

— Felicitări, Ursula. Şi iată premiul tău! 

Bărbatul i-a întins un pahar de şampanie. 

— Nu, nu ar trebui, mi-a fost rău... 

— Nu, te rog, gustă puţin... 

Elsa s-a întins după pahar, dar el l-a tras din faţa ei şi l-a 
îndreptat spre Sarah. 

— Ăăă... 

Sarah nu putea să se hotărască dacă să îl ia şi să repete 
greşeala din seara trecută sau dacă să îl refuze şi să pară o 
insultă. 

— Te rog, insist. 

— Ia afurisitul ăla de pahar, Haller! a intervenit Elsa. 

Ia odată paharul, dumme Schlampe. 

Sarah se simțea de parcă n-ar fi avut încotro: 

— Mulţumesc, doar unul. 

Profesorul i-a întins un pahar şi fetei lui, apoi a ținut un 
toast. 

— Domnişoarelor, pentru führer! 

Sarah şi-a ridicat paharul şi apoi i-a urmărit pe ceilalți 
cum beau. Profesorul s-a uitat intens la ea şi a dat din cap. 

Bea. Sarah şi-a dus paharul la buze şi a simţit bulele 
efervescente gâdilându-i nasul. Era acoperită. Cu puțin 
somn şi încă o zi la dispoziţie ca să se întoarcă înapoi la seră 
- acum îşi amintea mult mai multe lucruri —, putea să pună 
mâna pe carnețel. Putea oare să-l sune pe Căpitan? Avea să 
fie impresionat de progresul ei... Lichidul a devenit o spumă 
pe limbă şi apoi a dispărut imediat, lăsându-i un gust vag 
amar. I s-a dus în obraji şi i-a adus un zâmbet involuntar. 

Profesorul radia. 


— Veniţi! Să ne adunăm în jurul bradului. Avem curmale, 
portocale, ciocolată şi, desigur, cadouri pentru toți copiii 
cuminţi. 

Avea o voce blândă, care te ungea pe suflet, iar Sarah era 
de-a dreptul încântată. Un cadou! Spionajul putea să 
aştepte până a doua zi. 

Profesorul a ales primul cadou. 

— Pentru întâiul meu născut şi unic copil, Elsa. 

Elsa a luat pachetul roşu şi a desprins funda albă. A rupt 
hârtia, dezvelind o cutie din piele, căreia i-a desfăcut 
capacul, zâmbind apoi cu jumătate de gură. 

— Mulţumesc, tată! 

Elsa a desprins colierul din interiorul de catifea şi l-a 
ridicat, astfel încât Sarah să-l poată vedea. Era un lanț de 
argint cu un pandantiv care nu putea fi altceva decât un 
diamant. Faţetele lui sclipeau în timp ce fata îl legăna în 
lumina flăcărilor din şemineu. Sarah s-a întrebat câți 
oameni din Leopoldstadt ar fi putut fi hrăniți şi pentru cât 
timp cu doar jumătate din prețul pe care trebuie să-l fi 
avut... Apoi a îngropat adânc gândul, în timp ce Elsa îşi 
dădea ochii peste cap la ea. Ceva inutil şi scump, de parcă 
asta ar conta. 

— Şi pentru musafira noastră, a spus delicat profesorul, 
înmânându-i lui Sarah propria ei cutie albă, cu o fundă 
neagră. 

Sarah era încântată. Trecuse atât de mult timp de când îi 
fusese înmânat un cadou ultima oară, încât a trebuit să mai 
bea un pahar, ca să scape de îmbujorare. 

A desfăcut cu grijă funda şi apoi şi-a strecurat o unghie 
sub hârtie, ca să o desprindă fără să o strice. Era mult prea 
frumoasă, mult prea imaculată ca să fie distrusă. Dedesubt 
se afla o altă cutie din piele. Doar nu avea să primească 
acelaşi lucru? A deschis-o. 


Înăuntru era un colier cu diamante. Nu un pandantiv, ci o 
țesătură elaborată de pietre, aproape prea mari ca să încapă 
în cutie. Sarah a închis capacul. 

— Nu pot... Adică... e prea mult, nu pot... 

— Ba da, poți. Norocul nostru este şi al tău, a râs 
profesorul. 

Sarah şi-a întors ochii spre Elsa. Pe chip nu i se citea 
invidia, însă avea din nou acea privire. Ruşine, milă şi 
dezgust. Toate odată. Pietrele erau false. Erau cu siguranță 
false. 

— Dă-mi voie să te ajut să ţi-l pui. 

Profesorul a luat cutia. 

— Mulţumesc... Nu ştiu cum să-ți mulțumesc îndeajuns. 

Sarah şi-a dus mâinile spre păr, ca să şi-l ridice, apoi şi-a 
dat seama că era deja ridicat. A râs de ea însăşi. Era 
caraghioasă. 

Bărbatul i-a pus colierul în jurul gâtului şi i-a atins ceafa. 
Sarah a simţit o amețeală uşoară şi o undă de greață, aşa că 
a trebuit să mai ia o gură serioasă de şampanie, ca să-şi 
liniştească stomacul. Cui pe cui se scoate. A simţit din nou 
acel gust amărui. Nu se presupunea că şampania trebuie să 
fie mai bună ca vinul? Avea gust de medicamente. 

— Aşa! a zis profesorul mândru. Ce părere ai, Elsa? 

— Cred că ea este noua prințesă, a declarat Elsa. 

Sarah nu putea să-şi vadă colierul de bărbie şi a râs de 
una singură încercând să şi-o dea la o parte. Totul devenise 
brusc extrem de amuzant. Ce bărbie mare avea! Şi-a mişcat 
din nou bărbia, de parcă nu ar fi făcut parte din ea. A 
chicotit. 

Elsa a scos un sunet care-i trăda enervarea şi i-a smuls 
lui Sarah paharul din mână, aruncându-i conţinutul pe foc. 
Sarah a mormăit revoltată. 

Aveam de gând să-l beau! voia să zică. Obraznică. Mai 
vreau un pahar. Nu, două! 


A încercat să îşi vadă reflexia în suprafața lustruită a 
şemineului de marmură neagră, dar nu prea putea să-şi 
concentreze atenţia, aşa că s-a întors spre Elsa şi a văzut-o 
deschizând un nou cadou: era un joc care se chema Juden 
Raus. Despre deportarea evreilor. Sarah ar fi vrut să se 
supere, dar ştia că nu trebuia să o facă. De ce nu trebuia să 
se supere? 

— „Dacă reuşeşti să expediezi şase evrei ai obținut o 
victorie clară!”, a citit Sarah pe cutie. 

— Hâc... Adolabil. 

Elsa nu a răspuns. A aşezat doar cutia pe podea. 

— Şi un al doilea dar pentru invitată. 

Profesorul i-a înmânat o cutie mult mai mare decât a 
Elsei. 

De data aceasta, a sfâşiat hârtia. Părea să fie atât de 
multă hârtie. Sub ea se afla o cutie albă, asemănătoare cu 
aceea de la casa de modă franțuzească, din urmă cu o 
seară. Sarah a tras cu greu capacul, dezvelind o bucată 
roşie de mătase şi dantelă, frumos împăturită. A atins-o şi 
apoi şi-a ridicat privirea. 

— Ese o cămaşă de nopte? 

Ce dar straniu! Sarah avea deja o cămaşă de noapte, deşi 
profesorul nu avea de unde să ştie asta. 

— O, Doamne! a murmurat Elsa. 

— Da, una foarte specială, a răspuns bărbatul cu glas 
moale. La fel ca şampania, ultima pentru o bună bucată de 
vreme. 

— Ăăă... mersi... 

Sarah se simțea obosită. Îi venea greu să-şi amintească 
cuvintele pe care le căuta şi se lupta să-şi ţină ochii 
deschişi. Somn, avea nevoie de somn. 

— Îmi cer scuze, se pare că sunt puţin... Cred că trebuie 
să... mă întind. 

— Elsa, vrei să o duci tu pe Ursula la ea în cameră? 


Un ordin. 

— Cred că trebuie să se retragă acum. 

Sarah şi-a închis ochii şi apoi s-a trezit în braţele Elsei. 

— Nu o face, a spus Elsa cuiva. Te rog, nu! 

Sarah a mormăit nişte scuze, fără să-şi dea seama ce 
făcea. 

— Fă aşa cum ţi se spune, copilă. 


— Bea asta, repede. 

Elsa i-a pus o cană la gură şi i-a turnat pe gât zațul 
siropos de cafea. Sarah s-a înecat. 

— Dezgustător, a murmurat ea. Somnoroasă... 

Elsa i-a golit restul băuturii în gură şi apoi şi-a trecut 
capul pe după braţul ei. Au şchiopătat afară din bucătărie şi 
apoi în sus, pe scări, în timp ce Elsa strivea o cutie sub 
celălalt braț. 

Sarah trebuia să se bage în pat. Se simțea detaşată. 
Gândurile se îndepărtau de ea şi ea uita. S-a trezit în capul 
scărilor, fără să aibă idee cum ajunsese acolo. Tot ce înainte 
fusese amuzant şi fascinant i se părea acum întunecat şi 
mundan. 

Unde eşti şi ce se întâmplă? 

Era rezemată de un perete. 

Elsa îi dădea să înghită ceva mic şi alb. Îi ţinea gura 
închisă. 

— la asta. Va contracara efectul. Vei avea nevoie de asta, 
ca să poți lupta. 

— Să mă lupt cu cine? Să contracareze ce...? 

Elsa plângea. 

Un hol. 

— Îmi pare rău. 

— Pentru ce? 

Dormitorul. 


Şocul provocat de apa rece. În râu, te rostogoleşti în râu. 
Sarah s-a zbătut panicată, a încercat să scape, dar ceva îi 
ținea capul sub robinet. Apoi a fost eliberată, respira, cu apa 
alunecându-i în jos, pe gât. Elsa o ținea de umeri. 

— Haller, uită-te la mine! 

Sarah s-a uitat, fără să vadă. S-a auzit o plesnitură şi 
Sarah a simţit o durere surdă în față. Elsa o pălmuise. De 
ce? Sarah s-a uitat la ea şi a văzut spaimă, durere, ruşine, 
milă şi dezgust. 

— Trebuie să te împotriveşti, chiar dacă asta nu va putea 
schimba nimic, ai înțeles? Aşa, lucrurile vor fi mai uşoare 
după. 

Lui Sarah îi înghețase capul. Cuvintele Elsei nu însemnau 
nimic. 

— Îmi pare rău. 

Elsa nu sunase niciodată mai blând, mai cald şi mai 
dulce, nici mai trist. I-a atins fața. 

Apoi Sarah a rămas singură în camera întunecată. În 
creierul ei s-a aprins o scânteie de viață. Îi turuia ceva 
despre pericol, despre necazuri. Sarah nu putea să găsească 
nimic de care să o lege. Nu-şi putea găsi bagajul. Trebuia să 
se întindă în pat. Trebuia să aibă grijă. Trebuia să lupte. 
Hainele ei de călărie erau strâmte şi deloc confortabile. 

O strângeau cizmele. S-a aşezat pe pat şi s-a luptat să şi le 
dea jos. Trebuia să se schimbe în ceva. Unde erau hainele 
ei? 

Trezeşte-te! 

Dormi! 

Trezeşte-te! 

Sarah s-a dezbrăcat de echipamentul de călărie şi a 
început să-şi caute din nou bagajul. Cineva a ciocănit la uşa 
ei. 

— Elsa? a strigat Sarah. 


Şi-a dat seama că era goală şi că asta era greşit. Ținuta ei 
de călărie, răsucită pe podea, o nedumerea, aşa că a tras 
cămaşa de noapte din cutia boțită şi s-a acoperit cu ea. 

— Ursula. 

Vocea unui bărbat. 

— Pot să intru? 

Sarah trebuia să se îmbrace. Şi-a tras cămaşa de noapte 
peste cap. l-a atins părul ud şi s-a umezit. A trăit un 
moment de luciditate. 

Ce caută el aici? 

Sarah şi-a dat seama că nu voia ca profesorul Schâfer să 
se afle la uşa ei. Absolut deloc. 

— Mă duc la culcare! a strigat Sarah. 

— Te rog, o clipă doar, a implorat bărbatul. 

— Nu. 

Sarah a simţit greutatea cuvântului. I-a dat forță. 
Gândurile începeau să i se adune. Fragmentele se potriveau. 
Se întâmpla ceva, ceva mai periculos decât să fii o evreică la 
Napola sau o spioană într-un laborator de făcut bombe. 

Trebuia să se trezească. Să lupte. 

Uşa s-a deschis, revărsând lumină în încăpere. Silueta lui 
a umplut spaţiul. 

— Ce vrei? 

Sarah şi-a păstrat vocea neutră, în timp ce, în interiorul 
ei, teroarea creştea. 

Nu arăta vreo urmă de slăbiciune. Luptă, dumme 
Schlampe. 

Schăfer a închis uşa în urma lui. 

— Eşti încă trează? Asta e bine. Îmi făceam griji că ai 
adormit deja. 

Sarah şi-a simțit rațiunea  trezindu-se  încetişor, 
smulgându-se din tentaculele extenuării. A văzut în fața 
ochilor fragmentele care alcătuiau acea seară şi a început să 
le pună laolaltă. 


Şi-a concentrat toată forța în voce, agățându-se de singura 
certitudine pe care o avea. 

— Te rog, pleacă! Vreau să pleci. 

— Eu nu cred că vrei asta, a tachinat-o el. 

Sarah a făcut un pas înapoi şi s-a lovit de piciorul patului. 
S-a tras pe lângă el, până când a ajuns în capăt. 

— Ba da, vreau. 

— Atunci de ce eşti îmbrăcată aşa? 

Cu ce sunt îmbrăcată? 

— Nu mi-am găsit hainele, a explicat ea. 

— Porți darul meu. 

— Am uitat. Pleacă. 

Sarah a încercat să tragă de colier, dar nu a reuşit să-l 
desfacă. 

— Eşti atât de frumoasă, Ursula! Ştiai asta? 

Îi venea să vomite. Furia care se apropia îi ţiuia ca un 
urlet în urechi, încetinită însă de spaimă. Mintea i se 
limpezea şi pericolul era demascat. Vedea uşa, dar ştia că 
nu putea să treacă de pat ca să ajungă acolo fără ca el să o 
prindă. A mai făcut un pas înapoi. 

— Ai spus asta aseară. Acum îmi aduc aminte. 

— Cum te-a făcut asta să te simți? 

— Bolnavă. Înspăimântată. Nu îmi pasă. 

— Of, Ursula, asta nu este adevărat, i-a răspuns el de sus. 
Toate fetele vor să ştie că sunt frumoase. Dorite. 

— Pleacă! 

Îi venea să urle, dar nu voia să dea dovadă de slăbiciune. 

Încă un pas. Încă un pas înapoi. 

— Elsa a vrut să ştie că este dorită. A fost foarte fericită. 

— Nu cred asta. 

Sarah a început să simtă cum creşte în ea şi se umflă un 
amestec de repulsie, realitate îngrozitoare şi conştientizare. 

— Este adevărat. E tristă pentru că nu mai este frumoasă 
în ochii mei. Şi eu sunt trist. 


Buba s-a spart şi a împroşcat-o pe Sarah cu adevărul 
dezgustător al faptelor, aşa cum erau. Era pătrunsă până la 
os de o empatie cutremurătoare. Şi-a zis că i se va face rău, 
însă fiecare clipă era prețioasă şi avea nevoie de fiecare 
secundă. A simţit ceea ce trebuia să fi fost ultimul dar al 
Elsei trecându-i prin sânge, trezind-o - nu putea să-l 
irosească. 

A mai făcut un pas şi s-a izbit de tava ei de la micul dejun. 
S-a lăsat la podea şi şi-a trecut palmele pe deasupra ei, 
căutând farfuria. Se mişca stângaci, dar până la urmă a 
reuşit să simtă ceva ascuţit în mână. S-a ridicat, cu cuțitul 
în fața ei. 

— Of, Ursula, ce ai tu acolo? a ironizat-o bărbatul. 

— Înapoi sau te tai... te înjunghii. 

— Nici măcar nu ştii cum să-i zici. 

Îi vorbea în batjocură. 

— Te voi răni. 

— Eu nu cred că poți. 

Sarah s-a închipuit dându-i sângele. Şi-a imaginat 
mişcarea - o lovitură scurtă, o tăietură rapidă. Însă înaintea 
ochilor îi apărea doar chipul lui Rahn, cu ochii împăienjeniți 
şi dinţii ei sfârtecându-i pielea, coşmarurile care urmaseră. 

— Înapoi! a ordonat bărbatul. 

A făcut încă un pas în lumină, arătându-şi chipul complet 
încrezător. 

Sarah şi-a tras brațul pe spate şi i-a ordonat să ducă 
mişcarea până la capăt. Acum. Acum. Acum... 

Dar el avea dreptate. Nu putea să o facă. Era înfrântă. 

Profesorul a apucat cuțitul de lamă, l-a tras şi acesta i-a 
alunecat printre degete. Sarah nu a putut să-l țină. S-a tras 
înapoi, lovindu-se de noptieră. Era prinsă în cursă. Bărbatul 
i-a ridicat arma şi a început să râdă. 

— Acesta este un cuțit de masă, Ursula. Nu ai fi putut să 
mă răneşti nici dacă ai fi vrut. 


L-a aruncat într-o parte şi şi-a întins mâna spre clavicula 
ei. Atingerea lui era ca invazia unui parazit. Sarah a 
înghețat. Nu ştia ce avea să se întâmple. Nu ştia ce era, aşa 
că îi era frică. 

Nici măcar în acea clipă nu putea să accepte că omul era 
cu totul lipsit de compasiune, că ar fi fost în stare să facă 
aşa ceva cuiva atât de tânăr. 

— Sunt doar o fetiță, s-a bâlbâit Sarah, în timp ce pe 
obraz îi aluneca o lacrimă fierbinte. 

— Ştiu. Tocmai asta face ca totul să fie atât de grozav. 

Sarah şi-a închis ochii. 

Zgomotul nu a fost decât o pocnitură, dar faptul că fusese 
atât de neaşteptat, atât de apropiat, fulgerul care a luminat 
întunericul... au înfricoşat-o pe Sarah. Ceva ud şi fierbinte i- 
a atins fața. Şi-a deschis ochii şi l-a văzut pe Schäfer 
contorsionându-se înainte să se izbească de perete şi să 
alunece, gâfâind, la podea. Avea o gaură sfârtecată în 
beregată şi sângele i se scurgea în valuri de un roşu aprins 
pe covorul crem. 

Elsa era la capul patului, cu revolverul încă ridicat. Din 
țeava tremurătoare şerpuia un firicel de fum. Părul ei 
ciufulit era ca un halou în lumina uşii deschise. 

— Elsa. 

— Nu m-a făcut să mă simt fericită şi nu m-a făcut să mă 
simt tristă atunci când a încetat, Dreckskerl!!!. 

Sarah îşi simțea capul limpede, de parcă zgomotul ar fi 
trezit-o din visare. 

— Elsa, lasă pistolul jos... 

— Ceea ce mă face să fiu tristă şi supărată este faptul că 
trebuie să îți aduc miei la tăiere... 

Sarah a ignorat mizeria de pe covor, cu ochii ațintiți doar 
asupra ţevii tremurătoare a revolverului. A dat roată 
patului, păşind peste profesorul care se asfixia. 

— Elsa, s-a sfârşit... 

— Să te privesc cum distrugi viață după viață, aşa cum ai 
distrus-o pe a mea... 

— Elsa! a izbucnit Sarah. 

Elsa a tresărit şi chipul i s-a înmuiat. 

— Hei, camaradă  Vârcolac, a  şoptit, cu lacrimile 
izvorându-i în ochi. Mi-am amintit, târziu abia, că ar trebui 
să ne protejăm una pe cealaltă. Dădaca mea nu a putut să o 
facă şi mama nu a vrut. M-am gândit că poate eu aş reuşi 
să fiu altfel. 

Profesorul a gâfâit şi s-a contorsionat spasmodic pe covor. 
Elsa a strâns mai tare arma şi şi-a corectat ținta. 

— Dă-mi pistolul, Kleine. S-a dus. 

— Îmi pare rău, Haller! Îmi pare foarte rău! 

Sarah i-a apucat mâinile şi a privit-o drept în ochi, ochii ei 
atât de roşii, de sălbatici, de trişti. Sarah nu putea să-şi 
închipuie locul în care fusese trimisă Elsa, aşa că nu voia s- 
o judece pentru felul în care îşi croise drum înapoi. 

— E în ordine, Elsa. Dă-i drumul pistolului. 

Sarah i-a desprins degetele de pe metal. Arma era caldă, 
cu mânerul transpirat. Nu avea idee cum să-i pună piedica, 
aşa că a aşezat-o cu grijă pe pat. Elsa s-a aplecat în fața 
tatălui ei. 

— Ah, Vati, ce-am făcut? 

S-a lăsat jos, în balta de sânge care continua să se 
întindă, şi a început să se vaite. 

Acum ar fi momentul potrivit pentru un plan, dumme 
Schlampe. 

Şşşt. 

Elsa devenea din ce în ce mai isterică, în timp ce mintea 
fracturată a lui Sarah încerca să caute conexiuni, 


răspunsuri, să rezolve probleme. Şi-a uşuit vocile interioare 
care au fâsâit. Fâsâit... 

Planul i-a apărut în minte, de-a gata. Acum, că Schăfer 
era mort, misiunea ei se schimba. Dacă se mişca repede. 
Căpitanul... Sarah a ezitat. Existau câteva puncte slabe. 

— Elsa, cine mai e aici, în afară de noi? 

— Ce? 

— Nu mai este nimeni aici, aşa-i? a întrebat Sarah cu glas 
grăbit. 

— Nu... 

— Bun, Elsa, ascultă-mă. Ridică-te... 

Trebuia să scape de Elsa. 

= Gea: 

— Sus! 

Sarah a ridicat-o pe Elsa şi a întors-o cu fața sprea ea. 

— Trebuie să ieşi de aici. Du-te, suie-te pe Anneliese şi 
pleacă de aici. Mergi la poartă şi spune-le că a avut loc un 
accident îngrozitor, dar nimic mai mult. Plângi doar. 
Înţelegi? 

Elsa a dat frenetic din cap. 

— Un accident teribil şi plângi, ai înțeles? 

— Cu calul meu... 

— Da, cu calul tău. Ai câştigat acea iapă, e puiul tău şi 
trebuie să o duci departe de aici, a alinat-o Sarah. Aşteaptă- 
mă la poartă, ai înțeles? 

— Cu calul, accident îngrozitor, aştept... 

— Bun, lasă pistolul şi du-te. 

Elsa s-a uitat în jos la tatăl ei, care nu se mai mişca şi din 
care nu mai curgea sânge. 

— Ce vei face, Haller? 

— Voi face să pară că s-a sinucis, dar tu trebuie să pleci, 
acum. Ai încredere în mine. Voi face ca totul să dispară. 


Capitolul treizeci 


Chiar avea cheile la el. Cele trei chei de alamă erau la gâtul 
profesorului Schâfer, sub cămaşă, umede de sânge. Era 
sânge peste tot — îmbibat în hainele bărbatului, în covor, pe 
pat, pe mâinile lui Sarah, pe picioarele şi pe hainele ei. 
Camera arăta ca un abator. 

Sarah a ridicat revolverul cald încă şi şi l-a îndreptat spre 
ceafă. Poziția era plauzibilă, chiar dacă nefirească. A şters 
arma de amprente pe cămaşa ei de noapte şi a pus-o în 
mâna profesorului. Văzuse asta la cinema. Spera că nu Elsa 
fusese cea care îl încărcase, pentru că nu ştia cum să-l 
deschidă, ca să îndepărteze amprentele de pe gloanțe. 

Nimic din toate astea nu va mai conta dacă nu te mişti 
mai repede. 

Sarah avea la dispoziție o fereastră în care putea face 
orice. Ceea ce păruse până atunci imposibil devenea posibil. 
Dacă era suficient de rapidă. 

Şi-a tras pe ea hainele de călărie, dar şi-a lăsat şi cămaşa 
de noapte, pentru că nu-şi găsea haina şi noaptea era una 
teribil de rece. Înainte să părăsească încăperea, s-a întors şi 
s-a uitat la grotesca păpuşă de cârpe de lângă pat. 

Simţea că o greutate uriaşă i se lăsase pe umeri şi ştia că 
la un moment dat va trebui să găsească o cale prin care să o 
poarte cu ea. Dar nu în acea clipă. Şi-a târât sentimentele în 
sipet şi nici măcar nu a mai încercat să le închidă sub cheie 
- erau prea multe şi prea mari. 

Pastila pe care i-o dăduse Elsa îi eliberase mintea de pâcla 
somnului şi a confuziei, făcând ca totul să apară clar şi 
precis. Alerga pe holuri şi pe scări, încercând să păstreze în 
fața ochilor bucăţile pe care şi le amintea din harta clădirii. 
Unii dintre pereți erau luminați, alții erau întunecați şi de 
mai multe ori Sarah s-a trezit pipăind după o uşă, care 


spera că se află acolo. În două rânduri a crezut că s-a 
rătăcit, dar dând colțul din întuneric şi-a regăsit calea. Ai 
încredere în tine, ai încredere în tine, îşi repeta, mai mult cu 
speranţă, decât cu convingere. 

În cele din urmă a găsit coridorul care ducea spre seră, 
păltoacele tremurătoare de lumină, scaunul gol pe care 
stătuse gardianul şi uşa de oțel. Nu avea idee cât timp 
căutase — sau cât mai avea la dispoziţie. 

Dacă avea să supraviețuiască, a decis ea, Căpitanul 
trebuia să îi cumpere un ceas. 

A desprins cheile şi a început să le încerce la încuietoarea 
de jos. Îi luase parcă o veşnicie să le potrivească şi, chiar şi 
după ce a deschis uşa, aceasta a părut să se mişte cu 
încetineala comică a unui melc. Scările din spatele uşii erau 
şi acum cufundate cu totul în întuneric, aşa că Sarah s-a 
ținut de balustradă şi a urmat uruitul maşinăriilor, în jos. 

Ce faci? Care este planul, mai precis? 

Voi face ca totul să dispară. 

Sarah şi-a accelerat pasul. Oare Elsa era deja cu 
gardienii? Se îndreptau oare deja spre casă? Orice avea de 
gând să facă, trebuia să acționeze rapid. 

A atins pământul. Întrerupătorul de lumină trebuia să fie 
pe aproape, la nu mai mult de câțiva paşi de capul scărilor. 
Unde era? În timp ce-şi pipăia drumul pe lângă perete, 
Sarah şi-a cercetat amintirile fragmentate de cu o seară în 
urmă. Ai încredere în tine, ai încredere în tine, şi-a repetat. 

Se pregătea să caute de cealaltă parte a scărilor, când a 
pipăit un mâner mic. Uşurată, l-a ridicat, aşteptându-se ca 
luminile să se aprindă. 

Un ţârâit sfâşietor a umplut încăperea. Surpriza a făcut-o 
pe Sarah să ţipe. Lumini roşii s-au aprins în întreaga seră. 

Activase alarma pentru incendii. Deasupra ei se afla 
întrerupătorul pentru lumină. Bine lucrat, dumme 


Schlampe! Dacă nu veneau după tine până acum, de acum 
cu siguranță o vor face. 

A încercat fără succes să oprească alarma, aşa că, în cele 
din urmă, a lăsat-o baltă. Trebuia să fie şi mai rapidă. 

A aprins luminile şi în fața ochilor i-a apărut o cutie din 
sticlă, prinsă în perete. A văzut ce se afla înăuntru şi a 
zâmbit, apoi a apucat-o din părți şi a izbit-o cu gheata. 
Sticla s-a spart şi Sarah şi-a putut strecura mâna înăuntru. 
Toporul era greu, dar putea să-l ducă, chiar dacă îi rănea 
încheietura mâinii. 

Şi-a îndreptat privirea spre maşinăriile masive care se 
întindeau cât vedea cu ochii, înconjurate de vegetația 
moartă. Planul ei se concentra în jurul unei fraze pe 
jumătate uitate - „Am folosit sistemul de încălzire al serei 
pentru a crea electricitate chiar aici” —,însă sutele de țevi şi 
de cabluri alambicate în jurul lor arătau cu toatele la fel. 
Descurajator. Imposibil. 

Gândeşte. E vorba de un sistem vechi. Trebuie să fie 
conductele cele mai vechi care intră în seră. 

Sarah a şters cu poalele fustei marginea peretelui de 
sticlă, care fusese văruit pentru a împiedica privirile 
curioase din afară. A dat de nişte suporturi goale de ţevi, 
prăfuite, şi s-a luat după ele, sperând că va găsi sursa 
conductelor care lipseau. 

S-ar putea să le urmăreşti în direcția greşită. Tic-toc. 

Ai încredere în tine. 

Una dintre maşinării arăta diferit față de celelalte. Era 
fierbinte, mirosea a ars şi hurducăia. Sarah i-a dat roată, 
căutând cea mai veche dintre ţevi, cea care alimenta 
monstrul. Clopoţeii de la alarmă îşi țţipau avertismentul cu 
privire la o fetiță şi toporul ei. 

Din pământ se ridica o ţeavă veche din metal, vopsită, care 
avea în capăt o supapă uriaşă. Legată de aceasta, era o 
conductă nouă-nouţă din oțel, care şerpuia până în 


generator. Din sigiliu se vedea fâsâind o undă de gaz. Logica 
minunată care o adusese până în acel punct o îndemna pe 
Sarah să râdă. 

A lăsat toporul pe podea şi s-a apucat să desfacă 
şuruburile din dreptul legăturii. Erau bine unse, aşa că au 
alunecat cu uşurinţă. Pe măsură ce şurub după şurub se 
prăvăleau la podea, mirosul de gaz devenea din ce în ce mai 
puternic. Într-un final, legătura s-a desprins şi gazul a 
izbucnit afară prin supapă. Sarah a fost cât pe ce să fie 
pusă la pământ de el. Se simțea amețită. Ținându-şi 
respiraţia, şi-a recuperat toporul şi a luat-o spre laborator, 
lăsând în urmă generatorul care bâțâia, înfometat. 

Dacă ar fi avut mai mult timp la dispoziţie, Sarah ar fi 
încercat să dezasambleze maşinile individuale. Însă, cum 
alarma chema gardienii, trebuia să fie mai creativă de atât. 
A împins într-o parte uşa grea a laboratorului şi a aprins 
luminile. Bomba era aşezată cu neobrăzată majestate pe 
tronul ei de oţel, afişându-şi interiorul. Matematica ororii. 

„Se va produce un fulger atât de luminos şi de fierbinte, 
încât orice ființă aflată pe o rază de până la un kilometru va 
dispărea, pur şi simplu. Tot ce se află în jur, până la doi 
kilometri, va izbucni în flăcări...” 

Sarah nu ducea lipsă de imaginație. Şi-a închipuit oroarea 
întinzându-se în Berlin, aşa cum îl ştia ea, cu tot ce se afla 
între Brandenburger Tor şi Potsdamer Platz ras, iar tot şi 
toți de la grădina zoologică până la Alexanderplatz arzând în 
flăcări. Sarah începea să se simtă rău din nou. Trebuia să 
facă totul să dispară. 

A alergat la birou. Carneţelul profesorului se afla în vârful 
unui morman de desene tehnice, lângă pipa lui şi o 
brichetă. Sarah a încercat să strângă cât mai multe desene 
şi le-a îndesat în carnețel, apoi şi l-a băgat sub betelia 
pantalonilor de echitație. A pus mâna pe brichetă şi a aprins 
hârtiile care mai rămăseseră, privindu-le cum se înnegresc, 


cum se răsucesc şi se transformă în cenuşă. Aceasta era 
varianta ei pentru cutia de chibrituri şi ţigara Căpitanului. 

Bomba stătea la locul ei, bătându-şi parcă joc de Sarah. 
Fata a măsurat modelul, încercând să-şi amintească ce 
spusese profesorul Schâfer. Un fragment îi rămăsese în 
minte, clar ca lumina zilei: Dacă ar fi aruncată acum, ar... 
fâsâi. Ca un explozibil puternic... 

Trebuia să existe un mod prin care să fie activată şi 
trebuia să existe o cale pentru a te pune la adăpost mai apoi 
- pentru că, altfel, cine ar fi armat-o? Un avion ar fi avut 
nevoie de suficient timp ca să se îndepărteze. Sarah şi-a 
imaginat fitilul cu scântei al unei bombe dintr-un film de 
comedie în timp ce actorul încerca să scape de ea. A analizat 
cablurile electrice, căutând ceva cunoscut, dar nu vedea 
nimic mai mult decât o încolăcire de fire, ca nişte tăiței. 

Apoi, ochii i s-au oprit asupra discului. Avea gradațţii mici 
marcate pe suprafața lui, ca un ceas... ca un cronometru. În 
centru avea un şanţ pentru şurubelniţă. L-a rotit cu unghia 
până la limită. Nu avea de unde să ştie cât de mult însemna 
asta. 

Şi dacă a finalizat-o? Dacă explodează aşa cum trebuie? 

Atunci totul va dispărea. Nu-i aşa? 

Sarah a înțeles în acea clipă că era posibil să nu 
supravieţuiască. 

Îi era teamă că ar putea fi prinsă sau dată de gol, îi era 
teamă să ajungă prizonieră, îi era teamă de foame şi de 
durere, dar de moarte? Sarah avea puțin... nu, n-avea nimic 
de pierdut. Poate că ar fi purtat doliu după ea Căpitanul, 
însă bănuia că încheierea cu succes a misiunii era mai 
importantă pentru el. S-a gândit la cochilia goală care 
ajunsese să fie Elsa Schäfer şi şi-a dat seama, pentru prima 
oară, că existau lucruri mult mai rele decât moartea. 

S-a simțit uşurată. Bomba, fetița care încerca să o 
detoneze, Reich-ul, războiul, bărbaţii prădători şi profesorii 


vicioşi, soldaţii tineri şi inocenți, biroul care începea să se 
aprindă în spatele ei... totul era absurd. Un banc lung, care- 
şi aştepta poanta. 

Oferă-le o poantă. 

A descoperit o panglică pe bombă, pe care era scris: A se 
desprinde înainte de zbor. Sarah a tras de ea şi un bolt lung 
s-a desprins, eliberând comutatorul, pe care l-a apăsat. Apoi 
a observat ceva care semăna cu bateria de la o maşină, 
neconectat, lângă nişte cabluri care aveau în capăt fire 
neizolate din cupru. Mai demult pornise o maşină, aşa că s- 
a pus pe lucru, ataşându-le. 

Şocul electric a aruncat-o pe spate, de parcă ar fi primit o 
copită de cal în piept. S-a izbit de podeaua din beton şi a 
rămas acolo întinsă, tremurând. Ar fi fost un final umilitor, 
şi-a zis. Deloc demn de eforturile pe care le depusese până 
în acel punct. Nu, voia o poantă mai bună de atât. S-a 
ridicat în picioare, cu respiraţia tăiată, şi s-a uitat în 
interiorul bombei. Aproape că nu îl auzise din cauza 
hărmălaiei generale, dar cronometrul din interior începuse 
să scoată un bâzâit. Nu părea să se mişte - sau se mişca? A 
privit, lung, până s-a asigurat. 

Mai ai vreun motiv ca să rămâi pe aici, dumme Schlampe? 
Fugi! 

Un fulger şi apoi un suflu de fierbințeală, ca şi cum cineva 
ar fi deschis uşa de la un cuptor. Focul de la birou se 
întinsese până la un raft cu chimicale. Acum, fiecare 
recipient exploda, împrăştiindu-şi conţinutul arzător prin 
laborator. Era extrem de satisfăcător pentru Sarah, care nu 
ar fi putut să îşi dorească un foc mai spectaculos, însă 
sosise în mod cert momentul să plece. 

A luat-o la fugă spre seră, dar de îndată ce a păşit afară 
din laborator, a fost izbită de un val dens de gaze. Era prea 
mult, prea repede, prea aproape de foc. Nu putea să-l 


străbată în fugă, ținându-şi răsuflarea. A simțit cum lațul 
începe să se strângă în jurul ei. Nu, aşa nu. 

Ar fi trebuit să aibă o ieşire de incendiu, nu-i aşa? 

Şi-a întors capul spre laborator şi a ochit o uşă mică, albă, 
într-un colț pe care îl trecuse cu vederea până atunci. S-a 
retras în laboratorul cuprins de flăcări şi a închis cu grijă 
uşa de oţel, aşteptându-se să scoată scântei în orice clipă. 

Şi dacă este un dulap, dumme Schlampe? 

Scrie AUSGANG!!? pe ea. 

Ai noroc. 

Camera se umplea de fum şi, în timp ce alerga spre uşa 
albă, ţinându-şi respirația, lui Sarah i-au țâşnit lacrimi din 
ochi. 

În spatele uşii albe se afla un coridor scurt, apoi o a doua 
uşă. Aerul era rece şi curat, uşor umed. Aproape ieşise. 
Avea să funcționeze. Reuşise. Micuța Sarah, în ciuda 
tuturor aşteptărilor, dusese misiunea la capăt. A alergat pe 
brânci în josul coridorului şi a pus mâna pe clanță. A 
apăsat-o. 

Uşa nu s-a deschis. 

A tras disperată de clanță în timp ce mirosul de ars 
începea să se răspândească în aer. S-a înecat, încercând să- 
şi înghită iritarea. S-a tras înapoi şi a lovit cu piciorul în 
uşă. Din lemn au sărit aşchii, dar nu a cedat. Sarah a tuşit, 
cu oticniri, lung şi uscat. I-au trebuit câteva secunde ca să 
poată inhala. Era un animal prins în cursă. Îi venea să urle, 
să plângă şi să zgârie cu unghiile, să lovească, să se 
izbească cu trupul de uşă. 

Gândeşte, dumme Schlampe! 

Nu văzuse nicio cheie atârnată pe aproape. Nu era în 
gaură, pe partea cealaltă, şi nu avea cu ce să spargă 

încuietoarea. Nu putea să se întoarcă. Şi-a întors capul în 
josul coridorului. Abia mai putea să vadă uşa albă de la 
laborator, deschisă, tocmai în capăt. Şi-a ţinut respiraţia şi 
a luat-o la fugă înapoi, închizând-o în fața fumului. Apoi s-a 
întors. 

Uşa de la ieşire avea probabil o grosime de câțiva 
centimetri. Sarah era hotărâtă să nu moară de acea parte a 
ei. Şi-a luat avânt şi, închizându-şi ochii, s-a izbit de ea, cu 
umărul în față, urlând. 

Lemnul a opus rezistență şi ea a aterizat pe jos, cu 
durerea explodându-i în umăr. Jos, aerul era mai curat, aşa 
că a rămas culcată pe betonul vopsit, în timp ce fumul 
negru se ridica spre tavan. 

Toată neînfricarea ei începea să se îndepărteze, ca valurile 
de țărm, la reflux. Orice îi dăduse Elsa, efectele începeau să 
se ducă, lăsând în urmă o fetiță speriată. 

Mutti, a chemat ea în gând. 

Ce faci? 

Nu mai ştiu de-acum. Credeam că nu îmi este frică de 
moarte... 

Atunci de ce stai întinsă pe podea? 

Pentru că nu există nicio ieşire. 

Nu aveai un topor, scumpo? 

Sarah s-a ridicat ca fulgerată. Dumme Schlampe! 

S-a lăsat în patru labe, a tras în nări nişte aer proaspăt de 
jos şi apoi, aplecată, a fugit înapoi spre laborator. 


Laboratorul era acum negru ca păcura şi fierbinte ca un 
cuptor. Nu putea să îşi țină deschişi ochii mai mult de o 
clipă, aşa că a înaintat orbeşte, ajustându-şi direcţia din 
mers. Presiunea pe care o simțea în plămâni creştea. Era 
poate la jumătatea distanței până la bombă, când a simțit că 
nevoia de a respira era atât de puternică, o nevoie primară, 
încât abia putea să i se împotrivească. 


Pune doar mâna pe topor! 

A înghițit o gură mică de aer, pe care l-a dat afară pe nări 
şi asta a părut să o ajute pentru moment. 

Câteva clipe mai târziu, s-a lovit de bombă şi a căzut la 
podea, cu mâna arsă. A pipăit pardoseala din jurul ei, 
ținându-şi ochii strâns închişi. Bomba, gazul, fumul, 
gardienii, focul şi acum propriul ei trup - totul era împotriva 
ei. Sunt atât de multe feluri în care lucrurile ar putea să se 
sfârşească, şi-a zis. Mergi înainte. Dedică-te mişcării. 

Podeaua începea să o ardă la mână. Expiră. Transpirața îi 
înmuiase hainele şi începuse să picure, sfârâind pe beton. 
Aerul îi rănea pielea. Era friptă, ca un pui la rotisor. Nu mai 
era mult. Dedică-te mişcării. 

A atins ceva care a ars-o şi şi-a retras rapid mâna. Expiră. 
Şi-a tras mâna spre spate şi a dat de coada din lemn de la 
topor, însă era prea fierbinte ca să o ridice. Şi-a sfâşiat 
atunci bandajul din jurul încheieturii şi l-a înfăşurat în 
jurul palmei. Astfel, a putut ridica toporul fără să-şi ardă 
degetele. 

Expiră. Simţea că o ţinea pielea. Îi pulsau tâmplele şi 
simțea o presiune în nări. A dat roată bombei şi şi-a deschis 
ochii ca să găsească uşa. O înțepau, de parcă cineva i-ar fi 
frecat cu ardei iute, aşa că i-a închis imediat. Expiră acum. 
A încercat să alerge, dar nu putea să-şi păstreze echilibrul. 
O usturau membrele. Simţea băşici pe piele. Presiunea din 
piept îi crescuse într-atât, încât nu se mai putea gândi la 
altceva. Durerea părea să izvorască din centrul capului şi să 
i se reverse prin ochi... 

A expirat zgomotos şi apoi a inhalat imediat. 

Aerul i-a ars gâtul şi s-a înecat. A căzut cu mâinile în 
față... afară pe uşă. S-a târât pe brânci ultima bucată şi apoi 
a închis-o cu piciorul, astupând vâlvătaia. S-a întors pe 
burtă şi a respirat fărâma de aer curat care se mai afla la un 


centimetru deasupra betonului. A tuşit violent, dar aerul 
proaspăt i-a ajuns la plămâni. 

Am ajuns. 

Nu, mai e un hop. Ridică-te! 

S-a tras înainte ca un miriapod, odihnindu-se, respirând, 
adunându-se pentru efortul final. 

În fața uşii, a tras o serie de guri de aer pline de funingine 
şi a încercat să-şi deschidă ochii. O usturau încă, dar putea 
să distingă rama şi încuietoarea. S-a ridicat în picioare, 
simțind deja cum plămânii îi ardeau în piept. 

Nu mai mânuise niciodată un topor până atunci. Prima 
lovitură a nimerit peretele şi a smuls o bucată serioasă de 
tencuială. A doua a lovit uşa în centru şi a încercat să îi 
înghită lama. După ce s-a luptat să îşi recupereze toporul, 
Sarah a înțeles că mai avea poate două lovituri înainte să fie 
învinsă de slăbiciune şi fum. S-a concentrat asupra 
acurateței mai degrabă, în defavoarea forței, şi a lovit 
încuietoarea drept în centru. Uşa a pocnit, s-a crăpat şi, 
după o ultimă lovitură, s-a deschis. Aerul înghețat a năvălit 
de afară pe coridor şi Sarah a tras în piept o suflare adâncă, 
rece, dureroasă. 

Acum. Acum, am scăpat. 

— Eşti bine? 

În fața ei se afla Stern. 


Capitolul treizeci şi unu 


Sarah s-a sprijinit de toporul ei, răsuflând din greu. 
Acoperită de transpiraţie şi funingine, cu fața pătată de 


sânge uscat şi mâinile pline de băşici, a ezitat o fracțiune de 
secundă, înainte de a decide soarte băiatului. Nu se aştepta 
la un atac — era doar o fetiță. Nu avea cum să se apere, luat 
prin surprindere. Doar o lovitură, şi ar fi fost în siguranță. 

Apoi gândul s-a dus. Dacă nu fusese în stare să-l ucidă pe 
Schäfer, nu putea să îl omoare nici pe acel băiat. 

În schimb, a ţipat şi a arătat cu degetul spre coridor. 

— S-a omorât! A încercat să ne ucidă pe noi şi apoi s-a 
împuşcat. 

— Cine? Profesorul? 

Pe chipul tânăr al lui Stern se citea că încearcă să 
înțeleagă ce auzea. 

Sarah avea la dispoziție doar câteva secunde. A trecut pe 
lângă el, lăsând toporul să cadă la pământ. A arătat din nou 
spre coridor. Uită-te acolo, nu te uita la mine. În ochii ei 
iritați au izvorât cu uşurinţă lacrimi, însă Sarah nu ştia 
dacă erau reale sau nu. 

— A dat foc la tot şi apoi s-a împuşcat. Totul va exploda, 
trebuie să plecăm, acum! 

L-a tras de braț pe băiat. Acum uită-te la mine. L-a tras 
din nou. Sarah se afla acum de cealaltă parte a lui Stern. 
Dacă încerca să o apuce, putea să fugă. Apoi şi-a dat seama: 
ea era liberă. El nu. 

Stern privea spre coridor. În capătul acestuia se vedea un 
perete de scântei roşii şi fum negru, în jurul ramei de la uşa 
albă. Trebuia să vadă cu ochii lui, să înțeleagă lucrurile în 
felul lui, încet, dar meticulos. 

— Chiar trebuie să vii, acum! a strigat Sarah. 

Începea să simtă cum sentimentele reale pe care şi le 
ținuse în frâu erau aproape gata să se reverse. Şi a permis 
unei unde mici de teroare să-i scape. 

— Dacă intri acolo, vei muri! a urlat. Haide! Acum! 


Dacă nu reuşea să îl facă să o creadă, dacă nu reuşea să îl 
convingă să vină cu ea chiar în acea clipă, avea să moară 
oricum. Era ca şi cum l-ar fi lovit ea cu toporul. 

Nu fi bărbat. Nu fi responsabil. Fii băiat. Fugi! 

— Trebuie să văd ce s-a întâmplat. Să sting focul. 

— Ți-am spus ce s-a întâmplat! 

Sarah plângea în hohote acum şi îl trăgea de braț. 

— Nu ai cum să-l stingi, toate chimicalele şi lucrurile..., a 
implorat Sarah, cu ochii ei tiviți cu roşu. 

Apucă-mă de mână şi fugi cu mine. 

Tânărul s-a îndreptat de spate şi lui Sarah i-a stat inima-n 
piept. Nu era un băiat din Dresden. Era un soldat. 
Duşmanul. Schutzstaffel. Cel mai urât dintre toți duşmanii. 

— Intru, a zis el, scoțând o batistă din buzunar şi 
acoperindu-şi gura cu ea. Tu aşteaptă aici. Vei fi în 
siguranţă. 

Sarah a încuviințat printre lacrimi şi i-a dat drumul. Şi-a 
înghițit următorul oftat, şi-a pus toporul pe umăr şi a fugit. 
Acum, că devenise călău, putea să şi arate ca unul. 


În bucătăria întunecată a dat peste ceea ce căuta. Haina era 
încă în cuier. Trebuie să fi fost a Elsei, pentru că se simțea 
scumpă la atingere şi era prea mare pentru Sarah. 

Era gata să plece, când a observat o formă cunoscută 
printre umbrele de pe masă. A înhățat untul de arahide şi şi 
l-a îndesat în buzunar. 

Uşa de la grajd era dată de perete, iar Anneliese nu se mai 
vedea. Bun - măcar o viață nu mai avea pe conştiinţă. Nu 
prea ştia cum să îi identifice pe ceilalți cai, aşa că s-a aşezat 
în centru şi a strigat-o pe Freyja pe nume. 

Iapa a păşit spre portiță şi şi-a scos capul din boxă. 

Iar tu. 

Da, eu. 


Sarah a înaintat încetişor, cu mâinile ridicate. Poate că era 
contra cronometru, dar a ales să nu-i pese. 

— Trebuie să plecăm şi nu sunt convinsă că vei 
supraviețui dacă alegi să rămâi. Ce zici, fetiță? Mă scoţi de 
aici? 

Calul şi-a tras urechile pe spate atunci când Sarah i-a 
atins botul, dar nu s-a ferit, nici nu a încercat să se 
ferească. Nu avea şa, nici hățuri. Sarah începea să se 
îndoiască de planul ei, indiferent de cât de blând ar fi fost 
calul. Poate că era mai bine dacă fugea, pur şi simplu. 

A rezemat toporul de un stâlp, s-a agăţat de poartă şi apoi 
s-a cățărat cu grijă pe ea. Freyja a făcut un pas înapoi şi şi- 
a scuturat capul. Sarah i-a vorbit blând: 

— Nu, nu fetiță. Tu eşti zeița războiului, corect? Nu te 
speria de mine acum. 

A împins poarta şi şi-a trecut un picior peste iapă, în timp 
ce o apuca de coamă. Şi-a înfipt degetele în părul gros şi s-a 
tras spre spatele ei. 

Atunci a fulgerat şi s-a auzit un bubuit răsunător — 
sunetul a un milion de ferestre atunci când explodează, iar 
sticla loveşte metal. O clipă mai târziu, suflul a făcut să 
tremure obloanele şi porțile. Freyja s-a tras şi a nechezat. 
Sarah a căzut din vârful porţii, dar a aterizat pe spatele 
calului, agățată cu ambele mâini de coama ei. Freyja a 
țâşnit din boxă şi a luat-o la galop, cu Sarah atârnată de ea, 
într-o parte. Sarah a privit cum se apropie cadrul uşii, în 
viteză, şi nu a putut să facă altceva decât să-şi închidă 
ochii. A simţit şficuirea vântului atunci când a trecut la 
mustață pe lângă bârna din lemn şi ceva care i-a agăţat 
părul. 

— Uşurel, fetiță! Uşurel! Opa, stop! a strigat, în timp ce 
Freyja trecea ca fulgerul prin padoc. 

A depus un ultim efort ca să se ridice, cu degetele 
arzându-i de durere, proptindu-se în piciorul agăţat. În cele 


din urmă, a reuşit să se aplece spre gâtul iepei şi să se aşeze 
în locul dintre grumaz şi pântece. 

— Acum, acum putem... 

Freyja a sărit peste gardul de la padoc dintr-o singură 
mişcare, elegantă. Grumazul ei a lovit-o pe Sarah când s-a 
săltat, iar la zenitul săriturii fata aproape că a alunecat cu 
totul. Însă Sarah se ţinea bine şi, atunci când picioarele din 
față ale iepei au atins gazonul, se găsea, mai mult datorită 
norocului decât judecății, în poziția corectă pentru a face 
față impactului. 

Iapa nu s-a oprit de cealaltă parte. A continuat să galopeze 
în întuneric şi să ignore rugămințţile şi ghionturile fetei. 
Sarah a strâns-o mai bine şi şi-a întors capul spre casă, o 
siluetă tremurătoare printre flăcări, cu o umbră diformă în 
spate, acolo unde fusese sera. O coloană de fum se 
învălătucea spre cerul senin, de culoare indigo. Casa în sine 
arăta relativ neatinsă. Aveau să găsească trupul lui Schäfer. 
Sperase că va dispărea, şi nu doar pentru că se îndoia că 
vor crede povestea cu sinuciderea. Sarah chiar voia ca el să 
dispară. Oare bomba fusese cea care activase explozia de 
gaze? Sau gazele activaseră bomba? Explodase, de fapt? 

Freyja a ajuns la drum şi a virat. De data aceasta, Sarah a 
fost una cu mişcarea calului şi şi-a păstrat echilibrul. Este 
doar o bârnă - respiră, dar este şi de trei ori mai lată. Se 
îndreptau spre poartă, pe care Sarah o putea vedea acum în 
capătul dealului. Cineva aprinsese reflectoarele, care îi 
scăldau pe gardieni şi punctul lor de control într-o lumină 
albastră, rece. Putea să distingă chipuri, care priveau uluite 
la coloana de fum, şi a văzut faruri înaintând rapid spre ea. 
Freyja deja respira greoi, aşa că, atunci când Sarah i-a 
ordonat să încetinească şi să se oprească, calul a ascultat. 
Fata şi-a luat expresia plânsă şi a aşteptat. Avea să țină 
povestea? Dacă corpul profesorului s-ar fi aflat în laborator 


ar fi fost mai bine, însă trebuia doar să se asigure că o cred 
suficient timp cât să poată fugi. 

Când Sarah şi Freyja au apărut în lumina ei, maşina 
decapotabilă şi-a redus viteza. Ofiţerul şi paznicii s-au 
ridicat şi au început să strige: 

— Ce s-a întâmplat? 

— Cine eşti? 

— Ce a fost zgomotul acela? 

Nu părea să fie niciun ofițer superior - doar nişte 
subofițeri, nişte tineri. Sarah le-a oferit spectacolul de 
panică şi lacrimi pe care şi-l pregătise dinainte. 

— Profesorul a dat foc la casă şi apoi... apoi s-a împuşcat. 
Am trimis-o pe Elsa după ajutor, este cu voi? A fost o 
explozie uriaşă... 

Confuzi, soldații au început să se certe între ei. S-au auzit 
şi alte întrebări, dar Sarah le-a ignorat. 

— Unde este Elsa? a țipat la ei. 

Unul dintre ei a arătat înapoi spre poartă şi, după mai 
multe schimburi de replici şi țipete, au întors maşina şi au 
plecat. Nimeni nu voia să se ocupe de o fetiță plânsă. E 
simplu, şi-a zis Sarah cu imensă satisfacție, şi i-a dat 
pinteni Freyjei. 

Când a ajuns la punctul de control, a dat de nişte gardieni 
mult mai puţin uluiți, mult mai curioşi şi mult mai bine 
organizați.Un ofițer i-a făcut semn să oprească, aşa că 
Sarah a ascultat, iapa împotrivindu-se însă agitată. 

— E speriată din cauza zgomotului! a strigat Sarah. 

— Ce s-a întâmplat? 

— Profesorul a dat foc la laborator... 

— Fräulein Schäfer nu a menționat nimic despre asta... 

— E în stare de şoc. Tatăl ei tocmai ce s-a împuşcat de 
față cu ea! 

— Unde s-a petrecut asta? 


Avea în față un om cu mintea clară, care ştia ce întrebări 
să pună. Sarah nu putea să-i citească expresia din cauza 
luminilor puternice. Nu minți niciodată atunci când poţi să 
spui adevărul! 

— La etaj, într-unul dintre dormitoare. 

— În dormitorul lui? 

— Nu... 

Sarah s-a luptat cu amintirea, a lăsat-o pe ea să spună 
povestea. 

— A venit în camera mea cu un pistol, beat, a zis că şi-a 
dat foc la laborator, că vrea să sfârşească totul... 

— Unde era Fräulein Schäfer? 

Ai grijă. 

— A auzit gălăgia, a intrat în cameră... Am încercat să-l 
liniştim. El a tras cu pistolul... Unde este ea? E bine? 

Unde era? 

— Şi apoi ce ai făcut? 

— Elsa era isterică, era sânge peste tot... Am trimis-o după 
voi, apoi am mers să verific casa... 

— De ce-ai face aşa ceva? 

Curiozitate. Era receptiv. Periculos. Pentru că munca lui 
este importantă. Pentru că locuința este valoroasă. Pentru 
că... pentru că... sunt doar o fetiță. 

— Pentru că mi-am lăsat păpuşa la el în laborator. Am 
vrut să o iau! a plâns Sarah. Vă rog, unde este Elsa? Vreau 
să ştiu că este bine... Vă rog? 

— Unul dintre oamenii mei a dus-o la cel mai apropiat 
doctor. A trebuit să fie sedată. 

Un pretext ca să pleci. 

— Trebuie să merg după ea... 

— Nu, Fräulein, trebuie să rămâi. Tu ai fost ultima 
persoană care a părăsit casa, din câte se pare. 


— Am trecut pe lângă unul dintre oamenii voştri... Stern? 
A insistat să intre înăuntru... Trebuie să... să fi fost acolo 
atunci când laboratorul a explodat. 

— Oricum, tu trebuie să rămâi şi să dai o declarație 
oficială. 

Era o decizie finală. 

Nu, nu, nu. Fără întrebări oficiale. Fără documente. 

Sarah a convins-o pe Freyja să facă un pas înapoi. Era 
disperată acum. 

— Lasă-mă să plec şi să o caut pe Elsa, are nevoie de 
mine! 

Uşa se închide. 

Ofițerul l-a strigat pe unul dintre oamenii lui. Freyja a 
simţit încordarea fetei şi s-a tras din fața soldatului care 
venea spre ele. 

— Vă rog, trebuie să merg la ea! 

— Nu, Fräulein, te rog descalecă. 

Bărbatul era enervat de nesupunerea ei. Avea la dispoziție 
doar câteva secunde. 

Pentru a putea scăpa, ar fi trebuit să treacă în galop pe 
lângă barierele care blocau poarta, demers care îi depăşea 
cu mult abilitățile de călărie. Chiar dacă Freyja ar fi sărit 
peste o parte dintre ele şi Sarah ar fi reuşit să rămână pe 
spatele ei, de cealaltă parte ar fi fost alți gardieni. Poate că 
ar fi putut să treacă prin ei, dar ar fi hăituit-o, ar fi căutat-o 
cu automobilele. 

Soldatul şi-a întins mâna spre botul Freyjei. Calul s-a tras 
înapoi, împotrivindu-se, iar omul s-a ferit. Sarah i-a strigat 
să aibă grijă. Ofițerul a făcut un pas în față, în timp ce şi alți 
soldați începuseră să se strângă în jurul lor. Freyja s-a tras 
înapoi, îndepărtându-se de libertate. Accesul la poartă era 
blocat şi... 

Totul s-a făcut alb. 


Bărbaţii din fața ei au ţipat, şi-au acoperit fețele şi s-au 
chircit. Lumina i-a rănit şi ei ochii, dar Sarah a văzut o 
portiță de ieşire, aşa că a profitat de ea şi i-a dat pinteni 
Freyjei. 

Apoi, lumea a devenit roşie. Freyja ajunsese la jumătatea 
distanței de până la prima barieră atunci când sunetul a 
lovit. 

Era un tunet aşa cum se auzise doar la facerea lumii, 
adânc ca un puț fără fund şi dens ca plumbul. Toate 
sunetele care existau în univers, dezlănțuite deodată. 

O înjunghiere dureroasă şi zgomotul de copite pe asfalt a 
fost înlocuit de un nechezat ascuțit şi țipete înăbuşite. 
Freyja s-a clătinat, apoi şi-a luat avânt şi a pornit-o repede, 
în galop. A sărit peste bariera vopsită care-i bloca drumul. 

Întreaga lume s-a clătinat. Calul şi călăreața. Gardienii. 
Sârma ghimpată. Iarba, plantele şi copacii. Aerul. Totul a 
fost prins de o mână învizibilă şi întors cu susul în jos, 
dimpreună cu fiecare fir de țărână, noroi, gheață şi praf. 
Până şi asfaltul s-a răscolit, sfărâmându-se. Calul a căzut 
într-o parte, nechezând disperat, în timp ce Sarah a fost 
aruncată în următoarea baricadă. Apoi răgetul s-a mai 
potolit, lăsând în urmă ţipete de groază, panică şi urlete 
înspăimântate. 

Poarta de la ieşire era acoperită de o lumină roşie, care 
începuse să pălească atunci când Sarah s-a ridicat. Avea 
dureri în tot corpul, dar nu le simțea. A vrut să se uite la 
Freyja, dar nu putea să o facă. Singurul lucru asupra căruia 
se putea concentra era mingea de foc care se ridica spre cer 
şi se pierdea în întunericul de deasupra dealului, 
metamorfozându-se într-un nor negru, care se răsucea în 
sine, umplând cerul. De sus, a început să plouă cu bucăţi 
de cărămidă şi metal, unele dintre ele încă arzând. 

Ragnarök. 

Bomba nu explodase deloc - până atunci. 


Dacă asta este o fracțiune din puterea... 

Freyja s-a ridicat chinuit în picioare, cu coastele 
însângerate. Sarah s-a apropiat de ea cu brațele întinse, 
strigând-o pe nume, deşi nu îşi mai auzea decât vag propria 
voce. Calul s-a tras înapoi, scuturându-şi coama. Aşa că 
Sarah a pornit încetişor, şchiopătând, şi i-a făcut semn 
Freyjei să o urmeze. Trebuia să scape de acolo, într-un fel 
sau altul. Freyja avea să o urmeze sau nu. Elsa era îngrijită 
sau nu. Stern se sufocase în laborator sau supraviețuise. 
Bomba dispăruse sau mai rămăseseră sute, gata să plouă 
peste Europa. Nu mai conta pentru Sarah. Să facă paşi. 
Doar să facă paşi. 

Gardienii de la bariere începuseră să se ridice, dar nu mai 
erau preocupaţi de o fetiță zdrențuită acum, când sfârşitul 
lumii se dezlănțuia sub privirile lor. Sarah a mers mai 
departe, alungându-şi din minte tot ce ar fi putut să-i 
clatine țelul pe care şi-l fixase. 

După ce a lăsat în urmă porțile şi a coborât în stradă, a 
simțit că ceva o râma în spate. Era Freyja, care-şi freca 
botul de ea. 

Boc. Boc. Boc. 

— Hei, a murmurat Sarah, peste umăr. 

Boc. Boc. 

— Şi cam cum zici tu că aş putea să mă sui pe tine? 

Boc. Boc. Boc. 

Perechea şi-a continuat încetişor drumul pe stradă, Sarah 
neputând să alerge, Freyja neputând să o părăsească. 


Barul era aproape gol. Cei mai mulți clienți plecaseră 
demult, dar bețivanii notorii ai orăşelului se adunaseră ca 
să închine un pahar în primele clipe ale zilei de Crăciun. 
Seara fusese extrem de incitantă. Se auzise o bubuitură şi 
apăruseră lumini ciudate pe cer, evenimente care 
conduseseră la o dezbatere animată. 


Clopoţelul de la intrare a clinchetit atunci când s-a 
deschis uşa, iar înăuntru a pătruns o adiere rece şi umedă. 
Discuţia s-a disipat uşor, în timp ce muşteriii, unul câte 
unul, s-au întors să privească după Sarah, în timp ce ea 
trecea pe lângă ei. Era îmbrăcată într-un echipament de 
călărie sfâşiat şi plin de funingine, plus o cămaşă de noapte 
din mătase roşie, pătată şi extrem de nepotrivită pentru 
vârsta ei. Avea fața arsă, iar părul lung şi auriu, care i se 
scurgea dintr-o coadă răvăşită, era îmbâcsit de sânge. Târa 
după ea un bandaj murdar. În jurul gâtului avea un colier 
strălucitor, cu pietre atât de limpezi şi de mari, încât nu 
aveau cum să fie decât false. 

Fata s-a apropiat de bar, cu un ochi zbătându-i-se. 

— Pot să folosesc telefonul? 

Barmanul a vrut să întrebe ceva, însă expresia de pe fața 
fetei i-a tăiat avântul. I-a arătat cu degetul cabina care se 
afla într-un colț. Fata nu s-a mişcat. 

— Am nevoie de o monedă. 

Barmanul a ales din nou discreţia şi a pescuit o monedă, 
pe care i-a întins-o copilei. Ea a luat-o şi a şchiopătat spre 
telefon. 

Nimeni nu a scos un cuvânt cât a făcut apelul, deşi nu se 
auzea ce vorbea. După ce a încheiat, s-a întors la bar. 

— Aveţi un bol pentru câini? a întrebat Sarah. 

Barnanul se simțea intimidat, dar până la urmă 
curiozitatea a fost mai puternică. 

— La ce îţi trebuie un bol pentru câini? 

— Pentru cal. Asta doar dacă nu cumva aveţi unul pentru 
cai, caz în care îl voi lua pe acela. Numai că nu prea există 
boluri pentru cai, nu-i aşa? 

— Nu, din câte ştiu eu! a răspuns barmanul, defensiv. 

— Atunci am nevoie de un bol pentru câini, a spus ea ca şi 
cum i-ar fi explicat ceva unui țânc. Nu? 


Sarah s-a urcat pe scaunul din față cu ceva dificultate. Era 
evident că trupul ei nu avea de gând să funcționeze cu nicio 
secundă în plus decât îi era strict necesar. 

Căpitanul a tras maşina în stradă. Au mers în tăcere, 
lăsând în urmă orăşelul, în josul şoselei rurale, care s-a unit 
apoi cu drumuri mai mari şi cu autostrada, aşa cum un 
izvor se varsă în fluviu. 

— Deci, acela nu e sângele tău? a întrebat el în cele din 
urmă. 

— Nu, a răspuns Sarah, privind înainte. 

— Eşti îmbrăcată într-o cămaşă de noapte. 

— Opreşte maşina. 

— Am întrebat doar... 

— OPREŞTE DRACULUI MAŞINA! a urlat Sarah, brusc 
plină de venin. 

Căpitanul a tras pe dreapta. 

Sarah s-a întors şi a început să-i care pumni cu o furie 
sălbatică, iraţională. Căpitanul şi-a ridicat mâinile ca să o 
blocheze, dar nu a oprit-o. 

— ScheiBkerl!15, ai ştiut, ai ştiut, ai ştiut ce era, ai ştiut... 

Lacrimile îi înțepau obrajii arşi. 

— Am ştiut ce? Despre ce vorbeşti? a întrerupt-o el, 
ridicându-şi vocea, ca să o acopere. 

— Ai ştiut, de aceea m-ai trimis pe mine, de aceea ştiai că 
eu voi putea intra... 

Vocea a început să i se piardă, loviturile să îi devină mai 
slabe. 

— Ce să ştiu despre cine? 

Sarah nu putea să-şi dea seama dacă era cu adevărat 
confuz sau nu. 

— Despre Schäfer, că lui.... că îi plăceau... 


113 „Nenorocitule!” (germ. în original) (n. red.). 


Sarah nici măcar nu cunoştea cuvintele prin care să 
descrie un asemenea lucru. Şi-a dat seama că nici măcar nu 
ştia cu adevărat ce ar fi făcut Schäfer dacă Elsa nu ar fi 
intervenit. lar acea  necunoaştere era cea mai 
înspăimântătoare. 

— Că îi plăcea... ştiai. Arschloch, ştiai! 

— Sarah. Ce. Ştiam? a întrebat-o Căpitanul cu blândețe. 

— Că... îi plăcea să o facă pe fata lui, care acum era prea 
mare pentru el, să invite fete la ei acasă. 

Căpitanul a rămas tăcut. Era prea întuneric pentru ca 
Sarah să îi poată vedea bine chipul. 

— Nu, n-am ştiut, a spus el în cele din urmă. 

— Mincinosule! Minţi! Ce ţi-am spus eu despre minciuni? 
La început, ce am spus? 

— Nu am... 

— Ce am spus?! a țipat Sarah. 

— Să nu te mint niciodată. 

— Sau? 

— Să-ţi ascund informații. 

— Şi? 

— Nu te-am minţit şi nici nu ţi-am ascuns nimic. 

Răspunsul lui era plat. Nu îl putea citi. 

— Minti! a urlat ea. 

L-a lovit iar şi iar, lacrimile prechimbându-i-se în hohote. 

— Sarah... 

— Taci, taci doar... 

Căpitanul i-a apucat mâinile. Sarah a încercat să se tragă, 
dar încheietura o durea mult prea tare. 

— Uită-te la mine! Uită-te! La! Mine! 

Sarah nu voia să o facă. Căpitanul a aşteptat. În cele din 
urmă, fata s-a uitat la el cu coada ochiului. 

— Nu am ştiut. 

În lumina lunii şi a farurilor reflectate în parbriz, îi era 
imposibil să îşi dea seama dacă mințea sau nu. Aşa cum se 


întâmpla adesea, fața lui era ca o mască. Sarah şi-a eliberat 
mâinile. 

— Mă crezi? a întrebat el şi, pentru o clipă, fetei i s-a 
părut că ar fi putut să se simtă rănit. 

— Sincer, chiar îți pasă ce cred? 

Căpitanul a pornit maşina şi s-a concentrat asupra 
drumului care li se întindea în față. 

— Nu. Nu, nu îmi pasă. 

Sarah şi-a adunat neîncrederea, ca pe nişte firicele de sare 
împrăştiate peste tot, şi a măturat-o în cutia ei cu orori, 
alegând să ignore ce scăpase de acolo. Şi-a închis ochii şi şi- 
a rezemat capul de fereastră. 

— Trezeşte-mă când ajungem la Berlin. 


Capitolul treizeci şi doi 


Kilometrii se scurgeau. Sarah dormea prost, tresărind şi 
trezindu-se cu regularitate, obosită, jalnică. Acum, în visul 
cu câini şi copii răutăcioşi îşi făcuseră apariția şi bestii fără 
chip, care miroseau a mosc. Băieți cu ochii trişti păşeau 
spre un iad înflăcărat, în timp ce ea doar privea. Însă Sarah 
îi sfida pe toţi, închizându-şi ochii şi luând-o iar de la capăt. 

În cele din urmă, cartierele mărginaşe ale Berlinului au 
început să-şi facă apariţia în luminile farurilor. Ceva din 
dulceața ca o cutie cu bomboane de ciocolată a Germaniei 
rurale se mai strecurase şi în suburbii, dar dispăruse cu 
totul odată ce îşi făcuse apariția arhitectura absurd teatrală 
a naţional-socialiştilor, care apăsa oraşul. 


Sarah era aproape acasă. Şi-a închis din nou ochii, pentru 
că nu voia să o vadă. 

Căpitanul i-a scuturat uşor umărul. 

— Nu pot să te duc în brațe. 

— De ce? 

— Încă nu sunt suficient de puternic. 

Sarah s-a uitat la el, parcă pentru prima oară în acea 
noapte. Avea fruntea asudată. Obrajii îi erau încă traşi şi, în 
lumina becurilor stradale, pielea lui avea culoarea 
asfaltului. Orele în care condusese îl solicitaseră în mod 
evident. Şi dacă nu se mai face bine niciodată? Egoismul de 
care dădea dovadă a surprins-o. Apoi, creierul i-a amuţit din 
nou, ca o clădire în care toate luminile s-au stins. L-a lăsat 
pe Căpitan să o conducă. 

Treptele. Drumul matematic perfect de până la intrare. 

Era acasă. Totul se sfârşise. Orice se mai întâmpla, oricare 
ar fi fost lucrurile cărora trebuia să le facă față după 
ultimele câteva luni, totul putea să aştepte până trăgea un 
pui de somn. 

Într-un pat moale cu cearşafuri albe, curate, într-un 
apartament încălzit cu o uşă închisă cu cheia, în care avea 
să primească pâine albă şi moale şi cârnaţi cu usturoi la 
micul dejun. 

Paznicul de la intrare nu mai era acolo. În locul lui 
apăruse un brad festiv. Liftul îi aştepta deschis, invitându-i 
să păşească spre siguranță. Au închis uşa în fața lumii, a 
prădătorilor ei, a agresorilor şi a psihopațţilor, a fanaticilor, 
victimelor şi complicilor. Sarah s-a sprijinit de Căpitan, în 
timp ce el se sprijinea de perete. 

Pe măsură ce urcau, starea de spirit a fetei se ridica şi ea. 
Totul putea să aştepte până mâine. 

Coridoare mochetate, lemn sculptat. Miros de lac şi podele 
curate. Cheile răsucindu-se uşor într-o încuietoare unsă. 
Apoi întunericul dinăuntru, locul fiind luminat doar de cerul 


Berlinului. Căpitanul a închis uşa după el. Mirosea a acasă 
şi a portocale. 

Sarah a înmărmurit, simțurile activându-i-se brusc. Ce? 
Ce? 

— Crăciun fericit, Herr Haller! Fräulein. 

Căpitanul a aprins lumina. 

Sturmbannführer Klaus Foch, îmbrăcat în uniformă, 
stătea în fotoliul Căpitanului. Avea în mână un pistol Luger, 
pe care l-a îndreptat spre ei. 

— Sper că nu vă deranjează că m-am poftit singur 
înăuntru. 

— Nu pot decât să-mi cer iertare că nu am fost aici ca să 
te întâmpin, Sturmbannführer... Mă tem că va trebui să-mi 
aminteşti numele dumitale. 

Căpitanul a păşit cu nonşalanţă spre măsuţță şi şi-a aprins 
o ţigară. 

— Cu toate acestea, este târziu şi eu sunt foarte obosit, a 
continuat el. De ce te afli aici? 

Sarah a rămas nemişcată, urmărindu-i, gândind, 
reactivându-şi instinctele. Nu i se părea corect. Nu ştiuse, 
nu se pregătise. În acel loc ar fi trebuit să fie în siguranță. 
Suferise destul, iar acum, că luminile erau aprinse, putea să 
vadă asta în geamul de la fereastră. Reflexia ei era atât de 
pipernicită, atât de brutalizată, atât de bizară... 

— Am crezut că eşti doar un parazit capitalist tipic, care 
se îngraşă pe spinarea partidului. Dar faptul că brusc ai... 
achiziționat o pupilă atât de talentată mi-a stârnit 
curiozitatea. 

Căpitanul şi-a examinat ochiul în oglinda de pe perete şi 
şi-a aşezat părul. Vrea să îl flancheze, şi-a zis Sarah. Dar nu 
este suficient de puternic cât să se lupte cu el. 

— Sunt un om de afaceri, a spus Căpitanul, cu privirea 
îndreptată spre oglindă. Atunci când fiihrerul a vrut ca în 
fiecare casă să se afle câte un radio, a avut nevoie de cineva 


care să-i împlinească dorința. lar ea nu s-a împlinit bătând 
evrei şi spărgându-le ferestrele. Am fost bucuros să las asta 
în seama oamenilor de teapa ta. 

Era ca un discurs public. Blufează, ca să câştige timp. 
Sarah a făcut câțiva paşi spre stânga, în timp ce Foch îl 
privea cu ură pe Căpitan. A dat roată unui fotoliu, ca şi cum 
ar fi vrut să se aşeze în el. Foch a scos un carnețel şi a 
început să citească din el. 

— Helmut Haller... pare să fi apărut de nicăieri, chiar 
după ultimul război. Niciun oraş de provenienţă, niciun fel 
de rude, până când, brusc - a ţintuit-o pe Sarah cu o privire 
pătrunzătoare -—, îşi face apariția o nepoată. O soră pe care 
nu pot să o identific, căsătorită cu cineva cu un dosar 
militar straniu de incomplet. Cam multe coincidențe, nu 
crezi? 

Sarah s-a legănat încă puţin spre stânga, de parcă ar fi 
fost plictisită. Îşi dăduse jos cizmele de călărie în maşină, 
aşa că putea să păşească tăcut pe podeaua lustruită. Acum 
se afla în dreptul lui Foch. Acesta nu mai putea să îi 
urmărească şi pe ea şi pe Căpitan în acelaşi timp. 

Şi atunci l-a văzut. Era acoperit cu un cerşaf imaculat, aşa 
că inițial crezuse că era vreo piesă de mobilier care trebuia 
trimisă la curățat, însă acum îşi dădea seama ce era. 

— Eu şi sora mea am fost orfani, Sturmbannführer. Chiar 
am apărut de nicăieri. 

Căpitanul avea un ton expeditiv, de parcă s-ar fi contrazis 
cu un contabil. 

— Sora mea se află acum internată într-un azil pentru 
lunatici, un fapt pe care, poţi să-ţi închipui, nu-l 
împărtăşesc la cocktailuri. Iar în ceea ce-l priveşte pe bietul 
ei soț, dacă Luftwaffe nu este în stare să îşi completeze 
dosarele, cu siguranță nu sunt eu vinovatul. Aşa lucrează 
Gestapoul acum? Trimite foşti soldați să amuşine? 


— Dimpotrivă. Gestapoului pare să-i fi scăpat toate aceste 
detalii, a mârâit el. Tipic pentru SS, numai laudă şi muncă 
zero. 

Greşeală. Omul a venit de capul lui, şi-a zis Sarah. 
Căpitanul îl va ucide aici şi acum. Are nevoie de o 
diversiune. 

Sarah a tras de cearşaf încetişor, însă până la urmă acesta 
a alunecat la podea cu foşnet. Foch şi-a îndreptat privirea 
spre ea, dar nu a văzut nimic nepotrivit. 

— În fine, cea mai mare greşeală... 

Foch şi-a pus la loc carnețelul şi şi-a îndreptat pistolul 
spre Căpitan. Apoi a arătat-o pe Sarah, cu cealaltă mână. 

— A fost ea. Ursula Bettina Haller. Până acum trei luni, ea 
nu exista. Am văzut un certificat de naştere pentru 
Elsengrund şi este un fals excelent, dar nu păcăleşti pe 
nimeni. Ea este veriga slabă, a cârâit el. 

Avea o fundă uriaşă de satin înfăşurată în jurul capacului. 
Era un cadou de Crăciun. Era cadoul ei de Crăciun. 

— Deci, ai venit să mă arestezi? a întrebat batjocoritor 
Căpitanul. 

— Nu. Am venit să îţi trag un glonț în cap şi să o iau pe 
ea. 

Răceala cu care rostise cuvintele era şocantă. Foch s-a 
ridicat şi a țintit. 

Căpitanul era prea departe de pistol ca să poată face ceva. 
Pentru prima oară după atâtea luni de la episodul din port, 
Sarah i-a văzut pe chip expresia unui animal încolțit. 

Era din nou pe feribot, privind cum se ridică pasarela, 
însă de această dată nu mai avea peste ce apă să sară, nici 
ce alegere să facă. 

Sarah s-a întors spre darul ei. A izbit clapele pianului, un 
acord în C minor, cu ambele mâini pe claviatură şi pedala 
coborâtă. 

Foch s-a întors surprins. 


— Crezi că Gretel ar fi bucuroasă să vadă asta? i-a 
aruncat Sarah. 

Bărbatul şi-a deschis gura, dar nu a ieşit niciun cuvânt. 

— Să ştie că eu i-am luat locul? Crezi că dacă voi cânta la 
pian pentru tine, pentru totdeauna, te poţi preface că e încă 
aici. Dar nu mai este, nu-i aşa? a subliniat Sarah, cu o voce 
uşor tăioasă. 

— Taci din gură! a mârâit el. 

Pistolul a fluturat între Sarah şi Căpitan. 

Pe sub uniformă, trupul îi era fragil şi slăbit. Trebuia să îl 
țină în continuare de vorbă, să îi capteze atenția. Sarah a 
început să cânte o bucată din Satie. 

— Ce faci? Satie este..., s-a plâns el, încercând să-şi 
recapete dominanța. 

— Şşşt, a insistat Sarah. 

Notele înalte prevesteau întunericul care se apropia. Cu 
mâna stângă, a punctat ritmul lent. Era sunetul a ceva 
întunecat, îngrozitor, care se ridica încet, dar inevitabil, din 
spatele unei uşi. Foch şi-a păstrat pistolul îndreptat spre 
Căpitan, dar nu putea să-şi controleze atenţia. 

— Dacă îi voi lua locul, atunci vreau să o fac aşa cum 
trebuie, aşa că trebuie să ştiu. Cine este Gretel? 

Foch părea să se fi chircit înlăuntrul său. Asculta pianul, 
dar îl urmărea pe Căpitan în lungul țevii Lugerului său. 

Sarah ajunsese la sfârşitul primei bucăţi şi, pe nesimţite, 
a trecut la a doua melodie, care era mai melancolică. Acum, 
fiecare notă împingea bucata înainte cu un suspin. 

— Ce s-a petrecut cu ea? a întrebat Sarah moale. 

Chiar când credea că îl pierduse, bărbatul a început să 
vorbească. 

— Atunci când oamenii lui Heydrich au venit după mine, 
eram acasă. Au venit după toți când erau acasă sau în 
vacanță, când erau relaxaţi şi vulnerabili. Eu stăteam în 
camera de zi, îmi ascultam... fiica... cum cânta la pian... 


— Gretel, a spus Sarah, dând din cap în ritmul delicat al 
muzicii. 

Căpitanul urmărea pistolul, aşteptând să se mişte, 
aşteptând ca atenția lui Foch să slăbească. 

— Gretel era... retardată. Era un copil mic în corpul unei 
tinere femei. Nu putea să citească, nici să scrie, şi arăta... 
dar ştia să cânte la pian. Atunci când cânta la pian nu 
puteai să-ți dai seama... nu puteai, nu aveai cum să ştii... 
Dacă stăteai în spatele ei. 

În interiorul lui Sarah se căscase o rană adâncă. I-a trecut 
prin minte că acum ştia ce se întâmplase, dar că nu era de 
fapt pregătită să o şi audă. Ar fi vrut să îl oprească, dar mila 
îi era la fel de puternică şi de adâncă precum ura şi nu 
putea să-i refuze lui Foch confesiunea. 

— Au intrat prin uşile mari de sticlă. Gretel s-a speriat... I- 
am rugat. Eram un bun național-socialist, nu eram unul 
dintre lacheii lui Röhm. Le-am spus că greşesc, că îi eram 
loial fuhrerului... şi ei au zis... au zis... 

Sarah vedea că era gata să se prăbuşească. A început cea 
de-a treia bucată. Ar fi vrut să se oprească şi să-şi acopere 
urechile, dar nu putea să o facă. 

— Şi au zis: cum aş putea să fiu un bun național-socialist 
şi să las aşa ceva să trăiască? 

Sarah ar fi putut să încerce să-l împiedice să-şi termine 
povestea, dar el ar fi făcut-o oricum. Simţea că oroarea se 
apropia, ca un tren îndepărtat într-o noapte tăcută, un 
sentiment răvăşitor de doliu şi regret, pe care abia putea să- 
l suporte. Unele secrete nu ar trebui spuse, până la urmă, 
şi-a zis. Pe obraz i-a alunecat o lacrimă, pe care a încercat 
să şi-o înghită. 

— Aşa că mi-au dat de ales, a spus bărbatul sec. 

Melodia a încetinit şi tempo-ul s-a pierdut. 

Te rog, să nu fie adevărat, te rog spune că nu ai făcut-o... 


— Puteam să-mi păstrez viața, dar trebuia să fac un... 
sacrifiu pentru Reich... 

Vocea a început să i se dezintegreze. 

— Gretel plângea, nu înţelegea. Mi-au dat un pistol... l-am 
cerut să cânte la pian... şi a cântat atât de bine, chiar dacă 
plângea... I-am spus că era o fetiță bună... 

Sarah încheiase. Nu mai rămăseseră note. Pistolul era 
încă îndreptat spre Căpitan, dar tremura în mâna lui Foch, 
în timp ce el se legăna, cu obrajii umezi. Lui Sarah nu voia 
să îi pese. 

— Şi? l-a întrebat, pe cât de blând a putut. 

— Şi, a şoptit el, i-am pus pistolul la ceafă şi mi-am făcut 
datoria față de Reich. 

— Ai împuşcat-o. În timp ce cânta. 

Sarah rostise cuvintele încet. 

— Îmi făceam datoria..., a şoptit el. 

Pistolul îi tremura în mână. Nu e îndeajuns... 

— Ţi-ai salvat pielea. Ce părere are Gretel despre tine 
acum? 

Foch s-a îndreptat în fotoliu şi l-a ţintit pe Căpitan. 

NU! 

— Vati? Sunt nişte oameni aici, zic că au venit să te ia. 

Sarah nu avea idee cum suna vocea lui Gretel, însă odată 
întâlnise o fată pe care mama ei o numise „mongoloidă”. 
Glasul i-a venit de la sine, ca şi cum ar fi pus unul dintre 
discurile mamei ei. 

— Dacă am să cânt la pian, vor pleca, Vati? 

— 'Tăcere! a urlat bărbatul, acum holbându-se fix la ea. 

Sarah a început să cânte Beethoven, ceva ce ar fi cântat 
Gretel. Mondscheinsonate, „Sonata lunii”. 

— Cânt pentru tine. Cânt bine, Vati? De ce eşti supărat pe 
mine? Am greşit cu ceva? 

Sarah îl ura, ura faptul că trebuia să se scalde în 
murdăria lui, să profaneze fantoma acelei sărmane copile. În 


acelaşi timp, faptul că o lăsase pe Gretel să îi folosească 
vocea retezase una dintre arterele doliului ei, ale suferinței 
pe care nu putea să o controleze. Cuvintele i se rostogoleau 
de pe buze. 

— Opreşte-te! 

— Ce faci, Vati? Te rog, nu! Te rog, nu mă omori, Vati! 

Cu pistolul îndreptat spre ea, Sarah şi-a dat seama că 
bărbatul ar fi putut să o ucidă din nou pe Gretel. Îşi simțea 
inima bubuind în piept, dar, deşi gândul acela era 
înspăimântător, totul era înecat de tristețe. Lacrimile i-au 
umplut ochii şi în gât i s-a pus un nod. Trădată şi părăsită 
de un tată. De doi taţi. 

— Taci. 

A îndepărtat încetişor pistolul. Nu... 

— De ce m-ai ucis, Vati? De ce? 

Sarah a lăsat ca vocea să i se îmbibe de singurătatea şi 
tristețea din inima ei, şi a plâns pentru Gretel, a plâns 
pentru ea însăşi. 

— Nu am vrut să o fac. Ei m-au obligat! 

Foch a scos un vaier, căutându-l din priviri pe Căpitan, 
pentru sprijin. Acesta înghețase în mijlocul mişcării pe care 
încerca săo facă. 

— Nu ai vrut? 

Sarah şi-a lăsat vocea să sune dezamăgită, ofensată. 

— Asta mă întristează. Sunt atât de tristă, Vati! E atât de 
frig aici! 

— Îmi pare rău, Gretel! 

S-a lăsat în fotoliu, ţinând pistolul ridicat, de parcă ar fi 
fost o mare greutate. 

Sarah a lăsat jos capacul de la pian şi a păşit încetişor 
spre el. 

— Mă mai ţii o dată în brațe, Vati? Te iert. Lasă-mă să-ți 
arăt că te iert pentru ce ai făcut. 

— Îmi pare atât, atât de rău... 


A privit-o pe Sarah în ochi. Nu o vedea pe Gretel. Avea 
doar nevoie de iertare. 

Sarah s-a aplecat şi şi-a trecut braţele în jurul lui, acolo 
unde era aşezat. 

— E în ordine, te iert. Ţine-mă în brațe doar. Şi totul va fi 
bine. 

Sarah a simțit braţele lui Foch în jurul ei, strângând-o, şi 
ceva fierbinte, ca apa caldă de la robinet, i-a stropit fața. 
Omul a tresărit şi a oftat scurt. 

— Şşşt..., a şoptit Sarah. Aşteaptă o clipă. 

Lichidul fierbinte i se scurgea în continuare pe față, pe 
gât, i se îmbiba în maleta pentru călărie. 

În ordine. Acum. 

I-a dat drumul lui Foch şi el s-a prăbuşit în faţa ei. Nu 
putea să îi vadă corpul reflectat în geam, dar îl vedea pe 
Căpitan, cu un cuțit în mână. Se vedea şi pe ea, înmuiată în 
sângele lui Foch, în timp ce în fundal cerurile de la răsărit 
începuseră să se lumineze. 

Nu simțea absolut nimic. 

Apoi sipetul cu orori s-a dezintegrat şi conținutul lui a 
inundat încăperea, lovind-o pe Sarah ca un val. 

S-a ghemuit la podea, în sânge. 

Voia să plângă: pentru cei pierduţi ca Şoarecele, pentru cei 
sfâşiați ca Elsa, pentru morți, pentru mama ei şi pentru 
Gretel, precum şi pentru cei pe care îi ucisese, ca Stern şi 
chiar Foch. Însă în acea clipă nu putea să plângă decât 
pentru ea. 


Epilog 


D IANUARIE 1940 


Nedreptatea era prea mare. Sarah şi-a lăsat capul pe spate. 

— Ce? a urlat frustrată. Spune-mi! 

Căpitanul şi-a deschis încetişor palmele, descoperind o 
cană mică din porțelan, plină cu spumă aurie. 

— Cappuccino! a exclamat ea cu glas cântat. 

A bătut din palme şi apoi şi-a trecut mâinile în jurul 
ceşcuței. Îi simţea fierbinţeala prin bandaje, dar şi-a băgat 
botul oricum în spumă, inhalând întunericul dulce. 

— Nu-i nicio grabă, a zis Căpitanul, cu umor. 

Sarah l-a privit pe deasupra ceştii şi a scos un sunet 
incomprehensibil. A sorbit, lăsând furnicăturile delicate pe 
care le simțea în obraji şi în gingii să i se urce la cap, odată 
cu ultimul strop. Simţea aerul rece înțepându-i fața, însă nu 
îi era frig în haina ei tivită cu blană. Avea burta plină şi 
caldă. 

Sarah a privit în jur. Copenhaga nu părea deloc afectată 
de vecina ei agresivă şi milităroasă. În acel loc îți puteai 
închipui că Europa plănuieşte o vacanță, nu un război. 
Mesele din fața cafenelelor şi restaurantelor din lungul 
canalului Nyhavn erau aproape toate goale, chiar şi sub 
soarele de iarnă de la amiază. Era pur şi simplu mult prea 
frig. Asta se potrivea cu planurile Căpitanului: nu aveau să 
fie observați. lar Sarah voia să stea afară pentru că bărcile şi 
casele de pe canal erau pictate într-o varietate de pasteluri 
strălucitoare şi culori intense. Un vis frumos, fără câini. 

Frumos. Proaspăt. Plin. Cald. Confortabil. Sigur. 

Sarah şi-a dat voie să savureze momenul. Pentru o clipă 
doar. Apoi l-a împăturit şi l-a pus bine, la păstrare. Acum 
avea două sipete noi. 

A privit spre dulcele spiralat din mijlocul mesei. 

— Şi acela este tot pentru mine? 


— Da, este Wienerbrød, o pâine vieneză. M-am gândit că te 
va face să te simți ca acasă. 

Sarah a râs. 

— Este Kopenhagener Plunder, un produs de patiserie 
danez de la Viena. Noi aşa îi spunem. 

Fata a strâns din buze. 

— Într-o zi vei face o greşeală ca asta, ceva ce ar trebui să 
ştii ca german adevărat, în fața cuiva care se va prinde de 
asta şi apoi toată această - şi-a fluturat mâna în jur — 
acoperire sofisticată va fi suflată ca o foaie de hârtie în vânt. 
Asta te sperie, căpitane Floyd? 

— Te-ar face fericită dacă m-ar speria? 

— Chiar deloc! a replicat ea repede. Însă întrebarea 
rămâne în picioare. 

— Am uitat cum e să fii speriat. Mă face doar să fiu atent. 

— Vrei să zici că-ți place, a rânjit Sarah. 

— Dar tu, Sarah din Elsengrund, ţie ţi se face frică 
vreodată? 

Pentru o clipă, noul sipet cu orori al fetei şi-a deschis 
capacul şi amintirile au trecut prin ea ca o lamă rece. 
Cercetătorul prădător, ploaia, monstrul, Rahn şi Crăiasa de 
Gheaţă, sângele, stația, câinii, soldaţii, gaura din ceafa 
mamei €i... şi apoi s-au dus. Efectul era ca acela al energiei 
statice atunci când păşeşti pe un covor gros. Ştiu ce este şi 
nu îmi este frică. I-a luat o clipă ca să-şi revină şi apoi 
lucrurile au înghețat. 

Sarah s-a gândit la Gretel, la faptul că nimeni nu va mai 
putea să curețe vreodată pianul lui Foch, la milioanele de 
locuri mici în care crima va rămâne impregnată pentru 
totdeauna. Oare proprietarii pianului, după ani şi ani, vor 
mirosi că ceva nu era în ordine cu el? Avea să păstreze 
Germania viitoare vreo dovadă a crimelor ei? Va mirosi urât, 
iar oamenii vor şti măcar de ce? 


— Aş vrea să încerc un espresso acum! a zis Sarah, 
întinzându-se după prăjitură. Două. Cu mai mult zahăr. 

În acea clipă, a apărut o femeie. Era îmbrăcată în negru 
din cap până în picioare, ca o văduvă, dar sub haină i se 
vedea un guler alb, lat, de culoare albă. Părul îi era strâns la 
spate, într-un stil de modă veche, dar practic şi de 
nedemodat. Avea chipul brăzdat de riduri, însă în spatele 
ochilor ei obosiţi şi al cearcănelor întunecate din jurul lor, 
Sarah putea să vadă o scânteie aprinsă. Îi era imposibil să-i 
ghicească vârsta. 

S-au ridicat. 

— Helmut, a spus femeia, cu un puternic accent austriac. 

— Doamnă profesoară, a răspuns el, plecându-şi capul. 
Aceasta este nepoata mea, Ursula Haller. 

— Serios? Helmut, ţi-ai petrecut atâta timp mințind, încât 
ai uitat cum să mai spui adevărul! s-a plâns femeia. 

— Ursula, a continuat Căpitanul, ignorând-o. Ea este Lise 
Meitner. 

Sarah a făcut o reverență. Profesoara Meitner şi-a fluturat 
expeditiv mâna în fața gestului şi a luat loc. 

— Sunt încântată să te cunosc, oricine ai fi. 

— Sunt Sarah, a zis ea. 

Căpitanul şi-a dat ochii peste cap şi şi-a pus la loc pălăria. 

— O evreică. Splendid. Te-ai înmuiat. Asta e acum meseria 
ta? Să salvezi oameni neajutorați şi fără adăpost, ca mine? 

Femeia a râs. Un râs intrigant. 

— Deci, aveai ceva să-mi arăţi? 

— Ursula. 

Căpitanul s-a aşezat. 

— Îi dai profesoarei Meitner carnețelul? 

Sarah şi-a strecurat mâna în buzunar şi a scos jurnalul 
lui Schäfer. În timp ce i-l întindea, a simţit o undă de 
dezgust şi teamă, împletită cu dorința de a scăpa de el. 
Sacrificase atât de multe lucruri şi suferise atât de mult 


pentru acel carnet. Aproape că renunțase la... ceva 
important, ceva ce nici măcar nu înțelegea bine. Acel 
carnețel era o pradă de război, Graalul, o comoară. Însă 
conținutul lui era un mister pentru ea, scris într-o limbă pe 
care nu putea să o descifreze. Era un afront adus 
inteligenţei ei. 

Petele din sângele lui Foch de pe coperte se decoloraseră 
într-o nuanță palidă de ruginiu, de parcă ar fi fost gata să se 
şteargă cu totul. Profesoara Meitner a deschis carnețelul şi a 
început să citească, nu cu aerul relaxat al unei persoane 
care frunzăreşte o revistă, ci cu concentrarea şi efortul cuiva 
care face cu succes față unei provocări şi găseşte o soluție 
extrem de surprinzătoare. 

— Aş vrea o cană de ceai... şi un coniac mare. Dacă se 
poate face rost de aşa ceva, a zis ea, fără să-şi ridice 
privirea. 

— Espresso! i-a amintit Sarah Căpitanului, în timp ce 
acesta se ridica de la masă. 

O pală de vânt i-a mângâiat obrajii. A simţit-o rece pe 
piele. Vântul a făcut bărcile de pe canal să se legene şi să 
scârțâie. Sarah s-a apucat de ronțăit produsul de patiserie, 
îndesându-şi glazura dulce în gură cu ceva satisfacție. 

Profesoara Meitner i-a aruncat o privire. 

— Unde ai reuşit să te arzi aşa rău de la soare în perioada 
asta a anului? a întrebat ea, în timp ce citea. 

— A avut loc un incendiu. 

Femeia a scos un sunet indescifrabil. 

— Unde te duce? 

— Ne întoarcem în Berlin, a răspuns Sarah, mestecând. 
Nu mă duce nicăieri. 

— De ce te-ai întoarce? 

Sarah a înghițit dumicatul. 

— Lucrez pentru el. 

Profesoara Meitner şi-a ridicat privirea brusc. 


— „Laucrezi” pentru el? 

— Da, lucrez pentru el. 

Era o distincție pe care şi-o câştigase. Nu simțea nevoia să 
o justifice. 

Lise a ridicat carnețelul. 

— Tu ai făcut rost de ăsta? De la Hans Schäfer? a întrebat 
ea. 

Sarah a dat din cap. 

— EI te-a trimis la profesor? 

Femeia ştia. Dulcele neterminat rămăsese pe farfurie, de 
acum nedigerabil. 

— El ştia? a întrebat Sarah după o clipă. 

— Nu i-am menționat acest lucru. De ce aş fi făcut-o? Nu 
aveam idee că are angajaţi copii! 

Tenul femeii căpătase o tentă cenugşie. 

Sarah a bătut uşor din picioare pe asfalt. 

Unde te-ai duce dacă l-ai părăsi? 

— Mi-a jurat că nu ştia. 

— Trebuie să ai mare grijă, Sarah, Ursula, oricum ţi s-o 
zice. Foarte mare grijă. 

Profesoara Meitner a ridicat carneţelul, arătând spre petele 
întunecate de pe copertă. 

— S-a întâmplat ceva cu Schâfer? 

— E mort. Laboratorul lui a fost distrus. Doar asta a 
rămas. Sunt foarte meticuloasă. Şi grijulie, a adăugat Sarah. 

— Văd. 

Profesoara a deschis din nou carnețelul, de această dată 
cu mai multă grijă. 

Căpitanul a reapărut, cu o tavă, şi s-a învârtit în jurul 
mesei, împărțind cănile. Nu arătase niciodată mai englez în 
ochii lui Sarah. În cele din urmă, a tras unul dintre 
scaunele de lângă profesoara Meitner, l-a întors şi apoi s-a 
aşezat pe el. S-a rezemat cu cotul de spetează şi a întrebat-o 
pe Meitner: 


— Deci? 

— Deci... e totul aici. Teoriile, informaţiile despre 
experimente, calculele. Înţelesese tot. Aici se sugerează că a 
construit chiar o uzină de difuzie11%? 

Căpitanul a dat din cap. 

— Un dispozitiv funcțional? 

O altă aprobare din cap. 

— Isuse Christoase! Slavă Domnului că a fost atât de 
secretos! 

Căpitanul s-a încruntat şi şi-a scuturat capul. 

— Avea prieteni în Statele Unite, care lucrau pentru el. A 
rămas în urmă ruina casei lui, care poate fi cercetată. A 
avut gardieni care acum mor din cauza unor boli 
misterioase... ca să nu mai vorbim despre o fată catatonică 
într-un azil care... s-ar putea să aibă tot soiul de poveşti de 
spus. 

Căpitanul i-a aruncat o privire lui Sarah, care i-a 
întâmpinat-o cu o intensitate aprigă. Nu ea îi făcuse asta 
Elsei şi nu o puteau ajuta nicicum. Însă faptul că ştia asta 
nu o făcea să se simtă mai bine. Căpitanul şi-a sprijinit din 
nou bărbia de speteaza scaunului. 

— Cineva va pune cap la cap lucrurile în cele din urmă. 

— Deocamdată însă, doar atât a rămas? 

Profesoara Meitner a ridicat carneţelul. 

Căpitanul i-a atins mâneca hainei. 

— Lise, dă-mi voie să te duc în Anglia. Poţi avea un 
laborator, oameni, tot ce îţi trebuie. 

Tonul Căpitanului era grăbit, rugător. 

— Asta e şansa ta de a opri acest război înainte de a 
începe. 

— Cu ce preţ? 


114 Difuzia gazoasă e un procedeu de îmbogăţire a uraniului, folosit 
pentru separarea izotopului 235 (n. red.). 


Femeia a lăsat carnețelul pe masă şi şi-a aşezat acuzator 
degetul deasupra lui. 

— Tu înţelegi ce este asta? Îi salvez pe polonezi arzându-i 
pe copiii germani? Dau foc unor oraşe pline de oameni 
nevinovați? Care este numărul acceptat de victime civile? 
Zece mii? O sută de mii? Mitraliera nu a pus capăt 
războiului trecut, Helmut. Nu l-a făcut decât să fie mai 
sângeros. Scopul - şi aici a bătut cu palma în masă, în 
dreptul lui Sarah - nu justifică întotdeauna mijloacele. 

— Războiul acesta nu îi va implica doar pe polonezi. Marea 
Britanie şi Franța nu au nicio idee despre ceea ce vine şi nu 
vor să asculte. Nu mă ascultă pe mine. S-ar putea să te 
asculte pe tine. 

Sarah îl văzuse rareori pe Căpitan atât de însuflețit şi 
expresiv. 

Profesoara Meitner a râs din nou. Şi-a aprins o ţigară şi şi- 
a scuturat capul. 

— Nimeni nu mă ascultă pe mine. O femeie? Evreică sau 
creştină? Sunt ignorată, disprețuită. Aş putea să intru în 
Anglia cu un dispozitiv nuclear şi nimeni nu mi-ar acorda 
niciun fel de atenţie. 

Amărăciunea lovise ca o ploaie. 

— Eu te ascult. 

Căpitanul îşi lăsase din nou mâna pe mâneca ei. 

— Tu, Helmut, eşti mai inteligent decât majoritatea 
bărbaților. 

Şi-a lăsat mâna pe mâna lui pentru o clipă, apoi i-a bătut- 
o uşor şi şi-a retras-o. 

— Dar, crede-mă, nu asta îşi doreşte lumea. Lumea aude 
ceea ce vrea să audă, ceea ce ştie deja. 

— Şi dacă naziştii crează bomba înaintea britanicilor? a 
întrebat el blând. 

— Nu vei permite ca asta să se întâmple, nu-i aşa? Asta-i 
datoria ta, nu? Cea adevărată, adică. 


Profesoara Meitner a tras lung din ţigară. 

— Ei cred probabil că au nevoie de carbon pur sau apă 
tare, deuterium oxide, iar tu trebuie să le zădărniceşti 
planurile. 

Profesoara Meitner a tras în fața ei farfuria lui Sarah. A 
scuturat resturile pe masă şi a aşezat pe ea carnetul 
deschis. Şi-a turnat coniacul încetişor peste pagini, făcând 
cerneala să se întindă. 

— Ştii că l-aş putea restitui, nu? a început Căpitanul. 

— Dar nu o vei face, i-a răspuns Lise, aprinzând un 
chibrit. Un copil, poate. 

I-a aruncat o privire lui Sarah. 

— Dar sute? şi-a scuturat capul. 

Sarah nu era sigură despre ce era vorba, însă ştia că era o 
conversaţie la care nu voia să ia parte. Alte bombe, dar 
pentru băieții buni? Şi cine erau băieţii buni? Cei care 
lăsaseră în urma lor cadavre şi o adolescentă legată de un 
pat de spital? Mongştrii care conduceau țara sau monştrii 
care se luptau cu ei? 

Lise a aprins un chibrit şi i-a dat drumul deasupra 
carnetului. 

— Închid duhul înapoi în lampă, deocamdată. 

Chibritul a căzut pe carnețel şi a aprins coniacul. Flacăra 
albastră a dansat deasupra hârtiei pentru câteva clipe, până 
când o pală de vânt a înteţit-o şi, într-un norişor de fum, 
paginile deschise s-au înnegrit şi au dispărut. 

Sarah a simțit dogoarea focului în aerul rece al iernii în 
timp ce-şi sorbea crema aurie, plină de zahăr, care-i lăsa pe 
cerul gurii o aromă intrigantă, amăruie. Era raiul, 
condensat într-o ceşcuță. 

Carnetul era pe jumătate distrus. 

Şi-a strecurat mâna în buzunar şi a scos o bucată de 
hârtie împăturită. O rupsese din carnețel în noaptea în care 
o descoperise. Era o listă cu nume de fete, ultimul nume 


adăugat fiind Ursula Haller. Numele de deasupra era Ruth 
Mauser. 

A pus fila pe foc şi a privit cum se preschimbă în fum. 

— Profesoară, te-aş sfătui să nu rămâi în Copenhaga mai 
mult timp decât este strict necesar. Nu sunt sigur că 
Danemarcei i se va permite să mai fie neutră pentru mult 
timp, a spus Căpitanul. 

— Dar tu vei duce această fetiță înapoi în pântecele 
bestiei? 

— Are treburi de rezolvat. 

— Aşa este, Sarah? 

Sarah s-a gândit la întrebare, dar nu avea nicio urmă de 
îndoială. 

— Da. Da, aşa este. 


Nota autorului 


Pe când eram copil în Regatul Unit, la sfârşitul anilor 1970, 
cel de-Al Doilea Război Mondial era pretutindeni. În ziare, la 
televizor, în magazinele de jucării şi chiar în cele de pantofi, 
în care Clarks Commandos erau încălțările cele mai 
populare. Războiul era văzut ca o sursă de mare mândrie. 
Era încă privit drept clipa de glorie a Marii Britanii, aşa cum 
îl numise Churchill, moment pe care, ei bine, copiii anilor 
'70 îl rataseră. Ce am fi putut să facem noi, la fel de 
important şi de măreț? 

Tot pe atunci, ne petreceam multe dintre veri alături de 
cea mai bună prietenă a mamei, care era de naționalitate 
germană. Membrii familiei ei erau gazde bune şi generoase, 


prieteni calmi şi săritori, şi pacifişti aproape agresivi. Nu 
puteam să mă joc de-a spionii, de-a războaiele stelare sau 
de-a piraţii — ori alte jocuri care implicau pistoale - fără să 
mi se facă morală asupra pericolelor violenței. Asta a făcut 
să-mi fie imposibil să accept ideea unei Germanii diabolice, 
pur şi simplu, înclinate spre război. 

Pe măsură ce înaintam în vârstă şi aflam mai multe 
lucruri, dihotomia aceasta devenea şi mai de neînțeles. 
Detaliile Holocaustului şi faptele diabolice ale Statului 
Nazist mi-au fost arătate cu toate ororile lor. Cum mai 
precis permiseseră aceşti oameni blânzi ca toate acestea să 
se petreacă? Războiul mi se revela ca fiind mult mai 
complicat decât fuseserăm învățați. 

Şi astfel a luat naştere o fascinaţie împletită cu 
consternarea, care a durat o viață întreagă, pentru culegerea 
realităților din poveşti şi separarea propagandei de adevărul 
inconfortabil. Cartea de față face parte din acest proces. 

Această călătorie m-a condus în arhivele virtuale ale 
Muzeului Imperial al Războiului, la Centrul pentru Istoria 
Evreilor şi la Muzeul Memorial al Holocaustului din Statele 
Unite ale Americii, precum şi prin sute de cărți, site-uri web 
şi documentare. Asta înseamnă că tot ce se află în Orfană, 
monstru, spioană, inclusiv exagerările fabricate, necesare 
poveştii, au o bază reală. 

Sarah Goldstein nu a existat cu adevărat, dar noțiunea de 
spioni, agenți şi soldați adolescenți nu este o închipuire. 
Sarah s-a întrupat atunci când am trecut pe lângă o pictură 
murală creată în amintirea agentei Violette Szabo, în 
Stockwell, Londra. Parte din „armata secretă” a lui 
Churchill, tânăra avea doar douăzeci şi unu de ani când s-a 
oferit voluntar să facă parte din Special Operations 
Executive. Adevărul este că în întreaga Europă existau 
luptători partizani care abia intraseră în adolescenţă, 
precum Lucie Bruce, în vârstă de cincisprezece ani, sau 


Freddie Oversteegen, de doar paisprezece. Orfana Sima, în 
vârstă de numai doisprezece ani, şi-a folosit ochii mari şi 
albaştri şi chipul dulce pentru a îndepărta suspiciunile şi a 
trecut de punctele de control blufând, în timp ce conducea 
evrei afară din ghetoul Minsk. În tot acest timp, fata purta 
un pistol într-un buzunar secret al hainei, astfel încât 
naziştii să nu poată pună mâna pe ea vie. 

În Germania, adolescenți cu vârste cuprinse între 
paisprezece şi optsprezece ani au format grupuri de 
rezistență, precum  Edelweifpiraten!!5, riscând violențe, 
închisoarea şi, mulți dintre ei, moartea de mâna 
Gestapoului. Nu am suficiente pagini în această carte 
pentru a le spune povestea. 

Der Werwolf a existat cu adevărat, însă nu sub forma unei 
grupări de fete. A fost în fapt o forță de rezistență disperată, 
creată pentru a produce necazuri atunci când Aliaţii au 
ocupat Germania. Părerile sunt împărțite în ceea ce priveşte 
cât de organizată şi de eficientă a fost gruparea, unii oameni 
de ştiinţă fiind de părere că este vorba doar de un basm 
perpetuat pentru a îngrozi trupele ocupante. În timpul 
cercetărilor mele, am dat de fotografia unei tinere femei, care 
a fost implicată într-una dintre cele câteva acțiuni 
confirmate ale organizaţiei: asasinarea brutală a unui 
primar numit de Aliați în 1945. În ochii ei, mi s-a părut că 
văd o scânteie din fanatismul extrem despre care scriam. În 
acei ochi, am văzut-o pe Crăiasa de Gheaţă, privindu-mă la 
rândul ei. Ea mi-a povestit ce-a urmat. 

Chiar şi atunci când am creat elemente de dragul poveștii, 
am descoperit mai târziu că aveau un echivalent în lumea 
reală. Sarah trebuia să meargă la o şcoală nazistă pentru 
elite — asta făcea parte din povestea ei încă de la început -—, 


115 „Piraţii floare de colț” (germ. în original) (n. red.). 


însă, înainte să apuc să aştern ceva pe hârtie, am descoperit 
existența Nationalpolitische Erziehungsanstalten şi faptul că 
erau pe cât de brutali pe cât mă gândeam să îi portretizez 
eu. Şcolile Napola erau probabil mai bine conduse decât 
Rothenstadt, însă mitul eficienţei şi al exemplarei organizări 
naziste este unul care dăinuie şi în zilele noastre. Al Treilea 
Reich a fost un dezastru din punct de vedere financiar, 
clădit pe lăcomie, ambiţie şi lupte interne, susținut prin 
furturi şi muncă silnică. Rothenstadt este un simbol al 
acestei realități, un loc în care politica şi avariţia îşi dau 
mâna. 

În ciuda puterii ei, Germania nazistă a avut puncte slabe 
rezultate adesea în urma propriilor barbarii. Programul 
germanilor pentru arme nucleare avea multe minusuri şi 
mai târziu s-a descoperit că nu reprezentase niciodată o 
amenințare reală. Crema cercetării germane fusese decimată 
prin pierderea colegilor evrei şi de stânga, mulți dintre 
aceştia mergând să lucreze pentru Aliați, aşa că, în parte, 
Germania naționalist-socialistă a fost distrusă de chiar 
bigotismul ei. 

Unul dintre oamenii de ştiinţă care au fost alungați din 
țară a fost geniala Lise Meitner. Atunci când a avut în față 
date ale experimentelor care le-au nedumerit pe cele mai 
luminate minţi ale timpului, aceasta a putut să vizualizeze 
ceea ce nimeni altcineva nu reuşise. Astfel, ea a schimbat 
fizica, chimia şi istoria mondială pentru totdeauna. A fost, în 
termeni contemporani, o tipă tare! 

Cu toate acestea, a fost şi femeie şi, deşi creştină întreaga 
viață, făcea parte dintr-o familie de origine evreiască. Forțată 
să părăsească Germania, Meitner a continuat să lucreze 
alături de colegul ei, Otto Hahn, prin intermediul scrisorilor. 
Echipa ei din Berlin era deconcertată din cauza datelor pe 
care le strângeau, şi Meitner a fost cea care a identificat 


corect fisiunea nucleară drept ceea ce era, cu ajutorul 
nepotului ei, Otto Frisch. 

Hahn a aflat de concluziile la care ajunseseră aceştia şi a 
publicat munca lor comună sub numele lui doar. A primit 
premiul Nobel pentru chimie pentru descoperirea fisiunii, 
omițând contribuţiile fundamentale ale lui Meitner şi Frisch 
la înțelegerea felului în care aceasta funcționează. Meitner 
ar fi trebuit să obțină cel puţin premiul Nobel pentru fizică, 
însă nominalizarea ei a fost blocată din motive în parte 
politice, în parte patriarhale. 

Nu e exagerat să ne închipuim că profesoara Meitner ar fi 
putut depăşi provocările care mai stăteau în calea creării 
unei arme nucleare. Robert J. Oppenheimer, viitorul cap al 
Proiectului Manhattan - programul Aliaților pentru crearea 
bombei atomice - a auzit despre descoperirea lui Meitner şi 
a lui Frisch şi, în câteva zile, a pus cap la cap un plan 
pentru un dispozitiv nuclear rudimentar, dar funcțional, pe 
tabla lui. Oroarea pe care Meitner o avea față de conceptul 
de armă nucleară nu este însă ficțională. Profesoara a 
refuzat să se alăture Proiectului Manhattan, iar după 
bombardamentul de la Hiroshima s-a plimbat singură timp 
de cinci ore. Nu îşi făcea nicio iluzie în privința părții de 
responsabilitate pe care o avea. 

Hans Schäfer este un personaj fictiv, însă a existat un om 
de ştiinţă german, independent, Manfred von Ardenne, care 
îşi crease propriul laborator în afara Berlinului, pentru a 
cerceta fisiunea uraniumului. 

Bomba lui Schäfer ar fi fost ineficientă, dar ar fi 
funcționat. „Fâsâitul” provocat de Sarah - o explozie în care 
reacția nucleară în lanț nu devine autosusținută - nu ar fi 
fost nici pe departe pe cât de distrugător l-am descris eu. 
Însă cei care s-ar fi aflat în preajma ruinelor s-ar fi 
îmbolnăvit foarte tare, într-un timp scurt, şi la acea vreme 
nimeni nu ar fi ştiut de ce. 


Descrierea pe care Căpitanul o face bombardamentului 
din Guernica are la bază mărturii directe. Deşi numărul 
celor ucişi şi răniți pe care îl estimează el, chiar dacă fusese 
considerat precis la acea dată, s-a dovedit a fi mai mic. Cei 
mai mulți istorici sunt de părere că a fost vorba despre 
„doar” vreo 300 de civili. Ceea ce înseamnă oricum 4% din 
populaţie. Gândeşte-te ce ar însemna 4% din populația 
Londrei, New Yorkului sau Parisului, ori din a oraşului sau 
satului în care trăieşti tu. Gândeşte-te pentru o clipă care ar 
fi impactul. 

Atrocitatea episodului a fost eclipsată de războiul care a 
urmat, dar rămâne vie în tabloul lui Picasso. Picasso a locuit 
în Parisul ocupat de nazişti, în timpul războiului, iar 
legenda (probabil apocrifă) spune că un ofițer german a 
arătat cu degetul o fotografie a picturii Guernica şi l-a 
întrebat: „Tu ai făcut asta?”, Picasso replicând: „Nu, tu ai 
făcut-o.” 

După cum a ghicit şi Sarah, nu polonezii au fost cei care 
au declanşat războiul. Atacul stației de radio Gleiwitz a fost 
o operațiune sub acoperire executată de forțele germane 
speciale. Pentru credibilitate, SS a luat prizonieri din lagărul 
Dachau, pe care i-a dus la fața locului, îmbrăcaţi în 
uniforme poloneze, după care i-a ucis şi mutilat. SS-ul îi 
numea pe aceşti prizonieri „conserve”. 

Trebuie precizat că, în zilele noastre, Gretel ar fi fost 
diagnosticată cu sindromul Down, însă această denumire 
nu exista în 1934. Abia în 1961 în comunitatea medicală au 
început să apară preocupări în legătură cu termenul 
„mongoloid”, un termen dubios, care căpătase de mult timp 
o semnificație peiorativă. Patru ani mai târziu, Organizaţia 
Mondială a Sănătăţii a încetat să îl mai folosească. 

Mama lui Sarah a jucat în mod clar în Opera de trei parale 
la un moment dat, pentru că Sarah îşi aminteşte versuri din 
Kipling şi Brecht, pe care le-a reținut la nivel subconştient. 


Morala poveştii cu adevărat terifiante a lui Jenny, plină de 
oprobriu, exploatări şi răzbunare, dacă există vreuna, este 
aceea că trebuie să fii întotdeauna drăguţ cu cei care fac 
curat. 

Poate că am mutat evenimentele cu o lună sau două 
înainte şi-napoi în timp, pentru a se potrivi călătoriei lui 
Sarah, însă detaliile cutremurătoare sunt redate cu 
acuratețe. Bătrânii din Viena care au fost forțați să curețe 
străzile - un adevăr. Evreii care au fost alungați din viața 
publică - adevăr. Comunitățile poloneze marginalizate — 
adevăr. Kristallnacht sau  Novemberpogrome - adevăr. 
Noaptea Cuţitelor lungi - adevăr. Schimbările făcute în Noi 
fetele cântăm! - adevăr. Umilirea naziștilor de către Jesse 
Owens în 1936 — adevăr. Metoda de predare a lui Langefeld 
— adevăr. 

Aş putea continua, dar ar însemna să scriu încă o carte. 
Vă rog, vă invit să mă contactaţi pentru a-mi cere mai multe 
detalii sau să mă corectaţi dacă credeți că am greşit ceva. 

Chiar dacă Sarah Goldstein nu a existat, lumea ei a fost 
una dureros de reală. Şi ce este mai rău: este încă vie, sub 
forme insidioase. 

Unu din cinci copii din Regatul Unit este afectat de 
problemele alcoolice ale părinţilor. Unele state din SUA încă 
permit pedepsele corporale în şcoli, iar atacul fizic exercitat 
asupra propriului copil poate fi considerat încă „o pedeapsă 
rezonabilă”, conform legilor din Marea Britanie. De zeci de 
ani există copii care trăiesc în relativă sărăcie în țări dintre 
cele mai bogate, unii dintre ei mergând la şcoală nemâncați, 
alții ajungând să fie responsabili pentru membri ai familiei 
care suferă din cauza unor handicapuri sau boli şi nu au la 
cine altcineva să apeleze. Abuzarea sexuală a copiilor şi a 
altor persoane vulnerabile de către cei aflați în poziţii de 
autoritate este încă instituționalizată, ascunsă şi tratată cu 
superficialitate. 


Oamenii se întreabă adesea cum de a permis poporul 
german ca naziştii să pună mâna pe putere. Acuză faptul că 
germanii „nevinovaţi” nu s-au făcut auziți. La un moment 
dat, spune lumea, ar fi trebuit să se ridice, să se plângă şi 
să protesteze împotriva tuturor acelor mici nedreptăți 
incrementale care au luat amploare, ajungând ca mai apoi 
să nu mai poată fi oprite. 

În această clipă, există copii care au grijă de adulți, copii 
care sunt supuşi abuzurilor şi care mor de foame. Singurul 
lucru de care avem nevoie pentru a pune capăt acestor 
lucruri este voința unită a suficient de multor oameni. 
Mişcările pot şi trebuie să înceapă cu o singură persoană. 
Ridică-te, plânge-te şi protestează! 


Mulţumiri 


Dacă proverbul spune că e nevoie de un sat ca să creşti un 
copil, se pare că e nevoie de o gaşcă, de o universitate, de o 
societate şi de o familie pentru a scrie o carte - ca să nu mai 
vorbim de publicarea ei. Poate că această scriere ar fi existat 
şi fără contribuţia lor sau termenele limită pe care mi le-au 
fixat, însă cel mai probabil nu ați fi avut-o acum în mână. 

Cei cărora trebuie să le mulțumesc sunt mult prea 
numeroşi pentru a putea fi strânşi aici, aşa că următoarea 
listă este una care „include, dar nu se limitează la”. În 
schimb, expresiile de gratitudine nu sunt nici suficiente, nici 
cu adevărat variate pentru a face din această secțiune una 
agreabilă pentru lectură, iar acelea care există sunt teribil 
de inadecvate. 


Trebuie să încep cu povestea celor doi Scooby. 

Mai întâi este vorba despre grupul de la Masteratul în 
Arte!!6 al Manchester Metropolitan University, adică Scooby 
Gang. Ne întâlneam săptămânal online, în biblioteca 
virtuală a unui watcher!!7, perorând despre hărți, dragoni şi 
indispensabilii călugări morți. Ne-am ajutat unul pe celălalt 
să devenim mai buni, ne-am făcut reciproc să râdem şi ne- 
am distrat în stil mare cu tutorii noştri. Ar fi greu să 
numesc o gaşcă mai încurajatoare şi mai talentată de 
scriitori, cu o chimie imposibil de duplicat, ca a noastră. Din 
inimă vă mulțumesc, Marie Dentan, Jason E. Hill, Kim 
Hutson, Anna Mainwaring, Luci Nettleton, Alison Padley- 
Woods, Katy Simmonds şi Paula Warrington, fără a-i uita pe 
Dave şi pe Jane, pe care i-am pierdut pe drum. „Dacă e ceva 
rău acolo, noi îl vom găsi, tu îl vei ucide, noi vom petrece.” 118 
Vă iubesc pe toți. 

Mulţumesc personalului de la MMU, a cărui încredere şi 
tutelaj m-au transformat dintr-un scrib în autor - Livi 
Michael, Iris Feindt, Catherine Fox, N M Browne şi Ellie 
Byrne, cu o recunoştinţă aparte pentru Sherry Ashworth, 
pentru laudele şi încurajarea primite într-un moment critic. 

Cea de-a doua gaşcă Scooby este reprezentată de membrii, 
voluntarii şi organizatorii Societății Scriitorilor şi 
Ilustratorilor de Cărți pentru Copii, sau SCBWI!!9. Este o 
organizație foarte specială, extraordinar de grijulie şi sincer 


116 Master of Arts - formă de învățământ superior în care se studiază 
ştiinţe umaniste, sociale şi/sau arte (nu ştiinţe exacte) (n. red.). 


117 „Supraveghetor” (engl. în original), personaj fictiv din universul creat 
de serialul Buffy, the Vampire Slayer (Buffy, spaima vampirilor) (n. tr.). 


118 Replică din serialul Buffy, the Vampire Slayer (n. tr.). 


119 Society of Children’s Book Writers and Illustrators (engl.) (n. tr.). 


serviabilă, ghidată cu adevărat de spiritul „toţi pentru unul 
şi unul pentru toţi”. Nu ne aflăm într-o competiție. Succesul 
unuia dintre noi este succesul tuturor. Adaugă acestor 
ingrediente vin moca, mese pline cu prăjituri şi cele mai tari 
petreceri cu costume. N-aş putea să numesc fiecare Scooby 
care mi-a influenţat viața şi nu aş vrea să îndrept lumina 
asupra vreunuia dintre ei, de teamă că aş putea neglija pe 
cineva. Uite, tu ştii cine eşti. Ne vedem la următoarea 
conferință sau rezidență. 

SCBWI mi-a oferit de asemenea şansa de a întâlni o serie 
de autori şi profesionişti din domeniu, ale căror sfaturi şi 
încurajări mi-au schimbat cariera - ori cel puțin mi-au oferit 
o fărâmă de rațiune, care m-a ajutat să trec prin vremurile 
de restrişte. Faptul că mi s-a spus că aş putea fi „Graham 
Greene pentru YA”120 este în aceeaşi lisă cu a fi confundat 
cu o vedetă de cinema într-un restaurant. Mulţumesc 
Elizabeth Wein, Melvin Burgess şi Lauren Fortune, ca să 
numesc doar trei. 

Nu există, desigur, nimic care să se compare cu faptul că 
cineva îşi riscă reputaţia profesională pentru tine şi îţi 
îndrăgeşte munca pe cât de mult ţi-o îndrăgeşti şi tu. Aici 
intră în scenă Molly Ker Hawn de la TBA, Marele Santini!?! 
al editării, genul de agent pentru care îți petreci fiecare zi 
scriind, sperând să fii demn de ea. Îţi mulțumesc, Molly, şi 
fie ca ochii tăi să nu fie niciodată împăienjeniți! 

Ceea ce mă aduce la redactorii mei: Kendra Levin de la 
Viking şi Sarah Stewart de la Usborne, a căror legătură 
reală şi empatia față de poveste şi de personaje au făcut ca 


120 Young Adult (eng].); ficțiune pentru adolescenți şi tineri, 12-18 ani (n. 
tr.). 


121 Personaj din romanul omonim de Pat Conroy, pilot de vânătoare şi 
tată deosebit de sever (n. tr.). 


multe dintre alegerile grele să devină uşoare. Vă mulțumesc 
pentru încredere şi pentru termenele limită rezonabile. 
Recunoştința mea trebuie să se îndrepte şi către Jody şi 
Janet, pentru că m-au ţinut în priză. 

Tuturor celor care şi-au exprimat părerile, adâncă 
gratitudine pentru cuvintele voastre bune şi pentru poveştile 
fascinante. 

Trebuie să le mulțumesc celor care au contribuit în mod 
vital la poveste - consultanta mea evreică Deborah 
Goldstein; Leila Sales, care se autodescrie drept o „gimnastă 
dezamăgitoare”; Paulei şi lui Luci le mulțumesc pentru 
informaţiile despre cai, respectiv mitologia nordică; lui Jo 
Wyton îi mulțumesc pentru  consultanța seismică; 
mulțumesc doctoriței Jennifer Naparstek Klein, ale cărei 
sfaturi legate de traumele copilăriei le-am urmat (şi uneori 
ignorat). Danke şi dzięki, Kornelia Lemberger şi Jannina 
Broders. Mulţumesc numerogilor librari, istorici din mediul 
online şi curatori din muzee ale căror muncă şi ajutor au 
fost neprețuite, în special celor de la Centrul pentru Istoria 
Evreilor şi Muzeul Memorial al Holocaustului din Statele 
Unite ale Americii. Mulţumiri miscelanee răposatului Mal 
Peet, lui SF Said, Sarwat Chadda, Kathryn Evans, Peter 
Bunzl, Vanessa Curtis, Clare Furniss, Non Pratt, Robin 
Stevens, Emma Solomon, Miriam Craig, Alexandra Boyd, 
Louise Palfreyman, studenților Annei şi celorlalți cititori ai 
mei nenumiți, pentru feedback şi îndrumare. 

Înainte să trec la familia mea adevărată, vreau să-mi 
exprim gratitudinea față de colegii şi prietenii mei de la 
compania care, de fapt, nu se numeşte TLG, pentru 
ajutorul, tutelajul şi momentele de neprețuită umanitate. Vă 
mulțumesc vouă, Ali, Greg, Heidi, Janne, Jeremy, Lauren şi 
tuturor celor din Enfield, pentru că m-aţi făcut parte din 


clanul vostru. Nu uitaţi niciodată că det bedste er ikke for 
godt!22, 

Le mulțumesc fraților mei mai mari, Andy şi Ben, BAM, 
orfani cu toții. În special îi mulțumesc lui Andrew Killeen, 
un scriitor împlinit de ficțiuni istorice palpitante şi senzuale, 
care a fost un model pentru mine întreaga viață. El a fost 
arbiter elegantiarum!2 în adolescența şi copilăria mea - da, 
chiar şi Emerson, Lake & Palmer!2+ —, aşa că el primeşte o 
diplomă de merit (şi o parte din vină) pentru cel care sunt 
astăzi. 

Îi mulțumesc lui Coco-Mojo pentru că m-a păstrat în 
formă. Cine e fată bună? Tu eşti. Da, tu eşti. 

Le mulțumesc copiilor mei, Elliott şi FH, care când mă 
încântă, când mă provoacă, încântându-mă chiar şi atunci 
când se înfurie. Sunteţi inspirația mea, motivaţia mea şi cel 
mai apropiat lucru de semnificația existenței pe care l-am 
găsit. Sunteţi nişte oameni minunaţi, care mă fac să mă 
simt mândru. Vă iubesc din toată inima, cu o intensitate pe 
care cuvintele nu o pot descrie. 

Cât despre Anne-Marie, dulcea şi singura mea... cuvântul 
„muză” nu poate descrie tot ce însemni tu pentru mine. 
Scriitorii sunt întrebaţi adesea: „Partenerul/a te susține?”, 
întrebarea însemnând de fapt: „Cum te suportă când eşti 
atât de închis şi ai atâtea toane, când îţi petreci tot timpul 
singur, în compania unor ființe de hârtie, care te enervează 


122 „Cel mai bun nu este prea bun” (dan. în original) - motto-ul 
companiei LEGO, creat de fondatorul său pentru a-şi motiva angajaţii să 
facă numai produse de cea mai bună calitate (n. tr.). 


123 Judecătorul rafinat (lat. în original), autoritatea în materie de 
comportament social şi de gusturi artistice (n. tr.). 


124 Formaţie engleză de rock progresiv celebră în anii 1970 (n. tr.). 


şi care nu îți aduc niciun ban? Este cu putință să te 
iubească chiar şi aşa?”. Da, tu mă susţii. Tu chiar eşti cea 
care a inventat susținerea. Îți mulțumesc pentru că m-ai 
ajutat să devin eu însumi, în toate modurile cu putinţă. 
Această carte este a ta. 


Pentru comenzi şi informații, contactaţi: 
GRUPUL EDITORIAL CORINT 
Departamentul de Vânzări 
Str. Mihai Eminescu nr. 54A, sector 1, Bucureşti, cod poştal 
010517 
Tel./Fax: 021.319.47.97; 021.319.48.20 
Pepozit 
Str. Gării nr. 11, Mogoşoaia, jud. Ilfov 
Tel.: 0758.053.416 
E-mail: vanzariQedituracorint.ro 
Magazin virtual: www.edituracorint.ro 


